
Cuvânt înainte 


Acest roman este o operă de ficţiune și nu reflectă sub nicio 
formă realitatea. Orice asemănare cu evenimente reale sau cu 
persoane în viaţă ori decedate este pură coincidentă. 

Prolog 


În Thalys, 12:26 CEST! 


Khaled Haj Mohamad avea un singur lucru de făcut. 

Gândul îi făcu stomacul să se contracte dureros. Simţi un gust 
amar pe limbă. „Fac ceea ce trebuie”, se linişti el. „Trebuie 
făcut”. Khaled își trecu mâinile peste față. Pielea i se păru 
amorțită, de parcă purta o mască. Masca unui simplu pasager. 

Privi în jur, prin compartiment. Femeia din grupul de patru, 
care şedea pe scaunul de vizavi de el era afundată în tapiţeria 
roșie. Inchisese ochii și respira regulat. De cealaltă parte a 
culoarului, pasagerii se uitau la ecranele telefoanelor sau pe 
geam. 

„O să-i trezesc. O să-i trezesc pe toţi”. 

Khaled se aplecă și scoase căștile din geanta de piele maronie 
dintre picioarele sale. Căută o piesă pe telefon, se lăsă pe spate 
și închise ochii. Se bucură de vocile masculine melancolice. A 
cappălla, ca orice nasheec?. Cântecul povestea despre patria 
superbă a musulmanilor. Despre râurile limpezi, despre muntii 
maiestuoși. Povestea despre durerea oamenilor și despre copiii 
uciși. Despre atacurile cu bombă. Despre război. 

Mai spunea cântecul ceva: „Vezi ce ne-au făcut 
necredincioșii? Vezi ce fac? Simţi durerea în inima ta, furia în 
stomac? Ridică-te, războinic al Dumnezeului adevărat! Ridică- 
te!” 

„Mă ridic”. 

Brusc, Khaled simţi agitaţie. Deschise ochii și privi un chip 
tânăr. Bărbatul purta caschetă și uniformă. 

„Sunt doar un pasager”, se gândi Khaled și inspiră adânc, „Îmi 
păstrez calmul”. Inchise nasheed-ul și își scoase căștile din 
urechi. 

— Le billet, s'il vous plait?, zise controlorul. 


1 Central Europe Summer Time - „Ora de Vară a Europei Centrale”. 

> Bucată muzicală a cappâlla sau acompaniată de instrumente, de obicei făcând 
referire la lumea islamică (n. trad.). 

3 Biletul, vă rog (n. trad., Ib. franceză în original). 

„Ce-a spus?” Lui Khaled i se uscă gura. Simțea o căldură 
incomodă în piept. „Dacă a observat ceva? Dar arăt ca un 
student. Sau ca un simplu pasager”. 

— Le billet, s'il vous plaît. 

După cum sunaseră cuvintele, Khaled își dădu seama că omul 
spusese acelaşi lucru. 

„Nu ştie ce pun la cale”, se decise Khaled. „Sunt bine 
îmbrăcat”. 

— Donnez-moi voire billet, s'il vous plait. 

Acum, vocea controlorului părea iritată. Khaled ridică din 
umeri. 

Controlorul îşi umflă obrajii. 

— Ticket. Billet. Bilet. 

„Bilet?” Khaled încuviință. Scoase Coranul din geanta de 
piele. Pusese biletul între pagini. Îi întinse controlorului hârtia. 
Acesta dădu scurt din cap și i-o înapoie. 

— Bon voyage. 

Khaled se uita pe fereastră. Peisajul era în ceaţă, din cauza 
vitezei cu care se deplasa Thalysul. Ce repede trecea timpul! 
Cum puteau oamenii ăștia să trăiască așa? Allah crease atât de 
multe, și totuși nimeni nu admira frumuseţea. Nimic nu durează. 
Khaled se simţea de parcă era și totuși nu era. Era și dispărea. 
Un vreasc într-un șuvoi de apă. Purtat inexorabil spre măreaţa 
cascadă. Urma să se zdrobească și nu putea împiedica asta. 

Asta i se pregătise? Allah îi plănuise acest drum? Allahu 
akbar! „Mare este Dumnezeu!” Cine e el să pună asemenea 
întrebări? Trebuia să meargă înainte, pe drumul croit pentru el. 
Partea bună cu șinele este că nu deraiezi prea ușor. lar el nu 
avea voie să se abată de la drum. Trebuia să rămână constant, 
să meargă până la capăt. Khaled înghiţi în sec. Saliva îi rămase 
în gât. Sticla de lângă el era deja goală. Va intra însetat în 
Paradis. Dar acolo va avea apă din abundență. Și fecioare. 
Numai pentru el. 

Asta promisese Abu Kais, în orice caz. Dar acele vorbe păreau 
acum niște fantezii. De pe altă lume. Lui Khaled îi veni în minte 
imaginea unei porți de fotbal neterminate. Ar fi trebuit să 


4 Daţi-mi biletul, vă rog (n. trad., Ib. franceză în original). 

5 Drum bun (n. trad., Ib. franceză în original). 

6 Expresie în limba arabă, cu semnificaţia aproximativă „Mare este Dumnezeu!” (n. 
trad.). 

înlocuiască dozele îndoite de multă vreme, dar încă se afla în 
atelierul lui. Lucra la ea după serviciu, pentru copiii din satul lui. 
Avea stâlpi cu dungi albe și îi lipsea doar plasa. Nu era perfectă, 
pentru că numai Allah stăpânea perfecțiunea. Nu reușise să 
termine plasa. 

Își trecu mâna prin păr. Îi tremurau degetele. 

Se auzi un semnal, apoi un foșnet și vocea răgușită a femeii 
care anunţase staţiile anterioare. Khaled se simţi mai liniștit. 
Cum o fi arătând? În faţa ochilor i se formă imaginea unei femei 
și, cu cât se gândea mai intens la ea, cu atât mai mult semăna 
cu Saida, marea sa iubire. Își privi mâinile. Ea nu va afla 
niciodată. 

Allah a făcut Pământul și apoi îngerii. La final, a făcut 
bărbatul, căruia i-a dat o misiune deosebită: să aibă grijă de 
Pământ și de locuitorii săi. Să fie iar și iar conștient de 
frumuseţe și de perfecțiune. Și Allah a făcut femeia, pentru ca 
bărbatul să se poată bucura în fiecare zi de frumuseţea și de 
perfecțiunea creaţiei. Frumusețea adevărată este acolo unde te 
poartă inima. 

Bientôt, nous atteindrons la gare centrale de Cologne. Merci 
d'avoir voyagé avec Thalys, s-a auzit din difuzor. „În scurtă 
vreme vom ajunge în Gara Centrală din Köln. Vă mulţumim că 
aţi călătorit cu Thalys”. 

Khaled strânse pleoapele și inspiră adânc, până ce simţi că se 
sufocă. Îl străbătu un fior, care i se întinse de la umeri peste 
piept și stomac. Senzaţia de o mie de viespi în burtă îl 
cutremură. E totuna. Totul e la fel. 

Cel puţin până acum. 

Se aplecă în faţă și privirea lui găsi geanta veche, pe care o 
pusese sub scaun. Era din plastic albastru, decorată cu stickere 
cu orașe și cu monumente. Locuri pe care nu le vizitase 
niciodată. Pe care nici nu le va vizita. 

Tremurul deveni de neîndurat. Nu mai putea sta jos. Când se 
ridică, lovi cu genunchiul picioarele femeii care ședea în faţa lui. 
Ea tresări. Khaled ridică mâinile, în chip de scuză. 

— Eadhar, zise el. Îmi cer scuze. 

— Nu-i nimic, zise femeia în arabă. 

— Puteţi...? 

În câteva secunde, Khaled parcurse tot ce spusese în timpul 
călătoriei. Să mă fi trădat? Dar atunci ar fi fost deja... Nasheea- 

ul! Prea tare? Nu. Și chiar dacă ar fi fost, acum nu mai contează. 
Nimeni nu mă poate opri. A fi și a dispărea. Doi poli care se vor 
ciocni în plină forţă. În același timp și loc. 

— Vă miraţi că vorbesc arabă? 

Khaled clătină din cap. Nu avea chef de conversație. 

Ea se încruntă. 

— Nu vă simţiţi bine? Transpiraţi. 

Khaled își șterse fruntea cu mâna. În ciuda aerului rece suflat 
de aparatul de aer condiţionat în compartiment, dosul palmei îi 
lucea în lumină. 

Incercă să zâmbească. 

— Poate că am mâncat ceva stricat? 

— Să chem controlorul? 

— Nu, nu. E totul în regulă. Îmi voi reveni imediat. 

Găsi o sticluţă de parfum în geanta de piele. Abu Kais se 
gândise la toate. Aplică niște parfum în palme, atingându și apoi 
obrajii. Işi răcori pielea. Mirosea a lemn de cedru și măslin, a 
piele tăbăcită și a trandafiri. Un miros de pământ. 

Acasă. Khaled se gândi la Siria, la satul lui distrus de 
necredincioși. Apoi, simți furia care i se răspândea prin corp și îl 
strângea ca într-o menghină. „Vreau să miros bine când intru în 
Paradis”. 

Femeia îl privea. 

— Sunteţi sigur că e totul în regulă? 

Nu, nu este. Khaled își strecură mâna în buzunarul 
pantalonilor și pipăi tubuleţul metalic. Detonatorul. Metalul îi 
împrumutase căldura corpului. 

Khaled făcu un semn din cap și se întoarse cu spatele la 
femeie. Ea observase ceva. Cu siguranță. O privire pe fereastră 
îi confirmă că urmau să ajungă curând în gară. Mai multe șine 
alăturate și un acoperiș curbat, apoi cele două turnuri ale 
catedralei. Trebuia să se întâmple la oprirea trenului. Doar 
câteva secunde. Buzele lui Khaled tremurau. Hotărârea i se 
fisura, lăsând să pătrundă teama. O teamă de moarte. „Voi 
muri”. 

— Fie-ţi milă de mine, Allah, și vezi ce fac pentru tine! Ce 
sacrificiu îți aduc, murmură Khaled încetișor. Curând, voi fi în 
Paradis. /nsh'allah!. 


7 Facă-se voia Domnului (limba arabă în original, n. trad.). 

Își trecu degetul mare peste detonator, apoi se opri. Îi stătu 
inima. Închise ochii. Acum! 

— Ce faci acolo? 

Era vocea luminoasă a unei fetițe, care pătrunse până la 
Khaled ca prin ceaţă. In mintea lui, aproape că trecuse puntea 
dintre aici și acolo. „Doar câţiva pași, apoi voi pătrunde în 
veșnicie. Nu va mai conta. Fără furie, fără ură, fără emoţii 
omenești. Doar dragoste pentru Allah”. 

Khaled trebui să se forțeze să deschidă ochii. | se părea că i 
se împletise deja conștiința cu eternitatea. Fetiţa avea cel mult 
opt ani. Purta o rochie bleumarin cu fulgi de zăpadă scilipitori. 
Avea pe cap urechi de Minnie Mouse. 

O mică prinţesă. Zâmbetul ei îi ajunse lui Khaled la inimă. 
Cobori privirea în podea. Detonatorul din mână i se păru brusc 
greșit. 

„Poate fi oare voia lui Allah să ucid un copil?” 

Khaled se uită din nou la mica prințesă. 

„Ar fi fost oare și fetița mea și a Saidei la fel de frumoasă?” 
Dintr-odată, simţi că îl ard ochii. „Nu, ar fi fost mult mai 
frumoasă. La fel de minunată ca mama ei. Și aș fi prețuit-o, 
pentru că asta este voia lui Allah, ca oamenii să prețuiască 
frumuseţea și perfecțiunea creaţiei”. 

e 

Fetița încă zâmbea. 

— Shukran djazilan, zise Khaled. Mulţumesc din inimă. 

Îi zâmbi și el. 

Șinele te ajută să nu te abați de la drum. Dar există și 
macazuri. 

Cu șapte zile înainte 


„Cel care ucide prin acte teroriste nutrește sentimente de 
dispreț față de umanitate și lipsă de speranţă faţă de viață și de 


viitor”. 
loan Paul al Il-lea (1920 - 2005) 

Stockholm, 19:48 CEST 


Suna telefonul din mașină. Era șeful ei, pe linia securizată. 
Înainte să preia apelul, Saskia Meinert porni dispozitivul de 
bruiaj, care îi ascundea și semnalul GPS. Discreţia făcea parte 
din meseria ei - era asigurarea ei de viaţă. 

— Am vrut să știu dacă e totul în regulă, spuse Andre Böhm. 

— Nu trebuie să vă faceţi griji. Nu e prima dată când mă 
întâlnesc cu o persoană de contact. 

— Nu despre asta este vorba. Intervenţiile din afara 
Germaniei sunt mereu periculoase și în plus... sunt condiţii 
speciale. 

— Sunt sub control. 

— Sigur? 

Chiar își făcea griji. Saskia își camuflă zâmbetul. 

— Foarte sigur, spuse ea. Sunt deja la destinaţie. 

— Mult noroc. 

— Nu va fi nevoie, dar mulțumesc. 

Încheie apelul și întoarse Fordul spre podul Djurgården. 
În apropiere de indicatorul spre Muzeul Vasa văzu un bărbat. Se 
sprijinea de trunchiul noduros al unui copac și se prefăcea că 
studiază harta orașului. Saskia se opri în faţa unei treceri de 
pietoni și permise unui grup de copii zgomotoși să traverseze. 
Profesoara lor îi făcu un semn scurt din cap. 

Îi rămânea puţin timp să studieze bărbatul. Avea părul negru, 
constituție atletică, o geacă de piele închisă la culoare, blugi și 
ghete negre. „Bocanci militari”, văzu ea imediat. Îi purtau 
unităţile speciale din toată lumea. Aveau talpă antiaderentă. 
Carâmb lung, pentru susţinerea și protecția mai bună a gleznei. 
ÎI privi în ochii reci ca gheaţa. 

Auzi un claxon din spate. Tresări și se uită în oglinda 
retrovizoare. Era un autobuz care dorea să treacă. Copiii 
traversaseră de mult strada. Saskia ridică o mână să se scuze și 
acceleră. În trecere, se mai uită o dată la bărbat. El îi zâmbi. Era 


8 Pod din partea central a orașului Stockholm (n. trad.). 

un zâmbet rece, lipsit de emoție. Ca o promisiune: „Vin după 
tine”. 

Mai merse câţiva metri, apoi parcă Fordul pe marginea străzii 
și coborî. „Cum m-au găsit?” Firește că bărbatul era aici pentru 
ea. Și totuși, lângă trunchiul copacului nu mai văzu pe nimeni. 
„Să mă fi înșelat?” Bineînţeles că nu. Turiștii nu poartă bocanci 
militari. Strânse din buze. De ce se arătase? Era împotriva 
oricărei reguli. Umbrele nu se arată, dacă nu pot neutraliza 
ținta. Din instinct, se uită spre acoperișuri, căutând o reflexie 
trădătoare, sclipirea roșie a unei cătări cu laser. Nimic. Și totuși, 
căută mai departe. Trebuia să fi fost un avertisment. Altfel, n-ar 
fi observat. Oamenii că el nu fac greșeli. 

Gândul acela îi puse un nod în gât. Dintr-odată, auzi o mișcare 
în spatele ei. Saskia se răsuci, cu mâinile pe jumătate ridicate, 
cu degetele întinse, încordate. Bărbatul cu umeri lăți făcu un pas 
în spate. 

— Ușurel, ușurel. Am vrut doar să te surprind. Sincer. 

— Dogan. 

Se relaxă. 

— L-ai văzut pe dracu’ sau ce? Eşti albă ca varul. Nu că nu ți- 
ar sta bine. 

— N-am timp de glume. Era cineva. 

Trăsăturile lui Dogan se înăspriră. 

— Eşti sigură? 

Saskia încuviință. 

— De unde ştiu unde sunt? 

— Nu-s prea multe posibilități. 

Avea dreptate. Misiunea ei era secretă. Era o cârtiţă. Saskia 
se uită la ceas. Mai erau zece minute. 

— Tu fă-ţi treaba. Mă ocup eu de cine o fi fost, zise Dogan. Și 
nu-ți face griji. Câtă vreme îi vezi, înseamnă că au vrut doar să 
te sperie. 

— Dar nu îmi fac. 

Saskia simțea însă o apăsare în piept. Reușiseră să o facă să 
se teamă. 

Dogan îi făcu din ochi, cu un zâmbet pe buze. 

— Cum arată urmăritorul tău? 

— Geacă de piele, blugi, bocanci militari. Lucrat. Aspect 
caucazian. Poate fi cecen. Sau gruzin. 

— Atât de bine poţi estima? Ar fi putut să fie și turc sau...? 

Ea clătină din cap. 

— Imi dau seama de diferenţa dintre un turc și un cecen. 
— Da? Și eu ce sunt? 

— Kurd. 

— De unde știi? 


— Scrie în dosarul tău. Și dacă nu te grăbești, nu îmi vei mai 
putea reproșa apoi că nu deosebesc un cecen de un azer. 

Dogan rânji. 

— Unde se afla? 

— La două sute de metri de aici, arătă ea în direcţia Muzeului 
Vasa. 

Un semn scurt din cap și Dogan se puse în mișcare. Saskia se 
uită la ceas. Incă opt minute. Spera să merite. Când s-a uitat din 
nou spre stradă, Dogan dispăruse, parcă șters cu buretele. 
Zâmbi scurt. Era umbra ei. „Mișcă-te de parcă ai vrea să te 
pierzi de un urmăritor. Fii nevăzută. Eficientă, rapidă”. Exersase 
de o mie de ori aceste tehnici. Instructorii o învăţaseră tehnicile 
de cel puţin de două ori mai des. Și totuși se mira cât de repede 
dispăruse Dogan. Era foarte priceput. Saskia nu mai știa cum e 
să se simtă în siguranţă. Nu avea profesia potrivită. Dar acum 
simţea ceva foarte asemănător cu siguranţa. Ştia însă că putea 
fi un sentiment înșelător. 

Letal. 

Ajunsese la fosta arenă a circului, acum o clădire 
impunătoare, cu o cupolă roșie și fațadă galbenă. Partea din față 
era dominată de ferestrele imense, cu zăbrele. Pe treptele vaste 
care duceau spre intrare se aflau femei în rochii de seară și 
bărbaţi în costume. Vorbeau între ei în diverse limbi: rusă, 
franceză, germană. Saskia urcă treptele și se opri în faţa unei 
mese pliabile. Pe ea se afla portretul unui bărbat cu părul 
grizonant și un chip serios. Era profesorul Liebknecht. Dedesubt 
văzu titlul: 7eroriștii sunt soldați. De ce puterile occidentale 
trebuie să înțeleagă terorismul ca război, nu ca act criminal? Azi 
își lansa noua carte. Neobișnuit, așa i se păruse Saskiei, însă 
Liebknecht avea cu siguranţă motive pentru care aranjase ca o 
lansare de bestseller a unui autor german să aibă loc în Suedia. 
Se duse la intrare, unde un bărbat în uniformă albastră îi 
deschise ușa. Dincolo de ea se afla o sală cu o cupolă de sticlă. 

— Biletul, vă rog, zise femeia mititică, în engleză. 

— Desigur. 

Saskia căută în poșetă și îi arătă femeii cartonul cu imprimeu 
colorat. 

— Vă doresc o seară plăcută. 

Saskia urmă indicatoarele către sală. Scaune roșii. Lemn 
întunecat. Scena. Aici se jucau în alte dăţi Don Giovanni sau 
Carmen. Liebknecht chiar își dădea importanţă. 

Spaţiul se umplea. Discuţiile se amestecau într-un zgomot 
neinteligibil. Ca supa-alfabet. 

li băzâi telefonul mobil. Dogan îi trimisese un mesaj pe 
Telegram. 

Nicio umbră nu mai întunecă soarele. 

Insemna că nu reușise să localizeze bărbatul. Deci putea fi 
încă în apropiere. Și dacă era acolo? Privirea ei mătură șirurile 
de participanţi. Ar fi ieșit în evidenţă, cu geaca lui de piele și 
bocancii. 

Răsună ultimul gong. La scurtă vreme se stinseră luminile. 
Reflectoarele atraseră atenţia asupra scenei. Spaţiul rezervat 
spectatorilor era în penumbră. Şi dacă erau doi? Unul afară, iar 
altul înăuntru, printre cei care purtau costum? Saskia cunoștea 
cazuri în care persoana vizată fusese eliminată în public, în 
semiobscuritatea unui cinematograf sau în timpul unei piese de 
teatru, cât atenţia tuturor era la scenă. Așa ca acum. Asemenea 
asasinate aveau scopul specific de a arăta inamicului că puteau 
lovi oriunde și că nu se afla niciodată în siguranţă, nici măcar cu 
martori. Nici măcar în public. 

Saskia se întoarse. În spatele ei ședea un cuplu în vârstă, la 
vreo 70 de ani. Lângă ei mai era un tânăr cu ochelari și o femeie 
cam de vârsta Saskiei. Cuplul în vârstă nu părea să includă unul 
dintre atacatori, așa că mai rămâneau doar tocilarul și femeia la 
vreo 30-40 de ani, cu aspect frustrat. 

In sală se lăsă liniștea. Se mai auzea când și când cineva 
dregându-și glasul. Se întoarse spre scenă, unde un bărbat 
mărunţel, în costum cenușiu se apropia de pupitru, își așeză în 
faţă un teanc de hârtii și ciocăni în microfon. Zgomotul se 
răspândi prin boxe în toată sala. Apăsă un buton și coperta cărții 
fu proiectată pe un ecran aflat pe perete. Încetară și zgomotele 
ocazionale. 

— Bună ziua, doamnelor și domnilor! Chiar dacă știți cu 
siguranţă cine sunt, aș dori să mă prezint. Pe de o parte, pentru 

că mama așa m-a educat și pe de alta, iar asta e o pornire 
foarte egoistă, așa intru mai bine în fluxul discursului. Așa înving 
tracul, dacă vreţi să știți. 

Se opri scurt și continuă: 

— Mă numesc Karl Liebknecht și doresc să vă prezint noua 
mea carte: Teroriștii sunt soldați. „Ce afirmaţie îndrăzneaţă!”, 
veţi spune. „Incorect politic!”, veţi striga. „De unde scoate atâta 
aroganţă?”, veți gândi. Aveţi dreptate. 

Liebknecht ridică mâinile, parcă sub ameninţarea unei arme. 

— Dar, în același timp, trebuie să existe și oameni care să se 
încumete să rostească adevărul. Trebuie să fie și dintre cei care 
adoptă calea dificilă pentru siguranţa cetăţenilor și cetăţenelor 
naţiunilor noastre occidentale. Credeţi-mă că nu vor fi aleșii 
voștri cei care vor apuca pe această cale. Vor fi jurnaliștii și 
autorii de nonficţiune. Oameni ca mine. 

Ce știa Saskia despre profesorul Liebknecht? Avea 78 de ani, 
era german, necăsătorit. Înclinat spre aventuri amoroase cu 
femei căsătorite - un punct slab ca sursă, fiindcă așa putea fi 
șantajat. Dar și o posibilitate de a-l aborda. Născut în 
Heidelberg, dintr-o familie de funcţionari, copil unic. Studiase 
jurnalismul la Londra și la Washington. Își făcuse doctoratul la 
Milano. Era corespondent străin pentru agenţii de știri renumite. 
Ultima dată fusese angajat de EuNeWW, European News World 
Wide, actualul centru al puterii media. Pe lângă germană, 
vorbește fluent arabă, rusă, engleză, italiană și spaniolă. Șase 
limbi. Deja avertizase cu privire la criza refugiaților din 2015, 
cum că ar putea constitui o cale de pătrundere necontrolată a 
teroriștilor în Europa. Avertizase însă și că puterile de dreapta 
puteau face politică prin această criză. Profeţia lui fusese 
corectă. 

— Dar cum s-a putut ajunge aici? întrebă profesorul la 
microfon. 

Saskia se simţi cuprinsă de disconfort. Liebknecht era foarte 
inteligent. In dosarele lor era numit „Tinta Onestone”. Fusese 
deja dificil să se apropie de el sub acoperire și chiar mai dificil să 
păstreze aparențele până să-l convingă că le putea împărtăși 
fără riscuri informaţiile. Nu putea face nicio greșeală. Se 
concentra deci din nou la ce se petrecea pe scenă. Disconfortul 
trebuia să aștepte. 

Avea o singură șansă. 

— Cum a putut terorismul internaţional să devină o 
ameninţare atât de mare? Coșmarul zilelor noastre? 

Pe ecran fu proiectată imaginea unui bărbat cu barbă neagră, 
turban alb și jachetă de camuflaj. Ridica ameninţător degetul 
arătător. 

— Îl cunoașteţi pe bărbatul acesta? 

Din nou o pauză. 

— Nu vă spun cine este, pentru că sunt sigur că știți de mult. 
Este răspunzător pentru atacul terorist asupra World Trade 
Center de pe 11 septembrie 2001. Un moment crucial. Inainte și 
după au avut loc multe atacuri teroriste. Vor mai fi și în viitor, 
însă 9/11 s-a întipărit în sufletul civilizaţiei occidentale. Nu mă 
credeţi? Să facem un test. Imaginea arăta acum interiorul 
distrus al unui vagon. Pe 7 iulie 2005 au existat o serie de 
atentate sinucigașe la metroul londonez. Au murit 56 de 
persoane și au fost rănite grav peste 700. In perioada aceea, în 
Scoţia avea loc summitul G8. Mai târziu, atentatul a devenit 
cunoscut drept „Seven-Seven”. Toate sunt circumstanţe menite 
să ne graveze în minte acest eveniment. Dar acum iată 
întrebarea mea: voi ce făceaţi în ziua respectivă? 

Liebknecht se plimbă pe scenă de colo colo. Așteptă până ce 
spectatorii se agitară, apoi își reluă locul la pupitru. 

— Vedeţi? Nu știți. Nici eu nu mai știu. Dar unde eraţi pe 11 
septembrie 2001? Eu știu foarte bine. Eram acasă, în Bonn. M-a 
sunat o cunoștință. A zis că America fusese atacată cu rachete. 
Când am dat drumul la televizor, tocmai se izbea avionul în al 
doilea turn. Am rămas mut. 

Pe ecran fu proiectată cunoscuta imagine a celor două turnuri 
în flăcări. 

— Acest atac, și îl numesc așa, și nu atentat terorist, în 
cunoștință de cauză, este comparabil doar cu asasinarea lui 
John F. Kennedy, pe 22 noiembrie 1963, la Dallas. Martorii 
contemporani știu și astăzi precis ce făceau atunci. 

Liebknecht își desfăcu braţele. 

— Așadar, veţi fi de acord cu mine că atacul asupra World 
Trade Center a fost un moment de cotitură. Terorismul 
internaţional a făcut un mare pas în conștiința oamenilor. Dar ce 
înseamnă terorism? Există o definiţie? Ce putem face pentru a 
ne lupta cu terorismul? Pot să mă lupt cu ce nu înţeleg? 

Din nou o pauză pentru emfază. 

— Înainte să vă citesc pasaje din cartea mea, aş dori să fac 
alături de voi o călătorie în trecut, la originile terorismului. Aș 
dori să știți despre ce vorbim. 

Proiectorul arătă o altă imagine. O ghilotină. Saskia se 
încruntă. Ce treabă avea o ghilotină cu terorismul? 

— Vă întrebaţi ce treabă are o ghilotină cu subiectul nostru, 
nu? Să fiu sincer... privi Liebknecht către proiecţie, n-am idee. 
Ah, ba sigur că am. Cu siguranță că are legătură. De ce vă 
aduce aminte ghilotina? Așa. De Revoluţia Franceză dintre 1789 
și 1799. Și cine a fost unul dintre cei mai renumiţi protagoniști ai 
acestei perioade? 

Imaginea se schimbă în portretul unui bărbat. Saskia se gândi 
mai întâi că era Mozart. Părul deschis la culoare, tunsoarea. 

— Acesta, doamnelor și domnilor, este Maximilien de 
Robespierre, care, în 1793, a declarat regime de /a terreur - 
regimul terorii. Oricine era suspectat că s-ar opune revoluției 
era executat. Asta i-a pus capăt vieţii până și lui. Dar de ce vă 
zic toate astea? Foarte simplu: este prima dată când întâlnim 
termenul „teroare”. Înainte nu exista sau cel puţin nu era 
consemnat. 

Imaginea proiectată se schimbă din nou la Turnurile Gemene 
ale World Trade Center, în flăcări. 

— Ce au a face Robespierre și regime de /a terreur cu atacul 
asupra World Trade Center? 

Liebknecht își drese glasul. 

— Nimic. Dar este important să acordăm ceva mai multă 
atenţie chestiunii decât am investi în urmărirea unui clip pe 
YouTube. 

Liebknecht arătă spre imaginea proiectată. 

— Regime de la terreur era controlat cu strășnicie și scopul 
său măreț era crearea unei noi organizări sociale. Știţi asta? 
Probabil, pentru că aceste caracteristici de bază sunt proprii și 
celulelor teroriste islamiste moderne. Se regăsesc la Icikeria?, la 
PKK? sau la NSU::, dar și la alte grupări. 


? Republica Cecenă lIcikeria este guvernul separatist și nerecunoscut al Ceceniei (n. 
trad.). 

19 Partidul Muncitorilor din Kurdistan, organizaţie separatistă kurdă care luptă pentru 
independenţa kurzilor din Turcia (n. trad.). 

11 Grupare teroristă neonazistă din Germania, constituită în jurul anului 1999 (n. 
trad.). 

Firele de păr de pe ceafa Saskiei se ridicară. Remarcase ceva. 
O mișcare, un curent de aer. Se răsuci și se uită la tânărul cu 
ochelari. El ridică mâinile, parcă apărându-se. 

— Uspravidlivenie, șopti el. Scuze. 

Inima Saskiei bătea cu putere. Își trecu vârful limbii peste 
buza superioară. Respira întretăiat. Bărbatul se aplecă să ridice 
bucăţica de hârtie din faţa lui. A 

„Liniștește-te”, își făcu ea curaj. li căzuse o foaie, atât. „Nu 
vor să te ucidă. Ai ceva ce vor ei. Ceva important”. Dar inima 
continua să îi bată foarte repede. li curgea sudoarea pe spate. 
încercă să se concentreze din nou la ce spunea profesorul 
Liebknecht. 

— Trebuie să ne luptăm cu o ameninţare. Nu este suficient să 
stabilim că există grupuri bine organizate care răspândesc 
teroare, pentru a crea o nouă ordine socială. Ar fi prea simplu și 
prea general valabil. 

Liebknecht scutură din mână, de parcă tocmai și-ar fi ars-o. 

— Altfel, ar exista probleme și ar fi părţi afectate de legislaţia 
antiteroristă a Uniunii Europene. Firește că trebuie să definim 
totul, chiar și terorismul. 

Liebknecht făcu iar o pauză. Imaginea proiectată era cea a 
unui glob pământesc care se rotea. 

— O lume, un terorism? Câte definiţii ale terorismului credeţi 
că există? 

Profesorul așteptă. Publicul se agită. Un murmur aici, o șoaptă 
dincolo. Liebknecht își duse mâinile la spate. 

— Dumneavoastră, cu cravată neagră și cămașă albă. Câte 
definiții credeți că există? 

Saskia nu înţelese răspunsul bărbatului, cuvintele rostite se 
pierdură în sala cea mare. Dar Liebknecht surâse și clătină din 
cap. 

— O încercare bună, tinere. 

Se deplasă niţel într-o parte. 

— Și dumneavoastră? Ce spuneţi, doamnă? 

Cuvintele neinteligibile fură urmate de o clătinare din cap. 

— Și dumneavoastră? își întoarse Liebknecht brusc capul. 
Aveţi un stil vestimentar aparte, să combinaţi un costum 
elegant cu bocanci militari. 

Bocanci militari? Saskia parcă avea bufeuri. Încercă să arunce 
o privire bărbatului din primul rând. Din cauza luminii slabe, îi fu 

imposibil. Dar era acolo, cu siguranţă. O urmărise aici. Saskia își 
cântări opţiunile. Se putea ridica și pleca, dar ar fi atras atenţia 
asupra ei. Ar fi putut rămâne pe loc, dar ar fi fost în același 
spaţiu cu un potenţial asasin. Atunci, decise să adopte a treia 
opţiune. Îi scrise un mesaj lui Dogan. Răspunsul apăru pe ecran 
după câteva secunde. 

Ești sigură? 

Saskia își mușcă buza inferioară. 

Foarte. Ar fi o coincidență prea mare. 

Poţi ieși? 

Nu știu. Ar atrage atenția. 

Ei știu deja unde ești. 

Un rinocer în magazinul de porţelanuri. 

Cât de liniștitor. Dar cum rămâne cu Onestone? Trebuie să-i 
vorbesc. 

Cu siguranță se poate stabili contactul mai încolo. 

Nu. 

Ca de fiecare dată, prima impresie conta. Atunci și acum ar fi 
trebuit să aibă loc prima întâlnire. Dacă o lăsa să-i scape, nu 
avea să existe a doua șansă. Chiar și numai pentru că profesorul 
se punea singur în pericol de moarte, iar informaţiile s-ar fi 
pierdut. 

Poti intra? scrise Saskia. 

Fără bilet de intrare? 

Poți să mă aștepți afară? 

Sunt în Volvo-ul albastru deschis. 

Saskia puse telefonul la loc. Rămase liniștită, dar veghind. Se 
uită din nou spre scenă. Bărbatul cu bocanci militari nu o putea 
vedea. Dar Liebknecht se afla încă în fața lui. 

— Da. Nu purtăm o discuţie despre modă. V-am întrebat dacă 
vă puteți imagina câte definiţii ale terorismului există. Ce 
credeţi? 

Bărbatul răspunse cu voce tare. „Vorbește un amestec de 
rusă și turcă”, se gândi Saskia. Din Caucaz. 

Liebknecht clătină din cap. 

— Nu voi prelungi tortura. Există nici mai mult, nici mai puţin 
de două sute de definiţii. Ce e interesant e că termenul 
„terorism” nu se deosebește doar de la epocă la epocă sau de la 
societate la societate, ci deseori este înţeles diferit de o naţiune. 
Să luăm, de exemplu, Statele Unite: FBI definește un terorist 

altfel decât Ministerul Apărării sau decât Homeland Security!?. 
Firește că definiţia suferă și modificări, în funcţie de cine deține 
puterea. Și cine ar dori să se considere el însuși terorist? făcu 
Liebknecht din ochi. De ce bat câmpii pe tema asta, vă veţi 
întreba. Nu contează definiţia. Sunt doar cuvinte pe hârtie. Vă 
spun... 

Liebknecht izbi cu pumnul în pupitru. 

— Este foarte importantă! De această definiţie depind faptele. 
Când se consideră o urgenţă? Politicienii sunt mereu stresaţi: să 
nu facă nimic greșit, că nu vor fi aleși. Apoi, vedem ce s-a 
întâmplat. A fost un atac terorist? Sau a fost un război între 
bandele din crima organizată? Să fac ceva? Nu. Din fericire, 
pentru că nu știu ce-ar trebui să fac. Să facă alţii greșeli, inspiră 
adânc Liebknecht. Terorismul devine o imagine difuză, pe care 
nu o putem contura complet. Și ce nu ne putem imagina concret 
nu putem combate. Dar este foarte important să luptăm cu 
teroarea, pentru că teroarea arată lumii multele sale slăbiciuni. 

Imaginea de pe ecran se transformă din nou într-un portret. 

— Acesta, doamnelor și domnilor, este Carlo Piscane. La 
jumătatea secolului al XIX-lea, a descoperit teoria „propagandei 
prin faptă”!?. Se pare că această teorie a avut cea mai mare 
influență asupra următoarelor generaţii de plasatori de bombe și 
asasini. Piscane a stabilit că violența este necesară pentru 
atragerea atenţiei și concentrarea interesului general la cauză. 
să ne amintim... 

Urmăreau un video. Un bărbat în genunchi și mai mulţi 
mascaţi în spatele lui. Se spunea ceva - în arabă, își dădu 
seama Saskia. Dintr-odată, unul scotea o macetă. Lovea cu ea și 
sângele ţâșnea din rană. Apoi, bărbatul lovea iar. Și iar, până ce 
reușea să-i taie capul. 

— Teoria are peste 150 de ani, dar încă funcţionează. 

Liebknecht aşteptă ca rumoarea să se potolească, apoi 
continuă: 

— La doar câteva decenii după dezvoltarea acestei teorii, o 
organizaţie teroristă a pus în practică propaganda prin faptă. 
Narodnaia Volya!* a ucis prin atentate reprezentanţii ţaratului. 


12 Departamentul de stat pentru siguranţa populaţiei în SUA (n. trad.). 

15 Acţiune politică specifică, menită să fie exemplară pentru ceilalţi și să servească 
drept catalizator pentru revoluţie (n. trad.). 

14 Organizaţie politică revoluționară din secolul al XIX-lea, care a asasinat funcţionari 
guvernamentali cu scopul răsturnării sistemului autocrat (n. trad.). 

Imaginea prezenta o trăsură. Lângă ea se afla un bărbat în 
uniformă. Un altul alerga spre el cu o bombă în mână și cu o 
privire plină de ură. 

— Atentatul acesta din 1881 a fost un succes esenţial. A fost 
ucis Țarul Alexandru al II-lea. Cel puţin, membrii Narodnaia 
Volya au încercat să evite vărsarea de sânge nevinovat. Dacă se 
estima că vor exista victime colaterale, teroriștii anulau 
atentatul. Cu totul altfel stăteau lucrurile cu gruparea teroristă 
Clan na Gael”, de la sfârșitul secolului al XIX-lea. Pentru ei, ţinta 
cunoscută a atacurilor erau civilii. Dar lucrurile fierbeau și pe 
continentul european. Opoziția față de monarhie a căpătat 
accente tragice, un cocktail de ură, furie și frustrare. A culminat 
cu atentatul asupra Marelui Duce Franz Ferdinand, la Sarajevo. 
Cu siguranţă știți ce fel de conflict a urmat. 

Imaginea uciderii habsburgului fu urmată de câteva fotografii 
alb-negru cu soldați în tranșee. A 

— Teroarea a devenit instrument de stat. In Rusia, Italia și 
Germania, comuniștii, fasciștii și naţional-socialiștii au preluat 
puterea. Bărbaţii aceștia... arătă Liebknecht spre ecran, 
prezentându-i succesiv pe Stalin, Mussolini și Hitler, conduceau 
poporul prin teamă, forţă și brutalitate. Nu mai este cazul să le 
prezint faptele. Dar este interesant să știți că, în ultimii ani de 
război, terorismul separatist a făcut un pas decisiv în față. Un 
pas psihologic. Grupul terorist sionist Irgun:$ voia să slăbească 
influenţa britanică în Palestina. Mai întâi s-au aliat cu puterea 
colonială împotriva Germaniei naziste, însă apoi au întors 
armele împotriva foștilor aliaţi. Au spânzurat ofițeri britanici, iar 
imaginile au făcut ocolul lumii. Prim-ministrul s-a aflat sub 
presiune, iar grupul și-a atins scopul și ocupaţia britanică a luat 
sfârșit în 1947. 

Liebknecht goli paharul cu apă care se afla pe pupitru. De 
îndată, o tânără în costum albastru îi aduse unul nou. 

— Foarte amabil, mulţumesc. 

Un profesionist desăvârșit. Saskia observă că îl urmărea cu 
atenție, chiar dacă știa suficiente despre terorism și ea. Dar ea 


15 Organizaţie republicană irlandeză din Statele Unite, ale cărei rânduri s-au subţiat 
semnificativ în secolul curent (n. trad.). 

16 Organizaţie paramilitară sionistă care a operat în Palestina sub mandat britanic, 
între 1931 și 1948 (n. trad.). 

se folosea de cunoștințe în scop tactic, în timp ce Liebknecht 
trata totul științific. 

— Aici avem dovada că nu este suficient un act terorist pentru 
atingerea scopului. Propaganda prin faptă trebuie să ajungă la 
consumatorii de media din întreaga lume. Să le fie servită 
frumos, în bucățele greu de digerat. În timp, strategia implicării 
conștiente a opiniei publice a devenit tot mai importantă. 
Războaiele anticoloniale din Cipru și Algeria au fost presărate cu 
atacuri teroriste. Teroriștii și-au dat seama că să ucidă 20 de 
soldaţi în deșert era mai puţin eficient decât să ucidă doar trei, 
dar în mijlocul orașului, la momentul oportun - de exemplu, o 
sărbătoare naţională sau un eveniment important. Cum s-a 
întâmplat la Jocurile Olimpice de la Munchen, în 1972. 

Pe ecran se vedea numai un avion EI-ALl, aflat pe o pistă 
prăfuită. Liebknecht făcu din nou o pauză, de data asta mai 
lungă și mai apăsătoare. 

— Aceasta, doamnelor și domnilor, este cunoscută drept ora 
nașterii terorismului modern. 

Sala fu străbătută de un murmur. Liebknecht surâse. 

— Acest avion a fost deturnat pe 22 iulie 1968, pe ruta Roma- 
Tel Aviv. Nu era vorba despre prima deturnare de avion din 
lume, însă aceasta s-a deosebit de cele dinainte. 

În locul fotografiilor, ecranul înfăţișă un text acum. Liebknecht 
citi: 

— Deturnările de avioane anterioare aveau scopul de a cârmi 
zborul în direcţia dorită. Zborul EI-Al a fost deturnat pentru a 
forța un schimb între pasagerii nevinovaţi și palestinieni aflați la 
închisoare. Prin acest act, teroriștii au forțat guvernul israelian 
să negocieze direct cu ei, un scenariu de neconceput pentru 
aceștia. Teroriștii făceau parte din Frontul Popular pentru 
Eliberarea Palestinei”. Procedura a transformat gruparea în 
model și mentor pentru alte organizaţii teroriste. Se știe, de 
exemplu, că Grupul Baader-Meinhof!* a primit cel puţin un ajutor 
rudimentar din partea OEP”. Dar... 


17 Organizaţie seculară, marxist-leninistă și revoluţionar-socialistă palestiniană, 


fondată în 1967 (n. trad.). 

18 Organizaţie teroristă de extremă stângă din Germania de Vest, declarată 
autodizolvată în 1998 (n. trad.). 

19 Organizaţia pentru Eliberarea Palestinei, fondată în 1964, cu scopul „eliberării 
Palestinei” prin luptă armată (n. trad.). 

Pe ecran se vedeau acum feţele lui Yasser Arafat și Abu Bakr 
al-Bagdhadi. 

— Dar între Statul Islamic și OEP există o mare diferenţă. 
Ambele sunt organizaţii teroriste, însă OEP se luptă pentru o 
fâșie de teren, în timp ce teroarea exercitată de SI este 
justificată cu argumente religioase. Și tocmai despre asta este 
vorba în cartea mea, din care aș dori să vă citesc după o pauză. 

Reflectoarele se stinseră și se lăsă întunericul. Saskiei i se 
opri inima. Acum era momentul. Se aplecă, dar nu se întâmplă 
nimic. Lumina se aprinse iar în toată sala. Trebuia să se 
grăbească. Saskia se strecură prin public, spre hol. Acolo se 
aflau femei în costume albastre, care împărțeau șampanie. 
Saskia le evită, pentru că profesorul Liebknecht era ţinta ei, și 
cât de repede posibil. Se uita mereu în jur, dând cu ochii de 
pantofi de lac și cu toc; nici urmă de bocanci militari. 

Profesorul Liebknecht discuta cu doi bărbaţi. Saskia se gândi 
dacă-i cunoștea. Cel puţin acela cu chelie i se părea familiar, dar 
de unde? Nu își dădea seama. 

„Cei doi sunt o ameninţare potenţială”, decise ea. De aceea, 
rămase în apropiere și ascultă discuţia. 

Cel cu chelie zicea: 

— Cu tactica actuală, Serviciile Secrete o duc binișor. De ce ar 
schimba ceva? De curând a fost împiedicat un atac cu bombă în 
Amsterdam. 

Celălalt zise: 

— Serviciile Secrete au avut nevoie de doar două zile pentru a 
identifica și neutraliza celula teroristă. A fost o performanţă 
deosebită, dacă te gândești că este vorba despre acte teroriste 
atipice. 

Saskia știa despre ce vorbeau și mai știa și că n-aveau idee 
despre ce vorbeau. Teroriști atipici! Făcu un pas în faţă, pentru 
a se integra în grup. Cei trei bărbaţi o priviră uluiţi. Saskia 
clătina din cap. 

— Aveţi impresia greșită că teroriștii și mai ales cei implicaţi 
în atacuri sinucigașe ar proveni din păturile de jos ale societăţii. 
Un atentat sinucigaș nu este un act îndoielnic, ci aparține unui 
fundamentalist radical, pentru care este o onoare să devină 
martir. În Islamul sucit al organizaţiilor teroriste religioase, este 
datoria unui drept-credincios de a se lupta cu necredincioșii, 
chiar dacă apogeul ar fi sinuciderea. Chiar dacă sinuciderea este 

un păcat capital în Islam, pentru acestea s-a inventat un sistem 
de propagandă sacru, care funcţionează, prin fraze explicative 
livrate de Statul Islamic și de alte organizaţii, identificabile în 
surele Coranului. Sinuciderea în numele Zeului Unic, așadar 
pentru a lupta cu necredincioșii, este cel mai înalt sacrificiu de 
sine. Sinucigașii sunt onoraţi drept șahid bata”. Li se spune că 
ar fi voia Domnului să se sinucidă. Astfel, devine fatwa”, 
poruncă divină. 

Cei doi bărbaţi rămaseră cu gura căscată. Pe faţa lui 
Liebknecht se citea limpede amuzamentul. 

Așa! Trebuia să-și folosească șansa, pentru că alta nu mai 
căpăta. Saskia își umezi buzele. 

— Sinucigașul se poate aștepta și la o răsplată bogată în viața 
de apoi. Merge direct în Paradis, în faţa Domnului. La prima 
picătură de sânge vărsată în atac, i se iartă păcatele. Poate 
interveni pe lângă Allah în favoarea a 70 de membri ai familiei, 
care vor fi exoneraţi de Judecata de Apoi. Nu e de mirare că 
membrii familiei unui șahid bata sărbătoresc, după o scurtă 
perioadă de doliu. Ei știu că porțile Paradisului le sunt deschise. 
In plus, sinucigașul primește în Paradis un număr mare de 
fecioare cu ochi negri, să-l slujească. Nu este de mirare deci că 
mulți șahizi au, după moarte, Bassamat al-Farah, „surâsul 
bucuriei”, pe buze. Și nu e de mirare nici că bărbaţi și femei cu 
stare cad sub vraja acestui surâs în aceeași măsură cu cei 
săraci. De exemplu, atacul, din fericire împiedicat, din 
Amsterdam, urma să fie întreprins de doi medici. 

Cei doi bărbaţi se întoarseră discret și se pierdură printre 
ceilalţi invitaţi. Aparent, nu făcea foarte bine la ego să fie 
depășiți astfel de o femeie. 

Profesorul Liebknecht zâmbea. 

— Sunteţi o cititoare bine informată. 

— Fac și eu ce pot. Este deja disponibilă cartea? 

Liebknecht clătină din cap. 

— Mi-ar face plăcere să vă dăruiesc un exemplar. 

— Mii de mulțumiri. Cu autograf? 

— Bineînţeles. 

Profesorul Liebknecht se aplecă și scoase un exemplar din 
rucsacul aflat la picioarele lui. 


29 Aproximativ „martor al credinței”, „martir în numele lui Allah” (n. trad.). 

— Cui îi dedic cartea? 

— Mie. Barbara Opitz, zise Saskia. 

Liebknecht se opri scurt - doar o pauză subtilă în mișcare, pe 
care Saskia însă o simţi. Era pregătită să perceapă și cele mai 
mărunte modificări în comportamentul unei persoane. 

Liebknecht scrise ceva pe pagina de titlu și îi întinse cartea. Îi 
strânse mâna. Ea simţi ceva, un obiect pe care i-l dădea el. O 
cheie. 

— Vă mulţumesc pentru tot. Din păcate, nu mai pot rămâne. 

— Da, știu, spuse profesorul. Aveţi grijă. 

Saskia înţelese ce făcuse Liebknecht pentru ea. O avertizase. 
Aluzia la bocancii militari, la ţinuta extravagantă. Surâse ușor. li 
făcu semn din cap, de rămas-bun, și părăsi repede, dar fără 
grabă, holul. Dogan aștepta afară, pe scările late. Avea o mână 
sub jachetă. 

— A mers totul bine? 

— Să ne grăbim. 

Merseră spre Volvo-ul albastru deschis și urcară în mașină. 
Dogan porni motorul, în timp ce Saskia se uita la cheia pe care i- 
o dăduse profesorul. Avea gravat numărul 54. Ce se deschide cu 
ea? Ar putea fi un seif. lar dacă așa e, unde se află? Deschise 
cartea și citi cuvintele: 

Sunteţi în pericol. 

Dogan porni. Cu coada ochiului, Saskia văzu bărbatul cu 
bocanci militari ieșind din fosta arenă. Era bărbatul care se 
sprijinise de copac și îi zâmbise. 

— Trebuie să faci ceva pentru mine. 

Vocea Saskiei era subţire ca pergamentul. 

— Am nevoie de ajutor. 

— Dar în cine mai poţi avea încredere, în afară de mine? 

— În sora mea, înghiţi Saskia în sec. Pot să am încredere doar 
în sora mea geamănă. 

Berlin, 10:58 CEST 


Se auzi o bătaie în ușă. Wiebke Meinert se trezi dintr-un somn 
neliniștit. Voia să deschidă ochii, însă ochii ei nu erau de aceeași 
părere. 

— Aţi greșit ușa, strigă ea în pernă. 

Nu voia să își abandoneze somnul. Dar oricine se afla de 
cealaltă parte a ușii avea alte planuri. Bătu iar. Rahat! Ce mai e? 
Lui Wiebke îi bubuia capul. Clipi des. Soarele pătrundea prin 
ferestruica din acoperiș și umplea camera cu o căldură plăcută. 

O nouă bătaie energică. 

Wiebke se ridică din pat și se frecă la ochi. Străbătu covoarele 
cu picioarele goale. Deschise ușa și căscă. 

— Ce doriţi? Wiebke se uită lung la vecina ei. 

— Pot să intru? 

Doamna ltzegel își apăsa mâinile pe piept. 

Wiebke se dădu la o parte. 

— Aveţi un prosop pentru saună? 

Doamna ltzegel privi podeaua. Intră în apartamentul călduros 
de la mansardă cu pași precauţi, iar Wiebke închise ușa în urma 
ei. 

— Doriţi ceva de băut? Nu am nimic în afară de ceai cu 
gheață și apă de la robinet. 

Vecina clătină din cap. Se așeză pe canapea și netezi 
materialul cu mâna. 

— S-a întâmplat ceva, zise ea, cu o voce subțire, 
tremurătoare. 

— Și de ce aţi venit tocmai la mine? 

Doamna ltzegel se uită în jur. Asta o deranjă pe Wiebke, 
fiindcă nu făcuse curăţenie. În bucătărie erau cutii de pizza și 
doze goale de băutură de săptămâna trecută. 

— Am nevoie de ajutor, zise doamna ltzegel, cu o voce și mai 
slabă. 

— Atunci, mergeţi la Poliţie. Cu siguranţă, nu vă pot oferi 
sfaturi despre curăţenie. 

Wiebke strânse din buze. 

Doamna ltzegel o privi pe Wiebke cu ochi mari și strălucitori. 
Îi tremurau colţurile buzelor. Deschise gura și o închise fără să 
spună nimic. Apoi, se uită într-o parte. Acum tremura din tot 
corpul. 

Wiebke se așeză invers pe scaunul de bucătărie. Înconjură 
spătarul cu mâinile. „Probleme în relaţie”, decise ea. „V-a 
înșelat bărbatul?” „Nu e un subiect potrivit pentru mine. Cel 
care înșală în relaţiile mele este partenerul meu de pat”. Pufni 
pe nas. 

— Nu vă pot ajuta. 

— E vorba despre Max. 

De data asta, avea vocea înfundată, de parcă s-ar fi luptat cu 
lacrimile. 

— Cine e Max? 

— Fiul meu. Fiul meu se numește Max. 

Wiebke se gândi. Max putea fi tânărul pe care-l vedea mai 
mereu la etaj, cel cu pantalonii reiaţi uzaţi și cu tricourile polo 
uni. Arăta mereu de parcă l-ar fi îmbrăcat mămica. 

— Și acum ce să vă zic? Că are un nume frumos? 

Doamna ltzegel tăcea. Se uită spre pat. 

— OK, zise Wiebke. M-aţi trezit. Nu mai e nimic de făcut. Deci 
ce s-a întâmplat? 

— Îl cunoașteţi pe Yannic? 

Wiebke clătină din cap. Nu o interesau vecinii. 

— Ar trebui? 

— Stă adesea în parcul de pe strada Rostock. Face rap cu 
prietenii. Terorizează lumea. 

— Și fiul dumneavoastră a fost terorizat? 

— Mai rău. 

Vocea doamnei ltzegel se auzea înfundat. Se uită din nou în 
altă parte și își trecu mâna peste față. Degetele îi luciră în 
lumina soarelui. 

— Și acum ce vreţi de la mine? Să îi spun lui Yannic să 
înceteze? Că a luat-o pe un drum greșit? Să se ducă la școală, 
pentru că este baza unei cariere strălucite? 

— Aţi... Cu rockerii aceia... 

— A fost ceva personal. 

— Vă rog. Astăzi am primit asta. 

Doamna ltzegel îi întinse un telefon mobil. 

— Ce să fac cu el? 

— Am nevoie de ajutor. Este urgent. 

Wiebke se ridică și luă dispozitivul. „O să regret, sunt 
singură”. Pe ecran se vedea o imagine înceţoșată. Apăsă pe play 
și văzu o înregistrare cu un parc și un tânăr cu pantaloni reiați. 
Max. 

— Ce vârstă are fiul? 

— 17 ani. 

„Parcă avea 12 ani”, se gândi Wiebke. Purta pantaloni scurți 
și un tricou în dungi. Șosete și sandale. Se plimba în parc. Clipul 
se opri. 

— Fiul dumneavoastră se plimbă pe afară. Dacă nu vreţi să 
facă asta, cumpăraţi-i o consolă. 

— Mai sunt și altele. 

Wiebke apăsă pe următorul. Max se așeza pe o bancă din 
parc. Cel care filma se apropia. Max privea spre cameră, cu 
teamă în priviri. Ridică mâinile. 

— Este banca mea, zice o voce, urmată de chicoteli. 

Imaginea tremură. Erau mai mulţi, decise Wiebke - cel puţin 
doi. 

— Îmi pare rău. Nu am știut. 

Max vorbea supus. 

Wiebke clătină din cap. 

— Mi-ai folosit banca. Cer chirie. 

Max intrase în panică. Scoase o bancnotă din buzunar. 

— Atât am. 

Cineva îi smulse bancnota de 20 de euro din mână. 

Clipul se opri. 

— Ce s-a întâmplat cu fiul dumneavoastră? 

— E un băiat sensibil. 

Wiebke dădu din cap. Se uită la al treilea clip. Max 
îngenunchea. Părul i se lipise de cap. Avea faţa udă de lacrimi și 
obrajii înroșiţi. Apăru în cadru o mână mare, cu degete boante și 
păroase. 

— Haide, imploră! 

Vocea părea amuzată. Pe fundal se auzeau hohote de râs. 

— Imploră! 

Cuvinte ca niște lovituri. 

Max își trase nasul. Clătină din cap. 

— Îţi faci mai rău, labagiule. Imploră! 

Umerii lui Max se lăsară. Privirea îi deveni goală. Îi tremura 
buza de jos. 

— Te rog! mai vreau o dată. 

Râsetele se întețiră. Mâna cea grea explodă pe faţa lui Max. El 
căzu într-o parte și rămase așa, tremurând. 

— Ridică-te! 

Max se împinse în genunchi, și mai supus. 

Clipul se opri. Wiebke îi întinse doamnei ltzegel telefonul. 

— Poate că ar ajuta să vă înscrieţi fiul la un curs de 
autoapărare. 

— Mai există un clip. 

— Nu știu dacă vreau să îl văd. Nu am timp. 

Cu capul plecat, doamna ltzegel luă telefonul înapoi. 

— Sperasem că ne veți ajuta. 

— Doamnă ltzegel, nu mă interesează asemenea probleme. 
Nu vreau să știu de problemele cartierului. Nu pot să mă ocup 
de ele. 

„Sunt un corp străin. Adus de val. Următorul mă va lua cu el 
în altă parte. O fi bine, o fi rău? Sunt doar un fir de nisip între 
multe altele. Asta vreau. Este motivul pentru care locuiesc în 
cartierul ăsta de rahat”. 

— Nu am nevoie de prieteni aici, continuă ea. Nu vreau 
prieteni. M-aţi înţeles? 

Doamna ltzegel se uită lung în podea, apoi încuviinţă încet. Se 
ridică și se îndreptă spre ușă. Puse mâna pe clanţă și se mai 
întoarse o dată. 

— Îmi pare rău că v-am răpit timpul. 

Ușa se închise. Wiebke se uită o vreme la blatul ei zgâriat. 

Siria, 12:10 CEST 


Abu Kais ieși din peșteră. Nisipul fierbinte îi arse tălpile. Se 
întinse până ce îi trosniră încheieturile bătrâne. Cu niște ani în 
urmă, taberele din munţi nu îl afectau, dar între timp depășise 
70 de ani. Fiecare oră în munţi i se părea o veșnicie. Abu Kais 
inspiră adânc. Aerul mirosea a praf, a mentă și a praf de pușcă. 
Două avioane cu reacţie străbăteau cerul albastru, iar în 
depărtare se auzeau explozii. 

Era război între trupele guvernului și adversari înarmați. Abu 
Kais privi soarele. Războiul acesta nu era doar despre 
răsturnarea puterii. Era vorba despre supremație militară. 
Despre acces la Mediterană. Despre lupa Statului Islamic 
binecuvântat, despre înlăturarea califului. 

Făcea tot ce-i stătea în puteri să împiedice asta. Cu două zile 
înainte, atacase cu războinicii săi un convoi cu ajutoare. Atacul 
fusese rapid și eficient, brutal, nemilos. Ca toate operaţiunile 
sale. Și totuși, grupările de luptă israeliene îi descoperiseră și, 
de atunci, fugeau. 

Abu Kais șontâcăi pe cărarea îngustă dintre bolovani, către 
prelata care era întinsă între măslinii piperniciţi. La umbră ședea 
un bărbat îmbrăcat în maro. Purta un turban negru, între 
picioare avea un AK-47, iar în mână, o carte. Işi mișca buzele 
fără niciun sunet, cu ochii închiși. 

Abu Kais se aplecă să intre sub prelată. 

— Salam aleikum”, Hamid. 

Hamid deschise ochii. 

— Aleikum salam. Să-ţi binecuvânteze Domnul toate faptele! 

— Nu prea are ce fapte să binecuvânteze, până nu mănânc 
ceva. 

Hamid făcu un semn din cap spre geanta măslinie care se afla 
lângă un ciot de copac. 

— Azi avem și altceva în afară de brioșe și Cola? 

Hamid râse, dezvelind un șir de dinţi stricaţi. 


22 Formulă de salut, echivalentul al „Pacea fie cu tine!” (Ib. arabă în original, n. trad.). 

— Curând, vom lua masa cu mujahedinii?? în Paradis. 

— Insha Allah, prietene. Insha'Allah. 

Abu Kais desfăcu fermoarul genţii, din care scoase o sticlă de 
Cola și două brioșe. Se așeză lângă Hamid. Tăcură amândoi, în 
timp ce Abu Kais privea în jur. Peste tot numai nisip, presărat cu 
smochini și viță-de-vie. Al watan al Arabi?*. Și totuși, era căminul 
lui. 

— Sunt obosit, spuse Abu Kais. 

Hamid privea în zare. Părea stors de puteri. 

— Nenorocirii de ogari, mereu pe urmele noastre. Cât o vor 
mai ţine așa? 

— Până când ne găsesc și ne sfâșie. 

Abu Kais îi puse o mână pe umăr. 

— Până când ne dovedesc, prietene. 

— Mă întreb cum ne-or fi luat urma, ridică Hamid din umeri. 
Am fost trădați? 

— Și eu m-am gândit la asta. Cine ar fi îndrăznit ceva atât de 
rușinos? , 

Abu Kais mușcă dintr-o brioșă. Inghiți aluatul uscat cu o dușcă 
de Cola. 

— Oare cum pot kafiri? să bea așa ceva? 

Hamid tăcea. Se uită din nou la munţii care se profilau în 
depărtare, pe cerul albastru. Abu Kais îi urmări privirea spre 
coloanele de fum negru. 

— Ne suflă în ceafă, zise Hamid. De acolo ne-am împrospătat 
proviziile ieri. 

— În Abun Quamir? 

Hamid clătină din cap. 

— Este ceva mai la est. Acolo unde arde, s-au poziţionat 
luptători într-o vale. 

— Luptătorii lui Allah nu ar trebui să stea ascunși. 

Abu Kais a vârât mâna în nisip și a dat drumul firelor printre 
degete. O pală de vânt a ridicat praful și l-a risipit. Precum 
războinicii Califatului, mai întâi uniţi și apoi risipiţi în cele patru 
zări. Precum nisipul deșertului, care se preschimba peste 


23 Termen generic, derivat din cuvântul „Jihad”, care se referă la o persoană implicată 
în apărarea Islamului (n. trad.). 

24 Ținutul în care s-au așezat arabii în Orientul Mijlociu și Africa de Nord (n. trad.). 

25 Kafir - termen arab care înseamnă „necredincios” și se referă la o persoană care îl 
respinge pe Dumnezeul Islamului (n. trad.). 

noapte. Dar și firele de nisip puteau provoca daune când 
ajungeau în locuri nepotrivite. 

— Am pierdut, lăsă Hamid privirea în jos. 

— Dacă spui asta, ţi-ai pierdut credinţa. Dăm doar înapoi. Eu 
am luptat pentru Dumnezeul adevărat sub Osama bin Laden și 
am sângerat pentru al-Baghdhadi. Vor fi și alți conducători, 
alhamdulillah”. Așa e voia lui Allah și așa va fi. 

— Insha Allah, prietene. Insha'Allah. 

Abu Kais se ridică. Vedea ceva. Cercetă nisipurile. Miji ochii. 
Norii de praf se mișcau. Se apropiau. Erau vehicule - patru la 
număr. Abu Kais se încruntă. 

Vin. 


26 Frază în arabă, cu semnificaţia „Lăudat fie Allah!” (n. trad.). 

Berlin, 11:16 CEST 


Lui Wiebke îi chiorăia stomacul. Deschise frigiderul. Pe ușă se 
afla o sticlă de ceai cu gheață preparat acasă, în rest, pustiu. Și 
acum? Nu voia să iasă în căldura aceea insuportabilă. Soarele 
ardea de câteva săptămâni. Frunzele copacilor aveau culori de 
toamnă, o toamnă aurie cu 30 de grade la umbră. Wiebke își 
trecu mâna prin păr. Nu putea evita să iasă. Işi puse un tricou 
fără mâneci, uni, care-i scotea în evidenţă tatuajele de pe braţe. 
Blugi rupţi și teniși uzaţi. Își prinse părul în coadă, iar șuvița 
castaniu-roșcată cu personalitate și-o dădu după ureche. Un 
moment mai târziu, era pe coridor. 

Se gândise că era insuportabilă căldura din locuinţa ei 
strâmtă, de la mansardă, însă aici, pe stradă, era chiar mai rău. 
Razele soarelui erau reflectate de nenumărate geamuri. Aerul 
fierbea. Nu se simțea nici măcar o adiere și mirosea a sudoare. 
Traversă strada. La colț se aflau niște tineri care ascultau 
muzică rap și jucau șah, cu tabla direct pe asfalt. 

— Hei, strigară ei după ea. 

Ea se opri și se uită la table. Pe ea se mai aflau doar câteva 
piese. 

— Aţi priceput deja jocul, nu? 

— Normal. Dar Piedro și-a pus în cap să-mi elimine toate 
piesele și-apoi să-mi dea mat. 

— Şi tu te-ai gândit să-l lași? 

— Ceva de genul. 

Wiebke își desprinse privirea de tablă. Văzuse ceva cu coada 
ochiului. Dar când se uită spre chioșc, nu era nimeni acolo. Săi 
se fi părut? Se încruntă și se întoarse la joc. 

— Mută calul la B6, zise ea. Așa îl vei face din două mutări. 

— L-ai ajutat? 

Piedro își puse mâinile în șolduri. 

— Te-a ajutat, Stanislav? 

El clătină din cap. 

— Nu am idee ce ai auzit. 

Wiebke nu mai era atentă la băieţi. Se uita din nou în direcţia 
chioșcului. Într-un geam se reflecta ceva. Era un bărbat cu 
umeri largi și cu tricou alb. Atât putea vedea. De ce era 
urmărită? Ar fi putut merge să-l întrebe. Dar unde ar mai fi fost 
distracţia? Merse o bucată de stradă, se opri și se întoarse, coti 
într-o curte dosnică și așteptă, cu ochii la intrare. Urmăritorul ei 
nu se vedea. „Urmărește-ți urmăritorul. Doar așa poți căpăta un 
avantaj”. 

Wiebke simţi din nou un fior ciudat. Avea senzaţia care te 
cuprinde când vânezi. Îi vibrau nervii la cel mai înalt grad de 
alertă. Sperase să nu mai trebuiască să simtă așa. Făcuse totul, 
străbătuse un drum dificil și anevoios. Și acum se vedea 
constrânsă iar la acea senzaţie. Era obligată să devină vânător. 
Cândva, cineva îi spusese că un trecut întunecat înconjoară 
prezentul cu degetele sale murdare și își întinde umbra peste 
viitor. Nu crezuse. Acum regreta. 

Dar știa bine că nu era momentul să-și plângă de milă. 
Trebuia să știe cine era. 

Dar urmăritorul său nu s-a mai arătat. „Nu sunt atât de fraieră 
să cred că l-am derutat”, se gândi ea. Așteptă un moment, apoi 
se întoarse pe stradă. O privire rapidă. 

Negativ. Nu se vedea nimic. 

Ca să îl deruteze, trebuia să se îndrepte încotro se întâmplau 
multe, unde se putea pierde în mulţime. Se duse în direcţia 
parcului. Acolo erau peste tot oameni pe pături de picnic. Unii 
făceau grătar, alţii jucau badminton. Wiebke urmă aleea 
pietruită până la un pâlc de copaci. 

Era un punct strategic bine ales. 

Cu puţin înainte să ajungă, crescu viteza. Apoi, sprintă. La 
finalul cărării pietruite coti, fugi și mai repede și ajunse înapoi în 
stradă. Traversă pe partea cealaltă chiar în faţa unui autobuz. 
Şoferul o claxonă, înjurând. „Nu s-a întâmplat nimic, idiotule”. 
Se pierdu pe o străduță și se cățără pe un gard de sârmă. Alergă 
mai departe până la șaormerie. Când intră pe ușă, abia mai 
respira. Simţi mirosul de carne friptă, de legume proaspăt tăiate 
și de condimente exotice. 

Abdullah rânji. 

— lar n-ai ce mânca? 

— Mă cunoști atât de bine. 

Wiebke se așeză pe un scaun de la tejghea. 

— Îmi faci o șaorma? Și aș vrea și două Fanta cu fructe de 
pădure. 

— Două? 

— Da, o să primesc o vizită. 

— Mă bucur să te văd aici, dar de ce nu cauţi un loc mai 
romantic pentru întâlnire? îi făcu cu ochiul Abdullah. 

— N-am întâlnire. 

— lartă-mă că am întrebat. 

Îi puse în faţă două sticle. Apoi, tăie carne de pe rotisor. 

— Cu salată? 

— Vrei să mă otrăvești? 

— Atunci, cu castraveciori? 

— Câţiva, da. Însă nu atât de mulţi să nu mai simt carnea. Și 
cu sos picant. Cel pe care-l prepari tu, nu din comerț. 

Abdullah clătină din cap. 

— Aproape că ai crede că ești nevastă-mea. Serios. Mereu ai 
pretenții. 

Wiebke nu îl mai asculta. Îl descoperise pe bărbatul cu umeri 
largi chiar înainte să ajungă lângă șaormerie. Sigur era politai. 
Și, chiar dinainte să intre, ea știa că avea dreptate. 

— Fanta e pentru mine? întrebă el și trase sticla mai aproape. 

— M-am gândit că mă veţi contacta, mai devreme sau mai 
târziu. 

Luă Fanta și se îndreptă spre cea mai îndepărtată masă dintr- 
un separeu. El o urmă și se așeză vizavi de ea. 

— Și aţi făcut totul să nu se întâmple. De ce aţi vrut să mă 
derutaţi? 

— Voiam să-mi dau seama cât de bine vă pricepeți. 

— Și, am trecut testul? 

— Sunteţi bun, însă nu chiar atât de bun cum credeți. 
Șaormeria e singurul loc din zonă care-mi oferă vedere spre 
parc fără să fiu văzută. Ar fi trebuit să vă daţi seama mai 
repede. Și unde aţi învăţat să filati, la cercetași? 

El râse. Wiebke îl privi. Era din sud. Poate kurd. Nu era 
poliţist. Mișcările lui erau mai degrabă de soldat sau de agent. 
Undeva între cele două. Cu siguranță, expert în arte marţiale. 
Un adversar pe cinste. 

— Farmec de familie. 

— O cunoașteţi pe... sora mea? Deci sunteți... 

— Aș putea să iau întâi o înghiţitură de suc? M-aţi făcut să 
transpir, după cât aţi fugit. 

— Ce vreţi de la mine? 

Wiebke își dădea seama că era furioasă. Ce idee avusese și 
Saskia, să o urmărească! 

— M-a rugat să vă dau asta. 

Scoase un plic umed din buzunarul de la spate și-l puse pe 
masă, în faţa ei. Ea privi hârtia udă. Omul îi remarcă privirea. 

— Este vina dumneavoastră că plicul e ud. M-aţi alergat prin 
jumătate de cartier, pe căldura asta. 

— Ce este în el? 

— Nu am idee. Să vă întrebaţi sora. Sau deschideţi plicul. 

Poate erau iar bani. Wiebke strânse pumnii. Sora ei 
considerase mereu că poate cumpăra orice cu bani. Sau cu 
farmecul ei. Dar ea nu era de vânzare. 

— Să-i spuneţi surorii mele că își poate vâri banii unde n-o 
vede soarele. N-am nevoie de Saskia. 

— Dar poate că Saskia are nevoie de dumneavoastră? 

— Și de aceea își trimite valetul? Nu poate suna chiar ea sau 
are atât de multe de făcut la Ministerul Dezvoltării? 

— Ministerul Dezvoltării? Asta v-a zis? 

Wiebke ridică din sprâncene. 

— Evident că asta mi-a zis. Dar de ce să o cred? Știm amândoi 
că acolo ar fi subapreciată, nu? Și, în plus, am văzut dosarul 
personal al Saskiei. 

Wiebke luă plicul. 

— Știu că mă voi detesta pentru asta. 

— O decizie isteață. 

Abdullah aduse șaorma împachetată la masă. 

— Acum nu are ceapă. Să pun? 

— N-am idee ce vrea domnul de față, dar mie mi-a pierit 
apetitul. 

Wiebke vâri plicul în buzunarul blugilor și plecă. Omul cu 
umeri laţi nu o urmă. 

Hamburg, 11:19 CEST 


— Vin acasă cât pot de repede, zise Saskia. Pe cuvânt de 
cercetași și mai jur și pe roșu. 

— Mi-e dor de tine, mamă. 

Vocea Leilei părea înfundată. Când o auzea vorbind așa, 
aproape că-i venea să plângă. „Suntem la capătul puterilor, din 
cauza mea”, se gândi ea. Ideea îi frângea inima. 

— MI-l dai pe tata? 

— Paaa. 

— Pa, draga mea. Te iubesc. 

Din boxa instalaţiei de handsfree se auzi un foșnet, apoi o 
voce profundă, de bărbat: 

— Nu fă promisiuni pe care nu le poți respecta. Leila are 
încredere în tine. 

— De data asta o voi respecta, Hakim. Doar misiunea asta și 
gata. E foarte importantă. 

— Nu ești singura angajată din Ministerul Dezvoltării. Ce mai e 
de data asta? O facultate în Botswana? O rețea de fântâni în 
Turkmenistan? Sau doar o cină de afaceri pentru întărirea 
relaţiilor bilaterale? 

— Este important și nu e nevoie să știi mai mult. 

— Nu e nevoie să știu mai mult? Sunt soțul tău. Sau ai uitat 
asta? Încet, încet, mă satur. N-am zis nimic când, acum două 
zile, a trebuit să pleci brusc la Oslo, pentru că ai promis că după 
aceea îţi vei lua câteva zile libere. Și acum? Nici n-ai ajuns bine 
înapoi în Germania, că urci în mașină și deja pleci spre 
următoarea întâlnire. Unde ești, de fapt? 

Saskia trecu pe lângă Biserica „Sfântul Mihail” din Hamburg, 
coti la stânga la Millerntor și o luă în direcţia Cartierului 
Portughez. În oglinda retrovizoare vedea monumentul Bismarck 
- privirea severă a fostului cancelar, care se pusese întru totul în 
serviciul statului. 

— Sunt în Osnabrück. 

Înghiţi nodul din gât. 

— Am o întâlnire cu reprezentanți ai ONU și... 

— Nu e treaba mea, o întrerupse Hakim. De ce îmi spui mie? 

Saskia se săturase. Mereu aceeași discuție. Aceleași probleme 
cu profesia ei. „Unde te duci?” „De ce vii atât de târziu?” 
„Familia ta nu este importantă?” „Trăiești doar pentru job”. 
„Unde ai fost în ultimele nopţi? Am încercat să dau de tine. Leila 
a făcut febră. A plâns după tine, după mama ei”. 

| se făcu rău. Opri mașina în mijlocul străzii, cu mâinile 
strângând spasmodic volanul. 

„Sunt atât de sătulă să-mi mint familia”, se gândi. „Nu mai 
pot face asta”. 

Și minciuna cu adevărat imensă... 

— Mai ești pe fir? 

Vocea lui Hakim îi întrerupse gândurile, ca un apel 
deșteptător. Saskia strânse din ochi de câteva ori. „Trebuie să 
fac naibii ceva”. 

— Credeam că te interesează ce fac. 

Hakim tăcea. Se auzeau doar interferenţele. 

— Ai pe cineva? 

Vocea lui Hakim era mai posomorâtă ca de obicei și Saskiei i 
se păru că aude un mârâit, care se topi într-un ton cât se putea 
de scăzut. Nu reda nicio emoție. Nu era o întrebare, ci mai 
degrabă o constatare, pe care el o scuipase printre dinții 
încleștaţi. 

— Care e rostul întrebării? 

— Când ai fost ultima dată acasă? Sincer, că ești sau nu, chiar 
nu contează. Ești ca o carcasă goală, te uiţi fără să vezi și faci 
lucruri despre care eu nu am voie să știu nimic. Când ne-am 
tras-o ultima dată? 

Auzi un claxon în spatele ei. În oglinda retrovizoare, Saskia 
văzu o dubiţă. Şoferul gesticula disperat. Ridică o mână, în semn 
de scuze, și conduse mai departe, până ce găsi un loc de 
parcare. Își înghiţi cu greu lacrimile și se forţă să respire liniștit. 
„De ce nu încetezi cu asta, Hakim?” i-ar fi plăcut să îl întrebe. 

— Când, Saskia? 

— Crezi că ţin socoteala? 

— Nu merită. Ar fi un registru foarte scurt, cu multe pagini 
goale și doar câteva adnotări răzlețe. 

— Lasă-mă să ghicesc, tu ţii socoteala. Notezi fiecare rahat în 
calendar, pe culori. M-am căcat, notat cu maro. M-am culcat cu 
nevasta - ștampilă în formă de sulă. 

Saskia simţi că i se înmoaie nodul din gât și că furia începe să 
fiarbă în pieptul ei. 

— Mă înșeli, Saskia? 

— Nu. Mă înec în muncă. Crede-mă, chiar dacă întâlnirile cu 
reprezentanţi ONU par să fie niște cine elegante, nu e cazul. 
Uneori, lucrez la contracte la ora trei dimineaţa. Cu siguranţă 
nu-i niciun bărbat dezbrăcat lângă mine. Contractele nu-s 
tocmai erotice. Dar n-aș vrea să exclud posibilitatea că ar exista 
bărbaţi care se excită la gândul ăsta. Toată lumea are un fetiș. 

Umor. Răsucirea cuvintelor. Good cop, bad cop. Schimbă 
registrul atât de repede, ca persoana cealaltă să intre în 
defensivă. Folosește tactici de interogare. Se uită în oglindă și 
se cutremură scurt. Nici măcar familia mea nu se poate apăra 
de mine. 

— Mă minţi? 

— Ce înseamnă asta? 

— Vreau să știu cum stau. Să știu dacă m-ai minţit. 

— Nietzsche spunea că oamenii mint adesea fără să-și dea 
seama. Studii recente arată că se întâmplă de trei ori într-o 
conversație. 

— Deviezi de la subiect. Și știi la ce mă refer. Minti? 
Contractele chiar există? Osnabruck? Sau ești în Berlin, în 
Hamburg, în Munchen? Unde ești, Saskia? 

Ea închise ochii și strânse din buze. 

— Nu. Nu te mint. Sunt în Osnabruck și am curând o întâlnire 
importantă cu reprezentanții... 

— Minciună. Eşti la fel de terminată ca sora ta. 

Saskia se uită la ecranul încorporat în bord. „Apel încheiat”. 
Pur și simplu. Furia i-a dispărut la fel de repede cum apăruse, 
înlocuită de durere. Se simţea sfâșiată la interior. 

Cât de departe ați merge ca să apărați statul? 

Fusese o întrebare a comisiei în faţa căreia Saskia candidase 
pentru ceea ce făcea acum. Atunci, ezitase, pentru că știa prea 
bine ce doreau să audă femeile și bărbaţii care ședeau în faţa ei, 
în semicerc. 

Cât de departe ati merge? Nu existase emfază. Vocea femeii 
care se afla la marginea stângă a semicercului sunase normal, 

dar Saskia pricepuse imediat că întrebarea nu urma să fie 
repetată. 

— Până la capăt, spusese ea. 

Saskia se uită din nou la ecran. „Apel încheiat”. Nimic 
spectaculos, dar cele două cuvinte cântăreau greu și o apăsau 
pe suflet. Relaţie încheiată. Căsnicie încheiată. Viață intimă 
încheiată. 

să fi fost acesta capătul? 

„Nu știu dacă sunt pregătită să îmi respect promisiunea”. 


VP - 39 


Siria, 12:19 CEST 


Humvee-ul străbătea nisipul. David Teitelbaum privea prin 
parbrizul prăfuit la masivul de stâncă străbătut de văi. In sfârșit! 
Pipăi cu degetele steagul israelian de pe jacheta de uniformă. 
Un ritual înainte de fiecare atac, care-i aducea noroc. 

Ochii îi deveniră niște fante înguste. Din boxe se auzea o 
comunicare radio întreruptă. David apăsă pe butonul pentru 
emisie. 

— Aici Samech. Ascult. 

— Aici Remes. Confirmaţi indicațiile, recepționat? 

— Confirm. Numărul unu se află la coordonatele indicate. Rog 
suport aerian, recepționat? 

Radioul scârțâi. De ce amânau? „Este aici. Este aici, naibii! Nu 
poate fi altfel”. 

— Suport negativ. Aici Remes. Terminat. 

David strânse din buze. Își luă CTAR-21. Era o pușcă de asalt, 
ultimul răcnet în domeniu, potrivită atât pentru stângaci, cât și 
pentru dreptaci, modelul scurt, pentru forțele speciale. Era 
ușoară, compactă și, mai ales, de încredere. Așadar, fatală. „Nu 
armele ucid oameni, ci oamenii ucid oameni”, se gândi el. 
Pentru ce-l aștepta, o armă de încredere era absolut necesară. 
Împinse magazia în interior până ce se auzi un clic metalic. „Eşti 
aici. Aici trebuie să fii. Treaba asta se lungește de prea multă 
vreme. Azi se termină”. David auzi iar strigătele, văzu iar 
flăcările și corpurile sfârtecate din fața brutăriei. Așteptase în 
mașină când se întâmplase. 

Amintirile îl copleșeau. Închise ochii. „Nu acum, la naiba! Nu 
acum!” Inspiră, strânse ușor din buze și expiră lent. 

Lydia ședea pe scaunul de alături. Îi zâmbi. 

— Nu vii și tu? 

— Oamenii stau deja în stradă. De ce să ne așezăm amândoi 
la coadă? 

— Aici se vinde cea mai bună pâine din oraș. Vino cu mine, să 
ne bucurăm de soare. 

Când o privi, se simţi plin de iubire - o iubire de care era sigur 
că va dura o viaţă. 

— După cină, mă voi bucura de cu totul altceva. 

Se aplecă spre ea și o sărută în punctul în care știa că-i place 
mai mult să fie sărutată, la întâlnirea dintre gât și umăr. Ea se 
înfioră ușor și îl împinse în joacă. 

— Ce crai ești și tu. 

Râsul ei luminos era molipsitor. 

— Eu, crai? clipi David de câteva ori. 

— Nu face pe nevinovatul. 

ÎI lovi în braţ. 

— Și ești foarte leneș. Prea comod să te ridici. 

— Ai dreptate. Te duci să iei pâine? Altfel, nu va mai fi și am 
venit degeaba până aici. 

— Și mai ești și șovin. 

Lydia deschise portiera și cobori. Apoi, se aplecă iar în 
interiorul Opelului. 

— Eşti un crai leneș și șovin. 

Râse iar. 

— Dar tocmai de aceea mă iubești, nu? 

— Pentru asta... 

Dintr-o mișcare, îl apucă pe David de gulerul cămășii și-l trase 
spre ea. Își apăsă buzele pe ale lui. 

— Și pentru multe altele. 

— Da, știu, zise David. 

Văzu în oglindă când ea îi făcu din nou cu ochiul, înainte să se 
așeze la coada cea lungă. David închise ochii, bucurându-se de 
moment și imaginându-și viitorul alături de Lydia. 

Liniştea aceea vibrând de bucurie fusese sfâșiată de un tunet 
teribil. David deschise ochii. Nu este... Ceva se izbi de capota 
mașinii. Sticlă spartă. Simţi ceva cald la ceafă. Cămașa lui albă 
se coloră în roșu. 

Apoi auzi ţipetele. 

Era 0... încercă să se ridice de pe scaun. Lydia! 

Bordul se învârtea. Se prinse cu putere de volan. Lydia! 
Privirea îi zbură în oglindă. Însă nu văzu nimic - oglinda reflecta 
doar un cablu. 

„Trebuie să mă adun”. David strânse din ochi. „Nu am dureri. 
Este oare bine?” Ştia că nu era întotdeauna semn bun, ci 
dimpotrivă. Putea însemna că fuseseră deteriorați nervi 

importanţi. Sau că era în șoc, pentru că urma să sângereze 
mortal. Se privi. Stele colorate îi explodară în cap. Incercă să își 
controleze respirația. 

„Inspiră. Expiră. Așteaptă. Inspiră...” 

Stelele colorate se împuţinară. Bordul nu se mai rotea. Dar 
acum simţea durerea. Își pipăi umărul drept. Umed de sânge. 
Ceva dur și tare, o așchie care-i ieșea din carne. Urlau sirenele. 
Se uita la strada plină de fum. Oamenii fugeau pe lângă el, cu 
gurile căscate. Oare nu ar fi trebuit să ţipe? Auzea doar urletul 
sirenelor. O ambulanţă trecu pe lângă el. David se întoarse și 
atunci văzu corpul sfâșiat al bărbatului care fusese proiectat în 
Opel prin geamul din spate. Din gură îi picura sânge. Părul îi era 
ars. Acolo unde s-ar fi aflat ochii lui erau doar două găvane 
adânci. Mirosea a pâine carbonizată. David văzu sacoșa de la 
brutărie. 

— Lydia! 

Atunci își dăduse seama de toate: strigătele pline de panică, 
mirosul de carne arsă, comenzile scurte, mai multe sirene. 
David se ridică. Durerea din umăr îl făcea să se clatine. O altă 
ambulanță ţâșni pe lângă el și aproape îl izbi. Vălătuci groși de 
fum aglomerau strada. Focul trosnea, și pe fundalul flăcărilor se 
profilau siluete umane. Se împleticeau și cădeau. David își 
ignoră propria durere și fugi spre brutărie. Era sânge peste tot. 
Braţe și mâini smulse. Corpuri sfâșiate. Duhoarea morții se 
așternuse peste toate și îi tăia răsuflarea. Paramedicii, purtând 
veste galben fluorescent, mișunau printre răniţi. 

— Lydia! strigă David. Lydia! 

„Să nu fie aici. Să nu fie aici”. 

Atunci o găsi. Rochia ei înflorată era îmbibată de sânge. David 
vomită. 

Fu tras într-o parte, brutal. Un brancardier ţipa la el. 

— În spate, la ambulanţă. Acum! 

Durase ani până ce David recunoscuse că atunci dispăruse. 
David cel vesel. Rămăsese doar iubirea, pe care o transformase 
într-o ură surdă. Ură față de omul care fusese răspunzător 
pentru acel atac împotriva civililor. 

Abu Kais. 

„Aici se încheie”. 

„Acum!” 

David încărcă CTAR-21. Cele patru Humvee-uri ajunseseră în 
vale. 

— Aici Samech Alpha către toţi, spuse David în emiţător. 
Formaţie de luptă. Ne așteptăm la rezistenţă considerabilă. 
Samech terminat. 

Humvee-urile formară un semicerc și se opriră brusc. 
Portierele fură smulse. Soldaţii săriră din vehicule, se rostogoliră 
și căutară imediat adăpost. David luă binoclul și se uită prin el. 
Vedea un crâng de măslini printre stânci. Un foc de tabără. 
Fuioarele de fum se ridicară în aer și se risipiră. Sunt încă aici. 
Dădu semnalul pentru înaintare. Primul grup alergă, iar restul 
unităţii se pregăti să tragă la primul semn. Soldaţii se ascunseră 
în spatele unei stânci apropiate de crângul de măslini. Se 
desprinse și al doilea grup, cu destinaţia crâng. Aproape 
ajunseseră la copăcei. 

— Allahu akbar! 

Halal întâmpinare. Cuvintele ricoșară de sute de ori dintre 
stânci, urmate de focul rapid al armelor automate. Proiectilele 
loviră în piatră și în nisip. Trei dintre soldaţii care avansaseră 
alături de el se prăbușiră. David a tras și el - toată lumea a tras. 
Aerul era plin de sfârâitul proiectilelor și de ecoul puștilor 
numeroase, de strigătele celor care mureau. Salutul infernal se 
repetă iar și iar: 

— Allahu akbar! 

David își reîncărcă pușca de asalt. 

Berlin, 11:23 CEST 


De neimaginat! Gândurile lui Wiebke galopau ca un cal 
sălbatic. La ce-i stătea mintea? „N-am nevoie de pomană, mai 
ales de la sora mea mai mare”. Străbătea parcul în pas alert. 
Când ajunse lângă pâlcul de copaci, se întoarse să se asigure că 
nu era din nou urmărită de băiatul cu comisioanele Saskiei. Se 
uită la plicul din mâna ei. „Oare 
Saskia chiar crede că mă poate cumpăra? Ca să iau legătura cu 
ea? Ca să-mi exprim recunoștința? Ca să implor?” 

Fierbea de furie. Mototoli plicul și se opri lângă un coș de 
gunoi. Să-l arunce sau să nu-l arunce? Il vâri în buzunarul de la 
spate al blugilor. 

Wiebke nu avea nimic, Saskia avea totul. Fusese prima din an 
la bacalaureat, mai târziu, cea mai bună absolventă din 
promoţie la Academia de Poliţie. Se angajase la Ministerul de 
Interne, iar cariera ei decolase. La scurtă vreme, îi fusese 
încredințată conducerea unei comisii de combatere a 
terorismului, nou înfiinţate, înainte să împlinească 30 de ani. Și 
era femeie. 

În tot timpul acela, Wiebke avusese dificultăţi. În viaţa ei se 
petrecuse o întâmplare care distrusese tot ce construise până 
atunci. O decizie greșită într-un context în care nu existau 
decizii potrivite, iar dintre toate opţiunile nepotrivite, Wiebke o 
alesese pe cea mai bună, din câte cunoștea. Totuși, muriseră 
oameni. Căutase ajutor la familie, la părinţii ei, dar aceștia 
arătaseră spre Saskia și spre cât de bine se descurca ea, cât de 
repede avansa în carieră. Cine ar fi crezut! Wiebke era la 
pământ și își putea strânge întreaga viaţă într-o geantă de voiaj. 

Saskia pe colo, Saskia pe dincolo. Părinţii lor erau atât de 
mândri de ea! „Nu-i mai pot asculta”. Wiebke rupsese orice 
legătură cu ei și învățase să se descurce singură. Să respire 
chiar și așa, în rahat, cum era. 

Cartierul în care locuia își merita numele de „Ulcer canceros”. 
Casele erau vechi, și dacă de obicei asemenea clădiri emanau 

demnitate și mândrie prin fațadele lor decorative, aici se găsea 
orice, numai demnitate și mândrie nu. Fațadele era dărăpănate 
și murdare. Oamenii care locuiau aici erau mereu uitaţi de cei 
aflaţi la putere, erau o povară pentru sistem. Cartierul era făcut 
pentru cei care nu voiau să fie găsiţi. Pentru Wiebke. 

Îi văzu pe cei doi băieţi care încă mai jucau șah. Minţi isteţe în 
locul nepotrivit, fără nicio șansă, exceptând o carieră penală. 
Cândva, îi spusese cineva că toată lumea are oportunităţi egale 
în Germania. Nu mai credea așa ceva. Băieţii ca aceștia 
începeau cursa de 100 de metri de la 200. Dacă exista 
Dumnezeu, irosise talentul pe care li-l dăruise. Apoi, societatea 
avea să condamne criminalii pe care-i crease chiar ea. 

— Te-ai întors, îi strigă unul dintre ei. 

— Nu mai jucaţi șah? întrebă ea privind tabla, pe care se mai 
aflau doar cinci piese, trei albe și două negre. 

— Am decis să fie remiză, rânji celălalt. Vrei să vezi ceva cool? 

— Vreau? se încruntă Wiebke. 

— Apasă play. 

Agită telefonul până ce Wiebke îl luă. Recunoscu imediat 
clipul filmat în parc, unde protagonistul era Max ltzegel. 
Îngenunchea. Îi curgeau mucii. Ochii i se înroșiseră. Scutura 
neputincios din cap și suspina. Wiebke cunoștea expresia aceea, 
pe care o văzuse mai des decât și-ar fi dorit. Era expresia unui 
om care pierduse de mult, însă nu voia să recunoască. Incă nu. 

— Stai pe banca mea, idiotule, spunea vocea din fundal, 
despre care Wiebke presupunea că i-ar aparţine lui Yannic. 

— Am plătit deja chiria. 

Vocea lui Max era plângăreaţă. 

— Te rog să te oprești! 

— Taci naibii! Crezi că ajung câţiva biștari? Am consumat deja 
cărbunele, așa că mai vrem. 

În clipul pe care i-l arătase doamna ltzegel, Max trebuia să 
implore lovituri. Nu o interesase pe Wiebke. Dar acum își dădea 
seama că nu asta voise vecina ei să-i arate și că văzuse doar 
vârful aisbergului. 

— Vreau să mă implori, spunea Yannic. 

— Nu știu ce vrei. 

Max își trăgea din nou mucii. 

— Asta. 

Un zgomot brutal. Umilirea supremă. Yannic își desfăcea 
fermoarul pantalonilor. 

— Eşti beta, eu sunt alfa. Vei fi umil. 

Wiebke închise clipul. 

— Nu vreau să văd asta. 

Înapoie telefonul. Mintea îi lucra febril. Asta voise doamna 
ltzegel să vadă ea. Nu spusese că Yannic era mereu în parc? 
Wiebke se gândi. Își aminti că uneori vedea niște băieţi sub 
pasarela veche, unde ascultau muzică tare și făceau rap. Erau 
lângă o cale ferată abandonată, un loc ferit. Plecă. 

Ajunse și dădu de un tânăr cu pantaloni largi și un tricou roșu, 
de fotbal. Sigur era Yannic. Dansa pe ritmurile electronice ale 
unei boxe. Note ascuţite, distorsionate. Nicio melodie 
recognoscibilă. Și urla un fel de rime. 

Wiebke se opri la câţiva pași de el. 

— Eşti Yannic? 

El se opri imediat. 

— Ce vrei? 

— Am pus o întrebare simplă: ești Yannic? 

El opri boxa. 

— În mărime naturală. 

— Minunat. Deci te dai gangster? 

— Cel mai mișto din zonă. Vrei să mi-o tragi? 

Se uită la ea. 

— Ai ţâtele prea mici. Dar mi se pare cool că ai brațele 
tatuate. 

Wiebke simţi căldura răspândindu-i-se prin trup. Strânse 
pumnii. 

— Deci nu ne-o tragem? întrebă ea cu un calm deliberat. 

— Te-aș rupe în bucăţi. Dar dacă zici „te rog frumos”, te las să 
mi-o sugi. 

— Să implor, așa ca Max? 

Yannic râse. , 

— Deci despre asta era vorba. Ala și-a meritat-o. 

— Fiindcă stătea pe o bancă? 

— C-așa am vrut eu, da? 

Yannic scuipă pe jos. 

— Te-a trimis mă-sa? 

— Motivele mele nu te privesc. Vreau să dispară clipurile alea 
și să-l lași pe Max în pace. 

— Tu n-ai ce să-mi zici mie, căţea. Fac ce vreau cu el și nici n- 
am început bine. 

— Ba vei înceta. 

Trei cuvinte - o amenințare pură. 

— Ce-o să faci? Te duci la tribunal? La bulău? Mi se rupe de 
lege. Mă cac pe poliţai. 

— OK, atunci vom face lucrurile așa. Îţi voi lua telefonul, tu vei 
îngenunchea și vei implora iertare. Vei implora ca Max să te 
pedepsească. Te vei face de rahat în public. Apoi trimitem clipul 
tuturor prietenilor, care vor râde și vor distribui mai departe. 
Crezi că după aceea le vei mai părea un dur? 

— Târfă, poţi să-mi lingi găoaza. 

Wiebke râse. 

— Singurul care va linge ceva ești tu: tălpile tenișilor mei. 
Doar ca să nu-ţi mai fac rău. Și jur că o să doară. 

Yannic sări la ea. Wiebke se feri și îl lovi cu genunchiul în 
stomac. Yannic se împletici înapoi. Ea îl lovi cu pumnul, îl apucă 
de braţ și i-l răsuci la spate. Un trosnet. Băiatul ţipă. Wiebke 
fandă într-o parte și îl privi căzând. Într-o clipă, era lângă el, cu 
talpa apăsându-i faţa. Yannic rămase pe loc, fără să facă o 
mișcare. 

— Voiai să fii șmecher? 

— Termină! 

El respira foarte repede, întretăiat. 

— Telefonul. 

Ea apăsă mai tare. 

— Telefonul, acum! Sau îţi crăp capul! 

Yannic băgă mâna în buzunar și scoase telefonul. Wiebke se 
aplecă, i-l luă din mână și făcu o poză cu tenisul ei pe fața lui. 
Apoi, o trimise tuturor contactelor sale de WhatsApp. 

— Să-l lași pe Max în pace. Și pe toată lumea de aici, înţeles? 

— Da, la naiba. 

Wiebke aruncă telefonul pe jos și plecă. 

Drumul până la apartament îi luă între 12 și 15 minute. Fu 
surprinsă când văzu o mașină de poliţie în faţa clădirii. Ce 
repede se mișcaseră! Doi polițiști discutau cu proprietarul 
tutungeriei. Wiebke știu imediat că se aflau acolo pentru ea, 
după felul în care o priviră când traversă strada. Duse mâna la 
buzunar și scoase cheia locuinţei. O aruncă, iar cheia zăngăni și 
căzu în canalizare. Nu trebuie să știe unde stau. Pot să-mi iau 

lucrurile mai târziu. Mă descurc cu ușa, iar tot ce am intră într-o 
geantă. 

— Opriţi-vă, spuse polițistul. 

Wiebke se opri în mijlocul străzii. Se apropia o mașină. Şoferul 
înjura și claxona. Vehiculul se opri chiar în fața ei. 

— Ce faceţi? urlă polițistul la ea. 

— Mi-aţi zis să mă opresc. Și eu ascult instrucţiunile 
polițistului. 

— leșiţi de pe stradă! 

Wiebke se opri în faţa polițiștilor. Poliţista se dădu într-o parte, 
ca ea și Wiebke și celălalt poliţist să stea în formă de L pe 
trotuar. Era o poziţie tipică de siguranţă - deloc rea, dar nici 
foarte bună. Poliţia făcuse două greșeli: poliţista se oprise într-o 
poziţie de unde Wiebke o vedea cu coada ochiului, și amândoi 
erau prea aproape de ea. „Aș putea să...”, se gândi ea. „N-ar 
dura nici trei secunde”. Dar nu făcu nimic. Nu voia să fie fugară. 

— Cum vă numiţi? o întrebă polițistul. 

— De ce vreţi să știți? întrebă Wiebke. 

— Știţi prea bine. Nu v-aţi aflat pe Industriestrasse acum 
jumătate de oră? 

— Nu prea cunosc cartierul. Este gangul de lângă vechea cale 
ferată? 

Polițistul încuviinţă. 

— V-aţi aflat acolo? 

— Da. 

— Numele Yannic Meyer vă spune ceva? 

— Este idiotul pe care l-am pus la respect? 

— Deci recunoașteţi? 

— Nu se poate folosi ca probă în tribunal. Nu am aceleași 
drepturi ca orice suspectă într-o anchetă penală? 

Ceva asemănător cu furia se citi pe fețele polițiștilor. 

— Firește că aveți drepturi. Puteţi refuza să depuneţi mărturie 
în fața poliţiei. Aveţi dreptul la un avocat care să vă apere 
interesele legale. Dacă nu vă puteți permite, vom verifica dacă 
puteți primi un avocat din oficiu. Aţi înţeles? 

— Da. 

— Aţi dori să spuneți ceva cu privire la vătămarea corporală a 
lui Yannic Meyer? 

Wiebke se gândi. 

— Nu am nimic de declarat. 

— Totuna. Aţi spus deja, spontan, că l-aţi lovit pe Yannic 
Meyer. Pentru mine, se traduce în suspiciune. 

— Atunci pot să mă șterg la fund cu drepturile mele? 

De data asta, furia se întipări clar pe trăsăturile tânărului 
polițist. 

— Cum adică? 

— Mai întâi mă întrebaţi unde am fost. După ce vă spun, mă 
informaţi cu privire la drepturile mele. Eu decid să nu declar 
nimic. Dar răspunsul meu la întrebarea adresată înaintea 
informării este suficient să luaţi măsuri punitive împotriva mea? 
Cumva, nu vă înţeleg logica. 

— Încetaţi! o ameninţă cu un deget ridicat polițistul pe 
Wiebke. Nu mă puteţi obliga să vă justific cum îmi fac meseria. 

— OK. 

Wiebke ridică mâinile, împăciuitoare. 

Polițistul scoase un carneţel. 

— Cum vă numiți? 

— Jana Peinemann. 

Polițistul ridică din sprâncene. 

— Nu prea cred. Să văd un act de identitate. 

— Nu am. 

— Cum? 

— Nu am act de identitate, așa că trebuie să credeţi că mă 
numesc Jana Peinemann. 

— Aici locuiţi? arătă el cu pixul spre clădirea în care se afla 
apartamentul ei de la mansardă. 

Ea clătină din cap. 

— Bărbatul de la tutungerie așa zice. 

— Vinde ţigări. Ce spune asta despre inteligenţa sa? 

— Atunci, unde locuiți? 

— Peste tot și nicăieri. Și, înainte să întrebaţi, n-am posesiuni. 
Doar ce am asupra mea. 

Polițistul pufni. 

— Asta să i-o spuneţi cuiva care-și încheie pantalonii cu 
cleștele. 

Ce evoluţie! Wiebke zâmbi. 

— Tocmai de aceea vă spun. 

— Ajunge deja! ţipă el la Wiebke. Nu vă cunoaștem numele și 
nu știm unde locuiţi. De aceea, vă voi aresta, întoarceţi-vă spre 
mașina de poliţie. 

Doamna ltzegel ieși din casă. Se uită mai întâi la Wiebke, apoi 
la polițiști și iar la Wiebke. Deschise gura, vrând să spună ceva, 
dar Wiebke clătină din cap. „Nu spune nimic”, se gândi ea. 
„Lasă mulțumirile. N-am făcut-o pentru fiul tău. N-am făcut-o 
pentru tine. Am făcut-o fiindcă eram furioasă pe sora mea, iar 
Yannic s-a nimerit în drum. Nu spune naibii nimic...” 

Doamna ltzegel dădu scurt din cap. Înţelesese. Wiebke îi 
aruncă un zâmbet. 

— Vi se pare amuzant? întrebă polițistul. 

Wiebke nu răspunse. Se postă în faţa mașinii de poliţie. Cei 
doi se aflau în spatele ei. Altă greșeală - erau prea aproape unii 
de alţii. Poliţista a percheziţionat-o, apoi i-a pus cătușele. 

— Vă rog să intraţi în mașină. 

Străbătură drumul principal până ce ajunseră la o clădire 
mohorâtă, de pe vremea KDG. Mașina de poliţie se opri chiar în 
faţa unei uși vopsite cu verde, care se deschise. În spate se afla 
o cameră goală. După ce ușa se închise iar, Wiebke trebui să 
iasă. Fu condusă pe un coridor cu pereţii întrerupţi la intervale 
regulate de uși metalice, vopsite în verde. 

— Vă rog să vă așezați la masă, spuse un poliţist gras. 

Wiebke se așeză. Poliţista îi desfăcu cătușele. Își frecă 
încheieturile pe care cătușele îi lăsaseră urme. 

— Vă rog să puneţi pe masă toate obiectele pe care le aveţi în 
buzunare. 

Avea doar plicul. 

— Aveţi curea? Dacă da, vă rog să o puneţi pe masă. 

Wiebke își scoase fâșia de piele din găici. 

Poliţista o percheziţionă din nou. 

— Nu are nicio cheie? întrebă polițistul cel tânăr. 

— Doar acest plic, răspunse poliţista. Altceva, nimic. Niciun 
act de identitate. 

— Și ce e în plic? 

Poliţista deschise plicul și se uită înăuntru. Numără banii. 

— 230 de euro și un bileţel. 

„Un bileţel?” Wiebke se încruntă. „Ce bilețel?” 

Poliţista puse banii înapoi. 

— Vă rog să veniţi cu mine. 

O urmă pe Wiebke spre o ușă de otel. 

— Scoateţi-vă tenișii! 

— Nu am șosete. 

Polițista ridică din umeri. 

— Asta e procedura. Imi pare rău. 

— Sunteţi foarte prietenoasă. 

Wiebke vorbea serios. Poliţista își făcea datoria. Nu avea 
niciun motiv să o critice. 

— De ce nu aș fi, doamnă Peinemann? 

Wiebke dădu din cap. 

— Aţi citit ce scria pe bileţel? 

— Nu. Nu mă privește. 

— Bine. 

Wiebke intră în celulă. Ușa se închise în urma ei. Clicul metalic 
al broaștei îi trezi amintiri pe care Wiebke le îndesase în cel mai 
întunecat colțișor de suflet. 

Ce bilețel? 

Hamburg, 11:39 CEST 


Saskia porni navigatorul, care-i arătă destinaţia pe ecran. 

Era o casă cu mai multe etaje, de pe o străduță. Opri mașina 
la câteva imobile distanţă și străbătu aleea înapoi spre ţintă. 

Panoul cu sonerii era pe jumătate smuls din perete, cu 
cablurile atârnând. Cam jumătate dintre ele aveau nume. Sună 
la Santos. Interfonul păcăni și pârâi. 

— Quién está ahí?” 

— Me llamo Susanne Bolz. Tenemos una cita??, spuse Saskia. 

— A quién quieres? 

— EI Sr. Jann Wiemers quiere verme. 

— Por favor, espere un momento.?? 

Zgomotul interfonului încetă și ușa nu se deschise. 

Saskia își privi ceasul de mână. Avea o întâlnire cu Jann 
Wiemers și nu voia să aștepte. „Nu am timp pentru așa ceva”, 
se gândi ea. 

Dar nu avea de ales. 

Se gândi la Leila. La Hakim. Ce or fi făcând? Dar se forță să se 
uite la sonerii. „Trebuie să lucrez. Cea mai mică greșeală poate 
fi letală”. Saskia inspiră adânc și își ţinu răsuflarea. Işi trecu de 
mai multe ori ambele mâini peste față. „Sunt o femeie cu multe 
măști”. Apoi, expiră. „Așa că-mi pun una chiar acum”. 

Imaginea fiicei și soţului ei îi dispăru din minte. Rămase doar 
un punctuleţ dureros în sufletul ei. 

Interfonul pârâi. 

— Sube aquí, por favor. Tercer piso.* 

Ușa se deschise. Pe coridor se afla o mașinuţă plină cu sticle 
de bere. intr-un colț se îngrămădeau saci de gunoi, iar de perete 
se sprijinea o bicicletă. Urcă scările. Mirosea a grăsime râncedă, 


27 Cine-i acolo? (n. trad., Ib. spaniolă în orig.). 

28 Mă numesc Susanne Bolz. Avem o programare (n. trad., lb. spaniolă în orig.). 
29 — Cu cine dorești? 

— Domnul Jann Wiemers vrea să mă vadă. 

— Te rog să aștepți un moment, (n. trad., Ib. spaniolă în orig.). 

30 Urcaţi, vă rog. Etajul al treilea (n. trad., Ib. spaniolă în orig.). 

iar pereţii aveau același aspect, parcă punctaţi de stropi 
unsuroși. Saskia ajunse la primul etaj. Trei uși. In fața uneia se 
aflau numeroase perechi de încălțări, pentru copii, pentru 
bărbaţi, pentru femei. La etajul al doilea, aceeași imagine, doar 
că lipseau pantofii. Aici, sacii pentru gunoi se aflau chiar în 
mijloc. Una dintre ușile de la al treilea etaj era întredeschisă. O 
tânără se sprijinea de ușă, cu capul afară. 

— Usted es Susanne Bolz?! 

Saskia încuviință. 

— Puedo pasar??? 

Tânăra închise ușa. Saskia își vâri mâna în buzunarul hainei. 
Era un trenci de primăvară antracit, stil militar, o piesă 
vestimentară elegantă, cu multe avantaje. In buzunarul drept își 
pusese P365-ul, un pistol sub-compact, scos pe piaţă în SUA la 
începutul anului. Avea doar 15 centimetri lungime, însă o 
capacitate fantastică. Era perfect pentru misiunile sub 
acoperire. 

Saskia auzi lanţul zăngănind. Tânăra deschise ușa imediat. Se 
dădu la o parte și o lăsă pe Saskia să privească pe coridor. 

Ceva nu era în regulă. O senzaţie neplăcută i se prelingea pe 
ceafă. „Poate că sunt paranoică?” Dacă era cazul, probabil că în 
câteva secunde era moartă. Respiră lent, căutând cu degetele 
trăgaciul pistolului, să fie sigură. 

Pe coridor aștepta un tip înalt, cu blugi și tricou. O plăcuţă de 
surf din lemn atârna de un șiret de piele la gâtul lui, ca un 
pandantiv. Era furios. 

— Dumneavoastră ne-aţi băgat în rahat? 

Avea o voce plăcută. 

— Sunteţi Jann Wiemers? întrebă Saskia. 

El își trecut mâna prin părul blond. „Se preface”, își dădu 
seama Saskia. Mai încercă un moment să pară furios, apoi rânji 
și clătină încet din cap. 

Saskia se relaxă, luă degetul de pe trăgaci și își scoase încet 
mâna din buzunar. 

— Comisar-șef Jann Wiemers. M-aţi citit repede. Și aveţi tupeu 
să veniţi la mine cu arma în mână. Tupeu, însă... 

Făcu un pas într-o parte, iar Saskia mai văzu un membru al 
echipei la capătul culoarului, care fusese ascuns de Wiemers 


31 Sunteţi Susanne Bolz? (n. trad., Ib. spaniolă în orig.). 
32 Pot să intru? (n. trad., Ib. spaniolă în orig.). 

până atunci. Trei contra una. Surâse iar. Saskia își băgă mâna în 
buzunar și scoase arma. 


— Doisprezece împărţit la trei înseamnă patru, spuse ea, și 
puse pistolul la loc. 

— E un P365? Noi nu avem încă. Trebuie să faci parte din 
autorităţile federale. 

Jann Wiemers îi întinse mâna. 

— Mă bucur să vă primesc în sălile sacre ale acestui bârlog 
conspirativ, plin de mucegai. 

— Atunci, nu vreau să fiu nepoliticoasă și să vă ţin în beznă cu 
privire la misiune. Dar trebuie să fim foarte atenţi, zise Saskia. 

EI îi făcu semn spre bucătărie. Mirosea a cafea proaspătă. 

— Doriţi o ceașcă? întrebă el. 

Nu se vedea altcineva. Echipa lui este profesionistă și toată 
lumea își cunoaște locul. Perfect. Avea nevoie de o echipă de 
profesioniști. 

Saskia dădu din cap. _ 

— Aveţi noroc. In Hamburg este o răcoare plăcută. In partea 
de est, oamenii se plâng de căldura verii târzii. Sunt aproape 35 
de grade. 

li puse o ceașcă de cafea neagră în faţă. 

— Lapte și zahăr nu avem. Trebuie să vă mulțumiți cu atât. 

Jann se așeză. 

— Dar nu despre vreme aţi venit să vorbim, nu? 

— İl urmărim de aproape o lună pe Ramadan Musharbash. 

— Ținta? 

Saskia încuviinţă. 

— Este egiptean, dar locuiește de 13 ani în Germania. Este 
cetăţean model, în aparenţă. Cu o lună în urmă, am primit 
semne cum că ar pune ceva la cale. Ceva important. l-am 
urmărit telefonul și i-am interceptat e-mailurile. l-am creat 
profilul mișcărilor. Niciun rezultat. 

— De ce ne aflăm aici? Echipa mea nu este pregătită pentru 
urmărire de durată. Suntem o echipă de intervenţie. 

— leri a fost arestat în Granada un presupus terorist, care a 
mărturisit agenților CESID? că o grupare a celulei Al-Tawhid, 
care s-a destrămat în 2002, a încercat să procure pistoale, arme 


33 Fost Serviciu Secret spaniol, înainte să preia actualul, Centro Nacional de 
Inteligencia (CNI), în 2002 (n. trad.). 

cu bătaie lungă și amortizoare de la el. Responsabilul de 
tranzacţie ar fi trebuit să fie un inginer independent din 


Hamburg. 
— Persoana noastră? 
— Am verificat imediat informațiile. Multe detalii i se 


potrivesc. Am mai remarcat ceva. 

Saskia sorbi din cafea. 

— Faceţi să pară interesant. Pentru că echipa mea și cu mine 
am fost anunţaţi într-un timp foarte scurt, presupun că povestea 
cu armele trebuie rezolvată urgent. 

— Deja este în desfășurare. Bărbatul arestat în Spania a 
declarat că transportul de arme ar trebui să fie deja pe drum 
spre depozitul din Gelsenkirchen. Când am fost însă acolo, 
depozitul era deja golit. Totuși, am putut să punem mai multe 
vehicule de observaţie pe urma livratorilor. Acum se află pe Al, 
în direcția Hamburg. 

— Vreţi să așteptați până ce se încheie transferul? 

— Atunci, povestea va fi intangibilă. 

Saskia puse ceașca jos. 

— Aş vrea să analizez situaţia curentă. Unde este centrul 
operaţional? 

Jann o conduse în living. Era incredibil ce reușiseră să rezolve 
el și echipa lui într-un timp atât de scurt. Incepuseră prin a găsi 
un apartament vizavi de al lui Musharbash. Inventaseră 
povestea cu femeia care vorbea spaniolă, care ascundea 
operaţiunile care se petreceau în apartament. 

Livingul era năpădit de tehnologie. Ventilatoarele PC-urilor se 
luau la întrecere. Lumina ecranelor clipea pe chipurile celor doi 
ofițeri din fața lor. Obloanele erau coborâte. Pe un trepied, o 
cameră supraveghea exteriorul. Pe perete era o hartă a străzilor 
din Hamburg, foarte detaliată, care arăta până și sistemul de 
canalizare - obţinută de la Biroul de Cadastru. Saskia se 
apropie. Existau un marcaj negru, un marcaj roșu și câteva 
albastre. Cruciuliţa roșie marca locuința lui Musharbash. Ea 
însăși era marcată cu o cruciuliță neagră. Mai erau și cele 
albastre. Se întoarce spre Jann: 

— Forţele de intervenţie sunt ale voastre? 

El clătină din cap. 

— Am alertat un comando pentru intervenţii speciale. Așa 
cum puteţi vedea, după marcajele albastre, am împânzit zona. 

— Monitorizaţi conexiunea mobilă a țintei? 

Saskia își dădea seama că Jann o impresiona. Nu doar pentru 
ce făcuse. Se trezi privindu-i fundul ferm, conturat sub blugi. 
„Sunt în acţiune”, se gândi ea. Se gândi la Hakim. Se gândi la 
cearta lor. Işi trecu mâna peste față de câteva ori, potrivindu-și 
din nou masca. „Sunt Susanne Bolz, nu Saskia Meinert. Și voi 
face tot ce este necesar pentru ca misiunea să se încheie cu 
succes”. O mai făcuse de o mie de ori. Susanne Bolz, Regine 
Schmitten, Karin Pothoff. Doar trei dintre multele sale nume. 

Simţi cum Saskia Meinert alunecă în spate și prim-planul este 
preluat de Susanne Bolz. Funcţionă și de data asta. Și o scârbi, 
de fiecare dată mai mult. 

— Bineînţeles că îi monitorizăm telefonul mobil. O conexiune 
live. Sarah se ocupă, arătă Jann spre femeia care o lăsase pe 
Saskia să intre. Dacă intră un apel, ea ascultă totul. Ultimul l-a 
primit acum câteva ore. 

— AȘ putea să-l ascult? 

Jann se aplecă și mișcă degetele pe mouse, apoi făcu câteva 
clicuri pe o interfață. Mobilul Saskiei vibră. Era un mesaj de la 
Dogan. Livrare reușita. 

Saskia se răsuci să scrie. Cum a reacționat? 

M-a făcut să plătesc pentru ce-și luase de mâncare. 
Asemenea purtare am întâlnit doar la tine. 

Saskia zâmbi. „Tipic pentru sora mea mai mică. A fost mereu 
rebelă, încă de tânără”. 

S-a uitat în plic? 

Nici măcar n-a vrut să audă. 

Sper să se răzgândească. Dintr-odată, simţi fiorul acela 
arzător pe care-l simţi pe piele când te privește cineva intens. 
Fiorul acela care-ţi ridică perișorii de pe ceafă. Saskia ridică 
privirea de la ecranul telefonului și privi direct în ochii lui Jann. 
Văzu ridurile fine din jurul ochilor lui. Zâmbetul diavolesc. 

— Când terminaţi cu chatul, revenim la ale noastre? 

O privi direct. 

— Familia? Sunt probleme? 

Saskia se pierdu în marea de culori a irișilor săi. Albastrul 
cenușiu și stropii de verde-maroniu care-i înconjurau pupila și 
aproape că sclipeau aveau efectul meditativ al unei mandale. 
Saskia se desprinse din vrajă. 

— Imi cer scuze. Este sora mea. Uneori, îmi face probleme. 

— Este în regulă, ridică Jann mâna. N-am vrut să vă sperii. 

— Nu m-aţi speriat. 

Își trecu mâna prin părul blond, privi în podea și simţi că 
Susanne Bolz devine tot mai fragilă. 

— Sora mai mare? 

— Ce? 

— Voiam să știu dacă sunteți sora mai mică. 

Jann rânji. 

— Nu. Sunt cea mai mare. Cu trei minute, mai precis. 

— Trei minute pot însemna un întreg univers. 

— Ah, da. 

Saskia se gândi cum reușea mereu Wiebke să se bage în 
bucluc, încă de când era copilă. Existaseră multe momente în 
care fusese forţată să facă pe sora mai mare. Să fie cu trei 
minute mai mare făcea într-adevăr o diferenţă cât un univers. 
Wiebke avea să rămână întotdeauna sora mai mică. lar Saskia 
era condamnată să își asume răspunderea și să fie cea de 
încredere. 

„Dar vreau asta?” se întrebă ea. 

Se uită din nou în ochii lui Jann și se pierdu în jocul lor de 
culori. De data aceasta i se păru mai dificil să se desprindă. 

— Ascultăm discuţia? întrebă Saskia. 

Jann încuviință. Făcu clic pe play. Două voci masculine 
umplură camera, amândouă marcate de un dialect din sud. 

— Aici ne arde soarele, E foarte cald, bătrâne. 

— Vino încoace, este mai răcoare. 

Saskia îi făcu semn lui Jann să oprească redarea. 

— Acela a fost omul nostru. Primul care a vorbit era Ibrahim 
Attasch, un kurd din Irak. Face afaceri cu islamiștii. 

Jann încuviinţă și apăsă din nou pe play. Saskia îl auzi pe 
Musharbash râzând, înainte să spună: 

— Dar Hamburg nu-mi place deloc. Orașul este plin de 
ticăloși. 

— Curând vei fi într-un loc mai bun. 

— Abia aștept. 

Musharbash oftă. 

— Răbdare, frate. Vei găsi calea. Și, la final, te așteaptă 
răsplata meritată. 

— Insha'Allah. A ajuns dansatoarea marocană? 

— Este superbă, incredibilă mi se pare! 


VP - 57 


— Ce pret cere? 

— 25. 

— Ce? leri ai spus 15. 

Kurdul râse. 

— leri erai doar tu interesat. Azi sunt și alții. Prețul a crescut. 

— Al-hamadu li-llah, atât de mult nu am! 

— Atunci, trebuie să lași dansatoarea marocană să se întoarcă 
acasă. Este decizia ta. 

— Așteaptă... așteaptă. Ce mai ai? 

— Ouă tari. O șoptitoare și două stropitori. Suficiente pentru o 
petrecere reușită. 

— Am nevoie de ouă și de șoptitoare. Poti să-ţi păstrezi 
stropitorile. Să vin cu cei 25 pentru care ne-am înțeles? 

— Pentru 25 primeşti dansatoarea și nimic mai mult. 

— Măcar o șoptitoare? Este petrecere. 

— Fie. Pentru că țin la tine, frate. 

Kurdul râse iar. 

— Sunt deja în Hamburg. Să ai cei 25 la îndemână. Intrăm 
rapid, ieşim rapid. S-a înțeles? 

— Allah să te aibă în paza sa! 

Conversaţia se încheie. 

— Acum câtă vreme? întrebă Saskia. 

— Acum aproape două ore. Mă întreb despre ce obiecte 
dubioase vorbesc. Dansatoare marocană. Șoptitoare. Ouă tari. 

— Nu sunt obiecte dubioase, ci un cod. 

— Să ghicesc: știți despre ce este vorba. 

— Bineînţeles. Și avem noroc că omul nostru n-are prea mulţi 
bani. 

Îl privi pe Jann în ochi. Se afundă în ei ca într-un lac răcoros. 
Pe fața lui se întinse un zâmbet leneș. Se părea că observase. 
Saskia se uită în altă parte. 

— Dansatoarea marocană este o armă cu lunetă. 
Stropitoarele sunt pistoale, spuse ea repede, ca să-și recâștige 
atitudinea profesională. 

— Șoptitoarea este un amortizor? Întrebarea era mai mult 
afirmație. 

— Sunt aproape impresionată. 

— Aproape? 

El îi zâmbi din nou. Colţurile gurii i se ridicară cu iz de 
năzbâtie. 

Saskia nu voia să-i zâmbească și ea. Dar observă că i se 
relaxează trăsăturile. O secundă de libertate de toate grijile și 
probleme. Apoi zâmbi. În ciuda operaţiunii în desfășurare, în 
ciuda certei cu Hakim, în ciuda celorlalte lucruri. 

Işi dădu seama de ceva. Wiebke mi-a primit pachetul. Saskia 
își scoase telefonul și privi ecranul. Niciun mesaj. „De ce nu ia 
legătură cu mine? Nu a găsit indicaţiile mele, sau ne-am 
îndepărtat într-atât una de cealaltă?” Saskia puse telefonul 
deoparte și se concentra la Jann. 

— AŞ fi impresionată dacă v-aţi da seama ce sunt ouăle tari, 
zise ea. 

— Primesc o recompensă? 

— Doar nu sunteți câine. 

— Nu, sunt însă un adult care cunoaște un restaurant 
pescăresc excelent în port. 

Saskia ridică privirea. 

— Atunci puteţi merge acolo cu iubita, după operaţiune. 

— Punct lovit, zise Jann surâzând larg. Dar tot nu am idee ce 
sunt ouăle tari. 

— Sunt grenade de mână, spuse Saskia. 

„Dacă trecem cu bine de asta, merg să mănânc cu el. De ce 
nu mă deranjează că are o iubită? Pentru că, în spatele oricărei 
măști, știu exact ce vreau”. 

— Ce ar putea pune la cale ţinta noastră? 

— Știm că vrea să organizeze o acţiune tip lup singuratic. 
Musharbash s-a radicalizat pe Internet și se duce să se roage 
doar vinerea într-o moschee. Nu are alte legături cu scena 
islamistă. Ar putea să vrea să se camufleze undeva cu pușca și 
să tragă în trecători. Că se poate lipsi de pistoale poate arăta că 
va evita un contact inamic direct. 

— Cam laş. 

— Orice atac terorist este laș. 

Se auzi un telefon mobil. Saskia se gândi imediat la Wiebke, 
dar era telefonul lui Jann. Prelua apelul și ascultă concentrat. 

— Incepem, zise el. Au ajuns. 

Siria, 12:46 CEST 


Beznă. Beznă umedă peste tot. El aprinse scurt lanterna de 
buzunar. Raza luminoasă sfâșie un tunel îngust prin întuneric. O 
stinse și se târî mai departe. Când se tăie la mână într-o 
margine ascuţită, își înăbuși un strigăt. „Nu trebuie să mă 
audă”, să gândi și se târî mai departe. Sângele i se lipea de 
palmă. Undeva se auzi o explozie. Bubuitura fu amplificată de 
pereţii văgăunei, pietricelele se desprinseră și căzură peste el, 
în ploaie. Își protejă capul cu braţele și așteptă să se termine. 
Aprinse din nou lanterna. Ajunsese la o bifurcaţie. Stânga sau 
dreapta? Se decise să o ia spre dreapta și negrul se topi în 
cenușiu. In văgăună se strecura lumină. 

leșirea. 

Se târî mai repede. Îl ardea durerea acolo unde i se despicase 
pielea. Îi era totuna, trebuia doar să iasă afară. 

Încă o explozie, de data asta mai puternică. Forţa ei zgudui 
văgăuna. O parte din tavan se prăbuși în spatele lui. Praful îi tăie 
respiraţia. Se împinse de la pământ și se rostogoli în faţă. In 
urma lui căzu un bolovan, chiar unde se aflase. Contururile sale 
cenușii se distingeau din semiîntuneric. Se târî mai departe, tot 
mai repede. Praful se așeza. 
Se făcea tot mai lumină. Văzu prima rază de soare. 

Nu îi venea să creadă. 

Am reușit! 

Dar era încă devreme. Văgăuna era instabilă. Piatra se crăpa. 
Cu ultimele puteri, se ridică și merse mai repede, până când se 
lovi la picior. Durerea îi străbătu corpul. „Mai departe, mai 
departe...” 

Tavanul văgăunii se prăbuși. 

El sări. 

Ateriză în nisipul fierbinte. 

Auzi rafale de gloanţe. Strigăte. 

Auzi urlete de A//ahu akbar! 

Răsună o ultimă rafală, apoi se lăsă brusc liniștea. Se auzea 
doar vântul, altfel, liniște absolută. Liniștea morții. 

Inspiră adânc, căzu în genunchi, își întinse brațele cu palmele 
în sus. 

Abu Kais îi mulțumea lui Allah. 

Hamburg, 12:03 CEST 


Saskia se uita fix la monitor, pe care apărea traseul țintei, pe 
baza rapoartelor de localizare ale urmăritorilor din 
Gelsenkirchen. 

— De ce merge în zigzag? întrebă Jann. Nu cred că are un 
sistem de navigare atât de prost. 

Saskia zâmbi. li plăceau comentariile lui. El întoarse capul. 
„Oare mi-a simțit privirea?” îi zâmbi și el. 

— Flirtaţi cu mine? 

Clătină din cap și se concentră din nou la ecran. „La naiba, 
da!” Simţi un fior plăcut pe spate. Se uită din nou în altă parte. 
Jann încă îi zâmbea. 

— V-aţi înroșit, spuse el încet. 

— De entuziasm. 

Polițistul de la computer își scoase căștile. 

— Omul nostru se îndreaptă spre obiectiv. 

— Când va ajunge? întrebă Saskia. 

— În circa cinci minute. 

Saskia se întoarse spre Jann. 

— Cum aţi dori să interveniţi? 

— Lăsăm omul să ajungă la obiectiv. Acolo va avea loc 
tranzacţia. Intrăm la scurtă vreme după aceea. 

— Foarte riscant. Țintele vor avea arme încărcate. 

— Comandoul nostru este dotat cu căşti kevlar, veste de 
protecţie și scuturi tactice. In plus, au arme compacte. 

— Echipa nu prea va putea acţiona înăuntrul locuinţei. Aș 
spune că spaţiul de care dispune ţinta seamănă cu spaţiul de 
aici. 

— Nu doar că seamănă. Planurile sunt practic în oglindă. 

— Două sau trei ţinte. Un întreg comando al forțelor speciale. 
Scuturi tactice și veste de protecţie. Cam strâmt, nu? 

Jann se încruntă. 

— Aveţi o idee mai bună? 


VP - 62 


— Întâlnirea nu va dura mult. Tipul din Gelsenkirchen intră. 
Dacă totul merge bine, iese în câteva minute. Pleacă imediat. 
Intrăm după ce nu se mai vede din locuinţă. O geantă plină cu 
bani înseamnă că ţinta noastră are armele. Atunci, pătrundem. 

Jann încuviință. Se apropie de radio. 

— informaţi trupele speciale că ţinta trebuie arestată și doar 
după aceea intrăm în apartament, cu al doilea comando. 

Polițistul de la calculator apăsă o tastă și transmise 
instrucţiunile prin radio. 

— Ce forţe de intervenţie se află în imediata vecinătate a 
țintei? întrebă Saskia. 

— Doi ofiţeri cu senzori de temperatură sunt vizavi. Forțele de 
intervenţie sunt la două clădiri distanţă, într-o curte din spate 

— V-aţi asigurat că putem intra în casă? 

— Avem o femeie ofiţer din grup în interior. Locuiește cu o 
doamnă în vârstă și îi ascultă poveștile de viață. 

— Nu a spus nimeni că e ușor să fii poliţist. 

Ofițerul cu stația se întoarse spre ei. 

— Ținta a ajuns și caută un loc de parcare. 

Operaţiunea începu. Saskia simţi din nou instinctul de 
vânătoare, un amestec de entuziasm și așteptare, cu iz de 
nesiguranţă. Indiferent cât de bine era plănuită o misiune, 
existau întotdeauna lucruri neprevăzute. Un număr infinit de 
pericole. Era imposibil să le identifice pe toate și să prevadă 
măsuri tactice potrivite. Persoanele-ţintă s-ar fi putut certa, ar fi 
putut deschide focul. O ambulanţă care trecea, cu sirena 
pornită, l-ar fi putut speria pe vânzător. Factori externi care nu 
puteau fi influențați existau din abundență. 

Trebuia să poată reacţiona la orice. 

— Aţi putea da radioul mai tare, ca să aud ceva? îl întrebă ea 
pe ofiterul cu staţia. 

El dădu din cap, iar radioul umplu încăperea. Calitatea era 
bună și nu existau interferenţe. 

— Aici vehicul remorcă. Ținta trece pe lângă casă a treia oară. 

— Tot nu găsește parcare? 

— Există un loc liber în faţă, la numărul 23. 

Jann ridică mâna. 

— E chiar lângă curtea în care se ascund oamenii noștri. Să fie 
atenți! 

— Aici vehicul remorcă. Parchează. 

— Sper să meargă, zise Saskia. 

Attasch nu trebuia să vadă poliţia. Te rog, să nu îi vadă. 
Mintea îi funcţiona cu repeziciune. Și dacă îi vedea? Totul 
trebuia să se petreacă foarte repede. 

— Dacă vede grupul, trebuie să organizăm o intervenţie de 
urgență și în același timp să pătrundem în locuinţă, îi spuse ea 
lui Jann. Dacă Musharbash vede ceva, va deveni agitat. Știm că 
are o armă de foc. 

— Dar ar însemna să îmi împart grupul. Asta nu iese niciodată 
bine. 

Saskia știa asta, dar nu zise nimic. Se uită doar la ecran. 

— Aici vehicul remorcă. Ținta nu ajunge în locul de parcare. 
Pare să vrea să intre în curtea din spate. 

Inima Saskiei începu să bată cu putere. O luă ameteala. 
Doamne! Se sprijini de marginea mesei. Apoi, simţi o mișcare. 
Jann îi pusese o mână pe umăr. 

— Totul va fi bine, șopti el. 

Dar ridurile adânci de sub ochi și buzele strâns lipite îi 
dezmințeau cuvintele. 

— Aici vehicul remorcă. Ținta se află cu mașina chiar în fața 
intrării. Un grup de elevi îi taie calea. 

Secunde preţioase. Saskia auzea zgomotul făcut de copii pe 
stradă. „Am putea lovi de îndată ce pleacă ei”, se gândi ea. 
„Trebuie să-l împiedicăm pe Attasch să vadă grupul de 
intervenţie. Dar nu ar fi o acţiune înțeleaptă”. 

Adesea, o intervenţie nesăbuită se dovedea letală. 

Zgomotul copiilor se îndepărta. 

Acum, putea pătrunde în curtea din spate. 

— Aici vehicul remorcă. Ținta intră în curte. 

Saskia nu mai respira. Își mușcă articulațiile degetelor. 
Secundele i se păreau o masă amorfa, care se târa incredibil de 
lent înainte. 

— Aici vehicul remorcă. Ținta a găsit un loc de parcare în 
curtea din spate, chiar în fața unui salon de masaj thailandez. 
Este un loc de parcare ferit. 

Ce se întâmpla? Unde erau forțele de comando? Saskia își 
îngropă faţa în mâini. Deschise buzele pe care le strânsese până 
atunci și inspiră scurt. Degetele îi tremurau. 

— Atunci, daţi-i amendă pentru parcare interzisă, transmise 
Jann prin radio. 


VP - 64 


Râdea. 

— Schalke 00, înţeles. 

Colegii din mașina de urmărire chicotiră. 

— A fost cât pe-aci, îi zise Jann Saskiei. 

Ea simţi că-i venea să-l îmbrăţișeze, dar încuviinţă doar. 

— Cum au reușit? 

— De astăzi, comandoul meu se numește „Grupul Houdini”. 

Saskia râse. 

— Aici vehicul remorcă. Ținta se duce la portbagaj. 

Jann se aplecă spre staţie. 

— Hanse 1 către toate forțele implicate. Intrăm în faza 
fierbinte. Vă rog să folosiți de acum înainte doar indicativele 
alocate. Repet: de acum folosim doar indicativele alocate! 

Privirea Saskiei căzu pe planul de comunicare, aflat pe masă. 
Hanse 1 era sediul central, Hanse 2, comandoul de intervenţie, 
Hanse 3, colega din casă. MEK Gelsenkirchen deplasa trei 
vehicule: Schalke 00, vehiculul remorcă, apoi Schalke 03 și 
Schalke 05. Ramadan Musharbash era PŢ 1, Ibrahim Attasch, PT 
2. 

Forțele angrenate confirmară că urmau să folosească doar 
indicativele alocate. Doar Hanse 2 nu răspunse. 

— De la Schalke 00. PȚ 2 are o geantă în mână. 

— Hanse 1. Ce fel de geantă? 

— O geantă sport verde. Intră acum în casă. 

— Hanse 1, înţeles. 

Saskia strânse din ochi. 

— Aveţi la dispoziţie mijloace tehnologice? 

Jann clătină din cap. 

— Nu aveţi microfoane? Nici supraveghere video în locuință? 

— Timpul a fost prea scurt pentru asta. 

— Suntem orbi și surzi, deci? 

Jann încuviinţă. 

— Așa se pare. 

— Asta nu simplifică lucrurile. Sper să funcționeze. 

— Va funcţiona. Pun pariu... 

— Cum de sunteţi atât de sigur? 

— Norocul la pariuri, apoi spuse: dacă merge, ieşim la masă. 
De acord? 

Saskia și-l imagină pe soţul ei. 

— Poate, murmură ea. Poate. 

Siria, 13:05 CEST 


Abu Kais nu știa de câtă vreme stătea ghemuit în spatele 
stâncii. „Mă caută”, se gândi el. „Ca niște ogari”. 

Se iți de după un colţ de stâncă. Sub ea se aflau Humvee- 
urile. Patru soldaţi supravegheau vehiculele. Dorea să fure unul 
dintre ele, ca să-și asigure un avans. 

Așa aș putea scăpa din deșert. Dacă rămânea acolo, putea 
muri de sete. Dacă-l găseau soldaţii, l-ar fi împușcat imediat, cu 
puţin noroc, sau l-ar fi luat cu ei. Apoi, ar fi dispărut cine știe 
unde, într-un loc care nu exista, până când scoteau de la el tot 
ce era posibil. Nu se putea păcăli singur. Niciun luptător al lui 
Allah nu putea rezista torturilor necredincioșilor la nesfârșit. 

Abu Kais nu era încântat de niciuna dintre alternative. 
Se ruga la Allah. „Viaţa mea este în mâinile tale, iar tu decizi 
care-mi va fi soarta”. 

Se auzi un fluierat și soldaţii se strânseră lângă vehicule. 
Când s-au adunat toţi, urcară și plecară. 

Abu Kais îi mulțumi lui Allah pentru că fusese milostiv și că îi 
acordase un avantaj. Așteptarea devenise insuportabilă. Își 
părăsi ascunzătoarea și se căţără pe stâncă, până la locul în 
care-și făcuse tabără. Leșurile luptătorilor săi fuseseră așezate 
de soldaţi într-un morman. „Ca niște gunoaie. În ochii lor, asta 
suntem”. 

Abu Kais se opri. Voia să jelească, însă nu putea. Văzuse atât 
de multă tragedie și moarte în viaţa lui, încât nu mai putea fi 
atins. Dimpotrivă. Bărbații căzuseră răpuși într-o luptă 
îndreptăţită, și acum se aflau în Paradis. 

Era mai urgent să găsească ceea ce spera. Lângă trunchiul 
măslinului, sub o piatră. O dădu la o parte și scoase de acolo 
rucsăcelul. 

Al-hamau Ii-llah. Abu Kais îl smulse din nisip. Mai întâi, luă o 
dușcă mare din ploscă. Apa era stătută și călâie, dar i se păru 
delicioasă. Apoi, puse mâna pe telefonul cu conexiune prin 
satelit. Dură ceva până când putu stabili legătura. 

— Salam aleikum. 

Vocea de la celălalt capăt era obişnuită să dea ordine. 

— Unde ești, frate? 

Abu Kais își trecu mâna peste față. Râse. 

— În mijlocul pustietăţii. Israeliții m-au găsit. 

— Cine a mai supravieţuit? 

Abu Kais se uită la grămada de leșuri. Nu zise nimic. 

— Insha Allah. Ai supravieţuit tu, frate. 

— Am obosit, zise Abu Kais, și nu mai pot. 

Viaţa sa începuse prin luptă, dacă dădea crezare cuvintelor 
abia șoptite de mama lui, moartă demult, care-i povestise cum 
căzuse pradă febrei când era copil. Niciun doctor din sat nu-l 
putuse ajuta, iar un drum până la cea mai apropiată așezare mai 
mare, unde se afla și un spital, i-ar fi fost cu siguranţă fatal. Așa 
că familia lui n-a avut de ales decât să se roage la Allah să le fie 
salvat cel mai mic dintre fii. Rugăciunea le fusese ascultată, iar 
Abu Kais își revenise. 

Uneori, se gândea că poate mama lui exagerase și că suferise 
doar de un caz urât de gripă. Dar povestea aceea îl legase de 
mila lui Allah încă din pruncie. Îi rămăsese credincios. Nu îi 
multțumise niciodată mamei sale pentru rugăciuni. Pentru Abu 
Kais, nu erau acte de credință, pietatea pretinsă i se părea mai 
degrabă un act egoist. Mama lui mai pierduse un copil. Nu ar fi 
putut îndura moartea încă a unuia. Abu Kais își urâse mama 
pentru asta până când murise și ea, și după aceea. 

Ura îl aruncase mai adânc în luptă. Când era copil, se bătea 
cu alţi copii din sat. Era suficient un cuvânt nepotrivit. 

Ucisese prima dată când era adolescent. Când intraseră rușii 
cei fără Dumnezeu în Afganistan, urmase chemarea 
mujahedinului glorios și își vărsase sângele și sudoarea în 
numele lui Allah, în Hindukuș**. Uneori, când se trezea dintr-un 
vis agitat, își ștergea fruntea transpirată, sperând că imaginea 
tânărului soldat care privea fără să creadă mânerul macetei 
înfipte în stomacul său avea să dispară. În acele momente, Abu 
Kais încă vedea sângele care ţâșnea și îl simţea pe mâinile sale. 

Fusese atât de mândru de prima victimă a furiei sale cu sursă 
divină, că furase placuța de identificare metalică a soldatului. Cu 
cât creștea mândria, cu atât mai multe asemenea mementouri 


34 Lanţ de munţi lung de 800 de kilometri, care se întinde prin Afganistan, între 
Pakistanul de Nord și Tadjikistan (n. trad.). 

aduna. Dar, în timp, pierduse și din mândrie, și din trofee. 
Trebuise să fugă sau să se ascundă de prea multe ori, de atunci. 
Nici măcar numele rusului nu și-l mai amintea. 

Să ucidă devenise, pentru Abu Kais, o afacere, un act necesar 
pentru a distruge necredincioșii și a-i șterge de pe faţa lumii. 
Dar, uneori, imaginea faptelor sale îi bântuia somnul, în ciuda 
tuturor. Ridică din umeri. Trebuia să trăiască purtând această 
povară. Credea că martirul cu cea mai grea povară va fi cel care 
va pluti cu ușurință în Paradis. 

— Am obosit, repetă Abu Kais. 

— Am transferat suma integrală. Frate, am o misiune pentru 
tine. 

— Deci va fi acum? 

Abu Kais se înfioră. Se simţea ca atunci când îndrăzniseră să 
atace măreţul dragon și să-l înjunghie, chiar în mijlocul centrului 
său economic. După acest atac eroic, dragonul răcnise teribil și 
devorase mulţi luptători. Apoi adormise iar, chiar dacă nu 
adânc. Dar pregătirile erau acum îndreptate către un nou 
inamic. Un inamic care fusese neutru, înainte, și încercase să 
medieze prăpastia dintre dragon și luptătorii divini. Dar apoi se 
grăbise să ajute dragonul rănit. De data asta, călăii trebuiau 
privaţi de libertate. 

— Diavolii vor simţi sudoarea fricii pe frunte când călătoresc, 
că e pe mare, pe uscat sau prin aer. 

Abu Kais abia dacă auzise cuvintele. Călătoriile. Pentru lumea 
occidentală era o exprimare a libertăţii fără limite, pentru el era 
doar o necesitate pentru supravieţuire. Călătoriile nu erau și ele 
un fel de fugă? O fugă de realitate? Un om nu trebuia să rămână 
acasă până la ultima suflare și să-și apere ţara de invadatori și 
dușmani? 

— Mullahul Preha știe ce se întâmplă? întrebă Abu Kais. 

— Va ști, pentru că târfa tremură pe bivol. Ar trebui să se 
arunce în ţărână în fața glorioșilor războinici ai lui Allah. 

— Mă voi odihni acum și apoi voi merge în satul următor. Ne 
auzim din nou, frate? 

— Da, la următoarea lună plină. 

— Peste trei săptămâni. 

Abu Kais știa că Moussa ibn el-Fna se va ţine de cuvânt. 
Odată ce șeicul începea pregătirile, nu se lăsa până ce dușmanii 
lui Allah nu erau spulberaţi. Așa ca în Londra, Madrid sau Berlin. 

Hamburg, 12:16 CEST 


Este incredibil de atrăgător. Își putea auzi respiraţia. O 
picătură de sudoare îi sclipea pe tâmplă. Va ieși bine, își spuse 
ea. Va ieși bine. 

— Aici Schalke 00. PȚ 2 intră în casă. 

— Aici Hanse 3. Confirm. Aud vocile pe coridor. 

Jann se aplecă din nou spre staţie. 

— Hanse 1 către Schalke 03 și 05. Intervenţia are loc în curtea 
din spate. Repet. Intervenţie pentru PT 2 în curtea din spate. 
Înţeles? 

Saskia observă cum se înăspresc trăsăturile lui Jann. 
— Aici Hanse 2. Putem fi iar contactati. 

Hanse 2? Forţele de comando! Saskia își trecu o mână prin 
păr. 

Jann zâmbi. 

— Hanse 1, înțeles. Cum aţi reușit să vă ascundeţi, Houdini? 

— Va rămâne secretul nostru, jur. 

Pe fundal, Saskia auzea vocea cicălitoare a unei femei care 
vorbea într-o limbă asiatică. Salonul de masaj. Acum rânji și ea. 

— Știm ce mașină conduce PT 2? 

— Un Porsche. Nu un Boxster, unul adevărat. 

— Daţi informaţia mai departe, la centrul de control. Dacă se 
întâmplă ceva, pornim imediat vânătoarea. 

— Hanse 3, contact. PT 1 și PT 2 sunt pe coridor, împreună. 
Discută. 

Sosise timpul. Saskia își privi ceasul. Secundarul se târa - apoi 
minutarul. 

— Aici Schalke 05. O persoană e la geam. Ar putea fi PŢ 1. 
Supraveghează strada. 

Văzuse ceva? Sau era doar precaut? 

— Aici Hanse 3. Nu se aude niciun zgomot din apartament. 

Jann se uită la Saskia. 

— Credeţi același lucru? 

— Dacă aveţi aceeași senzaţie de greață, da. 

De câtă vreme intrase PT 2 în locuință? Saskia scrâșni din 
dinți. Durează prea mult. Mult prea mult. 

— Aici Hanse 3. PT 2 părăsește apartamentul. Repet. PŢ 2 
părăsește apartamentul. 

— Forţele de intervenţie ar trebui să se pregătească. Intraţi 
când PȚ 2 a ajuns la mașină. Când se confirmă că are banii, 
pătrundem în apartament. 

Jann pasă informaţiile echipei de intervenţie. 

— Aici Schalke 00. PŢ 2 părăsește clădirea. Acum se află pe 
trotuar. Se duce la mașină. Are o geantă sport albastră în mână. 

Bang! Saskia strânse pumnii. Inainte, avusese o geantă sport 
albastră. Schimbul se produsese. 

— Hanse 1 către forțele implicate. Acces permis când 
persoana ajunge la mașină. Sau cu o ocazie mai bună. 

— Aici Schalke 00 către Hanse 1. Și armele de foc? 

Jann se uită la Saskia. 

Spera să nu fie nevoie. Ea făcu un semn din cap. 

— Aprobat de Hanse 1. Folosiţi arme de foc. 

— Schalke 00, înţeles. 

Saskia se simţea de parcă ar fi lansat o săgeată. Pregătise 
totul, stabilise obiective și înlăturase piedici. Putea doar să 
spere că se gândise la toate și că se potriveau lucrurile. Apoi, 
transmisiunea deveni haotică. 

— PT 2 a rămas în fața gangului. 

— Avansez. 

— Fără vizibilitate. PŢ se uită în jur. Se duce în curtea din 
spate. _ 

— Sunt deja acolo. Il văd. 

— Ascunde-te! Ne-a văzut. 

— Prea târziu. Acum. 

— Are armă. 

— Rahat. 

— Atac! Atac! 

Conexiunea muri. Se auzeau doar paraziți. 

Saskia se așeză. Ascultă. Tocmai auzise copiii zgomotoși. 
Urma o împușcătură? 

Tăcere - nimeni nu respira. Apoi claxonă o mașină. 

Jann luă loc lângă ea. 

— Este în regulă, crede-mă. E totul în regulă. 

— Nu am auzit o împușcătură, nu? 

— Nu. 

Îi atinse braţul cu mâna. 

— Pentru că nu s-a tras. 

— Schalke 00 de la Hanse 1. Mă auzi? 

Polițistul transmitea prin staţie, de la computer. 

— Schalke 00, contact. 

Tăcerea se lungea. Saskia își vâri capul între brațe. Contact, la 
naiba! Simţea că îi vine să plângă. Prea multă tensiune, prea 
mult din toate, și nicio supapă. 

— Aici Schalke 00 către Hanse 1. Am fost ocupați. PT 2 zace la 
pământ. In geanta sport sunt bani. Mulţi bani. 

— Au fost răniţi? întrebă operatorul staţiei. 

— Dacă ni s-a tăiat respiraţia se pune? 

Jann rânji larg și o molipsi pe Saskia. O parte din tensiune o 
părăsi. 

— Atunci, să arestăm PŢ 1. 

— In cinci minute se rezolvă. Nu uităm de pariu, nu? 

— Ce, să ieșim la restaurant? 

— Cel mai bun pescăresc din Hamburg. Veţi fi entuziasmată. 

Saskia se gândi la Hakim și la Leila. 

— Nu ar trebui... 

— Haideţi, e doar o masă. 

— Fără alte interese? 

— Fără. Vă iau în jur de ora șapte. Staţi la hotel, nu? 

Nu stătea. Planul fusese să plece la Berlin imediat după 
misiune. La familia ei. Işi trecu degetele prin păr, apoi încuviinţă. 

— OK. Vă aștept la catedrală. Mergem cu mașina mea. 

Jann îi zâmbi. 

— Nu veți regreta! 

Hanse 2 raportă că reușiseră accesul, iar PT 1 fusese arestată. 
Saskia își privi ceasul. 

Totul durase aproape cinci minute. 

Hamburg, 20:27 CEST 


— Deci, am minţit? întrebă Jann. 

Saskia își tamponă buzele cu șervetul textil. Clătină din cap. 

— Mâncarea chiar este fantastică. 

— Și cum vi se pare restaurantul? 

Se uită în jur. Corsario se afla în pivniţa cu tavan arcuit a unei 
case vechi. Totul ducea cu gândul la pirați, începând cu meniul, 
care arăta ca harta unei comori, și încheind cu niște cârnăciori 
Tortuga*” sau cu fileul de cod Stârtebeker:f. Chelnerița semăna 
cu Elizabeth Swann din 
Piratii din Caraibe. 

— Aş spune că este un loc pentru bărbații care au rămas 
băieți. 

El îi zâmbi, cu ochii strălucind. Saskia îl privi în ochi. 

— Unde duce asta? întrebă ea. 

— Cum adică? 

Mâna lui pluti deasupra mesei. O atinse pe a ei cu vârfurile 
degetelor. Saskia simţi pielea moale, privi unghiile îngrijite. Se 
înfiora. Simţi atingerea ca pe un mic electroșoc. Nu-și putea feri 
privirea și avea senzaţia că se afundă într-un loc adânc. Aproape 
că simţea umezeala liniștitoare pe piele. 

— Știţi la ce mă refer. 

El încuviinţă și își retrase mâna. Ei i se păru că pierduse ceva. 
Jann puse o bancnotă pe nota de plată. 

— Mergem? 

Vocea lui era o șoaptă. Plină de căldură. Senzuală. 

„Ce fac?” Gândul își făcu loc prin ceața ameţitoare a dorinţei. 
„Am o fetiță pe care o iubesc și un soţ. Și pe el îl iubesc”. In 
stomacul Saskiei se succedau electroșocurile, făcând-o să 
tremure din fiecare fibră. Între omoplaţi i se înfipse un fior. 


35 insulă din Caraibe, parte din Haiti, centru pirateresc important în secolul al XVII-lea 
(n. trad.). 

36 Klaus St&rtebeker, presupus lider al unui grup de corsari cunoscuţi drept „Fraţii 
Victual”, din secolul al XIV-lea (n. trad.). 

„Loialitate și încredere. Mi-aș sacrifica principiile doar pentru 
câteva ore cu acest bărbat? De ce? De ce se petrece tocmai 
asta, dintre toate? De ce vreau asta?” 

| se ridică părul pe ceafa și simţi suprafaţa dură a scaunului, 
briza răcoroasă care intra prin ferestrele neizolate, îl privi pe 
Jann. Îl adulmecă. Avea un miros masculin, puternic. 

„Asta vreau!” 

Saskia își scoase pantoful și îi atinse piciorul. El tresări scurt și 
zâmbi, nu doar cu gura, ci mai ales din ochi. 

— Nu aici, spuse el. Am o idee. 

Se ridicară, părăsiră localul și se îndreptară spre mașina 
Saskiei. Inainte să urce, se sărutară. Prelung, intens. Ea simţea 
ceva ce nu mai simţise de multă vreme: dorinţă. 

„Îl vreau. Aici și acum”. 

Jann o împinse ușor. 

— Să mergem. 

Ea conduse, iar el a îndrumat-o spre o parcare subterană în 
care își putea lăsa mașina. Imbrăţișaţi, străbătură casa scărilor 
până la un apartament. Jann deschise ușa. Pe hol, mâinile lui o 
atinseră, iar Saskia suspină. 

— Te vreau, spuse el. 

— Da, știu, îi șopti ea în ureche. Și eu vreau asta. 

EI își vâri mâinile sub bluza ei. 

— Primești ce vrei. 

Saskia închise ochii. Îi simţi mâinile pe piele. Dorinţa o ardea. 
Dar mai simţea ceva: durerea unei îndoieli copleșitoare. „Nu pot 
să fac asta”. 

— Stai așa, zise ea. Oprește-te. 

Jann se opri. 

— Ce este? 

— Eu nu sunt așa. Te rog să îmi dai drumul! 

Valoarea unui om se arată după cum reacţionează când nu 
primește ceea ce vrea. Saskia citi emoţii contrare pe fața lui 
Jann. Furie, neîncredere, derută. Dar nici urmă de înţelegere. 

„Nu pot cere asta. Nu după ce am permis. Atingerea, 
săruturile”. Se desprinse din îmbrăţișarea lui. El îi dădu drumul 
și ea se întoarse. 

— Imi pare rău, șopti. 

— Așa faci mereu? Mai întâi aprinzi focul și apoi dai înapoi? 

— Nu știu de ce am făcut-o, clătină ea din cap. Doar că în 
ultima vreme am trecut prin multe, atât personal, cât și 
profesional. Nu mai pot. Nu mai știu cine sunt. Unde mă 
poziţionez. Știu... 

Ea înghiţi. 

— Tu nu ai nicio vină. Am greșit eu. 

— Uneori ajută o simplă conversaţie. 

Vorbele lui erau blânde și îi păreau o pătură moale, în care te 
puteai cuibări în zilele reci. 

— Nu ești...? 

— Supărat? Dezamăgit? Frustrat? Ba da, sunt. Dar văd și că îţi 
este greu. Îmi placi. Și spun asta deși ne cunoaștem de puţină 
vreme. Şi pentru că-mi placi, te rog să rămânem aici. Am o sticlă 
de vin roșu. Să vorbim sau doar să stăm pe canapea și să 
tăcem. 

Cuvintele sale îi picurară în suflet ca un balsam. 

— Mulţumesc, zise ea. Nu mă numesc Susanne Bolz. Numele 
meu adevărat este Saskia... 

— Saskia este suficient. Eu chiar mă numesc Jann, spuse el, și 
un zâmbet i se întinse pe faţă. 

Era molipsitor. 

Ierusalim, 09:24 OI 


David Teitelbaum se aplecă și culese o pietricică. Suprafaţa ei 
albă sclipea în soare. O să-i placă. Un zâmbet trist i se contură 
pe buze. Apăsă clanţa și poarta ruginită a cimitirului se deschise 
cu un scârțâit. Un drum pietruit trecea printre morminte. 
Pietricelele scrâșneau sub tălpile bocancilor săi militari. Se 
apropie cu pași siguri de mormântul Lydiei, cu toate că, la 
fiecare pas, i se înmuiau tot mai tare genunchii. David strânse 
din buze. Lydia făcea de cel puţin două ori pe lună budincă de 
jeleu la desert. De fiecare dată, alterna între zmeură și vinariță. 

Se întâlni cu două femei în vârstă, pe care le salută. 
Doamnele îmbrăcate în negru îl priviră lung. În ochii lor, David 
citi că îl găseau inadecvat: un bărbat cu bocanci militari, 
pantaloni cenușii de uniformă și o geacă neagră de piele. 

Lydiei i-ar fi fost indiferentă alegerea lui. Nu ţinuse niciodată 
la convenţii și tocmai de aceea o iubise el. Încă o mai iubea. 

Se gândi că nici femeile acelea nu urmau convențiile, pentru 
că tradiţia evreiască nu solicita exprimarea tristeţii prin haine 
negre. Cu siguranţă sunt rusoaice. În Rusia, evreii purtau negru 
pentru doliu. Cu pietricica albă în mână, trecu pe lângă cele 
două. Strânse din ochi și își apăsă cu mâna kippa” neagră. 

In cele din urmă, reuși să se strecoare afară din haosul 
pietrelor de mormânt. Rămase în faţa unei plăci gri închis, 
marcată cu semnul Sionului, fără alte decoraţiuni. ledera și 
mușchiul cuprinseseră aproape o treime din ea. 

David se lăsă pe vine lângă mormânt și mângâie inscripţia 
scurtă de la baza pietrei. 

„Lydia, fiica mea. Te întâmpin în casa eternității”. 

Îi tremurară buzele și își lăsă lacrimile să cadă. Îi căzură pe 
obraji, se adunară în tuleiele bărbii de trei zile și picurară, după 
ce David se scărpină, pe piatra de mormânt. Le șterse cu mâna, 
așa cum ar fi mângâiat spatele Lydiei și nu o piatră încălzită de 
soare. Simti pietricele și fire de nisip în palmă. 


37 Acoperământ tradiţional pentru cap, purtat de obicei de bărbaţii evrei (n. trad.). 

David închise ochii. Își imagină că stă la masă cu Lydia, în 
eternitate. Ea îi zâmbi și el lăsă ochii în jos. 

— Am încercat, murmură el. Am încercat să îţi răzbun 
moartea. Da, știu că nu asta ai fi dorit. Mi-ai spune că nu se 
poate da timpul înapoi și că merge mereu doar înainte. Că ar 
trebui să îmi amintesc de tine, dar să îţi dau drumul. Ca să-mi 
continui viaţa. Dar eu nu pot. Nu vreau. Tu ești viaţa mea și 
nimeni alta. 

Râse ușor. 

— Teroriștii au strigat Allahu akbar în timp ce mureau. Știu că 
Dumnezeu este mare, indiferent care-i e numele. Nu am nicio 
îndoială. Dar niciun zeu nu capătă măreție dacă oamenii săi se 
ucid unul pe altul, evocându-l. Da, acum ai spune că nu sunt cu 
nimic mai bun decât ei. Dar eu îţi spun că nu ucid în numele lui 
Dumnezeu. Nici în numele tău. Ucid în numele meu. Nu mai sunt 
un om bun, chiar dacă asta aș vrea. Am încercat, sincer îţi spun, 
și am eșuat. Voi face tot ce pot. 

David deschise ochii. O umbră acoperi Steaua lui David de pe 
piatra de mormânt. El sări în sus și se întoarse, gata de luptă. 

— Te deranjez și îmi pare rău. 

Rabinul Yehonatan se sprijinea în cârjă. 

— Dar este important. 

David încuviinţă. Se întoarse iar spre piatră și închise ochii, 
luându-și rămas-bun de la Lydia. Încă o dată. Întotdeauna 
rămas-bun. 

„Într-o zi, nu mă voi mai despărţi de tine, ci mă vei întâmpina 
în casa eternității”. 

Puse pietricica pe mormânt. 

— Ce se întâmplă? 

David își privi superiorul în ochi și încercă să îi citească 
expresia. Era de nepătruns, ca de obicei. Când cineva îl felicita 
pe rabin de ziua lui, avea aceeași față ca atunci când dădea un 
ordin de asasinat. 

— Să ne plimbăm puţin. Cuvintele mele nu sunt potrivite în 
asemenea loc. 

Urmară drumul pietruit spre poarta ruginită a cimitirului. 
Rabinul tăcea, iar David respectă și el tăcerea. Il cunoștea, era 
obișnuit cu el. După ce trecură pe poartă, superiorul său se opri. 

— Am localizat un inamic aici, în lerusalim. 

— Este... 

Rabinul clătină din cap. 

— Nu este Abu Kais, care, din păcate, a scăpat cu viaţă după 
misiunea ta de ieri. 

— Voi încerca din nou. Știţi bine de ce fac ce fac. 

Rabinul încuviință. 

La două luni după moartea soţiei sale, David fusese transferat 
în divizia Mesada a Departamentului de Investigaţii Financiare. 
Cine făcea parte din Mesada avea datoria de a proteja Israelul 
de dușmani, mai mult decât alţi agenţi ai Mossadului, iar David 
era mândru să facă parte din vârful de lance al Mossadului, 
care-și întemeiase tradiţia pe o unitate legendară a Serviciului 
Secret - unitatea care răsplătise actele teroriste de la Jocurile 
Olimpice din 1972 cu sânge și moarte. 

În timpul instruirii de aproape un an din tabăra montană, 
David învățase tot ce se putea despre armele de foc și 
explozibili. Învăţase să ucidă cu mâna goală și să pregătească, 
logistic și tactic, un atentat. Învăţase să devină la fel de nemilos 
și de brutal precum dușmanii Israelului. Ura și tristeţea îi 
fuseseră tovarășe în acest timp. Și uneori se gândise că fără ele 
nu ar fi putut supraviețui taberei. 

Ajunseră la o limuzină neagră. Un bărbat în costum le 
deschise portiera. David fu izbit de aerul condiţionat cu miros de 
fum de ţigară. Rabinul bătu în geamul fumuriu, iar șoferul porni, 
în scrâșnet de cauciucuri. 

— Cine este? întrebă David. 

— Abu Daressalam. Este vinovat de seria de atacuri asupra 
posturilor de graniță din Fâșia Gaza de acum trei ani. 

— Și vreţi să...? 

— Fă ce este necesar pentru a proteja Israelul de dușmani. 

Limuzina se opri pe o stradă secundară. Rabinul scoase un CD 
din buzunarul hainei și i-l dădu. 

— Abu Daressalam lucrează într-un restaurant din apropiere. 
Alte informaţii găsești aici. 

David ieși din mașină. Îi era limpede că urma să verse din nou 
sânge pentru a-și apăra patria. 

Hamburg, 08:36 CEST 


„Unde sunt?” Saskia strigă în somn. Zăcea între cearșafuri 
mototolite. Singură. Jann era înfășurat într-o pătură de lână, pe 
podea. 

Avea o durere ușoară de cap. Ea și Jann vorbiseră aproape 
toată noaptea. Despre el, despre ea. El îi povestise că, în urmă 
cu niște ani, căsătoria lui fusese în pragul colapsului, din cauza 
muncii. Supravegheri nocturne, misiuni spontane chiar înainte 
de o seară liberă, zile dificile pentru intervenţii. Toate acestea 
ceruseră tribut. El se schimbase, soţia sa se schimbase. Se 
îndepărtaseră și se regăsiseră, dar ce era sub semnul îndoielii o 
dată nu mai putea fi la fel. Limita era mereu acolo, oricât de 
puternic i-ar fi unit. Seara trecută, aproape că fusese încălcată. 
Cu ajutorul raţiunii, Saskia salvase două relații. 

Dar ea nu voia să fie mereu raţională. 

Se ridică. Arcurile scârțâiră. Jann o adusese, probabil, într-o 
locuinţă sigură. În drum spre baie își văzu poșeta lângă ușa de 
la intrare. Telefonul ei mobil clipea. Avea trei apeluri pierdute de 
la Hakim și un SMS: Unde ești? Îmi pare rău. Am promis că te voi 
susține. Trebuie să vorbim. Nu vreau să te pierd. Te iubesc. 
Hakim. 

| se puse un nod în gât. „Hakim își face griji, iar eu eram cât 
pe ce să mă culc cu altul”. Saskiei nu-i venea nici să se 
privească în oglindă. Purta blugi și o bluză. Coborî mai întâi pe 
coridor. Luă liftul în parcarea subterană. La mașină, își dădu 
seama că uitase să-și ia haina. 

În haină se afla cheia pe care i-o dăduse profesorul 
Liebknecht. Acum, trebuia să-l trezească pe Jann. Cheia era 
importantă, chiar foarte importantă. 

Cu coada ochiului văzu o umbră. Se răsuci, dar nu era nimeni 
acolo. Să se fi înșelat? Experienţa sa și instinctul îi spuneau 
altceva. 

Berlin, 08:40 CEST 


Ușa celulei se deschise. Wiebke dădu la o parte pătura aspră 
și se ridică de pe pat. O durea spatele. Poliţista tânără din ușă 
părea să nu fi dormit toată noaptea. Avea cearcăne adânci sub 
ochi. „Arată cum mă simt eu”, se gândi Wiebke și se întinse. 

— Tot aici ești? 

Poliţista surâse, obosită. 

— Tot aici. 

Pătrunse în celulă și îi întinse lui Wiebke încălțările. 

— Ca să nu calci desculţă pe podelele astea. 

— Pot să plec? 

Poliţista încuviință. 

— i s-a confirmat identitatea. 

Wiebke se încruntă. Cine să fi făcut asta? Curierul Saskiei? 
Sau sora ei în persoană? „Aflu eu”. Se așeză pe pat și se încălță 
cu tenișii. 

— Cred că ai avut dreptate să-l altoiești. Dar nu o spun oficial. 

— De aceea ești prietenoasă? 

Poliţista se uită în pământ. 

— Te rog să pui salteaua lângă perete și să iei pătura. 

— Îmi primesc lucrurile înapoi? 

— Sunt la omul care ţi-a confirmat identitatea. 

— Unde este? 

Poliţista arătă o ușă. 

— Te așteaptă în camera judiciară pentru interogatorii. 

— Dar nu este judecător, nu? 

Poliţista clătină din cap. 

— Toate cele bune! 

Ușa către camera de interogatorii era închisă. Wiebke nu 
crezu că ar avea sens să bată, așa că deschise ușa și intră. Un 
tip pe care nu-l văzuse în viața ei stătea pe un scaun și se uita 
pe geam. Se răsuci spre ușă când intră ea. 

— Cine sunteți? 

— Bună ziua, doamnă Peinemann. 

Arătă spre un scaun liber. 

— Luaţi loc! 

— Vreau să știu cine sunteţi. 

Wiebke își încrucișă braţele. 

— Puteţi sa-mi spuneţi Stefan. 

— Din ce Serviciu faceţi parte? Biroul Federal pentru 
Protejarea Constituţiei sau Serviciul Federal de Informaţii? 

— Contează? 

Zâmbi larg, iar fața lui ascuţită păru să se alungească și mai 
mult. 

— Pentru mine, da. 

— Bine. Sunt agent intern al SA. 

— Deci, din Protecţia Constituţiei. Ce vreți? 

El arătă din nou spre scaun. 

— AȘ dori să discutăm. Vă rog să vă așezați! 

Wiebke împinse scaunul în spate. Zgomotul îi stârni un fior pe 
ceafă. Pleoapele lui Stefan tresăriră ușor. 

— OK. M-am așezat. 

El o măsură din priviri, cu capul ușor înclinat. 

— Nu semănaţi deloc cu sora geamănă. 

— Există gemeni dizigoți, n-aţi auzit? 

— Știţi ceva... 

Stefan se aplecă în faţă și șopti: 

— Nu eram obligat să vă ajut, doamnă Meinert. 

— Cu siguranţă, nu m-aţi ajutat din altruism. În plus... unde 
este plicul meu? 

El puse plicul mototolit pe masă. Ea dădu să-l apuce, însă 
Stefan fu mai rapid și i-l luă. 

— Vreţi să ne jucăm? întrebă Wiebke pe un ton ameninţător. 
Pot doar să vă avertizez că veţi pierde. 

El surâse și îi dădu plicul. Ea scoase imediat bilețelul despre 
care îi vorbise poliţista și recunoscu scrisul de mână al Saskiei. 

În frigider sunt cireşe. 

Trecuse multă vreme de când citise ultima dată propoziţia 
aceea. 

— Trebuie să dau imediat un telefon. 

Stefan băgă mâna în buzunarul cămășii și scoase un bileţel 
mototolit. 

Ea i-l smulse din mână. 

— Ce să fac cu el? 

Era tot scrisul Saskiei și aceeași propoziţie. 
— Poate că acum veți vorbi cu mine? 


— Așa cum am spus, trebuie să dau un telefon. 

Trebuia să fi făcut asta acum multe ore. Ce zisese curierul? Că 
poate Saskia are nevoie de sora ei. Ar fi trebuit să înțeleg. Am 
lăsat-o baltă. 

— Știţi despre ce este vorba? 

— Se pare că Saskia are nevoie de telefon. 

El îi întinse un telefon mobil. 

Degetele lui Wiebke zburară peste ecran. Ştia numărul pe 
dinafară. Din difuzor se auzi tonul de apel. Sună cam un minut 
până ce închise. 

— Cum m-aţi găsit, de fapt? 

Stefan râse. Ei i se păru ca un cui care zgâria o placă de tablă. 

— Doar nu credeţi că am scăpa din ochi pe cineva ca 
dumneavoastră? 

Nu. Evident că nu. 

— De ce mă ajutaţi? 

— Tara noastră e ameninţară. Sistemul eșuează. Există prea 
multe reglementări, prea multe paragrafe. Ca să pot face față 
amenințării în mod eficient, am nevoie de cineva care să 
acţioneze și în afara legii. Care să nu aibă nevoie de mandat de 
percheziţie ca să caute într-o locuinţă. Cineva care să pună 
întrebări suspecţilor fără fair-play. 

Wiebke râse tare. 

— Vă este foarte clar ce vreţi, mi se pare. 

— Ştiţi cine sunteţi și eu știu ce sunteţi. Mai știm amândoi și 
că nu puteți scăpa, indiferent cât aţi fugi. Vă va găsi mereu. Cu 
cât fugiţi mai mult, cu atât mai nemilos va lovi. 

Stefan își luă înapoi telefonul. Găsi fotografia pe care o făcuse 
Wiebke în ziua anterioară și o postase pe rețelele sociale, de pe 
contul lui Yannic. „Cât de patetic arată”, se gândi ea. 

— Știţi ce zic. V-a făcut plăcere? 

— Ce vreţi cu asta? Tipul a umilit pe cineva. 

— De aceea l-aţi pedepsit? Nu este de datoria autorităţilor? 

— Eram furioasă pe sora mea. Era acolo din întâmplare. Așa 
că m-am folosit de el și cu asta am încheiat discuţia. 

— Aţi făcut-o pentru că sunteţi convinsă că altfel nu ar fi 
căpătat niciodată pedeapsa corectă. Poate câteva ore de 

serviciu în folosul comunităţii. Să măture trotuarul din fața unui 
azil de bătrâni. Dar să știți că nu merge la mine. Eu vreau să 
aduc făptașul în faţa unui tribunal. Nu funcţionează atitudinile 
justițiare. Vreau să fiu eficient într-o intervenţie, să evit ce este 
mai rău. Pe lângă asta, să vedem cum o putem ajuta pe Saskia. 

Saskia. 

— Mai daţi-mi o dată telefonul. 

Wiebke apăsă pe reapelare. De data asta, nu se auzi tonul de 
apel. Din difuzor răsună o voce electronică. 

Abonatul nu răspunde. Vă rugăm reîncercaţi, spuse în 
engleză. Braţul lui Wiebke se lăsă în jos. Se uită la telefon. 

Se întâmplase ceva rău. 

Simţea asta. 

Ierusalim, 09:42 OP? 


David Teitelbaum intră în locuinţa de la al treilea etaj al unei 
clădiri de beton lipsite de orice element decorativ, care fusese 
un hotel simplu, în vremuri mai bune. David aflase că 
investitorul primise bani de la guvernul israelian. Trebuia să 
transforme hotelul dărăpănat într-un cămin pentru persoanele 
defavorizate. Acum, locuiau acolo familii cu mulţi copii, șomeri și 
persoane care-și pierduseră adăpostul. Din camerele individuale 
se făcuseră locuințe. 

Pe lângă familiile dezavantajate social, aici trăiau și agenţi ai 
Mossadului. David locuia, împreună cu alţi membri ai echipei 
sale, în trei foste camere duble. În buncărul acesta de beton nu 
se puneau întrebări, și era bine așa. 

David intră în camera de zi. Immanuel își ridică ţeasta masivă, 
cheală și puse controlerul pe măsuţa de sticlă. Pe ecran fâlfăi 
emblema celui mai recent lansat joc tip shooter. 

— Deci? 

David rămase în cadrul ușii. 

— Deci ce? 

— Am văzut c-ai venit cu limuzina neagră. 

— Dar erai prins cu jocul, nu? 

David făcu un semn spre ecran. 

Immanuel își feri privirea. 

— Am mereu simțul realităţii. Avem sau nu o misiune? 

David căută în buzunarul hainei și scoase CD-ul. Pe faţa lui 
Immanuel apăru ceva asemănător cu bucuria. | se ridicară 
colțurile gurii. 

— Unde este Benjamin? Vreau să discut câteva chestii tactice 
cu el. 

— La budă. S-ar putea să dureze. ` 

Immanuel rânji. Degetele îi dansară din nou pe controler. Își 
încordă mușchii, iar lui David i se păru că avea o coapsă, și nu 
un braţ. Pe bicepsul drept își tatuase un cod de bare, în 

amintirea bunicului său. Pe ecran se mișcă un omuleţ îmbrăcat 
în vestă antiglonț și înarmat cu mitralieră. Se strecura sub 
acoperire ca să-și neutralizeze dușmanii aflaţi în zonă. Lui David 
îi plăcea aspectul orașului distopic. Peste tot ardeau mașini. 
Sacii pentru cadavre erau stivuiţi în șanțuri. 

Se deschise ușa și intră Benjamin. Își netezi pantalonii și 
verifică dacă era încheiat. Lui David i se părea mereu că 
superiorul său ar fi vrut să-și tragă pantalonii până la subsuori și 
apoi să se scarpine în fund. 

— Salut, David! Te-a găsit umbra noastră? 

— Da. Mi-a dat asta. 

Benjamin luă discul argintiu și îl jucă pe degete. 

— Ţi-a zis numele țintei? 

— Abu Daressalam. 

— L-au localizat în sfârșit pe gunoiul ăla? 

Era mai degrabă o afirmaţie decât o întrebare. 

— Ce frumos. 

Benjamin fluieră încet. 

— Am înţeles că Abu Daressalam ar fi răspunzător pentru mai 
multe atacuri de la posturile de graniţă. Așa să fie? 

Benjamin încuviință. 

— Un camion plin cu explozibili. Opt morţi. Trei soldaţi și patru 
femei civile. A fost cel mai recent atac. 

— Sunt șapte. 

Superiorul lui lăsă ochii în pământ. 

— Un copil a murit în drum spre spital. Îi intrase un șrapnel în 
cap. 

David înghiţi. Immanuel privi tastele controlerului. Îl puse din 
nou pe masă. Îl urmară pe Benjamin în birou. Camera era 
întunecoasă. Benjamin puse CD-ul în unitatea optică a laptopului 
și un proiector aruncă o imagine neclară cu un chelner pe 
perete. 

— Asta e omul, zise Benjamin. 

— Nu arată ca un terorist. 

Immanuel își încrucișă braţele. 

David îl lovi în braț. 

— Cum arată teroriștii? 

Bărbatul din imagine avea în jur de 40 de ani. Păr scurt, des. 
Nu prea se cunoștea mare lucru, altfel. Purta o jachetă albă, cu 
croi specific unui chelner, și avea în mână o tavă cu două căni. 

Urmă o fotografie tip portret, care părea făcută pentru un act de 
identitate. Abu Daressalam avea ochi migdalaţi și o bărbie 
îngustă. În jurul colţurilor gurii i se săpaseră riduri adânci. Pielea 
sa era cafenie - cafea cu o dâră de lapte, poate. Era bărbierit. 

Benjamin se întoarse spre colegii săi. 

— Takir Al-Dardour, cunoscut și drept Abu Daressalam, este 
copilul unei femei nigeriene și al unui matelot filipinez. Tatăl său 
a ucis-o pe mamă sub ochii lui, din cauza unui acces de gelozie. 
Abu Daressalam avea doar șase ani. Tatăl a fugit împreună cu 
fiul său în Arabia Saudită, însă acolo a fost împușcat de 
autorități după o tentativă de furt. La opt ani, omul nostru era 
orfan. Prin Societatea Islamică de Ajutorare a Copiilor, a ajuns 
într-un orfelinat al unei școli unde se studia Coranul. Acolo a fost 
probabil convins să o ia pe căi greșite. Știm că exponenții 
organizaţiilor teroriste sunt activi în aceste stabilimente. Dar nu 
contează. Abu Daressalam și-a luat permisul de conducere 
pentru camioane la 18 ani. La 20, a condus unul dintre acești 
monștri rutieri într-un post de graniţă. Au murit patru soldați. 
Abu Daressalam a sărit din cabină în ultima clipă. Trebuia să fie 
închis, dar a evadat în drum spre carcera militară. De atunci, a 
dispărut. Acum doi ani, a avut loc un nou atac, al cărui rezultat îl 
cunoaștem. Săptămâna trecută l-a descoperit unul dintre agenții 
noștri. Trăiește și muncește aici, printre noi. 

David își ţuguie buzele. 

— Dacă l-am găsit, de ce nu-l prindem și nu-l ducem în fața 
justiției? 

Immanuel strânse din ochi. 

— Ticălosul are fii și fiice ai Sionului pe conștiință. Merită să 
moară. Îl fărâm. 

— Nu. David o să se ocupe de asta, zise Benjamin. Dar tu vei 
juca un rol important. Nu va fi fapta unei singure persoane. 
Centrul de comandă dorește să pară o crimă comisă de o bandă. 
N-ar trebui să fie greu, nu? 

— Deci nu voi putea să marchez victima pe răboj? 

Benjamin clătină din cap. 

— Intern, se va menţiona în dosarul tău personal. 

Immanuel îl privi. 

— Nimic nu este ce pare a fi? 

Benjamin încuviinţă iar, dar nu răspunse. Își mușcă buzele și 
părăsi camera, fără alte cuvinte. Ceilalţi auziră scârțâitul ușii de 
la exterior. 

— Hei, vrei să exersezi? 

Immanuel îi întinse controlerul. Se grăbise la consolă, repede 
ca fulgerul. David se apropie de televizor. Se aplecă și luă al 
doilea controler. 

— Se poate juca și în doi? 

— Da. Sunt mai mulți teroriști care trebuie distruși. 

— Asta înseamnă mai multă distracţie, nu? 

Pe ecran apăru genericul de încărcare. 

Hamburg, 08:43 CEST 


Jann auzi ușa apartamentului închizându-se. 

— Saskia? 

Dădu pătura la o parte. Noaptea petrecută pe podea Îi 
înţepenise corpul. Nu mai era tocmai tânăr. 

Trebuia să ajungă la toaletă. Apoi, voia să mai doarmă puţin, 
înainte să meargă acasă. 

Atunci văzu haina Saskiei. Își trase repede blugii și tricoul, ca 
să i-o ducă. Dacă voia să o ajungă din urmă, trebuia să se 
grăbească. Nu avea timp să se mai încalțe, așa că ieși desculț în 
stradă. Voia să o prindă pe Saskia la rampă. Aproape că dădu 
peste el un Mercedes negru, care tocmai ieșea din parcarea 
subterană. 

— Ticălosule, urlă el. 

Jann putu doar să vadă că părea să fie un bărbat cu aspect 
est-european. Geamurile din spate erau fumurii. Mercedesul 
dispăru. 

Jann se aplecă și trecu pe sub bariera care cobora. Alergă pe 
rampă. Saskia ar fi trebuit deja să treacă pe lângă el, dar nu o 
făcuse. Gâfâind, ajunse la cel mai jos nivel al parcării. Vehiculul 
Saskiei era încă acolo unde-l lăsase cu o seară înainte. La volan 
se afla o femeie nemișcată. Jann o vedea din semiprofil. Părul ei 
blond îi acoperea fața. Era Saskia. 

El se opri. Ceva nu era în regulă. Aerul era sufocat de miros 
de... benzină! Atunci văzu focul care lingea lacom podeaua și se 
apropia de ea. 

Flăcările ajunseră la mașină înainte ca el să poată reacţiona. 
Luă foc ca o torţă. 

Jann crezu că aude un strigăt de durere. 

Furia exploziei îl aruncă și îl izbi de o mașină. Căldura și forța 
impactului îi tăiară respiraţia. Se ghemui lângă casa scării și 
deschise ușa cu ultimele puteri. Fumul pătrunsese deja acolo. 
Jann ridică haina Saskiei la gură, acoperind-o, și se luptă cu 
senzația copleșitoare de leșin. 

Știa că nu mai putea face nimic pentru ea. 

Berlin, 08:55 CEST 


Persoana apelată nu răspunde. Vă rugăm să... Wiebke 
întrerupse apelul. Ce se întâmpla? Mai întâi tonul de apel, iar 
acum avea telefonul închis? Se încruntă. 

— Nu vă răspunde? întrebă Stefan. 

Ea îi înapoie telefonul. 

— Trebuie să plec. 

— Puteţi pleca unde doriţi. Dar apoi ce-aveţi de gând? 

Wiebke se uită la bilețel. 

În frigider sunt cireşe. 

Era un cod. Saskia îl inventase, la fel ca multe alte lucruri. O 
avertiza pe Wiebke dacă lucrurile erau pe cale să meargă prost, 
dar era și un cod pentru „Am nevoie de ajutor”. Atunci, Wiebke 
o putea ajuta. 

Dar nu și de data asta. „De data asta, nu am fost acolo”, se 
gândi ea. 

— Vorbiţi cu mine, spuse Stefan, încet. 

— Trebuie să ajung la ea cât de repede. 

Spera să nu fie prea târziu. Senzaţia neplăcută îi împungea 
inima. Și mai simțea ceva... teamă. 

Wiebke se înstrăinase de familie cu ani în urmă. Dar nu și de 
Saskia - nu în totalitate. Fusese la nunta surorii ei cu acel 
Hakim. Se strecurase în biserică. Mai întâi, avusese intenţia să 
se dea în vileag, apoi hotărâse că era o zi importantă pentru 
Saskia și că i-ar fi fost diminuată semnificația. Nu aveai nevoie 
de o revedere cu sora pierdută în ziua nunţii tale. Wiebke 
urmărise și cariera surorii sale, de la distanţă. Din Poliţie în 
Serviciul Federal și de acolo la Ministerul Dezvoltării. Mereu 
aproape. Doar că nu acum. Acum, când are nevoie de mine. 

— Și cum vreţi să faceți asta? Știţi unde se află? 

— Aș putea să-l sun pe soțul ei. Am numărul lui. Este în 
geanta mea de voiaj. 

— Chiar credeţi că Saskia i-a spus soţului ei adevărul despre 
munca sa? 

Probabil că nu. 

— Ştiţi unde este Saskia? 

— În Hamburg, la o intervenţie. 

Wiebke arătă spre bilețelul de pe masă. 

— De ce v-a scris asta? Se pare că nici măcar nu știți ce 
înseamnă. 

— Sincer, n-am idee. Am găsit bilețelul în poștă, ieri. Pe plic 
scria „De la Saskia”. 

— De ce aţi venit la mine? 

Stefan rânji larg. 

— Așa cum am spus, nu vă scăpăm din ochi. 

— Ce porcărie, spuse Wiebke. Ce știți? 

— Știu că Saskia este... 

Stefan se uită la ecranul telefonului. Dintr-odată păli și i-l 
întinse. 

Pe ecran scria Breaking News. 

„Azi-dimineaţă a avut loc o explozie într-o parcare subterană 
din Hamburg. Sub ochii unui polițist, o mașină a luat foc și a 
explodat. In vehicul se afla o femeie. Surse neconfirmate spun 
că femeia ar putea lucra pentru Ministerul Dezvoltării. Până 
acum, poliţia nu crede că ar fi vorba despre un atac terorist”. 

Nu putea avea legătură cu Saskia! Wiebke se lăsă să cadă pe 
un scaun. Dar senzaţia se adâncea. Simţțea că nu își va revedea 
sora niciodată. 

Când îl întreba cineva de la școala profesională pe Gregor de 
ce se convertise la Islam, el declara, cu pieptul umflat cu 
mândrie, că găsise calea cea dreaptă, după mulţi ani de căutări. 
Spre deosebire de creștinism, ar fi avut răspuns pentru orice 
întrebare. Și totuși, noua sa viaţă a fost privită cu ochi critic. 
Remarca asta. Elevii tușeau în urma lui, iar profesorii îl întrebau 
deschis dacă n-ar fi putut să-și radă iar barba. Gregor le spunea 
că face parte din /iyah, la fel ca pantalonii până la glezne. 

Afară, Gregor își striga lumii noua credinţă. Acasă, se ruga în 
secret. Qad samati-salah. Allahu akbar. Allahu akbar. La illa Ilha, 
mimau buzele sale, fără să scoată un sunet. Detesta că trebuia 
să-și ţină secretă credința în Allah, dar acasă avea deja 
suficiente probleme. Nu era cazul să o implice pe mama lui și în 
asta. 

— Vii? Micul dejun e gata, strigă o voce de femeie de la 
parter. 

— Vin acum, mamă, strigă Gregor. Sunt gata imediat. 
Se aplecă în faţă, cu fruntea atingând covorașul. 

— Aschadadu an la ilaha illa llah. 

„Mărturisesc că nu există alt Dumnezeu în afară de Allah”. 

Gregor se ridică, rulă covorașul de rugăciune și îl așeză pe 
somieră. Deasupra puse salteaua. Apoi cobori. Mama lui se afla 
lângă chiuveta din bucătărie și amesteca într-o cană. Gregor se 
așeză la masă. În faţa lui era o felie de pâine cu marmeladă. 
Mama lui puse alături o ceașcă de cacao. 

— Știi că merg la școala profesională, nu? 

— Și eu îţi urez „bună dimineața”. 

Împinse farfuria din faţa lui. 

— Unde e tata? 

— A trebuit să plece mai devreme la muncă, azi. 

— V-am auzit aseară. 

Ochii ei întunecaţi îl fulgerară. Îi înfruntă privirea până ce ea 
se uită în pământ. Pielea ei cafenie se coloră ușor. 

— Nu începe, te rog, spuse ea încet. 

— Ba da. Fix cu asta încep. De ce faci asta? De ce nu-l asculți 
pe Attila? 

— lar ai fost la el? 

Se apropie și-l prinse de încheietură. | se citea furia în priviri. 

— Ştii ce ţi-am... 

— E treaba mea ce fac. Nu îmi poţi interzice. Și nici nu-mi vei 
interzice. 

Se desprinse din strânsoarea mamei. 

— Omul ăla nu e potrivit pentru tine! 

— Imi arată calea cea dreaptă. Singura cale. Calea lui Allah. 

Mama se sprijini de chiuvetă. 

— Cuvintele lui sunt ca sângele. Spune doar ce-i convine. Nu 
este calea lui Allah. Allah este un zeu bun, un zeu care nu ar 
face niciodată rău oamenilor. 

— Tu ţi-ai pierdut de mult credinţa și te-ai adunat cu un 
necredincios. Cu care ţi-o tragi. Ești o curvă. 

Mâna ei îi explodă pe față. Gregor simţi fierbinţeala în mâini și 
în piept. I se păru că-i ia capul foc. Tremura din tot corpul. 

— Nu cred că ai putut să faci asta! 

Cu o mișcare iute din mână, aruncă vesela de pe masă. 
Farfuriile și cănile se sparseră pe podea. Pâinea cu marmeladă 
se lipi de covor, iar cacaua se împrăștie până la chiuvetă. 

— Ce înseamnă asta? strigă ea la el. 

— Ești musulmană. Ești mai mult decât ar putea fi creatoarea 
mea. Și ce s-a ales din tine? O sclavă. Stai la bucătărie și îi 
pregătești mâncărica. Faci curat. Te târăști. Servești un 
necredincios. De aceea, nu ești cu nimic mai bună decât mizeria 
de pe podeaua asta. Acum șterge-o. Injosește-te iar. 

Gregor se ridică să plece. 

— Eu plec la școală. 

— Ba ai să rămâi! 

Îl apucă de încheietură. El se uită scurt la ea și se desprinse. 

— Nu mă poți obliga. 

leși pe hol, își luă rucsacul și părăsi locuinţa. Înainte să 
închidă ușa, o auzi pe mama lui sughițând. 

In drum spre ieșire, se uită la faţada cenușie a clădirii. Mama 
lui se afla la fereastra bucătăriei și îl privea. Își atinse obrazul 
care îl mai ardea ușor. Gregor traversă strada și se opri în fața 
staţiei. Ca să ajungă la școală, trebuia să ia trenul în direcția 

Pankow. Se urcă în direcţia Tegel. La staţia de pe strada 
Holzhauser, cobori și trecu pe lângă cafeneaua cu aspect 
neîngrijit. Indianul turna cafea într-un pahar de hârtie. 

— Salut, Greg! Ce faci? strigă el. 

— Sunt grăbit, Baichung. 

— Vrei cafea? Din partea casei. 

Gregor se sprijini de tejgheaua de sticlă și se uită la oferta de 
sandviciuri. Feliile de brânză aveau o culoare întunecată. Se 
curbau în sus. Îi chiorăi stomacul, dar această „indulgenţă” ar fi 
sfârșit, probabil, cu intoleranţă alimentară. 

— Adică pișatul acela negru pe care-l vinzi? 

Indianul rânji. 

— Pentru tine, cafeaua este prea tare. Vrei lapte cu vanilie? 

— Când a expirat? 

— Bătrâne, dar dăunezi afacerii! Deja ai speriat două posibile 
cliente. 

Gregor se răsuci în direcţia în care arăta Baichung. Erau două 
femei cu blugi strâmţi și teniși, în tricouri lejere. Se uitau la 
telefonul uneia și chicoteau. 

— Fete ca acelea beau doar lapte de soia. Ai lapte de soia, 
Bai? 

Indianul clătină din cap. 

— Până și eu am mândria mea. 

Râseră amândoi. 

Fetele se opriră și se uitară spre tejghea. 

— N-aţi vrea să veniţi încoace? Vă iau o cafea. Prietenul meu 
indian nu are însă lapte de soia. 

— Du-te naibii, boule! 

Blonda îi arătă lui Gregor degetul mijlociu. 

— Te-ai atins cu el de dimineaţă, cumva? Atunci vino și 
amestecă-mi în cafea. Îmi place gustul de pește. 

Cea cu părul mai închis la culoare o trase mai departe pe 
prietena ei, însă blonda se desprinse. 

— Care-i problema ta? Arăţi de parcă ţi-ai fi vârât scula doar 
într-o rolă de hârtie igienică, până acum. 

— Eşti o târfă necredincioasă. Nici măcar în cur nu ţi-aș trage- 
o. Pe mine mă așteaptă frumuseți cu ochi întunecați. Trebuie 
doar să găsesc drumul spre Paradis. 

— Ce tot vorbești? se lovi Baichung cu palma peste frunte. 
Las-o baltă. Nu vreau probleme cu polițaii. 

— Am vrut doar să le sperii. Atât. 

Gregor luă paharul de hârtie aburind și se uită în urma fetelor, 
care urcau treptele care dădeau spre peron. 

— Fă ceva cu problema asta cu agresivitatea. Fă sport. Du-te 
la un club de box. La sală. Important e s-o depășești. Și lasă 
tâmpeniile despre Paradis! 

Gregor rânji. 

— Știu ce trebuie să fac. 

Se răsuci din nou spre cele două fete, dar ele dispăruseră. 

— Cu siguranță or să cheme poliţia din cauza ta, zise 
Baichung. 

— Ah, dar calmează-te! 

Gregor lovi tejgheaua, luându-și rămas-bun. Părăsi staţia și 
ieși în stradă. De cealaltă parte se afla Centrul pentru 
Delincvenţi Minori Tegel. Era o clădire urâtă. Merse de-a lungul 
zidului până la o curte din spate. Acolo se afla destinaţia sa: 
ceainăria lui Attila. Până la primul etaj al fostului depozit șerpuia 
o scară îngustă de metal. Ușa simplă, de lemn, era 
întredeschisă. Dinăuntru se auzea muzică: folclor arab. Intră 
într-o cameră mare, aproape goală. Plăci albe și albastre 
acopereau pereţii și stâlpii. Câţiva băieți ședeau în mijloc și 
ascultau muzică. Gregor se strecură prin grup și ajunse în 
celălalt capăt al camerei. Acolo se afla un bărbat care fuma 
narghilea. Aerul mirosea a tabac și vanilie și a ceva fructat. 
Bărbatul îi zâmbi larg. 

— A salam aleikum. 

Vocea lui era răgușită, însă subţire. Nu părea să aparțină 
corpului masiv al bărbatului. 

— Aleikum salam. 

Gregor se așeză pe una dintre pernele multicolore care erau 
împrăștiate peste tot. Te salut, Attila. 

— i se citește furia în priviri. Ce s-a întâmplat, frate? 

— Ce s-a întâmplat? Mama s-a întâmplat. 

Gregor își trecu o mână prin păr. 

— Mereu mă înfurii când vorbesc cu ea. 

— Nu fi atât de sever. Trăiește de prea multă vreme printre 
necredincioși. L-a părăsit pe Allah. 

Attila trase zdravăn din narghilea. Fumul gros îi înceţoșa fața. 
Acum, mirosea puternic a măr. 

— Mă împiedică să merg pe calea cea dreaptă. 

Attila clătină din cap, iar obrajii i se zgâlțâită. 

— Tu ești cel care se împiedică, și nimeni altul. Eşti cel care 
trebuie să fie pregătit să meargă pe drumul anevoios al 
credinţei adevărate. Allah te pune la încercare. El îi primește 
doar pe cei care vor. Care sunt gata să facă sacrificii. 

— Dar cum? Cum să fac sacrificii, dacă nu primesc nicio 
șansă? Când va veni vremea? 

— Când va găsi de cuviinţă Allah. Atunci va veni și vremea ta. 

Gregor privi în jurul său prin cameră. 

— Unde e Ibrahim? Nu l-am mai văzut de mult pe aici. 

Attila surâse. Era un zâmbet de cunoscător. 

— El a fost gata. 

— Ce? De ce el? Eu am venit aici mai repede. L-am adus pe 
Ibrahim cu mine. Unde este? 

— Insh'allah. 

Attila arătă spre cer. 

Gregor se uită în pământ. Motivele în zigzag ale pernei păreau 
să se miște. „M-am străduit. Am învăţat. Și care mi-e răsplata? 
Ibrahim are voie să plece și eu nu”. 

Attila îi puse o mână pe antebraț. 

— Al-hamau li-llah. Va veni și vremea ta. Numai cei răbdători 
vor intra în Paradis. Și trebuie să nu te lași condus de mânie. 

— Ai pomenit de mama. A zis că vorbele tale sunt sânge, și că 
nu îmi faci bine. 

— Poate că nu fac bine, dar îţi arăt calea cea dreaptă spre 
eternitate. Allah îţi face bine. Asta contează. 

Gregor se aplecă. 

— Vreau să fac ceva. Mi-ai zis cândva că aș fi un om deosebit. 
Un om cu o misiune specială. 

— Ce ai vrea să faci? 

— Să plec. Să mă duc acolo unde fraţi și surori musulmani 
luptă cu necredincioșii. 

Attila râse. Puse pe jos tubul narghilelei. Apoi lovi. Pumnul său 
explodă în pieptul lui Gregor. El rămase fără aer și îl cuprinse 
amețeala. 

— Ce...? tuși el. Ce înseamnă rahatul ăsta? 

— Hai să ne plimbăm puţin! 

Attila se ridică. În ciuda siluetei masive, avea mișcări de 
sportiv. leșiră și se plimbară pe lângă zidul centrului de detenţie 

juvenilă, până ce ajunseră la o străduţă. La scurtă vreme, erau 
lângă un iaz și mergeau pe mal. 

— Trebuie să ai grijă, Gregor, spuse Attila. 

— Ce-am făcut? 

— Ai pomenit despre călătorie. Nu-ţi este clar că nu trebuie să 
faci asta? Spionii au urechi peste tot. Dacă nu ești atent, 
primești vizita poliţiei. 

— Voi fi atent. 

— Ba ești foarte neatent. S-ar putea să mă fi înșelat în 
privinţa ta și să nu fii un om deosebit. 

— Încetează, Attila. Știi bine că sunt potrivit pentru ceva 
aparte. 

— Asta numai Allah poate ști. Eu știu doar că nu ești omul 
pentru plecare. Cu siguranţă. 

— De ce? 

Attila se opri. 

— Îţi poţi imagina ce te așteaptă? Ai măcar o idee? Gregor 
privi în pământ. Își mușcă buza de jos. 

— Hai să-ţi povestesc. Mai întâi, vei pleca în Turcia, la 
Istanbul. Acolo, vei întâlni o persoană de contact, care-ţi va da 
un telefon mobil și un bilet de autobuz. Când vei ajunge în 
Gaziantep, în regiunea de graniţă, vei porni telefonul, pe care 
vei primi un mesaj cu un punct de întâlnire. Acolo te va prelua 
cineva și te va aduce la graniţa cu Siria. Acolo este un gard 
înalt, în mijlocul deșertului. La distanţe regulate se află turnuri 
de pază. Patrulează soldaţi însoţiţi de câini. Și îţi jur că soldaţii 
ăștia întâi trag și nu pun niciodată întrebări. Primești un clește 
pentru sârmă și persoana de contact pleacă. Fugi în jos, pe 
nisip, până la gard. Pe care trebuie să-l tai. Apoi alergi în sus 
prin nisip, cauţi adăpost și aștepți. 

— Sunt în formă. Nu e o problemă. 

Attila clătină din cap. 

— Ştii arabă? 

— Puțin. De ce? 

Gregor se încruntă. 

— „Puţin” nu ajunge. În partea siriană vei întâlni, mai 
devreme sau mai târziu, unul din trei grupuri. Dacă sunt oamenii 
guvernului, nu ai nevoie de arabă. Te împușcă pe loc. Dacă ai 
noroc, întâlnești oamenii Califului. Și ei te împușcă pe loc. S-ar 
putea să întâlnești un al treilea grup, care știe că a sosit un 

războinic să își împlinească datoria sfântă. Acești oameni îţi vor 
pune întrebări, iar dacă nu știi să răspunzi... 

— Mă împușcă. 

— Și de aceea drumul tău va fi diferit. Te caut eu. 

Gregor înțelese că discuţia luase sfârșit. Cu o încuviinţare 
scurtă, se despărţi de Attila. Îi sună telefonul. Pe ecran apăru 
numărul lui Baichung. 

Preluă apelul. 

— Ce vrei? 

— Cred că ai rahat în loc de creier. 

— Calmează-te, frate. Care-i faza? 

Mai întâi, se auzi doar un zgomot, urmat de un trosnet. 

— Poliţaii, asta s-a întâmplat. 

— Cum adică polițaii? 

— Au fost aici! Au pus întrebări despre faza cu gagicile alea. 

Pe Gregor îl luă cu călduri. 

— Ce le-ai zis? 

— Nimic. N-am zis nimic. Am zis că ești un client ca toți 
clienţii. Au întrebat dacă ești islamist. 

— Ce întrebare de rahat mai e și aia? 

— Nu e tocmai nepotrivită, după ce-ai zis ceva gen „Când 
ajung în Paradis, o să am suficiente fecioare de tăvălit”. Așa ai 
ZIS. 

— Cu siguranţă nu. Ai luat-o razna? 

— Tu ai luat-o. Acum, îmi stau polițaii în coastă. Vor să mă uit 
la poze, să văd dacă te recunosc. Nu vreau să am de-a face cu 
ei. 

— Dar nu mă dai în gât, nu? 

— Ar trebui? Eşti islamist sau...? 

— N-am nimic de-a face cu asta. 

— Atunci de ce zici rahaturile alea? 

— Am vrut să fiu cool și să le sperii pe alea. 

— Ai reușit de te-ai împrăștiat. Au vrut ăia să știe dacă avem 
supraveghere video. 

— Aveţi? 

— De unde să știu eu? 

Gregor își trecu mâna peste gură. O încurcase. Se răsuci. 
Attila se oprise și îl privea. Dacă afla, nu avea să-l urmeze 
niciodată pe Ibrahim. Gregor îi făcu din mână. Attila clătină din 
cap și plecă mai departe. La scurtă vreme dispăru. 

— Rezolv eu, spuse Gregor. 

— Ce să rezolvi? Cred că te caută copoii. 

— Ah, termină. Nu sunt interesant. Nu se vor preocupa de 
mica ta afacere. 

— Nu exagera! Data viitoare să nu vii aici, bine? 

Se auzi din nou sunetul acela. 

— Ai priceput? 

— Da, frate. 

Berlin, 09:12 CEST 


— S-a confirmat. 

Stefan lăsă telefonul jos. 

— Ce s-a confirmat? 

Dar deja știa răspunsul. Voia să-l audă, doar. Din gura unui 
străin avea altă finalitate, așa ca punctul la final de propoziţie. 
Sau ca moartea care pune capăt tuturor. Stefan inspiră scurt. 

— Știţi deja. 

— Spuneţi-mi. 

Vocea ei era o comandă. 

„Doamne, Saskia! Nu!” 

— Sora dumitale era în mașină. 

Lui Wiebke îi era clar că omul nu o minţea. De ce s-o fi minţit? 
Și totuși voia să se împotrivească finalităţii acestei afirmaţii. 
Gândurile o asaltau precum niște soldaţi un zid de necucerit. 

— Nu se poate. Cum să fi aflat atât de repede? Orice femeie 
din Hamburg putea fi în mașina aceea. De ce Saskia? De ce ea? 

— S-a confirmat printr-un test ADN rapid. 

— Nu există! 

— A fost creat de CIA după uciderea lui Bin Laden în 
Abbottabad, ca să poată confirma mai rapid succesul unei 
misiuni, privi el în pământ. Sau pentru identificarea unui 
camarad căzut. 

Viaţa lui Wiebke se sparse ca un glob de cristal. O apucă 
greata. Se lăsă lângă peretele rece. Moartea pătrunsese din nou 
în viaţa ei. Nu era bătrânul Om cu Coasa, care decidea cine 
pleca și cine putea încă rămâne. Indiferent că erau tineri sau 
bătrâni, buni sau răi, săraci sau bogaţi. Era moartea cumplită și 
atotputernică. Fuseseră oameni cei care hotărâseră cine murea. 
Cum de crezuse că ar putea fugi de asta? Aproape că-i veni să 
surâdă, parcă salutând o veche cunoștință. Ah, tu erai... 

Se luptă cu lacrimile. 

— Există ceva ce aș putea face? 

Wiebke clătină din cap. 

— Cine a fost? 

— Există doar bănuieli. 

— Cine a fost?! 

Stefan renunţă la suspans. Lăsă umerii în jos, își trase un 
scaun și se așeză. 

— Mai întâi, trebuie să vă spun ce făcea Saskia pentru 
Ministerul Dezvoltării. Și ce fac eu. 

Koln, 09:17 CEST 


Nenorocirii ăștia de refugiaţi! Peter scuipă pe pământ. Vin aici 
și fac numai rahaturi. Se uită la grupul de tineri arabi care se 
adunaseră la intrarea în gară. 

Tot magrebieni. Erau cu toţii la fel. Nu știau să se poarte. 
Erau zgomotoși și lipsiţi de respect. 

Nu avea nimic împotriva fugarilor, dacă aveau un motiv să 
vină în Germania. Dar Peter bănuia că majoritatea fugiseră de 
război și foamete, de violuri și crime. Majoritatea erau aici doar 
pentru că erau convinși că în Germania curg laptele și mierea. 
Peter considera că liniștea socială era ameninţată. Cum era 
posibil ca un sirian să primească o locuinţă, în timp ce o bătrână 
care muncise 45 de ani și plătise impozite să fie nevoită să 
adune sticle de pe stradă ca să supravieţuiască? Peter era 
convins că guvernanţii știau prea bine asta, însă baștanilor le 
era totuna. Ei locuiau în vile. Ce făceau oamenii de rând nu avea 
importanță. Era important să rămână la putere. A 

Peter se grăbi pe lângă grupul de tineri din gară. In faţa lui 
erau doi polițiști care purtau veste antiglonţ, pistoale automate, 
priviri atente și zâmbete îndatoritoare. 

Ar trebui să sugereze siguranță deplină. Peter, în schimb, se 
simţea la fel de sigur ca orice om care vede că aceia care ar 
trebui să îl apere poartă veste antiglonț și arme automate. 
Firește că știa cine era de vină. Se uită peste umar la 
magrebieni. Șuvoaiele necontrolate de refugiaţi aduseseră cu 
siguranţă criminali, bandiți și teroriști în Germania. 

Peter se uită la panoul mare de afișaj agăţat în sala gării. ICE 
128 ajungea în șase minute la peronul 4. 

Încă șase minute. Dar ce mai însemnau șase minute după o 
jumătate de an? Abia aștepta. Cu pași mari, urcă treptele spre 
peron. Ajuns sus, se sprijini de un stâlp și își lăsă rucsacul să-i 
alunece de pe umeri. Îl verificase deja de câteva ori și acasă, 
dar voia să mai pipăie o dată cadoul. Să se asigure că nu îl 

uitase. Își vârî mâna în rucsac și se linişti când simţi hârtia de 
cadou și funda. 

Oare se va bucura de el? 

Se auzi un gong urmat de vocea unei femei. 

— Stimaţi călători, vă rugam atenţie: ICE 128 de la Gara 
Centrală din Frankfurt, via Köln spre Amsterdam va ajunge pe 
linia 10. Repet, ICE... 

Linia 10? Dar mai erau numai două minute! Peter o luă la 
fugă. Sări câte două trepte deodată. Ultimele trei le luă dintr-un 
salt. Nu voia să întârzie. Nu putea! 

Trenul ajunse în scrâșnet de frâne. Peter se sprijini de chioșcul 
cu cafea. Abia mai respira. Ușile alunecară și trenul lăsă călătorii 
să coboare. 

Peter căută chipul cunoscut printre oameni. Unde este? apoi 
își văzu fiica ţopăind spre el, urmată de fosta lui și de noul ei 
partener. 

— Bună, tati! 

— Bună, pișpirico! 

Peter o ridică în braţe. 

— Mi-a fost tare dor de tine. 

O învârti în cerc. Coditele ei tresăltau. 

Pentru câteva momente, existară doar Peter și Céline. 
Zâmbetul ei făcea să pălească vorbele din difuzor, frânturile din 
discuţiile altor călători, scrâșnetul trenurilor. Nu existau nici griji, 
nici nevoi. Céline mirosea a flori dulci și a suc de portocale. 

— Bună, Peter! 

Vocea unei femei distruse unicitatea momentului în doi. Își 
puse fiica jos. Nadine rămăsese lângă noul ei iubit, care o ţinea 
cu mâna de după umeri, de parcă voia să îi confirme relaţia. 

— Acum ai nevoie de el ca să aibă grijă de tine? întrebă Peter. 

— Putem discuta? 

Ea își înclină capul, privind-o pe Celine. Privirea ei spunea că 
discuţia nu era pentru urechile ei. 

Peter se aplecă spre fiica lui. 

— Ești o fetiţă cuminte, nu? 

— Sunt deja mare. 

Peter strânse din buze. Ratase ultima aniversare a Célinei, 
cea de șase ani. O sărbătorise la Frankfurt, cu noua ei familie. 

— Nu am uitat. 

Îi mângâie părul. 


VP - 102 


— Vezi locul ăla cool de acolo? 
Fetița privi sceptică locurile din sârmă împletită de lângă zid. 
— Dar arată ciudat. 


— Arată așa pentru că sunt niște locuri speciale, de fapt. Sunt 
locuri care îndeplinesc dorinţele. 

— Nu am auzit niciodată de ele. 

— Este un secret pe care-l cunosc puţini dintre noi. 

— Nu aţi putea totuși trece mai departe? Nu avem toată ziua 
la dispoziţie! întrerupse tipul cel nou momentul magic dintre 
tată și fiică. 

La fel cum distrusese totul și înainte. Peter se înfurie. Pe sine, 
pe Nadine, pe tip. „Imi vine să-i dau una”. Peter strânse pumnul. 

— Nu ai ce să vorbești cu mine. 

Nadine se interpuse. 

— Nu am putea vorbi ca niște oameni normali? 

Tipul nou își trecu mâna prin păr. 

— Ai dreptate, îngeraș. 

Asta îl duru al naibii de tare. Și el îi spunea „îngeraș”. lar 
acum o făcea altcineva. 

— Tati? Ce fac locurile care îndeplinesc dorințe? 

Caline se trăgea de o codiţă. 

El îi zâmbi. 

— Dacă te așezi acolo și te gândești la o dorinţă, se 
împlinește. 

— Indiferent ce îmi doresc? 

Peter încuviinţă. 

— Cu excepţia unicornilor. Cu ei nu merge. 

— Nu există unicorni, tati. 

Fetiţa alergă spre scaune și se așeză. Închise ochii atât de 
strâns, că-i apărură riduri mici pe frunte. 

Berlin, 09:19 CEST 


Stefan ședea acolo unde ședeau de obicei magistraţii care 
decideau ca o pedeapsă să fie executată sau revocată. Wiebke 
se gândi la asta pentru că scaunul pe care luase el loc era masiv 
și acoperit cu piele groasă. Era potrivit rolului de judecător. Se 
sprijini cu un picior de perete. Işi încrucișase brațele la piept și 
se uita prin fereastra zăbrelită către curtea interioară. Ar fi 
preferat să fie acolo. Să iasă. Să plutească. Să uite de ea un 
moment, apoi să continue. 

Dar era aici. Aici, în camera de interogatoriu sufocantă. Unde 
statul îţi lua libertatea pentru că erai bănuit de ceva și îţi dădea 
o pedeapsă cu închisoarea. Probabil cele mai multe sentinţe 
erau pe drept. Dar unele cu siguranță nu erau. 

Aici era vorba despre libertate. Wiebke se uită la șirurile de 
copaci care se desenau la orizont. Libertate. Cel mai de preţ bun 
al oamenilor. La ce folos viaţa, dacă nu ești liber? 

— Voiaţi să-mi spuneți ceva, zise Wiebke. 

Stefan încuviinţă abia vizibil. 

— Ceea ce vă spun este strict secret. 

Wiebke ridică din umeri. 

— Ar trebui să încremenesc de frică sau ce? 

— Doresc să vă comunic cât de importante sunt informaţiile. 
După atacul de la Târgul de Crăciun din Breitscheidplatz, 
guvernarea de atunci a înțeles că Germania are nevoie deo 
nouă armă împotriva terorismului. Vechile arme se încurcau în 
hățișul mandatelor și permisiunilor, între acord și protecţia 
datelor. Serviciul German de Informaţii, Protecţia Constituţiei, 
Birourile pentru Protejarea Constituţiilor Federale și agenţiile de 
protecție statale ale autorităţilor polițienești și ale Biroului 
Federal aveau același obiectiv: Germania trebuia să redevină o 
ţară sigură. Dar comisiile de audit din Parlament au descoperit 
impedimentele, printre care și parcursurile prea lungi, pe care 
informaţiile se pierdeau. Existau deja planuri pentru 
îndepărtarea graniţelor dintre Poliţie și Servicii. 

— Din acest motiv a creat guvernarea o nouă poliţie secretă? 

Wiebke se desprinse de zid. 

Stefan încuviință. 

— Dotată cu aceleași autorizaţii precum Poliţia și Serviciile de 
informaţii, sub supravegherea Ministerului de Interne. 

— Dar atât de secretă, încât lucraţi la Ministerul Dezvoltării? 

— Ca acoperire pentru misiunile în străinătate. 

— Wow. Aveţi permisiunea de a ucide? 

— Asta se întâmplă numai în filme. 

Pe buzele lui se contură un zâmbet vag. 

— Dar suntem aproape. 

„lar eu mi-aş dori să fiu cât mai departe”, se gândi ea. Wiebke 
scrâșni. 

— Ce vreţi de la mine? întrebă ea, după o clipă. 

— Ce v-am spus mai devreme. Dacă mă ajutaţi, puteți avea 
șansa de a răzbuna uciderea surorii dumneavoastră. 

Ucidere. Acest cuvânt îi aduse aminte că sora ei nu mai era. 
Saskia se implicase în lumea crudă a Serviciilor Secrete. O lume 
plină de monștri, unde o decizie greșită putea însemna moarte 
sigură. Nu. Unde nu păreau să existe decizii corecte. Intre Scylla 
și Charybda. O lume în care nu supravieţuiai. De unde nu-ţi mai 
găseai cale de scăpare, oricât de mult ai fi încercat. 

Wiebke se uită lung la Stefan. Să plece și să se bucure de 
libertate? Să rămână și să știe sigur că nu exista nicio cale să 
iasa din hăţiș? 

Să rămână? Să plece? 

Wiebke își mușcă buza de jos. Spera ca Stefan să spună ceva 
greșit, care să-i mai dea un motiv să plece. 

Dar el nu zicea nimic. Doar ședea acolo. Nemișcat. 

La naiba! 

— Mergem? 

— Veniti? o întrebă el. 

— Trebuie să-mi iau geanta din apartament. 

Wiebke simţi că i se ridicase o povară de pe umeri. 

De parcă venise acasă. 

Koln, 09:29 CEST 


Nadine clătină din cap. 

— Mai bei? 

— Ce te privește? 

Peter își încrucișă braţele la piept. 

— Firește că beau. Crezi că am trecut deja peste despărţire? 

Îi aruncă noului bărbat din viaţa soţiei sale o privire 
întunecată. 

— Nu am o parteneră nouă. 

— Poate că mă privește. 

Nadine scoase un plic maro din poșetă. 

— Ce este asta? 

— O scrisoare de la avocatul meu. 

— Avocat? Pentru ce? 

— Vreau divorțul. Și custodia lui Celine. 

Cuvintele ei îl loviră ca niște palme peste faţă. 

— Nu poți face asta! Celine este și a mea. 

— Cu mine și cu Thomas îi va fi mai bine, crede-mă. Tu ce i-ai 
oferi? Datorii la bancă? Excese de alcool? Ce? 

Peter își trecu peste buze mâna făcută pumn. „La bine și la 
rău”, asta-și promiseseră cândva. Vremurile bune fuseseră 
intense, ca sub o vrajă. Bani ușori. Mașini rapide. Trecuseră la 
fel de repede. Rămăsese doar o senzaţie neplăcută și căutarea 
de mai mult. Peter luptase. Nadine, nu. La prima ocazie, se 
aruncase în braţele altuia. 

— Și dacă nu sunt de acord? întrebă Peter. Trebuie să fiu și eu 
de acord, nu? 

— Bineînţeles. Și vei fi. 

— O să mă obligi? 

Nadine se uită în pământ. 

— Ştii că nu vreau asta. 

— Dar o vei face? 

Peter arătă spre Thomas. 

— El ţi-a sugerat? 

— Ce crezi că va spune judecătorul când îi voi dezvălui că ești 
un beţiv? 

— Încetează, Nadine. Nu ești tu așa. Te-ai schimbat. Am avut 
parte de fericire. 

— O fericire din care am urât fiecare clipă. Mă dezguști, Peter. 
Nu ești decât o mare greșeală. 

— De ce faci asta? 

— Vreau custodia deplină. Dacă nu ești de acord... 

Trăsăturile ei se înăspriră. 

— Am astea. 

Îi întinse un teanc de fotografii. În ele, Peter era dezbrăcat în 
cadă, cu fiica lui. Erau poze din urmă cu trei-patru ani. 

Peter simţi că-l trec fiori reci. Ce voia să spună? Doarnu... 

— Doar nu vorbești serios... Nu poţi să... 

Ea încuviință. 

— Ba o voi face. 

Thomas apăru lângă Nadine. 

— E totul OK? 

— l-am spus. 

Nadine se cuibări la pieptul lui. 

— Sper că aţi înţeles, zise Thomas. 

Lui Peter îi căzură pozele din mână. 

— Îmi iubesc fiica. 

Nu era capabil de mai mult. Nici măcar de furie. Simţea doar 
un gol imens. 

— Dacă o iubiţi pe Celine, veți fi de acord. Știţi că doar aţi 
conceput-o, nu sunteţi tatăl ei. 

Nadine se desprinse din îmbrăţișare. Se îndreptă spre fiica ei 
și se lăsă pe vine în fața ei. 

— Am ceva pentru tine. 

— Ce este? 

Fetița luă pachetul întins de mama ei. 

— Un mărunţiș. Ca să rămânem mereu în contact. 

Celine rupse hârtia multicoloră. 

— Un mobil! Mi-am dorit asta întotdeauna! 

Nadine o mângâie pe cap. 

— Știu, îngeraș. 

Peter se gândi la cartea pe care i-o cumpărase el. O carte, pe 
lângă un telefon mobil. Golul se adânci. 

Ierusalim, 10:31 OI 


Takir lovi deșteptătorul cu pumnul. Sunetul metalic amuţi cu 
un ecou fragil. Tresărind, ceasul căzu pe podea. Takir își îngropă 
din nou fața în perne. Mirosul de mentă proaspătă umplu 
camera. 

Pipăi cu o mână cealaltă jumătate a patului. Salteaua era 
călduță încă, iar o adâncitură arăta că acolo se odihnise până nu 
demult un corp. Deschise ochii. 

— Vrei să dormi toată ziua? 

Samira trase perdeaua care separa dormitorul de bucătărie. 

— Nu știu. Poate... murmură Takir în pernă. 

— Ce ai zis? 

— Am zis că astăzi stau în pat. 

Își trase picioarele și se cuibări în pătură. 

— Ai vrea tu. Dă-te jos! 

Samira apăru brusc lângă margine. Se aruncă pe pat, care se 
clătină când corpul ei delicat ateriză chiar lângă Takir. El îi 
cuprinse șoldurile cu mâinile. Mirosea a iasomie, mentă și pâine 
proaspătă. Și avea un parfum al ei, copleșitor de dulce, pe care 
îl inspiră de pe umerii ei, printre sărutări. Îi gâdilă pielea cu 
limba. 

— Hei, vicleanule! Voiam să te ridic din pat. Te cheamă 
datoria! 

— Muncă! 

Se aruncă pe spate și își desfăcu brațele. 

— Acum mi-a pierit cheful. 

— Asta era și ideea, îi atinse ea vârful nasului. 

El îi aruncă o privire lungă și încercă să o facă aluzivă. 

— Te doresc atât de mult, încât parcă ar fi ultima dată când 
pot să mă culc cu tine. 

— Avem toată viața înainte. 

— Dar poate că voi muri curând. De plictiseală. În fond, mă 
întâlnesc cu o persoană de contact căreia i se formează pânze 
de păianjen între dinţi până vorbește. Sincer. 

— Nu poate fi chiar atât de plicticos. 

— De unde știi tu? 

— Am ascultat convorbirea telefonică. 

Privirea ei se întunecă. 

— Te rog să fii atent. Este periculos. 

— Nu mi se va întâmpla nimic. Cine ar bănui că un jurnalist de 
investigaţie în plină ascensiune este angajat drept chelner în 
spelunca aia? Sunt în siguranţă. Am menţionat oare că în acest 
pat zace un viitor laureat al premiului Pulitzer? 

— Și totuși mi-e frică. 

Samira se ridică de pe pat și dispăru în bucătărie. 

La micul dejun, Takir rămase tăcut. Își răsfoi carnetul de 
notițe, al cărui cotor era ros la colțuri. Bău ceai de mentă și 
mâncă măsline și humus, cu pâine proaspăt coaptă. 

— Eşti sigur că tipul va veni? 

Takir încuviinţă. 

— Interviul va deschide calea. A lăsat să se înțeleagă că 
livrările de arme ale CIA merg spre Siria prin Turcia sau prin 
Grecia. Vreau să-mi aducă dovezi azi. 

— Ce fel de arme? 

— Sunt jurnalist de investigaţie sau ești tu spioană? 

Samira se ridică să ia ceainicul de pe aragaz. 

— Nu trebuie să-mi povestești. Doar că... 

Inspiră adânc și se uită în podea. 

— Doar că am un sentiment neplăcut față de treaba asta. De 
ce ţi-a promis asta omul? De ce tocmai ţie? 

— Cum adică? Nu sunt un jurnalist prost. 

— Nu am zis asta. Dar cu o asemenea poveste se poate 
merge la un ziar important și se pot câștiga mulţi bani. De ce te 
caută pe tine? 

— Nu am idee. Dar nici nu mă gândesc prea mult. Ce 
contează este povestea. Și povestea e tare. 

Samira își turnă ceai. După ce se așeză, Takir o luă de mână. 

— Ascultă! Cu povestea asta câştigăm mulţi bani. Poţi locui 
unde dorești. Milano, Madrid, Roma. Sau Londra. 

— Visezi. 

Ea își retrase mâna. 

— Ce să fac, atunci? Să ignor că CIA vinde puști de asalt și 
grenade de mână din vechi stocuri sovietice către Peshmerga??? 
Să ignor faptul că miliția ia măsuri împotriva intervențiilor 
militare ale Turciei în zonele kurde? Mor oameni, Samira. lar 
americanii pun paie pe focul războiului. 

— De ce ar face asta? Americanii nu sunt acolo pentru a 
păstra pacea? În Afganistan, în Siria sau în Irak? 

— Nu este vorba despre pace. Este vorba despre petrol și 
putere. Naţiunile Unite au anunţat acum ceva vreme că vor 
revizui raţiunile prezenţei militare masive în Orientul Mijlociu. 
Departe de control, către răspundere personală controlată, râse 
Takir. Și retragerea trupelor ar însemna pierderea puterii. De ce 
crezi tu că americanii au trimis, în al doilea Război din Golf, mai 
bine de 70% din trupele invadatoare împotriva Irakului? Crezi că 
le păsa lor de oamenii din Kuweit? Cu siguranţă nu. Este vorba 
despre influenţă și despre zăcămintele bogate de petrol. 

— Dar americanii nu își vor retrage niciodată trupele, nici 
dacă ONU face lobby în acest sens. 

— Cum ar arăta menţinerea prezenţei militare în opinia 
publică? Deja sunt voci care afirmă că americanii sunt 
preocupaţi doar de dobândirea avantajelor petroliere, și nu de 
misiunile de pace. 

— Mi se pare o teorie a conspirației. 

— In seara asta voi putea dovedi că nu este doar atât. Voi 
arăta opiniei publice că aceia care conduc lumea nu sunt decât 
niște rechini petrolieri care mână cirezi. 

Samira plecă privirea. În jurul ochilor i se desenau ridurile pe 
care le adora Takir. 

— De ce râzi? 

— Îmi imaginam o vacă, dar cu cap de om și înotătoare de 
rechin, aflată în mijlocul unui câmp petrolier. 

Acum rânji și Takir. 

— Tu și imaginaţia ta! 

Ceasul din bucătărie bătu ora 11. El își încheie micul dejun și 
se pregăti. Inainte să părăsească locuinţa o sărută pe frunte. 

— Ai grijă, a zis Samira. 

— Te iubesc, răspunse Takir. 


3 Forțe militare ale Regiunii Autonome Kurdistan din Irak, responsabile cu securitatea 
(n. trad.). 

Berlin, 14:28 CEST 


Gregor nu crezuse că va merge atât de repede, însă Attila îi 
scrisese. 

Întâlnire la ora 14. Unde ne-am despărțit ieri. Fii punctual. 

Un mesaj prin Telegram. 

Gregor fu punctual. Ajunse cu 10 minute mai devreme. 
Căldura soarelui de amiază era atât de puternică, încât avea 
senzația că îi arde pielea. Căldura era motivul pentru care nu 
prea erau oameni pe marginea lacului. Cei mai mulţi berlinezi 
rămâneau în case și ieșeau doar seara, când temperaturile 
deveneau mai suportabile. 

Așteptă aproape jumătate de oră. Nervozitatea îl copleșise. 
Dacă se întâmplase ceva? O privire la telefon. Să trimit mesaj? 
Deschisese deja aplicaţia și voia să scrie ceva. Attila a vrut să-l 
aștept aici, și nu la ceainărie. Trebuie să fie vorba despre ceva 
important, pentru că la ceainărie nu se discutau subiecte 
importante. Attila era precaut. Pe la spate, unii spuneau că era 
paranoic. Suspecta mereu microfoane și dispozitive de ascultare 
ale poliției, doar că nu și aici, pe malul lacului, unde în alte 
momente se afla jumătate din populaţia Berlinului. Un mesaj ar 
fi fost intolerabil. Gregor puse telefonul în buzunar și așteptă. Ce 
era atât de important de discutat? 

Atunci îl văzu venind. Attila părea aproape nervos - lucru 
neobișnuit pentru el. 

— leri ţi-am zis să fii răbdător. Îţi amintești? Azi te întreb dacă 
ești pregătit. 

— Firește că sunt, a/-hamau li-llah. Sunt bucuros că mă întrebi 
asta, în sfârșit, zise Gregor. Ce cale mi-a pregătit Allah? 

— Trebuie să urmărești pe cineva pentru mine. Vei face asta? 

— Da. Cine este? 

— Asta nu te privește. La ora 16 să fii în staţia 
Senefelderplatz. Acolo se află o cafenea. Poţi intra liniștit, dar să 
te uiţi pe geam. Vei recunoaște duba cenușie. Observă bărbatul 
care va cobori din ea. Apoi, ne reîntâlnim aici. 


VP - 111 


— Îmi va dărui Allah capacitatea de a-l recunoaște pe cel pe 
care trebuie să-l urmăresc? 

— Vei ști. 

Gregor încuviință. Dintr-odată păreau să-l lase mâinile și 
picioarele. „Nu ar trebui să mă bucur?” 

— Ce este, frate? Ceva nu e în regulă? 

— Dacă fac o greșeală? 

Attila îl atinse cu brațul. 

— Nu vei face nicio greșeală. Allah este cu tine. Te va călăuzi, 
dacă te lași călăuzit. 

Buzele lui Gregor tremurau. 

— Îmi este teamă. 

— Ai fi nebun să nu îţi fie. Ai primit o misiune dificilă. Să știi 
doar că încrederea care ţi-a fost dăruită este justificată. 

Gregor încuviinţă. Attila îi surâse. Fără să mai spună un 
cuvânt, se despărțiră. În timpul călătoriei cu trenul înapoi în oraș 
și spre Senefelderplatz, gândurile lui Gregor i se amestecară în 
minte. „Trebuie să mă concentrez. Nu pot să fac nicio greșeală”. 
Îi era limpede că era unica lui șansă. Era o sarcină măruntă. Să 
urmărească un bărbat și să dea raportul mai târziu. Nimic dificil. 
„Vor să mă testeze”. 

Cafeneaua despre care-i vorbise Attila era micuță. Gregor 
intră pe ușă. Sună un clopoțel. Nu erau alți oameni înăuntru. 
Aroma cafelei proaspăt măcinate plutea în aer și se combina cu 
mirosul chiflelor. Funcţiona aerul condiţionat. 

— Vin imediat. 

Femeia care urcă de la subsol era tânără. Părul tuns scurt îi 
dădea o înfățișare fâșneaţă. li zâmbi prietenoasă. 

— Imi cer scuze. 

Își șterse mâinile ude cu o cârpă pentru vase. Gregor 
comandă o cafea și se așeză la masa de lângă geam. De acolo 
putea vedea foarte bine strada. 

— Doriţi lapte și zahăr? 

Gregor clătină din cap. 

— Neagră. 

Când chelneriţa îi aduse ceașca la masă, el întrebă: 

— Mereu e atât de puţină activitate? 

— Este prea cald. 

Dispăru din nou în spatele tejghelei și începu să taie chifle 
pentru sandviciuri. 

Gregor așteptă. Cafeaua era bună, așa cum numai cafeaua de 
calitate putea fi. Privi strada. Treceau vehicule, dar puţini 
pietoni. Apoi văzu o dubă cenușie. Mașina se opri și scuipă afară 
un tip subţire ca aţa. Apoi merse mai departe. Slăbănogul 
măsură mașinile și pietonii care treceau. Se uită scurt pe geam 
în cafenea. Gregor crezu că simte privirea omului, dar 
slăbănogul se uita deja în altă parte. „Oare m-a recunoscut? Nu 
pot face nicio greșeală!” 

— Cafeaua este foarte bună, îi zise chelneriţei. 

— Multumesc. E proaspăt râșnită. 

Gregor termină de băut. 

— Aţi putea să-mi mai aduceţi o ceașcă? 

Când privi din nou afară, slăbănogul dispăruse. Rahat! Attila 
spusese „observă”, nu „urmărește”. Unde să se fi dus? Privirea 
lui cutreieră strada. Văzu un tip în blugi jerpeliţi, pe jumătate 
ascuns de o mașină. O femeie corpolentă împingea un cărucior 
de cumpărături. Lângă ea alerga un teckel. Doi tineri traversau 
strada fără să fie atenţi la trafic. Un Rover claxonă și Gregor auzi 
scrâșnetul cauciucurilor pe asfalt. Doar câţiva metri... mașina se 
opri. Şoferul lăsă în jos geamul lateral și ţipă ceva. Tinerii nu îl 
priviră. Chiar pe lângă geamul cafenelei trecu în fugă un tip în 
trening galben. 

Dar unde era slăbănogul? 

Bărbatul în blugi jerpeliţi ţinea mâna de parcă ar fi observat 
un obiect mic. Căruciorul se zgâlţâia. Femeia se opri lângă o 
pubelă și se uită înăuntru. Câinele ei lătră la cei doi tineri. 

Lui Gregor îi treceau prin cap nenumărate gânduri. „Să ies?” 
Strânse pumnii și îi deschise iar. Picioarele i se ridicau pe vârfuri 
sub masă. 

Atunci îl redescoperi pe slăbănog. leșea de unde stătuse 
înainte omul cu blugi jerpeliți. Ce făcuseră? apoi Gregor văzu 
bancnotele care  dispăreau în buzunarul pantalonilor 
slăbănogului. Îi era clar acum ce trebuia să facă: Attila căuta un 
dealer, însă nu de droguri. 

Dar pentru ce? Ce ar fi putut să vrea Attila? 

Clopoţelul îl smulse din gândurile sale. Ridică privirea și văzu 
slăbănogul în centrul cafenelei. Mirosul de  transpiraţie 
proaspătă și stătută îl înconjura. Dar și altceva. Pericolul unei 
fiare sălbatice. Gregor simţi un nod în gât și își ascunse sub 
masă mâinile care tremurau. 

— Care-i faza cu tine? îl întrebă slăbănogul. 

— Cum adică? 

Nu sună nici pe departe pe cât de superior își dorise Gregor să 
sune. 

— Te holbezi non-stop la mine. 

— Mă holbez... 

— Te pocnesc imediat, puștiule. 

Gregor își încordă umerii. 

— De unde știi că nu-s poliţai? 

Slăbănogul rânji, dezvelindu-și dinţii galbeni. 

— Ești prea tânăr, prea gras și nu suficient de urât pentru un 
polițai. Te miros. 

Se atinse pe vârful nasului. 

— Duhoarea de polițai, știi? 

Se apropie, privindu-l pe Gregor. 

— Dacă vrei ceva de la mine, spune. Nu pot să suport să 
caște gura careva la mine, da? 

Gregor clipi și își feri privirea. 

— Nu fac afaceri cu oamenii care vor arme albe, dar nu 
reușesc să-i cumpere lui mami un buchet de flori de ziua ei. Ai 
priceput? 

Gregor încuviință. 

Sună  clopotelul. Slăbănogul părăsise cafeneaua. Doar 
duhoarea de transpiraţie mai plutea în aer. 

Ierusalim, 15:30 OI 


— Ce înseamnă asta? Takir lovi tejgheaua de lemn cu palma. 
Azi ar trebui să lucrez înăuntru. 

Privirea lui străbătu localul. La mesele de lemn întunecat 
ședeau doar câţiva clienţi. Același tablou îl construiau și mesele 
de pe terasă. 

— Am nevoie de tine afară, zise proprietarul. 

— Dar Salome ar trebui... 

— Salome servește astăzi înăuntru. Și înainte să mai spui 
ceva, așa am decis și așa rămâne. Fără discuții. 

Takir se gândi dacă avea rost să spună ceva. Persoana sa de 
contact nu ar fi vrut să se așeze afară. Ar fi devenit o ţintă, aşa îi 
spusese la telefon. Așa că azi nu putea avea loc întâlnirea 
planificată. Doar pentru că Aaron vrea să lucrez afară. Takir știa 
că încrederea informatorului său se va pierde în lipsa acestei 
întâlniri. Ar fi durat luni de zile până să obțină dovezile pentru 
material. Sau poate niciodată. 

leși pe terasă. Un client îi făcuse semn. 

— Ce vă aduc? 

Auzi un zgomot de motor și se răsuci spre stradă. O 
motocicletă trecu în grabă pe lângă terasa cafenelei, dar se opri 
în ultimul moment. Tipul din spate avea un pistol. 

Țintește... spre mine... 

Se auziră împușcături. Takir simţi ambele gloanţe în mijlocul 
pieptului. Timpul se opri în loc. Se uită în jos. Cămașa albă era 
plină de sânge. Nu simți nicio durere. Corpul lui era doar o 
carcasă. 

A treia împușcătură îl nimeri în cap. 

Koln, 22:58 CEST 


Leul cel laş, care dorea să-și redescopere curajul. Peter se 
uita la cartea pentru cititori începători. Cartea cumpărată pentru 
fiica lui. 

Nadine îi dăruise un telefon mobil. 

Peter aruncă volumul într-o pubelă. 

Constatarea că nu avea ce să-i ofere fiicei sale îi rodea 
sufletul. Ce am? Două camere, o bucătărie, un hol și o baie. O 
locuinţă într-un bloc, într-unul dintre cele mai dubioase cartiere 
ale orașului. Oare Celine nu merita ceva mai bun? Peter luă 
sticla de bere de pe masa din bucătărie. 
să fiu un tată mai bun? Dar nu mă pot schimba. Sunt cum sunt. 

lar Celine este fiica mea. 

Privirea îi căzu pe ziar, atrasă de imaginea cu palatul și 
artificiile. 

Disneyland Paris. 

Berlin, 11:11 CEST 


Gregor ședea în tren și se uita pe geam. Observa oamenii pe 
lângă care trecea. Străbătu oblic orașul o vreme, cu gândurile 
adunându-i-se în minte precum norii de furtună. Așa am vrut. Și 
dacă aceasta este calea pe care trebuie să o apuc, atunci, 
Insha Allah, așa voi face. 

Dar indiferent cât de frecvent își repeta asta, norii de furtună 
din mintea lui rămâneau prezenţi. Urmau să moară oameni. 

Gregor închise ochii. 

În jur de opt se întâlnise din nou cu Attila pe malul lacului. De 
data asta, Attila nu venise singur. Doi tineri în blugi și tricouri, 
cu ochi atenți, rămăseseră permanent în preajma lui, mergând 
cu câţiva pași în faţa lor sau rămânând în urmă, în timp ce Attila 
și Gregor se plimbau. 
S-au plimbat multă vreme în tăcere. 

— Ai făcut ce ţi-am cerut? 

Gregor povestise ce se întâmplase cu o zi înainte. Dar trecuse 
sub tăcere faptul că slăbănogul îl descoperise, până ce Attila 
întrebase: 

— Ai avut vreun contact cu dealerul? 

Gregor nu scosese niciun cuvânt. Rămăseseră pe loc, cu Attila 
privindu-l fix. 

— Trebuie să știu totul despre asta, frate. Ai discutat cu 
dealerul? 

Gregor încuviințase scurt. 

— Îmi pare rău. 

— Nu e nevoie, îi pusese Attila mâna pe umăr. Așa a vrut 
Allah. Aș vrea să-l urmărești din nou și azi. Trebuie să fim siguri. 

— De ce anume? 

Attila răsese. 

— Va fi timp suficient să te familiarizezi cu misiunea. Este 
importantă. Vreau să faci rost de ceva pentru mine. 

— De? 

— De ceva cu care să putem purta războiul de distrugere al 
Kafirilor. 

Un zgomot îl smulse pe Gregor din gândurile sale. Deschise 
ochii și își recăpătă simţul orientării după câteva momente. Nu 
mai era lângă lac, își dădu el seama, ci în tren. Un grup de 
japonezi trecea pe lângă el. Bărbaţii și femeile târau după ei 
trolere zgomotoase. 

„Vor muri oameni”. Gregor își frământa mâinile. „lar eu voi 
ajuta”. Mândria îi umplu pieptul. 

La următoarea stație era timpul să coboare. Restul drumului 
până în Senefelderplatz îl parcurse pe jos. Pe drum, un florar cu 
tenul închis la culoare își întinsese taraba și sorta trandafiri și 
lalele în vaze. De acolo, Gregor putea vedea foarte bine locul în 
care slăbănogul își așteptase ieri clienţii. Dealerul nu ajunsese 
încă. Oare dealerii aveau un plan de afaceri? Gregor decise să 
aștepte în apropierea vânzătorului de flori. Scotoci în buzunarul 
pantalonilor, printre un șerveţel de hârtie și niște hârtii de la 
guma de mestecat și găsi câteva monede. Aproape trei euro. 
Suficient pentru o cafea. In apropiere văzu o firmă verde: Joe's 
Cafe and More. More însemna gogoși. Joe era un tip gras, cu fața 
lată, care abia dacă se putea mișca în chioșcul lui strâmt. 
Gregor puse monedele pe tejghea și comandă. 

— Lapte și zahăr? întrebă Joe, în timp ce turna cafeaua într-un 
pahar de carton. 

Gregor clătină din cap. Luă paharul și se întoarse lângă florar, 
se sprijini de un trunchi de copac, își scoase tabachera și își 
aprinse o ţigară. Când fumul îi umplu plămânii, se mai liniști 
puţin. Câteva fumuri mai târziu văzu o dubiţă cenușie. Expiră 
lent și văzu cum slăbănogul cobora din ea. Gregor se mișcă 
puţin după trunchi, numără încet până la trei și se uită iar în 
direcția dealerului, care era cu spatele la el. Aștepta ceva sau pe 
cineva. 

Zece minute mai târziu, Gregor văzu un arab apropiindu-se de 
slăbănog. Se salutară ca niște prieteni și o luară împreună pe 
stradă. 

„Asta e șansa mea”. Gregor îi urmări până adânc în forfota 
din Koliwitzkiez“. După trei intersecții însă își pierdu orientarea. 


10 Partea centrală a unei pieţe din Berlin (n. trad.). 

Slăbănogul se uita mereu peste umăr. Gregor fu obligat să 
mărească distanţa. La următorul colț de stradă, slăbănogul și 
arabul dispărură brusc. 

— Rahat, murmură Gregor. 

Se îndreptă spre intrarea într-o curte, al cărei zid era mânjit 
de graffiti, și pătrunse înăuntru. Curtea era înghesuită între 
ziduri fără geam și plină de obiecte aruncate: o mașinuţă veche, 
un cadru de pat ruginit, recipiente cu diverse conţinuturi greu 
de identificat. Dar nu îi văzu pe cei doi bărbaţi. Era însă sigur că 
acolo erau. Se strecură de-a lungul zidului până ce-i ajunseră la 
urechi murmure înfundate. Veneau de la un televizor cu plasmă 
și de la diverse dispozitive de navigare. 

„Unde sunt? La naiba!” 

Gregor văzu un șir de garaje. O ușă metalică, verde-cenușie, 
era ușor întredeschisă. Se apropie cu atenţie și văzu în interior 
rafturi de metal pline cu Blu-Ray-uri. Apoi, totul se petrecu 
foarte repede. Asupra lui năvăliră două umbre. Înainte să poată 
reacționa, îi explodă ceva în faţă. Forţa loviturii îi reteză 
picioarele. Arabul îl târî în garaj. Gregor văzu că slăbănogul 
ținea ceva negru în mână. Arabul îl izbi de un raft metalic, în 
timp ce slăbănogul închidea ușa. Gregor căzu în genunchi. În 
gură simţi gust de rugină și scuipă sânge. Când ridică privirea, 
se uita într-o gură de pistol. 

— Te cunosc, dubiosule, îi apăsă slăbănogul pistolul la tâmplă. 
Ce naiba cauţi aici? 

— Cine este? întrebă arabul. 

— Ciudatul care m-a urmărit ieri. 

— E poliţai? 

— N-am idee, continuă slăbănogul să apese pistolul pe tâmpla 
lui Gregor. Ești? 

Gregor simţi un nod în gât și nu putu să răspundă. 

— Hai, sus! Altfel îți vår un glonț în cap. 

Gregor se ridică, însă îi cedară genunchii și căzu iar. La a 
doua încercare, se ridică. Arabul îl întoarse cu faţa la perete. 
Picioarele lui îl ţineau pe loc, iar mâinile îi pipăiau picioarele. 

— Nu are nimic la el, spuse arabul. 

— OK. Ce vrei, ciudatule? 

— Vreau să fac un târg, zise Gregor. 

— Cine crezi că sunt? 

Gregor întoarse capul. 


VP - 119 


— Vreau explozibili. 

Arabul îl lovi cu pumnul în rinichi. Gregor ţipă de durere, 
chircindu-se. 

— E un spion. Să-l terminăm. 

Slăbănogul ridică arma și un colț al gurii: 

— De ce nu? Îi împrăștii creierii pe pereţi. 

— Ha, ha, ha... o operaţie pe creier calibrul 45. 

Arabul bătu palma cu slăbănogul, apoi acesta din urmă ridică 
pistolul. Degetul i se încârligă pe trăgaci. Gregor ridică mâinile. 

— Așteaptă! 

— De ce aș face-o? Nu ești primul pe care-l ucid. 

Respirația lui Gregor era întretăiată. Îi era groaznic de teamă. 
O mișcare greșită i-ar fi adus moartea. Gândurile i se 
amestecau. Slăbănogul era un ticălos. Cu sânge rece. Nemilos. 
Exact tipul de care avea nevoie Attila. 

— Ratezi ocazia unui profit bun. 

— Ești spion. Și încă unul foarte prost. Te plimbi pe aici și 
întrebi de explozibili. Droguri ţi-aș fi adus. Dar explozibili? 
Serios?! 

— Știu că ești omul potrivit. 

Slăbănogul îl tintea între picioare acum. 

— Nu am încredere în tine. 

— Bine. Nici eu nu am și nici nu voi avea. Dar vreau să facem 
afaceri. 

Arabul se uita de la unul la altul. 

— Pavel, doar nu-l crezi pe tâmpit? 

— Măcar are sânge în instalaţie. 

Pavel lăsă pistolul jos. 

— Nu poţi fi serios! Vine un rahat cu ochi la tine și-ţi zice 
porcării și tu îl crezi? 

— Nu știu. Nu sunt sigur... 

— Explozibili. Omule, ţi-a scos cineva creierul? Joacă în 
propria ligă. 

Arabul se apropie de ușă și o deschise. 

— Eunu mă bag. E prea de tot. 

Apoi dispăru. 

Pavel îl apucă pe Gregor de guler și îl ridică. 

— Idiotule. Am pierdut un târg bun. 

— Jur că acum vei căpăta unul mai bun. 

Pavel clătină din cap. 

— FUCK! 

Lovi peretele garajului cu pumnul. Gregor simţea că se afla pe 
drumul cel bun, pentru că Pavel devenea nesigur. 

— Poţi face rost de explozibili? 

— Cu siguranţă. Pot să fac rost de orice. Și de chiloţii purtați 
ai Cancelarului. 

Pavel își trecu mâna prin păr. 

— Dar nu știu dacă vreau să fac afaceri cu tine. 

— E OK și așa. Te aștept în cafeneaua unde ne-am văzut ieri. 
Dacă nu vii, am plecat. 

Genunchii lui Gregor erau ca de vată. Îi era brusc frică de 
propriul curaj. Nu lăsă însă să se vadă nimic. Cu coada ochiului 
văzu că Pavel avea o mână pe pistol. 

— Ne-am înţeles? 

Pavel își mușcă buza de jos, apoi încuviinţă. 

— O jumătate de oră. Dacă văd poliţai undeva, ești mort. 

Gregor ieși din garaj. Îl străbătu un fior pe spate când se 
îndepărta de Pavel. Afară i se făcu rău și, la ieșirea din curte, 
vomită bilă amară. 

Rahat. Fusese cât pe aci. 

Amman, 12:28 CEST 


Jalil Halpach se uită pe stradă. Îi plăcea să privească traficul 
aglomerat. Vedea pe geam strada cu mai multe benzi, separate 
de un șir verde de chiparoși. Aici, mașinile moderne, rapide 
circulau printre căruțele trase de măgari. Așa ar trebui să fie 
Orientul: modern pe de o parte, tradiţional de cealaltă. Halpach 
adora să zăbovească în bazar, să simtă mirosul numeroaselor 
condimente, dar și duhoarea înțepătoare din preajma unei 
tăbăcării. Adora să poată cumpăra din magazinul de alături o 
consolă pentru jocuri. Asta exista numai aici, în orașul lui. 

Trase din ţigara pe care și-o rulase singur. Fumul albastru se 
ridică în cercuri spre tavan și fu sfâșiat de palele ventilatorului. 
La birou li se instalase de câteva luni un aparat de aer 
condiționat, însă Halpach dorise ventilatorul. Din nostalgie. 

Dintr-odată, se auzi o bătaie în ușă. 

— Intră. 

Halpach se răsuci și îl văzu pe Karim. 

— Salam aleikum, spuse acesta. 

Se grăbi să își stingă ţigara pe jumătate fumată. Chiar dacă 
era superiorul lui Karim, Karim era mult mai în vârstă. 
Nu se cuvenea să fumeze în prezenţa cuiva mai în vârstă. 

— Aleikum salam. 

Îi arătă lui Karim un scaun. 

— Ai informaţii pentru mine? 

Karim scoase un plic din veșmântul tradițional și i-l întinse 
superiorului său. 

— Ce este? 

— Sunt documente. 

— Despre ce? 

— Mai degrabă despre cine. s 

Halpach se încruntă și desfăcu plicul. Inăuntru se aflau foi 
imprimate cu date de zbor și extrase de cont. Pe una dintre foi 
era încercuit cu roșu numele Maddissi Abu Mohammed el Sarka. 

Halpach puse foile pe masă. În plic se mai afla și un teanc de 
fotografii alb-negru, cu un bărbat. 

— Cine este acest Maddissi? Numele mi-e cunoscut. 

Karim încuviinţă. 

— Este directorul MAWW. 

Acum înțelese și Halpach. Mushiiyat-allah-WoridWide se 
dădea drept organizaţie pentru ajutorarea musulmanilor în 
nevoie. Potrivit paginii de Internet, strângea donaţii pentru 
pachete de Ramadan sau proiecte de săpare a fântânilor. 
Recent, folosiseră donațiile pentru a cumpăra o cisternă care să 
livreze benzină satelor siriene izolate. Dar era numai o latură a 
acțiunilor lor. Potrivit Serviciilor Secrete, se bănuia că MAWW ar 
sprijini grupări islamiste din Siria și din Iran. 

— Ce știm despre Abu Mohammed? întrebă Halpach. 

— Nu cine știe ce. A fost întemnițat alături de Abu Mussab în 
Suwagah, ca prizonier politic. Cred că în 1993 sau 1994. 

— A fost în aceeași închisoare cu Abu Mussab al-Zarqawi? 

— Cred că Abu Mohammed a avut multe întrebări, iar al- 
Zarqawi i-a oferit răspunsurile potrivite. Răspunsuri despre care 
se presupune că s-ar găsi în Coran. 

Asta îl făcu pe Halpach să zâmbească. 

— Orientul este tradiţionalist, nu fundamentalist. 

— Nu mă mir, ţinând cont de mentor. 

— Dacă te uiţi cu atenţie la date, vei vedea că Abu 
Mohammed a fost de cel puţin opt ori în Europa în ultimele trei 
luni. Berlin, Londra, Madrid și Roma. 

— Ai putea afla ce a făcut acolo? 

— Se pare că au fost călătorii în interes de afaceri. Recent, 
MAWW a primit bitcoin în valoare de trei milioane de dolari și i-a 
transferat unei organizaţii caritabile din Bruges. 

— Trei milioane? fluieră Halpach. Nu par să fie pentru săparea 
unei fântâni. 

— Trebuie să presupunem că vor sprijini o grupare islamistă 
jihadistă. 

— În Belgia? 

Trăsăturile lui Halpach se înăspriră. 

— Poate însemna un singur lucru. 

— Să dăm mai departe informaţiile? Poate americanilor? 

— Cred că sunt prea apucaţi. Dacă le dăm informaţiile, vor 
năvăli aici. Nu am chef de cowboy care mestecă tutun în biroul 
meu, și nici în oraș. Cu siguranţă nu în ţară. 

— Ai o idee mai bună? 

Pe faţa lui Halpach se desenă un zâmbet. 

— Știu pe cineva care ar putea folosi aceste informaţii. Este 
de încredere și un prieten al lordaniei. Lui să-i dăm acces. Ce 
face mai departe e treaba lui. 

— Cine este? 

— Un vechi prieten britanic. 

Berlin, 11:30 CEST 


A fost pe-aproape. Teama încă îl zgâria pe Gregor ca o pătură 
aspră. Ştia cu siguranţă că avusese noroc să iasă viu din garajul 
acela. În imaginaţia sa încă se desenau sânge și creieri pe 
pereţi. „Cred că am luat-o razna”. 

Pe de altă parte, funcţionase. „Attila va fi mândru de mine”. 
Gregor se uită la ceas. Mai erau zece minute. Teama începu să i 
se risipească. Se simţea cool. Ca James Bond. 

Intră în cafenea. Chelneriţa cu păr scurt îi surâse. Dar 
amabilitatea ei lăsă imediat loc îngrijorării amestecate cu 
scepticism. 

— Ce aţi pățit? 

— Cum adică? 

Gregor se uită în oglinda atârnată pe un perete. Buza îi era 
crăpată și fața, plină de zgârieturi. Un loc de sub ochi nu părea 
să se poată decide dacă voia să fie roșu, verde sau de culoarea 
budincii de griș. 

— Să chem poliţia? întrebă chelnerița. 

În niciun caz. 

— Celălalt arată mai nasol. 

Chelneriţa își alungă îngrijorarea de pe faţă. 

— Doriţi o cafea din partea casei? 

Gregor încuviinţă și chelneriţa îi aduse o ceașcă. Nu dură mult 
și apăru Pavel. Se afla acolo unde-l văzuse Gregor prima dată. 
Vorbea la telefon și se uita prin geamul mare în cafenea. Euforia 
lui Gregor deveni nesiguranţă. Se foi pe scaun. Acum ce urma să 
se întâmple? Gândurile sale se succedau nebunește. Își imagina 
scene în care apăreau polițiștii și-l luau. Sau asasini plătiţi care-l 
împușcau. Sau ambele. Pavel traversă strada și își puse 
telefonul în buzunar. Sună clopoțelul. Gregor își ţinu respiraţia. 

— Nu ești vreun rahat de poliţai, nu? întrebă Pavel. 

Gregor clătină din cap. 

— Dar nimeni nu-i așa de prost, periuţă. 

— Adică? 

Pavel clătină din cap și el. Se răsuci spre chelneriţă. 

— Cafea. Neagră, cu zahăr. 

Așteptă să ajungă cafeaua în faţa lui. Tăcerea devenea 
apăsătoare. 

— Eu sunt Pavel. 

Îi întinse mâna lui Gregor. Avea pielea gălbuie, iar unghiile 
roase ale degetelor erau murdare. 

— Sunt Gregor, zise el, strângându-i mâna. 

— Poliţaii lucrează cu sugari acum? 

— Nu-s nici spion, nici sugar. 

Pavel își dezveli dinţii. Câţiva sclipeau argintii. 

— De ce te-aș crede? Tu îmi sari în spate și-mi spui că ești 
disperat după chestii fierbinţi. Sincer, de ce te-aș crede? 

— Pentru că îmi doresc atât de mult să cumpăr chestii 
fierbinţi. De aia. 

Pavel îl bătu pe umăr. 

— Ești razna. 

— Poţi să faci rost? 

— Poate. Am dat un telefon? 

— Când? 

— Acum. Mai întâi, vreau să-mi văd persoana de contact. O 
treabă ca asta e periculoasă. Și când zic periculoasă, zic letală. 
Oamenii care pot să-ţi facă rost de așa ceva te ucid rapid dacă 
nu le convine ceva. Sigur vrei să te amesteci în jocul ăsta? 

— Sunt gata. 

Senzaţia de James Bond deveni mai puternică. 

— OK. 

Pavel se uită pe geam la vânzătorul de flori. 

— Acolo mă aștepți mâine. La aceeași oră ca azi. Priceput? 

Gregor încuviință. 

Pavel dădu cafeaua pe gât. Plecând, mai zise doar: 

— Tu platești. 

Berlin, 11:35 CEST 


Wiebke se trezi din vise agitate. Sudoarea îi sclipea pe piele. 
Încercă să-și amintească imaginile din vis, dar cum credea că 
prinde o imagine, cum dispărea în ceață. 

Saskia. Moartă. Ucisă. Aruncată în aer. Realitatea o lovea 
nemilos. Wiebke se lăsă înapoi pe perne. O durea fiecare 
centimetru de corp. 

Nu vreau. Nu vreau să fie moartă. 

Dar este. Vocea rațiunii era și mai nemiloasă decât realitatea. 
„Și tu nu ai fost acolo să o ajuţi. Avea nevoie de tine, dar ai 
refuzat”. 

„Așa ca în Alep. Când trebuia să eliberezi ostaticii, îţi 
amintești?” 

Wiebke strânse din buze. Da, își amintea al naibii de bine. Dar 
nu voia. 

De ce nu? Doare prea tare? Doare să știi că poţi numai să 
refuzi? 

Nu era adevărat. Nu refuzase mereu. 

Doar lucrurile importante. 

Wiebke simţi arsura lacrimilor pe obraji. „Nu vreau să fiu 
slabă. Nu pot. Niciodată”. Dar vârtejul autocompătimirii o 
apucase și o trăgea tot mai adânc. Până la fund. Acolo unde 
erau îngropate amintirile. Și oricât încerca Wiebke să înoate, nu 
mai putea ajunge la suprafață. Amintirile îi tăiau respiraţia. 

Vreau să mor. 

Știi deja că asta nu o va învia pe Saskia. 

„Ce isteaţă mai ești!” 

„De ce-ţi dorești să mori?” 

„Lasă-mă în pace!” 

Bătu la ușă. Wiebke se smulse dintr-un somn agitat. Avusese 
unul dintre acele vise în vis neobișnuite. „De unde știu eu că 
acum sunt trează?” Simţi sudoarea pe piele și arsura în ochi. 
Văzu camera simplă de hotel și își aduse aminte. leri se dusese 
cu Stefan de la sediul principal al Poliţiei acasă, să-și ia geanta. 

Trebuise să părăsească din nou un loc în care se putea întoarce, 
chiar dacă nu era decât o cameră închiriată la mansardă. Și o 
schimbase pentru o cameră de hotel. 

Bătaia din ușă se auzi mai tare. 

— Wiebke, te-ai trezit? 

Era vocea lui Stefan. 

În trecut, Wiebke lucrase aproape exclusiv cu bărbaţi precum 
Stefan. Dar dintre toți era cel mai puţin transparent. De ce îi 
trimisese Saskia și lui un apel la ajutor? 

Bătaia deveni insistentă. 

— E totul OK? 

Își trecu mâna peste faţă, se culese din pat și deschise ușa. 
Stefan o privi îngrijorat. 

— Ești bine? 

— Pe cât se poate când sora mea geamănă a fost ucisă. 

Lăsă ușa deschisă și se așeză din nou pe pat. El intră, închise 
ușa și rămase în cadrul ei, cu brațele încrucișate. 

— Ce este? 

— Chiar e tot ce ai? arătă el din cap spre geanta de voiaj 
măslinie care se afla lângă pat. 

— Ai o problemă cu asta? 

El clătină din cap. 

— Eşti aici să purtăm o conversaţie despre stilul meu de 
viaţă? 

— Am ceva ce artrebui să vedem. 

Stefan îi întinse o tabletă pe care era deja deschis un video. 
Wiebke atinse ecranul și porni înregistrarea. Păreau imagini 
surprinse de o cameră de supraveghere. Unghiul de preluare era 
în diagonală, sus. Un tânăr cumpăra cafea de la un chioșc care 
părea să se afle într-o staţie de metrou. Câţiva clienți plăteau cu 
bancnote de 20 de euro și primeau rest. Wiebke se încruntă și 
lăsă înregistrarea să meargă. 

Vânzătorul mai scotea ceva. Dar ce? 

— Nu te concentra la vânzător. Ce este mai interesant 
urmează, spuse Stefan. 

Wiebke văzu un alt tânăr. Era îmbrăcat la modă, în tricou și 
blugi până la glezne. Purta //yan. 

O barbă salafistă“!. 


4 Mișcarea Salafi  (salafistă) este o mișcare reformatoare din Islamul 


Sunnit. Susţine revenirea la tradiţiile „strămoșilor” (n. trad.). 

A cumpărat o cafea și a discutat cu vânzătorul, până ce au 
apărut două tinere. Păreau să se certe, iar cele două au plecat 
clătinând din cap. 

— Am primit filmarea de la Apărare, din Berlin, zise Stefan. 

Wiebke îi înapoie tableta. 

— De când se interesează Apărarea de dealerii mărunți? 

— Ce? Ah, asta. Nu asta ne interesează. Dar purtătorul de 
barbă le-a spus femeilor că va intra curând în Paradis. Dacă 
analizai afirmaţia după standarde occidentale, nu însemna mare 
lucru. Dar dacă o spunea un tânăr care purta barbă neîngrijită... 
pentru ei nu există decât o cale spre Paradis. 

— Știm cine este? g 

— Nu. Dar poate că ştim unde s-a dus. In apropiere se află 
ceainăria unui anume Attila Malizaew. 

— Ar trebui să-mi spună ceva? 

— Attila este urmărit de Servicii. Există bănuiala că ar 
funcționa ca reprezentant al Republicii Cecene Icikeria în 
Germania. 

Wiebke își privi picioarele goale. Trecutul se ținea după ea cu 
mai multă încăpățânare decât se așteptase. 

Icikerii reprezentau o contraguvernare militantă împotriva 
administrației impuse de ruși în Republica separatistă Cecenă. 
După înfrângerea suferită în fața armatei sovietice, separatiștii 
se alăturaseră Frontului Caucazian, făcând deci front comun cu 
grupările islamiste jihadiste. Wiebke avusese deja de-a face cu 
icikerii. În Alep. Îi tremură buza de jos. Încercă să ignore 
amintirile. Știa perfect de ce erau capabili oamenii precum acest 
Attila. Exact asta voise să lase în urmă. 

— De ce este suspectat acest Attiia? 

— Se crede că ar fi capul rețelei care a trimis tineri islamiști în 
Siria pentru a putea începe Jihadul. 

— Așadar, a distrus vieţi? 

— Dacă așa vrei să-i spui. Dar tipul ăsta, arătă Stefan spre 
tabletă, nu arată de parcă ar urma să plece. Nu știu de ce, însă 
asta e senzaţia mea. 

— Vrei să îl urmăresc? Știi cum se numește? 

Stefan clătină din cap. 

— Nu avem decât acest clip cu el. 

— Dar, cu siguranţă, vânzătorul îl cunoaște. Aș putea urmări 
pista aceea. 

— Ești sigură? Probabil nu te va aduce mai aproape de 
ucigașul surorii tale. Și în asemenea misiuni sunt multe de 
pierdut. _ 

— După ce a fost ucisă Saskia, nu prea mai am ce să pierd. In 
plus... 

Wiebke strânse din buze. 

— In plus ce? 

— Dacă ai fost soldat, rămâi soldat. Doar m-ai recrutat pentru 
abilităţile mele, nu? 

— Nu poţi vâna lupi cu un miel. 

Siria, 14:31 CEST 


Khaled Haj Mohamad mai avea multe de făcut în viaţă. Cel 
mai important lucru era poarta de fotbal care trebuia să fi fost 
gata cu mult timp în urmă. Cel puţin potrivit fratelui său. Khaled 
surâse. Se săturase de luptă. De când lupta? Deja de opt ani? 
Nouă? Își pierdea timpul într-o mare de sânge și regrete, de 
foame și boală. Asta aducea războiul. Khaled nu crezuse 
avertismentul muezinului fără dinţi, înainte să iasă în stradă 
împotriva guvernului. Ce însemnau vorbele unui bătrân faţă de 
scopurile nobile ale unei revoluții? Ale unui nou început? Ale 
Primăverii arabe? Respectarea demnităţii umane. Libertate. 
Dreptate. Perspective sociale și economice. Pentru majoritatea 
oamenilor erau niște lucruri normale. Pentru Khaled, vise 
intangibile. Și de aceea ieșise în stradă, alături de alte mii, în 
Dar'â. Pentru a face visele posibile. Dar visele muriseră în ziua 
aceea, împreună cu nenumărați manifestanți pașnici. 

Îi uciseseră mitralierele soldaţilor sirieni. 

Fraţii se omorâseră între ei, precum Cain pe Abel. 

Khaled fusese grav rănit. De atunci, șchiopăta. Fusese salvat 
de prieteni și dus la moschee. Muezinul știrb recunoscuse, pe 
lângă durerea lui Khaled, și setea lui de răzbunare, așa că îi 
citase vorbele lui Abel către fratele său, Cain. „Chiar dacă tu 
ridici mâna asupra mea ca să mă ucizi, eu nu îmi voi ridica 
mâna asupra ta ca să te ucid”. 

Khaled ridicase mâna și luase un M16. Se transformase din 
Abel în Cain. Luptase pentru libertate. Uneori, credea că știe că 
libertatea nu se câștigă prin crimă. Dar alteori era convins că 
merită. Când, după ce se ruga, simţea nisipul lipindu-i-se de 
palme, simţea pietrele calde pe care ședea și privea spre vale - 
ca acum. Lacul, al cărui țărm era acoperit de plante, dormea 
printre stâncile golașe. 

Khaled ședea cu plăcere și se bucura de liniște, chiar dacă 
știa că era vicleană. Din clipă în clipă puteau să apară soldaţii 
armatei siriene. Nu puneau întrebări; doar trăgeau. Soldaţii 

comunităţii internaţionale măcar se prefăceau că întreabă 
înainte să tragă. Asta îi oferea măcar posibilitatea de a-și lua 
arma. 

Un trosnet de crenguțţă îi întrerupse gândurile. Se aplecă și își 
pregăti pușca de asalt, privind din spatele stâncii fierbinţi printre 
măslini și tufișuri. Nu se vedea nicio mișcare, nici măcar o adiere 
care să se joace printre frunze și prin iarbă. Khaled ascultă, dar, 
în afară de respiraţia sa, nu se auzea nimic. 

— Khaled? se auzi brusc o voce. Te caut și ies chiar acum la 
iveală. 

să fie o capcană? Khaled își puse degetul pe trăgaci. Printre 
măslini se zărea doar o siluetă. Khaled își încovoie degetul. 

— Salam aleikum, Khaled. 

Bătrânul ridicase mâinile. 

— Nu îţi sunt dușman. 

Acum, Khaled îl recunoscu. Era Abu Kais, care luptase deja în 
Afganistan împotriva rușilor și mai târziu împotriva americanilor. 
Acest bărbat era o legendă printre războinicii Califului. 

Khaled lăsă jos arma și ieși din ascunzătoare. 

— Aleikum salam. Să-ţi binecuvânteze Allah toate faptele și 
să-ți dea forţă inepuizabilă pentru lupta împotriva 
necredincioșilor! 

— Insh'allah! Îţi doresc același lucru! 

— Spune-mi de ce m-ai căutat? 

Abu Kais se așeză pe piatra care-i servise de ascunzătoare lui 
Khaled. 

— Nu ne-am mai văzut de mult, frate Khaled. 

— S-au schimbat multe de când necredincioșii au lovit în 
inima statului nostru sfânt. 

— Necredincioșii vor arde în focul păcatelor proprii. Războiul 
Sfânt cere jertfe. Allah cere jertfe. Dar nu doar ale 
necredincioșilor. 

Ce voia să spună cu asta? Khaled simţi că-i transpiră fruntea, 
în timp ce în jurul lor se lăsa tăcerea. Undeva behăi o oaie. 
Khaled își căută șase, șapte puncte aleatorii în peisaj, între care 
îi rătăcea necontrolat privirea. Senzaţia de a trebui să spună 
ceva deveni presantă, dar nu voia să spună nimic și nici nu 
putea. „Am adus atâtea jertfe lui Allah. Ce altceva să mai fac? 
Ce vrea Abu Kais de la mine?” In cele din urmă, a zis: 

— Tatăl meu nu mai este. 

| se puse un nod în gât. 

— A murit. 

Dacă sperase consolări, se înșelase. Abu Kais își sprijini bărbia 
în palme. 

— Am auzit de la fraţi că ai plecat. Acasă, au zis ei. Nu știau 
de ce ne-ai lăsat la greu. 

Cuvintele îl străpunseră ca niște gloanțe. 

— V-am lăsat la greu? Nu v-am lăsat la greu. Tata este mort. 
A fost ucis de miliția kurdă, iar eu sunt vinovat. Kurzii mă căutau 
pe mine. Tata nu m-a trădat, așa că l-au împușcat. Sub ochii 
mamei și fraţilor mei. Când am plecat, mi-am lăsat familia la 
greu. Au nevoie de mine. Mama nu se poate descurca singură. 

— Întinezi amintirea tatălui tău. El s-a purtat ca un musulman 
adevărat, care luptă în Jihad. Nu cu arma în mână, ci cu viaţa pe 
care a jertfit-o pentru tine. Și tu ce faci? Lași arma din mână și 
te grăbești la mama ta care jelește. 

— Ce ai fi vrut să fac? Familia mea are nevoie de mine. Sunt 
fiul cel mare, capul familiei. 

Abu Kais clătină din cap. 

— Noi suntem familia ta. Ai decis să slujești WUmma'?. Nimeni 
nu-și părăsește comunitatea. Înțelegi? Nimeni. 

— Dar v-am dăruit totul. Sudoare. Sânge. Suferinţă. 

Khaled lăsă capul în jos. 

— Pe tata. 

— Mai este ceva ce nu ne-ai dat. 

— Dar... 

— Fraţii noștri cred că i-ai lăsat baltă la nevoie. Că ne-ai 
trădat. Ce pedeapsă crezi că au stabilit pentru tine? 

Khaled sări, cu arma îndreptată spre Abu Kais. 

— Nu sunt trădător. Nu mă las dus la călău. 

Abu Kais ridică mâinile. 

— Nu vreau să te duc la călău. Nu pentru asta am venit. 

— Nu mă minţi! 

Degetul lui Khaled era pe trăgaci. 

— Atunci de ce nu tragi? Ucide-mă. Aici și acum. Dar așa îţi 
vei risipi orice speranţă. Chiar dacă tu vei ridica mâna asupra 
mea, ca să mă ucizi, eu nu voi ridica mâna asupra ta, ca să te 
ucid. 


42 Comunitatea credincioșilor musulmani (n. trad.). 

Erau aceleași cuvinte pe care i le zisese și imamul. Fraţii nu se 
ucid între ei. „lar eu sunt un musulman adevărat. Pășesc pe 
urmele lui Allah. Abu Kais face aidoma. A dovedit-o de multe ori. 
Nu minte”. 

Khaled lăsă arma jos. Pe faţa lui Abu Kais flutură un surâs. 

— De ce ai venit? întrebă Khaled. g 

— Vreau să-ți fiu lumină. Să te conduc. Inapoi în comunitatea 
de credincioşi. Avem nevoie de tine. Tu ai nevoie de noi pentru 
a ajunge în Paradis. Vrei să ajungi în Paradis, nu? 

Khaled privi din nou în depărtare. De data asta nu mai căută 
puncte între care să se uite. Căută un singur loc. Privi în punctul 
în care cel mai înalt munte atingea cerul. Privi până ce ameti. 
Abu Kais tăcu tot timpul. 

Khaled încuviință. 

— Vreau în Paradis. 

Berlin, 13:32 CEST 


Faţa lui Wiebke se reflecta în geamul trenului. „Parcă aș privi 
fața unei moarte”. li tremură buza de jos. Ea și Saskia erau 
gemene dizigote, dar semănau. Wiebke închise ochii, dar faţa 
surorii sale îi rămas întipărită în suflet. Saskia îi surâdea surorii 
sale mai mici de parcă voia să-i spună să nu fie tristă. Totul 
avea un scop și totul avea să fie bine. 

Wiebke strânse pumnii. Nu era nimic bine. Şi ce scop să aibă 
moartea ei? „Nici măcar n-am avut șansa de a-mi luat rămas- 
bun. Nu era doar sora mea, ci și singura mea prietenă. Nu 
aveam altele și nici nu am vrut să am vreodată. Oamenii 
apropiaţi îmi eram colegi. Înlocuibili. Oameni care flirtau cu 
moartea în fiecare zi. Cei mai mulți flirtau cu dezastrul”. 

Wiebke se sprijini de geam și simţi răcoarea plăcută pe 
frunte. Chipul Saskiei păli. In locul său apăru altul. „Nu. Nu 
acum”. Şi amintirea aceea durea. Wiebke încercă să o înlăture, 
însă senzaţia o copleși. Simţi pielea moale pe pielea ei. Nu doar 
ca o umbră, ca o amintire, ci incredibil de intens. „Te-a 
abandonat”. „La naiba, este vinovată că nu mai aparțin”. 

„Întotdeauna aparţii”. 

„O dată soldat, mereu soldat”. 

„O dată criminală, mereu criminală”. 

Wiebke lăsă gândul să se așeze. Poate era adevărat. 
Aparţinuse de Divizia de Intervenţie Rapidă în Situaţii de Criză, o 
unitate paramilitară de elită, care intra în acțiune când erau în 
rahat. Cel puţin așa se exprimase comandantul lui Wiebke. Și 
descrierea aceea se potrivea mai bine decât cele oficiale. Să fii 
trimis în mijlocul orașului Raqqa fusese exact ca într-o groapă cu 
rahat, și nu într-o operaţiune secretă și constantă împotriva 
elementelor care reprezentau o ameninţare crescândă la adresa 
integrităţii suveranităţii germane. 

Trenul se opri pe strada Holzhauser. Aici fusese filmat clipul 
pe care i-l arătase Stefan. Aici își cumpărase o cafea tânărul 
care-i imita pe a/-salaf al-salih, adică adevărații strămoși. 

Musulmanii puri, care existaseră până la a treia generaţie după 
Profet. De aici barba lungă și pantalonii deasupra gleznelor. 
Tipul nu își încheiase încă schimbarea. Avea încă haine prea 
moderne. Dar mai importantă era gândirea lui. Calea spre 
Paradis ducea prin Jihad. Cât de în serios putea lua cineva 
afirmaţia că în curând va fi în Paradis? 

Ca să afle, Wiebke decisese să discute cu vânzătorul de cafea 
din clip. Se apropie de tejghea și îl privi. 

Bărbatul surâse. 

— Cu ce vă pot servi? 

— Cu o cafea, vă rog. 

În timp ce el pregătea un pahar de carton, ea îi întinse, în loc 
de o bancnotă, un clip de supraveghere. 

— ÎI cunoașteţi pe acest bărbat? 

Fata vânzătorului arătă o reacţie evidentă, însă el clătină din 
cap. 

— Sunteţi a doua care întreabă de el. Dar nu îl cunosc. 

— Sunt convinsă că știți cine este. În clip vorbiţi cu el. 

— Vorbesc și cu dumneavoastră, dar nu vă cunosc. 

— Nu vreţi să mai priviţi o dată imaginea? Poate vă daţi 
seama. 

— Sunteţi tot de la poliţie? De ce acest interogatoriu? 

— Este important să îmi spuneți cine este acest bărbat. 

— Nu îl cunosc. 

Wiebke ridică din umeri. 

— Bine. Atunci voi merge la poliţie și le voi lăsa acest material 
video acuzator. 

Se răsuci pe călcâie și plecă, lăsând cafeaua pe tejghea. 

— Așteptaţi, strigă vânzătorul după ea. 

Wiebke merse mai departe. 

— Hei, așteptați! 

El fugi după ea. Când se opriră și ea se răsuci spre el, 
zâmbind, spuse: 

— Cafeaua a fost doar o scuză. Vărsaţi-o înapoi, nu vede 
nimeni. 

— Ce se mai vede în clip? 

Acum este unde vreau eu să fie. 

— Ce credeți că se vede? Un vânzător de cafea. 

— Aţi zis „acuzator”. 

— Întocmai. Știm amândoi că aveţi o mică afacere secundară. 
Ce este? Marijuana? Heroină? 

— Tot ce înseamnă droguri sintetice. 

— Și nu vinderi doar adulţilor. 

Vânzătorul încuviinţă. 

— Ce să fac? 

— Pentru asta, veți petrece multă vreme la închisoare. Dacă 
nu mă înșel, vânzarea de droguri minorilor este un delict care 
este pedepsit cu privarea de libertate începând de la cinci ani. 

— AȘ fi distrus oricum. 

— Decizia vă aparţine. 

Vânzătorul își încrucișă braţele, se foi de pe un picior pe altul 
și își trecu vârful limbii peste buze. Apoi se uită iar în podea. 

— Nu am toată ziua la dispoziţie. Ultima șansă. 

El o privi pe Wiebke. 

— Gregor. Gregor Veist. 

— Adresa? 

— Dar asta rămâne între noi! Nu vreau ca Gregor să afle că l- 
am dat în gât. 

Wiebke rânji. Făcu un pas spre el, iar el se dădu înapoi. Il 
împinse spre zid. 

— Dacă îi spui lui Gregor că sunt pe urmele lui, te găsesc. 
Oriunde te-ai ascunde, te găsesc. Și când termin cu tine, nu te 
va mai recunoaște nici maică-ta. M-am exprimat suficient de 
clar? 

Vânzătorul de cafea chiţăi. Pe pantaloni, între picioare, i se 
lățea o pată. 

Siria, 14:39 CEST 


Am luptat pentru Allah și pentru Calif. Normal că vreau în 
Paradis, minţi Khaled. 

— Foarte bine. Am vorbit la telefon cu sirianul. Are o misiune 
pentru tine. 

Abu Kais băgă mâna în rucsac și scoase o sticlă de apă. Bău, 
apoi spuse: „Puterile coloniale n-au învăţat nimic. Lupta noastră 
a fost sfântă, binecuvântată de Allah. Alianţa spurcată dintre 
armata siriană, miliția kurdă și forțele imperiale europene ne-au 
adus însă în pragul sfârșitului. Ne retragem. Dar, a/-hamau li- 
llah, vom învinge. Cel mai probabil nu va fi generaţia mea și 
poate nici a ta, ci următorii musulmani adevăraţi, care pășesc 
pe calea lui Allah.” 

— Insh'allah, zise Khaled. 

Apoi îl lăsă glasul când își dădu seama de onoarea care i se 
făcea. 

Abu Kais încuviinţă. 

— Sirianul crede că am purtat Războiul Sfânt suficientă vreme 
pe pământul nostru. Crede că trebuie să scoatem sabia 
Islamului pe pământul necredincioșilor. Crede și că în 
organizaţie avem luptători care sunt pregătiţi pentru asta. lar eu 
cred că ai fi omul potrivit. 

Acum, Khaled înţelese limpede de ce sirianul purta porecla 
Ben el-Fna - „Fratele Morților”. 

Khaled încuviinţă. Un fior abia simţit i se întinse pe spate. Se 
uită iar spre punctul în care muntele atingea cerul. 

— Ţi-e frică? întrebă Abu Kais. 

— Nu. Sunt plin de mândrie. 

Dar Khaled se gândi cum începuse. La poarta de fotbal pentru 
copiii din satul lui. La ce nu avea să aibă niciodată. La Saida. 
Khaled închise ochii. Dacă ar putea visa măcar să îi vorbească, 
dar nu ar fi putut plăti preţul miresei. 

Se auzi un apel. Abu Kais ridică telefonul prin satelit și preluă. 
Fără să spună un cuvânt, ascultă. 

— Bine, chiar foarte bine, spuse apoi. Vreau ca totul să 
funcţioneze perfect. 

Apoi încheie conversaţia. 

— Unde eram? Ah, da. Nu-ţi este teamă. Asta e bine, chiar 
foarte bine, pentru că dacă nu ţi-e frică de lupta sfântă, nu ţi-e 
frică nici de moarte. Martirii ar trebui să fie mândri că intră în 
Paradis pentru Allah. 

— Sunt. Și știam că vei veni. 

O minciună. Khaled spera însă că Abu Kais nu va observa. De 
aceea, se grăbi să completeze: 

— Am visat azi-noapte. Am visat că mergeam prin munţi pe 
un cal alb. Într-o mână aveam un steag verde, iar cealaltă mână 
mi se înălța spre cer. Dintr-odată, m-a lovit o lumină 
strălucitoare. În faţa ochilor mei s-au despărţit norii, albastrul a 
ieșit la iveală și au apărut mulţi îngeri. Am călărit mai departe. 
Îngerii duceau o sabie, pe care mi-au pus-o în mână. Sabia 
zăngănea de cea mai importantă frază pentru un musulman. 
Dumnezeu este mare. Am călărit mai departe, cu sabia în mână, 
împotriva forțelor celor răi, se uită Khaled la cer. De aceea am 
știut că vei veni. 

Abu Kais zâmbi. 

— Nu m-am înșelat. Chiar ești cel potrivit. În noaptea asta voi 
dormi la tine. Mâine, ne întâlnim cu ceilalți. 

— Deja mâine? 

Khaled se gândi la familia lui. Ce va spune mama? Și fraţii și 
surorile mele? Khaled se așeză lângă Abu Kais pe stâncă. 

— Ce fel de misiune mi s-a pregătit? îl întrebă el pe bătrân. 

— Vei fi avangarda. Vei înfige sabia Islamului în inimile 
dușmanilor noștri. O cale anevoioasă, pentru că urmele celor 
care te-au precedat au fost șterse prin uitare. Dar urmele tale 
vor fi cele în care vor călca viitorii războinici. Numai asta, și ar 
trebui să te umple de mândrie. 

— Deja sunt mândru. 

Abu Kais îi puse o mână pe umăr lui Khaled. 

— Ar trebui să mergem la tine acasă. 

— Cu siguranţă, mama ne așteaptă cu masa. 

Tel Aviv 14:41 CEST 


Suburbia în care se afla vila Gurion era un loc cu garduri vii 
tunse la milimetru și limuzine sclipitoare pe alei. Privirea era 
distrasă de la aspectele esenţiale. Nimeni nu se întreba cum își 
strânseseră averea cei care locuiau acolo. Ce se știa era că Ariel 
Gurion făcuse milioane de dolari creând și vânzând roboţi 
telefonici în anii '80. Dacă priveai cu atenţie, marele industriaș 
avusese parte de sprijinul Mossadului. Serviciul Secret Israelian 
își dăduse seama foarte repede că această nouă tehnologie 
civilă era potrivită pentru a vâna capii OEP. De aceea, forțaseră 
dezvoltarea. Tehnica era folosită încă. 

Colaborarea rezistase până în prezent. Vila avea mai multe 
etaje, iar camerele erau burdușite de tehnologie prin sateliți, 
sisteme de ascultare și servere cu conexiune puternică. Firește, 
era plin de agenţi și de specialiști ai Mossadului. 

Leo Eisenstein era unul dintre ei. Se afla în faţa unui birou 
imens, iar în faţa lui clipeau patru ecrane de calculator. Urmărea 
cifrele și datele, latitudinile și longitudinile. Împreună cu trei 
colegi asculta fiecare apel telefonic dintr-un pătrat 
supravegheat de David XII. Acesta era unul dintre mulții sateliți 
de spionaj militar pe care Israelul îi trimisese în spaţiu de la 
începutul noului mileniu. 

Lui Leo îi era sete. Își scoase căștile, își șterse sudoarea de pe 
frunte și își întinse braţele, să se scuture de oboseală. Chiar 
când vru să se ridice, unul dintre ecrane clipi roșu. De îndată 
simţi că oboseala îi dispare și că uită de sete. Roșu putea 
însemna doar un lucru: sistemul recunoscuse numărul care 
fusese format de o anumită persoană conectată. 

Leo urmări informaţia care apărea pe ecran. | se tăie 
respirația. 

— Am ceva, strigă el. 

Voia să sară deja, însă protocolul cerea să urmeze procesul de 
localizare. Pe ecran se succedau cu repeziciune cifrele. Sistemul 
funcţiona la capacitate maximă, iar Leo era entuziasmat. 

— Hai odată! 

— Ce avem aici, domnule Eisenstein? 

Ofițerul apăru brusc lângă el. 

— Am prins un pește în plasă. Unul gras. 

Leo arătă spre ecran, care clipea încă roșu. 

Ofițerul se apropie și își duse mâinile la spate. 

— Numărul este al... 

— Al lui Abu Kais. 

Ofițerul ridică din sprâncenele stufoase. 

— Foarte bine. l-aţi descoperit deja locaţia? 

— Scanarea este încă în funcţiune. Curând vom primi 
imaginea prin satelit. 

„Asta dacă rezista conexiunea suficient cât să se încheie 
localizarea”, se ruga Leo. 

Rugăciunea sa fu ascultată. În loc de coloanele de cifre în 
mișcare, ecranul arăta doar o imagine preluată prin satelit. 

— Se află lângă lerusalim. Coordonatele sunt... 

Ofiţerul îl întrerupse pe Leo. 

— Pot să citesc și eu. Avem o echipă de intervenţie în 
apropiere? 

Leo încuviinţă. 

— Echipa lui David Teitelbaum. 

— Transmiteţi coordonatele. Teitelbaum trebuie să acţioneze 
imediat. De data asta, îl va trimite pe Abu Kais în iad. 

Koln, 13:59 CEST 


Brigitta Wittlich făcea parte dintre oamenii care pun multe 
întrebări. Întrebări incomode. Întrebări care dor. Nu voia 
întotdeauna să afle adevărul, nici măcar dacă acela era scopul 
ei final. Vremurile erau tot mai grele și adevărul nu conta 
întotdeauna. Conta senzaţia. Jurnalismul se transformase în 
distrarea publicului. 

În Marele Circ al prezentului. 

O mașină explodase într-o parcare subterană din Hamburg. 
Cu siguranţă, se ascundeau mai multe în spatele poveștii. Mult 
mai multe. Asta simţise Brigitta de când citise știrea despre 
explozie. După o cercetare scurtă, găsise câteva nepotriviri, pe 
care dorea să le discute cu profesorul Karl Liebknecht. Live, în 
show-ul său politic de la prânz. 

Brigitta privi spre cameră. 

— Stimate doamne, stimati domni, mă bucur că aţi pornit 
televizoarele și vă urez bun-venit la talk-show-ul meu politic de 
la prânz. Suntem live din studioul WDR din Köln. Invitatul meu 
de astăzi este expertul numărul unu în terorism din prezent, și 
nu exagerez când îl prezint așa. Este autor de cărți apreciate și 
primul interlocutor spre care ne îndreptăm când dorim să aflăm 
motivele din spatele motivelor pretinse ale actelor de violenţă. 
Bună ziua, domnule profesor Karl Liebknecht! 

Profesorul surâse spre cameră și se înclină. 

— Domnule profesor, în Hamburg a explodat o mașină într-o 
parcare subterană. Explozia a ucis conducătoarea 
autovehiculului. Guvernul a explicat că nu ar fi vorba despre un 
atac terorist, cel mai probabil. Pentru mine „cel mai probabil” 
înseamnă că ideea nu este imposibilă. 

Karl Liebknecht încuviinţă. 

— Comunicatele au fost trimise la o zi după explozie. Pentru 
că e un eveniment recent, nu se poate exclude nimic, nici măcar 
un atac terorist. 

— Mi se pare mie sau sentimentul subiectiv de siguranţă al 
germanilor post-Breitscheidplatz* a fost zguduit din temelii? 
Este oare un pământ fertil pentru asemenea speculații? 

— Mai întâi... 

Liebknecht își uni palmele în dreptul gurii. 

— Mai întâi, un sentiment nu poate fi decât subiectiv, pentru 
că dacă un lucru nu e subiectiv, atunci e obiectiv, și 
sentimentele nu pot fi obiective, pentru că altfel n-ar fi 
sentimente. Ca răspuns la întrebare, pot spune doar că sunt 
mulţi factori care afectează senzaţia de siguranță publică. Din 
punctul meu de vedere, a început cu 11 septembrie 2001. 
Atacul a adus subiectul „terorismului islamist” în atenţia publică. 
Politicile deficitare din toate domeniile au condus apoi spre o 
neîncredere principială faţă de musulmani, care sunt consideraţi 
cu toţii teroriști din cauza credinţei lor. Această reprezentare îi 
aparţine cel puţin industriei media. 

— Așa se spune și în Coran. 

— Ce se spune în Coran? 

Brigitta luă un cartonaș care se afla în faţa ei, pe masa de 
sticlă. 

— Citez din sura 66, versetul 9: „Profetule, poartă război 
împotriva necredincioșilor și a ipocriţilor și nu le arăta milă!” și 
din sura 61, versetul 11: „Trebuie să credeți în Dumnezeu și în 
trimișii săi și să purtaţi război cu tot ce aveți și cu propria 
persoană, în numele Domnului”. Aș putea continua. Mie mi se 
pare că Islamul este o religie violentă. 

— Nu asta e problema, își drese glasul Liebknecht. Să ne 
uităm în Vechiul Testament. Acolo, copiii lui Israel cresc și devin 
poporul Israelului. Această transformare este posibilă doar prin 
războiul împotriva faraonului. Începuturile creștinismului sunt 
marcate de conflicte. 

— Și totuși, violența nu face parte din învăţăturile creștine, 
nu? 

— Nu este un fenomen marginal. Profetul Isaia spune că 
oricine va fi găsit va fi înjunghiat și că aceia ce vor fi prinși vor 
cădea de sabie. Copiii le vor fi zdrobiţi sub propriii ochi, casele 


43 Referire la atacul de la Târgul de Crăciun din Berlin, în care un camion a intrat în 
mulțime și a ucis 12 persoane, rănind alte 48, potrivit publicaţiilor consultate (n. 
trad.). 

jefuite și nevestele violate. Zaharia spune: „Domnul va ieși și îi 
va găsi pe acești păgâni, și se va lupta cu ei în ziua bătăliei”. 

— Care e diferenţa între un creștin și un musulman? 

— Credincioșii ar vedea violenţa care se regăsește în Vechiul 
Testament drept context istoric, și nu voinţa irefutabilă a 
Domnului, spun teologii creștini. Acest șpagat între veridicitatea 
cuvântului Domnului nu este adoptat și de teologia musulmană. 
Acolo, cuvântul lui Allah este privit și astăzi drept poruncă. 
Aceea e problema. 

— Așadar, putem concluziona că orice musulman este un 
potenţial terorist? 

Karl Liebknecht clătină din cap. 

— Sigur că nu. Ce fel de lume ar fi aceea în care trăiesc 1,8 
miliarde de teroriști? Credincioșii sunt lăsaţi în pace de teologi, 
pentru că nu oferă o explicaţie universală pentru Jihad. 

— De exemplu, că ar trebui văzut într-un context istoric? Știm 
deja că începuturile omenirii au fost marcate de conflicte și 
violenţă. 

Karl Liebknecht încuviinţă. 

— O declaraţie universală a unei autorităţi teologice 
recunoscute ar distruge argumentele islamiștilor și jihadiștilor și 
le-ar dezumfla pânzele. 

Brigitta puse cartonașul jos și luă altul din teanc. 

— Dar să revenim la discuţia iniţială. Explozia din parcarea 
subterană din Hamburg, în urma căreia a decedat o femeie. Ce 
știm despre ea? Nu se cunoaște încă nici măcar numele ei. Este 
interesant că au fost văzuți funcţionari ai Serviciului Federal de 
Criminalistică, alături de cei de la Protejarea Constituţiei, în 
zonă. Asta lasă loc de speculații, nu-i așa, domnule Liebknecht? 

— Unde e locul speculațiilor? Aţi spus mai devreme că există 
bănuiala unui atac terorist. Este perfect normal ca BKA și BFV să 
caute indicii împreună. 

— Corespondentul nostru are informaţii cum că femeia ucisă 
ar fi fost angajată a Ministerului Dezvoltării. 

— Atunci, știți mai multe decât mine. 

— Se pare că această femeie ar fi sprijinit, cu o zi înainte, o 
intervenţie polițienească împotriva teroriștilor. Poate să existe o 
legătură? O angajată ministerială la o intervenţie? Nu miroase a 
Serviciile Secrete, a unitate de combatere a terorismului sub 
acoperire? 

— Dacă ar fi așa, s-ar isca un scandal cu urmări dezastruoase 
pentru guvernare și întreaga Germanie. 

— Vă rugăm să ne explicați. 

— Istoric vorbind, în Germania există o separare între Servicii 
și Poliţie. În articolul 73 din Constituţie se menţionează 
separarea dintre aceste două autorităţi, chiar dacă nu este 
neapărat un principiu constituţional. Există și o decizie a Curţii 
Constituţionale Federale, pe care aș dori să o las deoparte, pe 
moment. Aș dori să atrag atenţia asupra scrisorii Poliţiei din 14 
aprilie 1949, în schimb. Spre finalul celui de-al Doilea Război 
Mondial, aliaţii știau clar că viitoarea guvernare germană va 
întemeia un loc pentru colectarea informaţiilor secrete, pentru a 
proteja statul împotriva amenințărilor. În fond, este misiunea de 
bază a unui serviciu de informaţii. Dar se cunoșteau urmările 
controlului politic exercitat de naziști asupra poliţiei secrete de 
stat. Din acest motiv, în așa-numita scrisoare a Poliţiei, aliaţii au 
stabilit că nou-înfiinţatul Serviciu de Informaţii nu poate avea 
implicaţii polițienești. De aici s-a dezvoltat obligativitatea 
separării. Nu exagerez când afirm că nicăieri în lume nu este 
respectat acest principiu mai abitir decât la noi. Și este foarte 
bine. Imaginaţi-vă doar că date colectate de Serviciile Secrete, a 
căror origine este parţial dificil de urmărit, ar deveni dintr-odată 
baza unei sentinţe judecătorești. Ar zgudui din temelii 
constituţionalitatea republicii noastre. 

— De aceea fondarea unei noi Poliţii Secrete de Stat ar fi un 
scandal politic? 

— Cred că răspunsul este evident. Pentru o poziţie clară, 
comitete de audit parlamentare ar trebui mai întâi să facă 
lumină asupra cazului. Ar trebui explicat dacă există ceva atât 
de monstruos precum o poliţie secretă sub acoperirea 
Ministerului Dezvoltării. 

— Doar investigațiile, și-ar zgudui peisajul politic din 
Germania. 

Karl Liebknecht clătină din cap. 

— Nu. Dar atmosfera s-ar schimba. Uitaţi-vă la ultimele 
sondaje. Partidele tradiționale înregistrează tot mai multe 
pierderi, în timp ce partidele extremiste beneficiază de pe urma 
instabilității populaţiei. Astfel s-a creat un amestec periculos în 
parlamentele landurilor și în guvern. Pe de o parte sunt forțele 
de stânga, pe de alta, forțele de dreapta, iar la centru domnește 

cenușiul și lipsa de acţiune uniformă a vechilor partide masive, 
ai căror reprezentanţi se agaţă de puterea de mult uitată și nu 
înţeleg că politicile ratate din ultimii 20 de ani au fost motivul 
pentru care extremiștii au preluat conducerea. Crearea unei 
Poliţii Secrete de Stat, indiferent de perioada legislativă, ar 
distruge și ultima fărâmă de încredere în guvernul prezent. 
Dreapta ar jubila, stânga ar scuipa. 

— Chiar atât de rău să arate peisajul nostru politic? 

Brigitta își încrucișă brațele. 

Karl Liebknecht o privi incert. 

— Ce fel de monstruozitate credeți că ar fi această Secţie de 
Poliţie cu puteri de Serviciu Secret? O asemenea unitate nu 
poate fi monitorizată de parlament. Și nu vreau să-mi imaginez 
ce s-ar întâmpla dacă unul dintre agenţii acestei poliţii ar 
îndrăzni să acționeze singur. 

Berlin, 14:20 CEST 


Stefan închise televizorul și se uită la Wiebke, care ședea pe 
marginea mesei. Purta ghete cu talpă groasă, blugi jerpeliţi și un 
maiou oliv. După întâlnirea cu vânzătorul de cafea, se dusese la 
adresa pe care i-o furnizase Stefan. O locuinţă dintr-o clădire din 
placaj, în Ahrensfelde. 
Wiebke înţelesese imediat că era un apartament conspirativ, 
chiar dacă se străduiseră din greu să îi dea un aspect realist. 
Dar detaliile erau greșite. Întotdeauna era vorba despre 
greșelile mici, care se coordonau perfect și trădau asemenea 
locuințe. Nu era nicio rupere de stil. Niciun număr de manga 
alături de o ediţie din Goethe legată în piele. Nimeni nu era 
unidimensional. Toată lumea avea o personalitate complexă. 
Dacă apartamentul ăsta reflecta personalitatea lui Stefan, 
atunci Stefan era un magazin de mobilă. In plus, Wiebke nu și-l 
putea imagina invitând-o la el acasă. Ea n-ar fi făcut asta, când 
avea încă unde locui. 

— Ce-și imaginează acest profesor Liebknecht? 

Stefan lovi peretele cu palma. 

— Faci parte din ea? 

— Din această unitate de poliţie secretă? 

Ea încuviință. 

— Mă întreb de ce sora mea ţi-a cerut ajutorul. Dacă nu faci 
parte din unitate, vreau să zic. 

— Nu știu de ce mi-a trimis Saskia bileţelul. Sincer. 

— De unde o știi pe Saskia? 

Stefan ridică din umeri. 

— Ne _ intersectam mereu la muncă. Cred că a căpătat 
încredere în mine. 

Se uită direct la Wiebke. 

— Tu ai încredere în mine? 

— Nu știu încă. Probabil că nu. 

Stefan se uită în pământ. Pe buze îi flutură un zâmbet. 

— În ramura noastră de activitate, încrederea poate fi letală. 

— Să știi că uneori distruge tot ce este important pentru 
cineva. Când am avut ultima dată încredere, viaţa mea s-a dus 
pe apa Sâmbetei. 

— Vrei să-mi povestești? 

Wiebke sări de pe marginea mesei. 

— L-am identificat pe tâmpitul care a făcut gălăgie la metrou. 

— Deci răspunsul este „nu”. 

— Se numește Gregor Veist și s-a lăsat convins să adere la 
salafism. Se pare că de către acest Attila Malizaew. 

— Cu siguranță. Malizaew este cunoscut pentru că atrage 
persoane labile, pentru care găsește răspunsurile potrivite la 
diverse întrebări. Există suspiciunea că ar fi fost principalul 
coordonator pentru plecările războinicilor în Siria, la apogeul 
Statului Islamic. 

— De ce este încă liber? 

— Bănuielile nu s-au confirmat prin fapte concrete. 
Procuratura Federală a instituit o procedură de urmărire. La 
intervale regulate, se verifică dacă există noutăţi care pot duce 
la acuzare. 

— Ai făcut parte dintre observatori? 

Stefan strânse din buze și nu spuse nimic. 

— Acum înțeleg de ce ai angajat pe cineva ca mine. 

— Așa cum am spus, consider că justiția a eșuat. 

— Ce te face să crezi că tu nu vei eșua? 

— Nu știu. Nu știu dacă voi reuși. Dar știu că tu vei face 
lucrurile altfel. 

Stefan își trecu mâna peste față. 

— Dar acum trebuie să ne ocupăm de acest Gregor. Attila 
pune ceva la cale, simt asta. lar Gregor este veriga slabă. 

Wiebke încuviinţă, se ridică și se îndreptă spre ușă. 

— Te ţin la curent. 

Koln, 15:15 CEST 


Peter luase o decizie. Avea nevoie de bani. Bani pentru a 
cumpăra o viaţă pentru fiica lui. Pentru a putea merge la 
Disneyland Paris. Avea nevoie de bani, și încă repede. Așadar, 
fără bănci și fără companii de credit. Trebuia să meargă în altă 
parte. li povestise un coleg despre o nouă agenție de credit din 
partea de sud a orașului. Lucrau rapid și fără întrebări. Lui Peter 
îi era foarte clar că va încheia un pact cu diavolul. Probabil 
tocmai pentru a-i confirma această senzație, intrarea în această 
agenţie era extrem de prietenoasă. Un foaier de sticlă, buchete 
de flori multicolore care atrăgeau în egală măsură ochii și nasul, 
muzică în surdină. 

Peter se așeză pe o banchetă. Răsfoi rapid revistele de pe 
măsuţă, fără să găsească nimic interesant. În cele din urmă, o 
femeie deschise ușa și îi făcu semn că era rândul său. Avea 
părul roșcat pieptănat cu severitate pe spate și strâns într-o 
coadă împletită, care i se răsucea peste umerii masivi. 

— Domnul Meier? 

Peter încuviinţă și se ridică. Îi întinse femeii mâna, în chip de 
salut, însă ea îi ignoră gestul. 

— Vă rog să intraţi. 

Un coridor lung ducea spre un birou pe colţ. Și aici interiorul 
era perfect decorat cu plante, singura deosebire fiindcă că 
parfumul greu al femeii se permanentizase în aer și acapara 
totul. Peter luă loc pe scaunul indicat, iar femeia se așeză în 
spatele unui birou. 

— Cum pot să vă fiu de folos? 

— Am nevoie de credit. 

— Nu ar trebui să fie o problemă. 

— Ba da. 

Peter privea podeaua. 

— Sunt șomer și am și alte datorii. 

Femeia își așeză mâinile pe tăblia biroului. 

— In acest caz, nu pot să fac nimic pentru dumneavoastră. 

— Un prieten mi-a recomandat locul acesta. A primit credit de 
aici și a zis că aţi avea soluţii alternative. 

— Sunteţi sigur că asta doriţi? 

Peter încuviinţă. 

— Da. Vreau să merg la Disneyland cu fiica mea. 

— Nu mă interesează motivele. Vă este clar că nu vă putem 
oferi un contract oficial? 

— Da, sunt conștient de asta. 

— Condiţiile, ca și rambursarea, sunt... își mușcă buza de jos. 
Sunt mai aspre. 

— Am nevoie de bani repede. 

— Poate că vă ajut, atunci. 

Roșcata se duse la ușa biroului și o închise. 

Siria, 16:54 CEST 


Vopseaua de pe ușa metalică de la intrarea în baraca lui 
Khaled se cojea în mai multe locuri. Rugina rodea metalul 
neprotejat. Khaled scoase o cheie din buzunarul pantalonilor și o 
vâri în broască. Ușa scârțâi și se deschise, după un declic. 
Mirosul de legume la grătar și de pâine coaptă în casă 
impregnau aerul. Stomacul îi chiorăi. Abu 
Kais îl trase de umăr. 

— Mama ta nu va înţelege, nu-i așa? 

Khaled clătină din cap. 

— Este foarte credincioasă. Dar... 

— Nu îi spune. Nu îi spune despre onoarea care ţi-a fost 
rezervată. 

— Dar... 

Frăţiorul lui Khaled veni în fugă spre el. Khaled își desfăcu 
braţele și îl prinse. 

— Hei, mai încetișor! 

Khaled râse. Işi strânse fratele la piept și privi peste umărul 
lui spre Abu Kais. Khaled încuviință. Nu va spune nimic. Abu Kais 
zâmbi. 

— Mama te-a așteptat cu mâncarea. Unde ai fost? întrebă 
micul Ibrahim. 

— Am avut ceva de discutat cu Abu Kais. 

— Cu siguranţă despre poarta de fotbal, nu? 

— Ce poartă de fotbal? 

Khaled îi ciufuli părul frăţiorului său. 

— Hei, termină! se feri Ibrahim. Nu mai sunt copil! 

Mama celor doi apăru în cadrul ușii. 

— Unde ai fost? Mi-am făcut griji. 

Il remarcă pe Abu Kais și își strânse mai tare acoperământul 
pentru cap. 

— Ai adus un prieten? 

Khaled încuviință. 

— Abu Kais și cu mine am discutat afaceri. 

— Dorește prietenul tău să mănânce la noi? 

Abu Kais plecă ușor capul. 

— Ar fi o onoare pentru mine să cinez cu tine și familia ta, 
uma** Khaled. 

Intrară împreună în bucătărie. Pe podea se aflau vase de lut 
cu ardei la grătar, pastă maronie, lipii și roșii. Într-un bol se 
vedea bulgur la abur. 

— Cum ţi-a fost ziua, Khaled? îl întrebă mama sa. 

— Am fost pe deal și m-am gândit. 

Ea îl privi lung, ridică neîncrezătoare o sprânceană și clătină 
apoi din cap. 

— Simt că ai o umbră în suflet. 

— Păi... 

Khaled căută ajutor la Abu Kais, care își rupea un colţ de 
pâine și îl înmuia în pastă. 

— Este foarte gustos. Ce e? 

De pe chipul mamei nu se topiră grijile, însă ea zâmbi. 

— Muhammara“. Cu nuci și ardei iute. 

— Pur și simplu fantastică! 

Înmuie din nou bucata de pâine în pastă. 

— Dacă vrei să știi de ce este atât de gânditor fiul tău, să știi 
că-ţi spun eu. l-am oferit de lucru lui Khaled în Amman. 

— În Amman? 

Buzele mamei lui Khaled se transformară într-o dungă albă. 

— Dar ai de lucru deja. 

Khaled privi în altă parte. 

— Soner mă exploatează. Toată ziua car mobilă și primesc un 
salariu mizerabil. 

„Dar o văd pe Saida în fiecare zi!” El închise ochii și inspiră 
adânc. 

— M-a surprins. 

— Este o ofertă foarte bună, preciză Abu Kais. 

— Mult mai bine plătită. 

— Și cine se va ocupa de familie? 

— Un prieten va îngriji de voi. Promit! 

Abu Kais zâmbi. 

— Şi de când? plecă ea capul. 

— De mâine. Clientul meu deja așteaptă. 


44 Mamă (Ib. arabă în original). 
45 Pastă de ardei copţi și nuci (n. trad.). 

— Și ce fel de muncă este? 

Abu Kais se lăsă pe spate. 

— Clientul meu este un om foarte influent și puternic. Vrea un 
transportator de încredere pentru antichităţile sale. l-am spus că 
îi voi găsi cel mai potrivit om pentru asta. 

Răspunsul desenă un zâmbet pe fața mamei. 

— Băiatul meu, cel mai bun? Tatăl tău ar fi mândru. 

Dar nu poate fi mândru, căci a fost omorât. De trupele 
guvernului. Doar pentru că se afla în locul nepotrivit, la timpul 
nepotrivit. 

— Tata este mort, zise Khaled, mai aspru decât intenţionase. 

Mama lui încuviinţă și mușcă dintr-un ardei. 

Cei trei mâncară în tăcere mai departe. Mama lui Khaled 
privea neîncrezătoare de la fiul ei la Abu Kais. După cină, cei doi 
se retraseră într-o încăpere aproape goală. Doar câteva 
covorașe multicolore și doi saci de dormit vechi se aflau pe 
podea. Khaled și Abu Kais se rugară. Se înveliră apoi în sacii de 
dormit. 

— Unde mă duc de fapt mâine? întrebă Khaled. 

Abu Kais se întoarse cu spatele la el. 

— Mâine faci primul pas pe calea spre Paradis. 

lerusalim, 23:14 OI 


David Teitelbaum parcurse coordonatele pe care le primise de 
la centrală. Se aflau deja în zona de intervenție. Undeva, printre 
copacii din crângul acela sălbatic trebuia să se afle coliba. 
Potrivit datelor de la sateliți, era singura clădire. 

Era ascunzătoarea perfectă pentru un şobolan precum Abu 
Kais. 

În noaptea aceea se termina totul. Abu Kais nu îi va mai scăpa 
- David simţea asta. 

— Oprește, a zis el. 

Şoferul opri dubiţa la marginea drumului. 

David se aplecă spre partea din spate a vehiculului. Acolo 
ședeau patru soldaţi îmbrăcaţi în uniforme de camuflaj negre cu 
gri. Pe chipuri li se citea încordarea. Pe trei dintre ei nu îi 
cunoștea. Al patrulea era Immanuel. 

— Va fi periculos, le zise el oamenilor. Abu Kais este un câine 
sălbatic și chiar dacă-l luăm prin surprindere, tot va avea trucuri 
la îndemână. De aceea, mă aștept la concentrare deplină. S-a 
înțeles? 

— Înțeles. 

Vocile soldaţilor ieșiră ca dintr-o singură gură. 

— Nu suntem aici pentru a lua prizonieri. Misiunea noastră 
este importantă. Ne apropiem cu atenţie. La contact străin, se 
trage imediat. Misiunea este să ucidem. 

— Înțeles. 

Soldaţii își puseră caschete negre pe cap. Doar Immanuel 
ezită. 

— Ce se întâmplă? întrebă David. 

— Doar că... începu Immanuel ezitant. Mă întreb dacă nu ar fi 
mai inteligent să îl capturăm și să îl interogăm. 

— Nu avem timp de discuţii. Avem o misiune clară. Aştept 
concentrare deplină și din partea ta. 

— Am priceput, zise Immanuel. 

David încuviinţă și își trase cascheta pe cap. Portierele dubiţei 
se deschiseră brusc, iar câteva secunde mai târziu soldaţii se 
pierdură în peisaj. David porni dispozitivul pentru vedere 
nocturnă. Curând, distinse împrejurimile în tonuri de gri. 

— De acum, nicio comunicare radio. Avansaţi în formaţiune 
diversificată. Aveţi grijă de voi! 

Soldaţii și David își închiseră staţiile radio. Doi bărbaţi 
avansară și se aplecară în spatele unui ciot noduros de copac. 
Alţi doi soldaţi se adânciră mai mult în crâng. După ce își găsiră 
acoperire, îi urmară David și Immanuel. Se așezaseră în 
semicerc. Cu armele CLAR-21 în poziţie de atac, continuată să 
avanseze. Trecură pe lângă copaci răsturnațţi. La distanță, David 
recunoscu și coliba. Cu o mișcare din mână, le făcu semn 
oamenilor să rămână pe poziţii. 

David apăsă un buton al dispozitivului pentru vedere 
nocturnă. Acum vedea în infraroșu. Printre tonurile de albastru 
rece, David recunoscu un corp, reprezentat cu roșu, galben și 
verde. Părea că ar zăcea pe podea. Fără să se miște. „Abu Kais 
va muri în somn”. David se gândi o clipă să își nesocotească 
propriul ordin. Voia să-l privească pe Abu Kais în ochi și să-i 
vadă teama. Teama de inevitabil. Dacă teroristul făcea în 
pantaloni, când dădea nas în nas cu o armă? 

O întrebare ce avea să rămână fără răspuns. 

David se gândi la ordin. „Fără riscuri. Fără contact direct. 
Execuţie rapidă și curată”. 

David alergă adus de spate spre Immanuel și îi șopti: 

— Ținta noastră este coliba. 

— Ești sigur că este Abu Kais? 

David își ridică mânecile jachetei de uniformă și verifică 
datele primite pe PDA de la comandament. Coordonatele 
coincideau și ultima localizare a telefonului mobil al lui Abu Kais 
data din urmă cu patru minute. 

— Este în colibă. 

— Am putea doar să-l prindem. 

David clătină din cap. 

— Trebuie să moară. Și va fi în noaptea asta. Acum. 

Cu buzele strânse, David făcu mișcarea din mână. Oamenii lui 
avansară în semicerc și se sprijiniră într-un genunchi în spatele 
trunchiurilor de copaci și al butoaielor ruginite. David ascultă 
liniștea. Își ținu respiraţia. Inima îi bătea în gât. Cu vârful limbii, 

își linse șirul de dinţi de sus și înghiţi niște sânge. Își mușcase 
buza. 

„E vremea răzbunării!” 

David își pregăti arma pentru atac. Știa că oamenii lui 
așteptau doar să se lanseze el. Trebuia să facă primul pas. Era 
raspunderea lui să dezlănţuie iadul. 

Prima salvă pornită din arma sa sfâșie tăcerea. Aproape în 
același timp răpăiră și gloanţele oamenilor săi, străpungând 
coliba. Peste câteva secunde se lăsă iar tăcerea. 

Gata. Ucigașul soţiei lui era mort. Dacă David crezuse că se 
va simţi mai bine, se înșelase. Acolo unde fusese durerea nu 
simțea decât un gol apăsător. De parcă ar fi pierdut-o încă o 
dată pe Lydia. 

David porni staţia. 

— Nakam 1 către Nakam 6. Recepție. 

În casca din ureche îi răsună un foșnet, urmat de o voce. 

— Nakam 6, ascult. 

— Avansaţi și verificaţi. Atenţie la capcane! 

— Nakam 6, înţeles. 

Soldatul se desprinse din adăpost și alergă aplecat în direcţia 
colibei. David armă din nou pușca și se pregăti să tragă imediat 
ce repera inamici. | se părea ciudat ca Abu Kais să fi fost singur. 

Nakam 6 ajunsese la colibă. Cu o lovitură de picior, smulse 
ușa de la intrare din țâțâni. Apoi intră. 

David văzu, în infraroșu, că Nakam 6 se apropia de leșul lui 
Abu Kais și se lăsa pe vine lângă el. Acum trebuia să sosească și 
identificarea, prin radio. 

Dar se lăsă tăcerea. 

— Aici Nakam 1. Ce s-a întâmplat? 

Se auzea doar foșnetul. 

— Care este situaţia? 

David nu mai așteptă. Se desprinse de sub acoperire și alergă 
spre cabană. Trecu din nou la vederea nocturnă. Soldatul 
îngenunche lângă cadavru. Işi scosese cascheta și o ţinea strâns 
în mână. 

David se uită la corpul sfâșiat de gloanţe. Peste tot, numai 
sânge. 

David avansă. 

Pe podea nu era Abu Kais. 

Victima nici măcar nu era un bărbat. 

David mai văzuse chipul femeii. Nu știa unde, pe moment. 

Rahat! Trebuiau să plece de acolo imediat. 

— Aici Nakam 1 către forțele angrenate. Retragerea! 

David îl atinse pe Nakam 6 pe umăr. 

— Plecăm. 

— Aici Nakam 3, se auzi vocea lui Immanuel. Confirmă reușita 
misiunii. 

— Reușită pe dracu’, ţipă David în aparat. Trebuie să ne 
cărăm urgent! 

— Dar... 

— Fără întrebări. Retragerea, rapid! 

David părăsi coliba cu Nakam 6. Ceilalţi patru soldaţi se 
retrăgeau și ei. În drum spre transportor nu vorbi nimeni. David 
se așeză pe scaunul de lângă șofer. Trebuia să anunţe eșecul 
misiunii, dar când își ridică mâneca jachetei cu degetele 
tremurând, nici urmă de PDA la încheietură. Probabil îi fusese 
smuls în cursul retragerii grăbite. David îl privi pe Immanuel în 
ochi. Acesta ridică din umeri. 

— Mă întorc. Plecarea în trei minute. 

David deschise portiera și dispăru în crângul de măslini. La 
nici doi pași își găsi PDA-ul. Se aplecă și îl ridică de jos. Înainte 
să trimită mesajul negativ, inspiră adânc. Voia să scrie codul 
când văzu ceva cu coada ochiului. Se uită în direcţia vehiculului. 

Zece oameni mascaţi, în uniforme de camuflaj, ieșeau din 
ascunzătoare. Aveau Kalașnikovuri în mâini. 

Fără să ezite, deschiseră focul asupra dubiţei. Zgomotul îi 
sfâșie urechile lui David. Se aplecă și se adânci în crângul de 
măslini. 

Ce situaţie nenorocită! 

Berlin, 05:41 CEST 


Deșteptătorul îl smulse pe Gregor din somn. Urmele 
încețoșate ale unui coșmar îi atârnau în fața ochilor. Amintirile 
din acest vis încă îl apăsau și observă că transpirase intens. 
Incercă să rețină imaginile, însă ele nu se lăsară prinse, la fel ca 
nisipul care se scurge printre degete. 
Deși era întins, îl cuprinse o ușoară amețeală. Strânse din ochi și 
se ridică. Salteaua moale cedă și nu reuși să se ridice decât din 
a doua încercare. Trebuia să se grăbească dacă voia să iasă din 
casă înaintea mamei sale. Nu exista niciun motiv să asculte o 
predică despre cum nu se ducea la școală. Avea lucruri mai 
importante de făcut. 

Stomacul îi chiorăi. Trebuia să-și cumpere ceva pentru micul 
dejun de pe drum. Își târî picioarele la chiuvetă. După ablaţie, 
făcu rugăciunea Fadschr și intră în bucătărie. Mama lui nu se 
trezise încă. Cât de neobișnuit! Trebuia doar să meargă la lucru. 
Oare avea liber azi? În fine. Asta-i dădea ocazia să îmbuce câte 
ceva. Luă o felie de pâine și puse brânză pe ea. În timp ce 
mesteca, se îmbrăcă în hanoracul cu Hertha Berlin. Azi se răcea 
vremea, potrivit previziunilor meteorologice. La televizor, 
meteorologul spusese ceva despre urmările încălzirii globale, 
care deveneau tot mai evidente. leri caniculă, azi ploaie rece. Și 
din nou erau de vină americanii, care nu respectau regulile. 
Gregor nu prea înţelegea mare lucru, dar îi era indiferent. 

Câteva minute mai târziu, închise încet ușa casei. La o 
secundă după ce ieși afară, în dormitorul părinţilor se aprinse 
lumina. 

Gregor își îngropă mâinile în buzunarele blugilor. Se gândi să 
treacă pe la Baichung, însă renunţă la idee. Nu știa dacă era la 
stand, oricum, și, în plus, acolo-l căutaseră polițaii. Nu fusese 
deloc o idee bună să întărâte așa gagicile alea. 

Işi cumpără de la un chioșc o cafea la pachet și începu să 
aștepte. Mai era mult până la întâlnirea cu Pavel, așa că se 
plimbă fără rost prin Berlin. Multe ore. Ce zi de rahat! Incepuse 

de rahat și ameninţa să se termine de rahat, când Pavel nu 
apăru la locul de întâlnire la ora stabilită. Nu văzu nici măcar 
dubița cenușie. 

Gregor se mută de pe un picior pe celălalt. Se îndepărtă puţin 
și se sprijini de zidul plin de graffiti. Privirea i se mișca de colo, 
colo. Vizavi de el parcă un BMW negru, al cărui șofer purta 
ochelari de soare în ciuda vremii închise. Gregor remarcase 
mașina de când se oprise într-o parcare mică, de lângă un salon 
de coafură. Bărbatul cu ochelari de soare nu cobori, ci scoase un 
ziar și începu să citească. 

Gregor mai remarcă un lucru. Nu departe de unde se afla el 
se așezase un drogat. Avea senzaţia că este supravegheat de 
tipul din BMW și de drogat. li trecură prin cap o mie de gânduri. 
Să fi fost Serviciile sau Poliţia? Poate că niciunul n-avea treabă 
cu celălalt, și nici amândoi cu el. Dar era posibil să fi fost 
prieteni ai lui Pavel. Indiferent ce fel de oameni erau, trebuia să 
facă ceva. Ce? 

Să fugă? Să rămână? Să discute cu drogatul? 

Gregor își masă tâmplele. Strânse din ochi. Apoi, drogatul se 
decise în locul lui și se apropie. Când ajunse lângă el, încercă să 
zâmbească și își afișă resturile stricate ale dinţilor. Tremura și 
avea broboane de sudoare pe frunte. 

— Auzi? se bâlbâi el. 

— Ce vrei? 

— Stai aici de ceva timp. 

— Așa, și? E interzis? 

Drogatul clătină din cap. 

— Aștepţi pe cineva sau...? 

— Sau ce? 

— Ai ceva? 

— Dispari, jegule. 

Drogatul ridică mâinile împăciuitor. 

— E în regulă. 

Se îndepărtă ca un motan maltratat și dispăru după un colţ. 

Gregor își îngropă mâinile în buzunarele hanoracului. Se uită 
la ceas iar și iar. Pavel întârzia deja de o oră. Gregor își imagină 
cum îl anunţa pe Attila că afacerea picase. Și chiar picase. Cât 
să mai aștepte? Gregor se desprinse de zid. Când trecu pe lângă 
BMW-ul negru, șoferul îl privi lung. Ceva din privirea lui îl 
tulbură. Fusese doar o privire scurtă, dar prea lungă să nu aibă 

însemnătate. Simţi un fior la ceafa și în rotule. Putea să însemne 
doar că Serviciile îl urmăreau. Poate că nici drogatul nu fusese 
pe bune. Nu mirosea a sudoare. Și pantofii. Păreau curăţaţi. Ce 
drogat își curăţă pantofii? 

Gregor se uită disperat în jur. Cine mai făcea parte dintre ei? 
Bătrâna? Omul în scaun rulant? Grupul de tineri arabi? 

Cine, la naiba? Cine? Și ce voiau? Să îl prindă? Să îl răpească? 
Să îl tortureze? Să scoată informaţii de la el? Gregor nu voia să 
afle. Voia doar să plece de acolo. Când traversă strada, îi văzu. 
Doi bărbaţi în jachete de trening. Se apropiată de el și se 
despărţiră. Unul trecu pe partea în care se afla Gregor, celălalt 
trecu mai repede pe lângă el. Numai atunci traversă și el strada. 
Gândurile îl copleșiră. Și acum? Rahat, acum ce să facă? Alergă. 
La stânga, într-un supermarket. În spatele unui raft cu 
sandviciuri își trase sufletul. Simţi că îi tremurau mâinile și 
picioarele. Răceala raftului rece îi amorțea spatele. Un vânzător 
se apropie de el, dar înainte să poată deschide gura, Gregor se 
desprinse de raft și fugi în stradă. Se duse spre stânga și se 
ascunse în spatele unei mașini roșii, parcate la marginea străzii. 
Cu grijă, se uită prin geamul lateral. Două zaruri din material 
textil de culoare mov, care atârnau de oglindă, îi blocau puțin 
vederea, dar ambii bărbaţi îl priveau. O dubiţă trecu prin faţa 
lor, iar Gregor se folosi de ocazie ca să alerge pe următoarea 
străduţă și să se ascundă în spatele unei pubele răsturnate. 
Mirosea cumplit. Incercă să respire cât mai puţin și îl înjură pe 
Pavel. Porcul îl turnase Serviciilor. Poate că și făcea parte din 
ele. 

Ce avea să facă Attila? Cu siguranţă nu era încântat. Și dacă îi 
scotea trădătorului ochii cu lingura? Sau lui? Gregor simţi un fior 
rece pe spate. 

In apropierea lui se auzi un zgomot. O sticlă goală de bere se 
rostogolea pe asfalt. Gregor tresări. Respira întretăiat. Acum îl 
prinseseră. 

Ce să facă? 

43 


Ierusalim, 06:43 OI 


— Haide, trebuie să ne grăbim. 

Reportera gonea spre locul evenimentului, cu un cameraman 
care înjura pe urmă. Spre deosebire de ea, nu purta cizme de 
cauciuc. Plouase peste noapte și pământul era reavăn. 

— Acolo este, arătă ea spre un loc scăldat în lumină artificială, 
în mijlocul cenușiului din zori. 

Vehiculele poliției blocau strada. O dubită aproape complet 
distrusă se afla la marginea străzii. Lângă ea se vedeau cinci 
cârpe însângerate. Materialul udat de ploaie se lipise ca o a 
doua piele de corpurile înfășurate în el. 

In apropiere, reporterii și cameramanii se înșirau ca perlele pe 
aţă. 

— Pune-te acolo, îi zise Cathy cameramanului. Vedem dubița? 

Daniel săltă camera pe umăr. Lumina reflectorului o orbi pe 
Cathy. 

— Suntem live, o anunţă el. 

Ea privi serios în obiectiv și inspiră adânc. 

— Bună dimineața, doamnelor și domnilor. Sunt Cathy Holmes 
de la Israel News. Transmit live pentru dumneavoastră de la 
locul unei tragedii. Aaron? Ne auzim? 

Casca din urechea ei foșni. Se conectase la studioul de 
televiziune care difuza știrile dimineţii. 

— Cathy? se auzi vocea lui Aaron. Ești în direct. 

— Bună dimineaţa către studio, zise Cathy. 

— Putem vedea un vehicul de transport pe fundal. Lângă el se 
află cinci cadavre, se pare. Ce ne poți spune despre asta? 

— Potrivit informaţiilor oficiale, este vorba despre un vehicul 
de camuflaj al armatei. Și este adevărat... își lăsă ea privirea 
spre pământ, că sub cârpele însângerate se află cinci soldați. 

— Există deja amănunte despre ce s-a întâmplat? 

Cathy încuviință. 

— Tragedia este conectată de răpirea unei jurnaliste 
americane. Ophra Heysen a fost răpită cu două săptămâni în 

urmă de către teroriști, în lordania de Vest. leri s-a primit o 
indicație privind amplasarea acesteia. Soldaţii noștri se aflau aici 
pentru a o salva. 

— Acţiunea de salvare nu s-a derulat conform planului, s-ar 
spune. Le poţi spune telespectatorilor ce s-a întâmplat? 

— Avem doar speculaţii, deocamdată. Armata a oferit doar o 
declaraţie scurtă. Se pare că soldaţii au găsit prizoniera 
decedată, iar la scurtă vreme după aceea au fost atacați de 
teroriști. 

Dintr-odată, jurnaliștii prezenţi începură să se agite, pornind 
de la un cameraman care-și privea telefonul mobil. Neliniștea se 
răspândi precum flăcările. Tot mai mulți reporteri și cameramani 
se uitau la telefoane. 

— Ce se petrece acolo? întrebă Aaron. 

— Nu... nu știu. 

Cameramanul ei se uita și el la telefon. 

— Nu îţi mai văd decât cizmele de cauciuc pline de noroi. Ce 
se petrece? Regia? Avem probleme? 

Acum îl văzu și Cathy. Era un video postat pe Internet. Soldaţii 
israelieni se strecurau, gata de luptă, printre copacii din 
împrejurimi. Se poziționau în faţa unei colibe. Cut. În interiorul 
colibei zăcea o femeie legată. Cathy o recunoscu imediat pe 
jurnalista răpită. Răsunară împușcături. Primul proiectil o nimeri 
pe americancă. Focul continua fără milă. Cathy închise ochii. 

— Dumnezeule! 

— Ce este? strigă Aaron în microfon. 

Lui Cathy i se făcu rău. Nu pricepea ce văzuse. Alţi reporteri 
păreau la fel de afectaţi. Toţi păreau să-și fi pierdut capul. 
Această știre nu ajunsese încă la public. Cameramanul lui Cathy 
reacționă primul. Ridică aparatul. 

— Cathy, ce se întâmplă? întrebă Aaron. 

Ea se uită spre cameră și se adună. 

— Tocmai a fost publicat un clip în care se vede cum soldaţii 
israelieni o împușcă pe Ophra Heysen, jurnalista răpită. 
Veridicitatea sa trebuie dovedită, dar dacă este adevărat, atunci 
oamenii de sub giulgiurile însângerate nu sunt eroi, ci criminali. 

Londra, 13:24 CEST 


Eric Stalker nu se temea de nimic și era dificil de impresionat. 
Văzuse prea multe, de la trădare la cruzime și crimă. Când era 
tânăr, răsturnase un guvern și aruncase țara în război civil. 
Femei și copii muriseră pentru că Marea Britanie avea interese 
importante. Suferinţa pricinuită mai continua și acum. Eric 
Stalker ar fi făcut-o din nou, chiar dacă nu mai era tocmai tânăr. 

Era totuși impresionat de bărbatul care se afla acum în biroul 
său. Nu neapărat datorită aspectului său, chiar dacă era destul 
de neobișnuit. Avea o bărbie lată, ieșită în faţă, pe care ţepii 
unei bărbi cenușii încercau să străpungă pielea tăbăcită. Nici 
măcar datorită ochilor, deși în aceștia se citea că omul avusese 
O poveste asemănătoare cu a lui Eric. 
Ochii omului erau atenți și limpezi, plini de istețime și 
inteligență, încadrați de riduri adânci, mai degrabă săpate de 
viclenie decât de vârstă. 

Carisma acestui om era mai degrabă cea care-l impresionase 
pe Eric. Era dificil de spus ce simțea în aura acestuia sau de 
unde venea, însă Eric era convins că bărbatul era periculos. 

Fusese condus de un agent al Security Service în birou, cu 
doar câteva clipe în urmă. Eric îi spuse agentului: 

— Nu am spus că nu vreau să fiu deranjat? 

Agentul se făcu mic. 

— Are o autorizaţie de la superiori. 

— Downing Street*%? ridică Eric o sprânceană, întrebător. 

— Downing Street, confirmă agentul. 

— Și mă grăbesc. 

Musafirul scoase un ceas argintiu din buzunarul vestei. 

Eric recunoscu imediat cadranul roșu, mai deschis la mijloc și 
mai întunecat pe margine, ca un vin spaniol tare. Era un ceas 
Molnija calibrul 3602. Acest ceas de buzunar era prevăzut cu o 
spirală Breguet, un detaliu care caracteriza, de obicei, doar 


46 Strada pe care se află reședința oficială și biroul prim-ministrului Marii Britanii și al 
ministrului de Finanţe (n. trad.). 

mărcile scumpe. Acest ceas Molnija, dacă era autentic, ajunsese 
acolo pe o singură cale: de la însuși Leonid Ilici Brejnev. Și asta 
doar dacă ai servit interesele URSS ca străin. 

Lui Eric îi fu limpede imediat că omul folosea ceasul ca pe un 
soi de carte de vizită. 

— Aveţi o piesă rară, spuse el, făcând semn agentului să 
părăsească biroul. 

Eric așteptă ca omul să se așeze. 

— Cum de am onoarea? 

— Veţi primi un telefon. Sunt autorizat de către superiori să 
ascult acest apel. 

— Cum vă numiţi? 

— Îmi puteţi spune Fitzgerald, dacă doriţi. În regulă? 

— Da, trebuie să fie. Nu cred că-mi veţi furniza alt nume. 

— Așa este. 

— De unde știți că urmează să primesc un apel important? 

Bărbatul nu răspunse. Nici măcar nu își schimbă expresia. Eric 
fierbea pe dinăuntru. Cine se credea acest Fitzgerald? Cu 
siguranţă, dispunea de informaţii secrete. Informaţii pe care le 
deținea doar MII. 

— De care organizaţie aparţinețţi? 

— Nu v-am spus pentru cine lucrez. 

— Îmi puteţi spune acum. 

Era prima dată când Eric observa o schimbare pe chipul 
interlocutorului său. Era un soi de zâmbet, însă nu cu gura. Mai 
degrabă o scânteie în priviri. 

— Hai să spunem că aparțin unui grup de bătrâni pentru care 
e prea plicticos să joace la pariuri. 

Se auzi o bătaie în ușă. Tânărul agent revenise. 

— Ce dorești, John? întrebă Eric. 

— Domnule director, aveţi un apel. 

Privirea lui Eric se opri la Fitzgerald, care se lăsă pe spate, 
mulțumit. 

— Apelul este pe linia 3, domnule. 

— Pe linia 3? 

Era linia securizată pentru apeluri internaţionale. Eric se 
întinse după telefon. 

— Vă rog să puneţi pe difuzor, spuse Fitzgerald, pe un ton 
care nu se potrivea cu o rugăminte. 

Eric strânse din buze. Cu ce-l aveau la mână pe prim-ministru 
acești „bătrâni”? Doar prin presiune ar fi putut obţine Fitzgerald 
permisiunea de a asculta convorbirea. 

Preluă apelul și porni difuzorul. La început se auzi doar un 
foșnet. 

— Alo? întrebă el. 

— AȘ dori un gin tonic. Amestecat, nu agitat. 

Cuvintelor le urmă un râset răgușit. 

Eric cunoștea vocea. Se gândi scurt și-și aminti. Jalil Halpach. 
Da'irat al-Muchabarat al-Amma sau Direcţia Generală de 
Informații. Serviciul Secret al lordaniei. 

— Salam aleikum, Halpach. Nu mai știu nimic de tine. 

Eric îl cunoscuse pe Jalil într-o misiune MI6. Fusese persoana 
sa de contact în Afganistan. SSI furnizase informaţii despre 
Hindukuș și despre depozite secrete de arme către britanici și 
americani. Operaţiunea ar fi fost un succes deplin dacă liderii al- 
Qaeda nu ar fi fugit. Eric îl bănuise pe Jalil, fiindcă de la bun 
început iordanienii nu erau interesaţi decât să distrugă 
arsenalul. Dar Jalil îi salvase viața. 

SSI era considerat de încredere, profesionist și eficient în 
cercurile occidentale ale Serviciilor. Homam Khaleel Mohammad 
Abu Mallal nu reușise să îi strice reputaţia. Doctorul iordanian, 
care fusese strecurat în al-Qaeda de SSI, se aruncase în aer în 
2009, în prezenţa câtorva agenţi CIA, la Baza Operaţională 
Chapman. 

— Vrei gin tonic? Serios? Nimeni nu vrea așa ceva, și cu atât 
mai puţin amestecat, Halpach. 

— Faci parte din Security Service, Stalker? De ce nu mai ești 
cu MI6 în străinătate? 

— Cinci este numărul meu norocos. 

Halpach tăcu. Se auzi din nou foșnetul, înainte să continue: 

— Cred că doi este numărul tău norocos, de fapt. 

Eric își mușcă buza. Două împușcături pe nepregătite. Două 
gloanţe în spate. Doctorii se luptaseră multă vreme. Și 
pierduseră. Eric rămăsese cu sechele. Se mișca mai lent decât 
un melc și nu mai putea lucra pe teren. Fusese finalul carierei 
sale la MI6 și începutul la MI5. Nu își dorise asta. 

„De ce îmi amintește de asta și deschide răni vechi?” se 
întrebă el. 

— Ce vrei? 

— Doar să aflu dacă-ţi place la MI5. 

— Nu mă ţine în suspans. 

— Vreau să vă fac ţie și Europei o favoare. 

Eric clătină din cap. 

— Nici nu ești megaloman, nu? De ce nu vrei să faci o favoare 
întregii lumi? 

— Aș face-o, dacă nu m-ar împiedica acei cowboy mestecători 
de tutun. Dar, sincer, privește Europa. 

Asta era problema cu informațiile primite de la Serviciile 
străine prietene. Nu era posibilă verificarea sursei lor, și, pe 
deasupra, scopurile urmărite de respectivele Servicii Secrete. 
jurnaliștii sau politicienii în dizgrație erau adesea denunțaţi, 
pentru a lăsa treaba murdară altui Serviciu. Când se afla mai 
târziu, însemna ori că știuseră ei ceva, ori că, așa cum se 
obișnuia în cercurile Serviciilor Secrete, conversaţia în sine nu 
avusese loc niciodată. In cazul acela, se decidea mai multă 
atenție cu informaţiile primite de la un Serviciu străin. Dar apoi 
se crea riscul de a vâna o anumită referință la un atac, la 
planificarea unui atac, sau de a o rata complet. In orice caz, 
picai de prost. Dar ce nu făceai ca să aperi Regatul? Regnum 
defende” era deviza Serviciului de Informaţii Intern al Angliei. 

— Cine v-a forţat, de data asta, să dezvăluiţi un plan de atac? 
întrebă Eric. 

Jalil râse. 

— Îți râzi de metodele noastre. Ți-au salvat fundul de multe 
ori. Mai mult, noi nu irosim apă valoroasă în timpul 
interogatoriilor. 

— Corect. Ce ai pentru noi? 

— Numele Maddissi Abu Mohammed el Sarka înseamnă ceva 
pentru tine? 

Eric se gândi. Numele nu îi spunea nimic. Se uită la Fitzgerald, 
care nu lăsa nici măcar să se vadă dacă auzise vreodată acel 
nume. 

— Este la fel de bun ca orice alt nume de luptă, zise Eric. 

— Dacă i-am ști numele de luptă, am face un pas înainte. Abu 
Mohammed este directorul  Mushiiyat-allah-WorldWide, o 
organizaţie caritabilă pentru fraţii și surorile în nevoie. 


47 „Apără Regatul” (n. trad., Ib. latină în original). 

— Donaţiile se folosesc chiar pentru asta sau cu banii donați 
se finanţează lupta înarmată a milițiilor islamiste din Siria și 
Irak? 

— Grăbit ca întotdeauna. Nu te-ai calmat odată cu vârsta? 
Așa, aș fi putut spune și eu ceva. 

Jalil inspiră adânc. 

— Până acum, se pare că donațiile au intrat în diverse conturi 
de afaceri din țările respective, mai ales din Comunitatea 
Europeană și din Marea Britanici. Din acest conturi, banii s-au 
transferat lunar către contul de afaceri principal al MAWW. 
Dinspre noi, putem dovedi doar un singur proiect de sprijin. 

— Așa cum bănuiam, donațiile susţin luptele din Siria. 

— Nu tocmai. Acum ceva vreme, compania a dobândit 
bitcoins în valoare de trei milioane de euro. Banii au fost 
transferați unei instituţii caritabile din Belgia. 

— Înapoi în Europa? 

Eric își frecă bărbia rasă. 

— Nu are sens... Decât dacă... Dacă... Dumnezeule! 

— Abu Mohammed a fost des la Berlin, Roma, Madrid și 
Londra, în ultimele luni. 

— Ce-a făcut acolo? 

— N-am idee. Credem că pune ceva la cale. 

„Pune ceva la cale”. Patru cuvinte pe care Eric le auzise foarte 
des. Prea des. Și aproape de fiecare dată avuseseră urmări 
îngrozitoare. 

— Unde este acum? întrebă el. 

— Știm că a rezervat pentru azi un zbor spre Heathrow. 

Eric își încordă gâtul. 

— Alte informaţii? 

— Totul pe mail. Vă doresc mult noroc. Pacea fie cu voi! 

Jalil încheie conversaţia. 

Eric se uită la Fitzgerald. 

— Acum aţi auzit ce doreaţi. Vă rog să fiți amabil și să plecaţi. 
Trebuie să mă ocup de alte lucruri. 

— O să vă abţineţi. 

— Pardon? 

Eric vru să sară de pe scaun, dar simpla mișcare în spate îi 
provoca durere. 

— Foarte simplu. Organizaţia mea se va ocupa de Maddissi 
Abu Mohammed el Sarka. Dumneavoastră, băieţii și fetele de 

aici, puteţi să vă jucaţi în groapa cu nisip între timp. Sper că m- 
am făcut înţeles. 

— Cine vă credeţi? 

— Pot să fiu mulți. Va sfătuiesc să staţi deoparte. 

Din nou acea scânteie din priviri. 

— Credeţi-mă că nu vreţi să cunoașteţi vreuna dintre 
persoanele care pot fi pe întuneric! 

— Mă ameninţaţi? Aveţi într-adevăr neobrăzarea de a mă 
ameninţa în propriul birou? Pe Directorul General al Security 
Service din Regatul Unit? 

Fitzgerald clătină din cap. 

— Este un sfat prietenesc. Nu ameninţ, dacă înţelegi ce vreau 
să zic. 

Eric scrâșni din dinţi. Ridică receptorul și îl sună pe John. 

— Ai putea să îl conduci pe oaspetele nostru afară? Dorește 
să plece. 

La scurtă vreme, Fitzgerald părăsi biroul, însoţit de tânărul 
agent. Lui Eric i se învârteau prin cap mii se întrebări. Trebuia să 
afle mai multe despre omul misterios și despre clubul lui de 
bătrâni. Odată ce primea informaţiile, se va asigura că bărbaţii 
aceia se entuziasmau de o rundă de Mau-Mauf. Riscul nu era 
potrivit pentru un club de pensionari, mai ales când tabla de joc 
era reprezentată de lumea reală. Dar acum trebuia să se 
intereseze de acest Maddissi Abu Mohammed. 

Nu avea niciun chef să stea deoparte. 


48 Joc de cărţi cu doi-cinci jucători, îndrăgit în multe ţări europene și nu doar (n. trad.). 

Berlin, 14:58 CEST 


Gregor își tinu respiraţia. Sticla de bere se rostogoli pe asfalt, 
se lovi de zid, făcu o jumătate de rotaţie și se opri. Apoi, auzi un 
mieunat de motan, care, cu pieptul umflat și coada ridicată, se 
plimba în spatele containerului. Se opri lângă sticla de bere și o 
adulmecă, apoi sări peste zidul scund și dispăru. 

Gregor se lăsă să alunece pe zid. Inima îi bătea sălbatic. 
Voia să cumpere explozibili, dar se speria de o nenorocită de 
pisică. li luă ceva să se liniștească iar. Gândurile i se amestecau. 
Acum ce urma? 

Exista o singură persoană care-l putea ajuta. Trebuia să îl 
găsească pe Attila. 

Incetișor, ieși din ascunzătoare. Cei doi bărbaţi nu se vedeau 
nicăieri. Se părea că au crezut că l-au pierdut pe Gregor. Erau 
cu siguranţă prin apropiere și urmăreau staţia de tren. Gregor 
decise să meargă pe jos o bucată. Apoi, se opri și privi în jur. 
Când fu sigur că nu era urmărit, își aprinse o ţigară. La 
următoarea staţie, se urcă într-un autobuz cu direcția Tegel. Cu 
cât mergea mai mult, cu atât îi creștea încordarea. Attila avea 
să arunce asupra lui nereușita târgului. Attila avea să-l 
pedepsească. 

Când ajunse la fostul depozit, urcă scara metalică abruptă. 
Ușa de lemn de la primul etaj era închisă, dar se deschise 
imediat când se împinse în ea. Înăuntru era liniște. Attila nu era 
acolo? Unde să fi fost? Gregor nu se întrebase niciodată unde 
locuia de fapt mentorul lui. Până atunci, fusese mereu la 
ceainărie. Attila era ceainăria. 

Gregor intră. Camera mare, cu stâlpi albastru cu alb, părea și 
mai mare și mai adâncă dacă nu era nimeni acolo. Pe podea 
erau împrăștiate pături și pernuţe. 

— Frate? strigă Gregor. Attila, ești aici? 

Niciun răspuns. Niciun sunet. Se întrebă dacă era totul în 
regulă. Dar ce să nu fie? Scăpase de urmăritori. Nimeni nu știa 
că lucra pentru Attila. 


VP - 169 


— E cineva aici? 

Niciun răspuns. 

Din câţiva pași, Gregor se duse la pernuţa pe care şedea 
mereu Attila. Pe masă era un pahar. Ceaiul încă scotea aburi. Un 
bagel pe jumătate mâncat se vedea lângă el. Se părea că 
mentorul său fusese luat prin surprindere. 

Gregor salută descoperirea cu o lovitură de pumn. Evident! 
Serviciile Secrete îl urmăriseră până acolo. Agenţii știau totul. Se 
părea că știau și unde să-l găsească pe Attila. Respirația lui 
Gregor se iuți. Se simţea ca o vulpe hăituită de câini. Dar, de 
obicei, vulpea își regăsea siguranţa în vizuină. Brusc, simţi că 
era cineva în spatele lui. Se răsuci pe călcâie. 

Privi drept în gura unui pistol. 

— Ușurel, băiete. 

Pavel. Gregor scuipă pe podea. 

Celălalt ridică din umeri și făcu semn în jos. 

— Șeful  magherniţei n-o să aprecieze. Unde-i sunt 
manierele? 

— Du-te și freacă-te. 

Pavel râse. 

— În fiecare zi, cu o chiflă pe care o vâr între barele 
radiatorului, zise el arătând cu ţeava pistolului spre pernuţă. 
Stai jos! 

— Nu mă poţi sili. 

— Crezi că eu glumesc, băiete? 

Ridică arma și o îndreptă spre capul lui Gregor. 

— N-aș paria că nu te împușc, dacă aș fi în locul tău. Așa că 
stai calm. 

Gregor se gândi. Nu era momentul să facă pe eroul. Nu fusese 
niciodată erou, așa că se așeză turcește pe pernuţă. Pavel 
scoase o ţigară din pachetul mototolit pe care-l luă din 
buzunarul pantalonilor. Dar nu lăsă arma jos nici măcar o 
secundă. 

— Vrei o ţigară? 

Îi întinse pachetul. 

Gregor clătină din cap. Cu o ridicare din umeri, Pavel își puse 
ţigara între buze și își înclină capul, aprinzând-o. 

— Unde e Attila? îl întrebă Gregor. 

Pavel rânji și arătă din cap spre acoperiș. 

— Deasupra. Are o întâlnire importantă cu un partener de 
afaceri. 

— Dar... 

— Niciun dar, îl întrerupse Pavel. Dacă stai liniștit, totul va 
rula lin. De la prima noastră întâlnire, mi-am dat seama că ești 
doar un intermediar. Dar este chiar mai rău. Nu ești nici măcar 
intermediarul, ci curierul intermediarului. 

Din gâtlej îi ieși un râset crud. 

— lar partenerul meu nu face afaceri cu lachei. 

Gregor își mușcă buza de jos. 

— Fiu de târfa! 

Pavel trase din ţigară. Apoi, sări, îl apucă pe Gregor de guler 
și îi apăsă țeava armei în nas. 

— Micuţule, aici nu ne târguim pentru fructe sau sisteme 
audio furate. La o asemenea afacere se aplică alte legi. Adesea, 
un deget arătător agitat ia decizia finală. 

Pavel armă pistolul. Un clic metalic străpunse tăcerea. Gregor 
simţi mirosul dezgustător al respirației lui Pavel. Amestecul de 
țigară, cafea și lapte acru îi provoca greață. 

— Lasă-l! 

Vocea întunecată părea să vină de peste tot. 

Când Pavel trase pistolul de lângă nasul lui Gregor, arma îi 
alunecă ușor și îi răni nara. 

— Ai noroc, băiete, zise el și îl dădu drumul. Mare noroc. 

Gregor își frecă nasul și privi omul de pe scară, care poate că 
tocmai îi salvase viața. Gregor era sigur că Pavel ar fi tras. 

Tipul avea părul cenușiu, înspicat cu alb. Ochii în nuanţa 
oțelului îi ardeau sub sprâncenele stufoase, care păreau 
luminoase în contrast cu pielea lui tăbăcită și arsă de soare. 

— Gonzales! 

Pavel își desfăcu braţele. 

— Chiar trebuie să-mi strici tot cheful? Micuţul aproape că a 
făcut pe el. 

Gonzales își masă bărbia acoperită de cicatrici. 

— Lasă jocurile. Totul e clar. 

Ce se întâmpla? Cine era acel Gonzales? Privirea lui Gregor 
trecea de la unul la altul. Pavel își puse pistolul în betelia 
blugilor. Își luă partenerul de afaceri de după umerii ascuţiri și 
zise: 

— Acesta e Gonzales, un ticălos basc, așa cum zice la catastif. 

Gonzalez încuviinţă scurt. 

— Tu cine ești? 

Gregor nu răspunse. 

— In fine. Am avut o discuţie cu Attila ăsta. E un tip ciudat. 
Am discutat punctele principale. Persoana mea de contact vrea 
să negocieze direct, și nu prin interpuși. 

— Nu așa a fost planul. Eu... făcu Gregor, plângăreţ. Voiam să 
îl slujească pe Allah. 

— Dacă a fost sau nu planul așa, nu are nicio importanţă. Mă 
interesează numai ce vrea persoana mea de contact. Dacă nu 
se discută direct, nu pupaţi explozibili. Simplu. 

Gregor se sprijini cu umărul de un stâlp. 

— Și marfa? Cine o primește? 

— Asta nu te privește pe tine. Ti-ai făcut datoria. Du-te la 
joacă și lasă adulţii să-și vadă de treabă. 

Gonzales își dezveli dinţii perfecţi. ÎI bătu pe Pavel pe umăr, 
probabil să-i dea de înțeles că trebuiau să plece. Părăsiră 
ceainăria. Gregor se uită după ei. O mașină neagră intră în 
curte. li recunoscu imediat pe cei doi oameni care ieșiră din ea. 
Unul era drogatul care-l abordase, iar celălalt era tipul în jachetă 
de trening, care-l urmărise. Gregor nu era sigur dacă era cazul 
să se bucure că nu făceau parte din Serviciile Secrete. 

Lângă Elgin, 14:10 CEST 


Fitzgerald alesese locul de întâlnire: clădirea de birouri a unui 
complex industrial liniștit, la al treilea etaj. Era biroul unui fost 
director general. Pe atunci, compania făcuse un salt gigantic în 
dezvoltarea tehnologiei de navigaţie și devenise lider de piaţă în 
Insulele Britanice. Graţie spionajului industrial. Cunoștinţe 
importante și interesante pentru ţară. Ca de obicei, totul fusese 
despre război. Cât trecuse, oare? 30 de ani? 

— Te rog să oprești aici, spuse Fitzgerald. 

Ibrahim opri mașina la marginea drumului. Nu era vorbăreţ și 
nici măcar nu făcuse un gest din cap să arate că-l înţelesese. 

— Gândește-te la ce ţi-am zis. 

De data asta, Ibrahim încuviință scurt. 

Fitzgerald cobori și se uită la Molnija. Ajunsese cu jumătate de 
oră mai devreme. Din obișnuinţă. Avea acum posibilitatea de a- 
și mișca oasele bătrâne într-o plimbare. Drumul acoperit cu 
zgură spre intrarea principală era plin de gropi și crăpat în multe 
locuri. Era mărginit de tufișuri dese. Natura își lua încetișor 
înapoi tot ce-i smulseseră mâinile omenești. Se părea că nu-i 
păsa nimănui aici, în mijlocul pustietăţii. Poarta principală atârna 
în balamale, strâmbă. Fitzgerald se putu strecura prin ea fără 
probleme. Continuă să meargă spre clădirea de birouri. Cândva 
magnifică, acum era doar o ruină cu acoperișul prăbușit. 
Intrarea era dărăpănată. Poarta scârțâi când o împinse. Se 
mișcă doar cu greu. Înăuntrul clădirii, se uită în jur. Peste tot 
praf și murdărie, însă nicio urmă. Asta era bine. Ajunsese primul 
aici. O scară ducea la etaj. In biroul directorului se afla încă o 
masă pe jumătate putrezită. Fitzgerald se sprijini de lemnul ei. 
Începu așteptarea. 

Afară se adunau nori denși de ploaie. Incet, încet, începea să 
creadă că meteorologii aveau dreptate când spuneau că 
schimbările climatice vor duce la un colaps al vremii. Cu câteva 
zile înainte fusese atât de cald și de uscat, încât copacii își 


VP - 173 


lepădaseră frunzele, așa ca toamna, iar acum era remarcabil de 
răcoare și ameninţa furtuna. Tot ca toamna. 

Lumina zilei scădea. Clădirile păreau fantomatice. Ploaia 
măruntă făcea zona părăsită să pară de-a dreptul pustie. 

Ar fi trebuit să ajungă deja, se gândi Fitzgerald. Işi privi ceasul 
de buzunar. Era 14:56. Mai mult de zece minute întârziere. Ca 
de fiecare dată. Norii de ploaie înghiţiseră ziua. In mare parte, 
lumina era letală în meseria sa. Nu ar fi ajuns la vârsta 
pensionării, cu cinci ani în urmă, dacă nu ar fi respectat acele 
reguli simple. Spera că și Ibrahim le va respecta. Când îl 
angajase, acum trei luni, trecuse prin mai multe verificări de 
securitate și interogatorii, cu brio. Dar asta era prima lui misiune 
periculoasă. Să se vadă cu un vechi dușman era ceva cu totul 
diferit de cumpărarea pâinii de la brutărie. Fitzgerald își aminti 
că Ibrahim era „băiat mare”. Cecen. Unitatea specială. Fusese 
eliberat din serviciu în urma unei lovituri la cap. Lăsase la un 
moment dat să se înțeleagă că fusese rănit în timpul unei 
misiuni împotriva icikeriilor. 

O pală de vânt rece intră pe geamul spart și aduse iz de fum 
de ţigară. În sfârșit! 

Fitzgerald se uită pe fereastră, dar nu văzu nimic neobișnuit 
și, prin urmare, ciudat. Nu departe, coșurile fostei uzine intrau 
ca niște degete negre în cerul cenușiu al serii. Aripa 
laboratorului de vizavi se transformase într-un bloc negru, 
diform. Fitzgerald își strânse haina și își vâri o mână la 
subsuoară. Vârfurile degetelor îi atinseră mânerul armei P99. 
Era o senzaţie liniștitoare să aibă un prieten la îndemână. 

Fitzgerald auzi pași. Cineva urca scara. In cameră pătrunse 
miros de ţigară aprinsă. 

— Tot mai fumezi? 

Fitzgerald nu se răsuci de la fereastră. 

— La vârsta mea nu mai există niciun motiv să mă opresc. 

Vocea suna aspru. Din Europa de Est. 

— Vrei și tu una? 

Fitzgerald nu spuse nimic. Trebuia să fie un răspuns suficient. 

— De ce trebuie să ne întâlnim aici? 

Trase din nou din ţigară. 

— Imaginează-ţi că stai în fața șemineului, bei vodcă și îţi 
aduce caviar o femeie frumoasă. Poți, Ivan? 

Respectivul străbătu camera. Pașii săi se auzeau diferit. 
Șchiopăta. 

— Ce s-a întâmplat cu piciorul tău? 

— Proteză. Picior de fumător. 

După o pauză scurtă, începu să râdă. 

— Câinii de ceceni au aruncat o grenadă de mână. Eram prea 
aproape. 

— Ce noroc că încă trăiești! 

— Noroc? 

Sarcasmul era greu de ratat. 

— Noroc? Mi-am pierdut piciorul stâng și o mână. Asta 
numești tu „noroc”? Sunt invalid. 

— Dar trăiești. 

Ivan aruncă ţigara pe jos și își aprinse alta. Flacăra brichetei îi 
lumină faţa. „A îmbătrânit”, se gândi Fitzgerald. Instinctiv, își 
trecu mâna peste propria faţă, simţi ridurile adânci și colţurile 
lăsate ale gurii. Și el îmbătrânise. Doi bătrâni în mijlocul 
pustietăţii, într-o fabrică dărăpănată, în beznă. Fitzgerald se 
întrebă dacă nu era cazul să se retragă încet de pe scenă și să-i 
lase pe cei tineri să preia jocul. Dar îi era limpede că nu putea. 
Era prea implicat. Nu avea altceva, nicio altă viaţă la care să se 
poată întoarce. 

— Ar trebui să renunțţi la fumat până nu e prea târziu. 

— Nu au reușit să mă ucidă nici cei mai buni asasini ai CIA. De 
ce m-aș teme de ţigări? 

Fitzgerald îl cunoștea pe Ivan de pe vremea Războiului Rece. 
Că îl cunoștea era poate prea puţin spus. Îi fusese alocat rusului, 
îl studiase și îl observase. Dar șiretlicurile KGB-ului fuseseră 
foarte bune. Firește că Ivan nu fusese niciodată botezat așa. Nici 
pe el nu îl chema Fitzgerald, nici Benjamin, nici Alfred. 

Ivan se aflase în SUA în anii '60 și reușise să spioneze în 
numele URSS, fără să fie deranjat de CIA. Îi fusese ușor să 
provoace daune considerabile în multe zone ale celui mai 
puternic partener din Alianţa Occidentală, prin acţiuni specifice. 
Ivan fusese un maestru al înșelăciunii și falsului, în ciuda 
tinereţii sale. Compensa lipsa experienței cu o inteligenţă 
captivantă. Numai printr-o coincidenţă îl găsise CIA. Fitzgerald 
primise ordine să îl ucidă pe Ivan de câteva ori, în următoarea 
perioadă. 

De ce să se teamă Ivan că l-ar putea ucide ţigările, când nici 
cel mai bun asasin al CIA nu reușise? Fitzgerald râse. Când avea 
dreptate, apoi avea. 

— Nu m-ai chemat aici ca să faci pe apostolul sănătăţii. Din 
câte am înţeles, încă mai joci al doilea cel mai vechi joc din 
lume. 

— Am nevoie de informații. 

— De ce crezi că am informaţii care te-ar putea interesa pe 
tine? 

— Pentru că mai ai încă legături în Orientului Mijlociu. 

Ivan râse tare. Suna de parcă un șmirghel grosolan ar fi fost 
trecut peste o bucată de metal ruginit. 

— M-am liniștit. 

— Oamenii ca noi nu se liniștesc niciodată. 

— Ești sigur? 

— Din câte am auzit, ești cel mai scump informator de pe 
Glob. 

Ivan râse iar. 

— Ce să fac? Am o pensie subţirică. Măicuţa m-a lăsat la 
ananghie. 

— Este trist când o ţară nu își onorează cei mai preţioși 
oameni. Ar trebui să șezi lângă o dacha de la Marea Neagră și să 
te bucuri de cea mai bună votcă și de caviarul cel mai scump pe 
care le poţi cumpăra cu bani. 

„lar eu ar trebui să am o fermă în Texas. Să stau pe verandă 
și să beau whisky”, se gândi el. 

— Spune-le asta câtorva oameni de la Moscova. Or să leșine 
de râs. Deci, ce vrei de la mine? 

— Am nevoie de informaţii despre o persoană. 

Ivan aruncă mucul ţigării, care se lovi de perete și făcu 
scrumul să se împrăștie pe podea. Aprinse imediat alta. 
Fitzgerald se gândi la cât timp petrecea Ivan într-o zi 
consumând nicotină. O ţigară îi rezista între buze doar șase 
minute. Trei pachete, cam 60 de torpile pulmonare zilnic, îl 
costau șase ore. 

Ivan suflă fumul afară, zgomotos. 

— Ce vrei să știi? 

Fitzgerald se împinse de la perete și făcu un pas spre geam. 
Se opri brusc și se întinse. Își plecă încetișor capul și se uită la 
punctulețul laserului de la nivelul pieptului său. Un lunetist. 


VP - 176 


— Ar trebui să fie o glumă? 

— Nu este. Doar o asigurare de viaţă. Ajutor împotriva 
surprizelor nedorite. 

Fitzgerald decise să rămână lângă geam. Ştia că nu avea nicio 
șansă. Înainte să se poată feri, un proiectil i-ar fi sfâșiat pieptul. 

— Ce vrei? întrebă Ivan. 

— Numele Maddissi Abu Mohammed el Sarka îţi spune ceva? 

— Ar trebui? 

— Este posibilul cap al unei celule teroriste. Pregătește un 
atac. Potrivit informaţiilor mele, Abu Mohammed ar putea fi Ben 
el-Fna. Eu ar trebui să știu asta. 

Fitzgerald strânse din buze. Detesta să dezvăluie atâtea. 

— Fratele Morților. Nu sunt sigur dacă am mai auzit numele. 

Fitzgerald strânse pumnii. Firește că rusul îl auzise. Voia doar 
să-și vândă scump informaţiile. 

— Am foarte mulţi bani, zise Fitzgerald. 

— Nu tu. Organizaţia ta are. 

— Eşti un nenorocit șiret. Ce te privește de unde vin banii? 

— În mod normal, chiar nu mă interesează. Mă întreb doar ce- 
or să facă Old Men cu informaţiile astea. Cu siguranţă nu este 
vorba despre combaterea terorismului. 

— Ce vrem noi nu te privește. 

— Aş vrea să văd ce oferiţi. Cunoști prețul serviciilor mele? 

— Mi se spune că ai cere 250.000 de dolari. 

— Pentru un vechi dușman, propun o ofertă. 

— Cât? 

— 250.000 de dolari. 

Fitzgerald clătină din cap. Voia să spună ceva, dar o lăsă 
baltă. 

Ivan se ridică și aruncă mucul ţigării pe geamul spart. După 
zgomot, se mișca spre scară. Dar se opri iar. 

— Îți amintești când erai chemat la Serviciile Secrete de 
eminențele cenușii? 

— Da. De ce? 

— Azi, posturile se oferă pe Internet. Poţi candida. Trebuie să 
candidezi ca să devii brutar, pricepi? 

— Oare glonţul ăla pe care ţi l-am tras în cap are în sfârșit un 
efect? Vorbești tâmpenii. 

— Acum, orice idiot poate candida la Serviciile Secrete. Și uite 
ce s-a întâmplat cu lumea. 

Fitzgerald pufni. 

— Mai bine te întrebi dacă lumea a fost vreodată mai bună. 

— Poate că ai dreptate. Poţi discuta asta cu garda ta de corp, 
când se trezește. 

— Ce? 

— Tipul pe care l-ai postat pe acoperiș. Tânărul cu arma cu 
lunetă Dragunov. Ai avut aceeași idee ca mine. Poate că suntem 
mai asemănători decât vrei să recunoști. 

— Ce e cu omul meu? 

— Nu te teme. Doar cloroform. Și o educaţie proastă. Dacă-ţi 
spun că, în zilele noastre, orice idiot poate candida pentru un 
post de agent! 

Berlin, 15:11 CEST 


Gregor stătea la fereastră și se uita cum se urcau în mașină 
Gonzales și Pavel. Bărbatul cu jachetă de trening îl luă pe 
Gonzales de braţ și arătă spre geamul în spatele căruia se afla 
Gregor. Gonzales clătină din cap. Pavel ridică privirea și făcu un 
gest de parcă-l împușca în cap. 
Bărbaţii urcară în mașină, care plecă în scrâșnet de cauciucuri. 

Gregor se uita spre curtea din spate. Asta își dorise când îl 
urmase pe Attila? 

— Bună, frate. 

Era vocea lui Attila. 

Gregor nu se întoarse spre el, dar aruncă o privire într-o parte 
când Attila ajunse lângă el. Văzu o față umflată și o tăietură. 

— Ce ai păţit, frate? întrebă Gregor. 

— Ce crezi că am păţit? Gonzales ăsta și cu mine am băut 
ceai și am discutat. 

— Ar trebui... făcu Gregor, arătând spre rana de sub ochiul lui. 

Îi tremura degetul. 

— Să mergem la spital? 

Attila scuipă. 

— Am pățit și mai rău. Nici cu tine nu s-au purtat frumos. E 
totul în regulă? 

Gregor încuviinţă. Închise ochii. Văzu imaginile imediat: gura 
pistolului, faţa lui Pavel împușcătura. 

Tresări. 

— Ești sigur că e totul în ordine, frate? 

— Allah m-a pus la încercare. În ciuda zidului în flăcări, nu am 
dat înapoi. Cu credinţa în inimă și sabia Islamului în mână, am 
mers mai departe. Prin foc. 

Attila încuviinţă și îl bătu pe umăr. 

— Bine zis, frate. Astăzi... 

Își atinse faţa. 

— Astăzi am înţeles că am încercat să facem afaceri cu niște 
ticăloși. Dar jur pe Domnul Martirilor, pe Leul Islamului, pe 

Profetul Hamza, ţine-l-ar Allah, că mă voi răzbuna. Nenorociţii de 
fii de târfa vor sângera pentru ce au făcut astăzi. /nsh'al/lah, vor 
face așa cum a procedat Profetul. A/lahu akbar. 

— Vor tremura în faţa ta așa ca tribul lui Mahomed în fața 
Leului. Vor cere îndurare. 

Gregor se sprijini de pervaz. 

— Nu le voi arăta nicio milă. 

Attila îl privi direct în faţă. 

— Pari gânditor, frate. Ce este? 

— Mă întreb... 

Gregor își trecu mâna prin păr. 

— Dacă ajunge ce am făcut. 

— Pentru Allah? 

Gregor încuviinţă. Işi mușcă buza. Se temea de răspuns. Dacă 
nu era suficient, ce trebuia să facă pentru a primi aprecierea lui 
Allah? 

— Eşti pe calea cea bună, frate. Fii mai departe hotărât și 
disciplinat! Atunci ţi se va deschide poarta spre Paradis. 
Insh'allah. 

— Insh'allah. 

Cum de putuse fi atât de prost? Firește că fapta lui nu era 
suficientă. Nu suferise și nu sângerase. Fapta sa era doar primul 
pas al unui copilaș. La fel ca pașii copilului, deschideau o 
întreagă lume și conduceau pașii lui Gregor spre singura 
credinţă adevărată. 

— Trebuie să plec, zise Attila. 

— Pot să mai rămân aici? 

Attila își luă rămas-bun bătându-l pe umăr. Gregor îl auzi pe 
bătrân coborând scara. Acum, era singur. Era momentul perfect 
să-și pună ordine în gânduri și... 

Ce-a fost asta? auzise un zgomot ca o zbatere. Abia 
perceptibil. Oare se întorsese Attila? Imposibil. La fel de 
imposibilă era și prezenţa lui Pavel. Scara exterioară ar fi putut- 
o folosi fără zgomot numai o fantomă. Sau o pisică. Gregor n- 
avea de gând să se lase din nou dus de nas de nenorocitele de 
patrupede. 

— Stai așa, strigă el și apucă o rangă care se sprijinea de 
perete lângă el. 

O târî după el pe podea. 


VP - 180 


— Hai aici, pis, pis, pis. Îţi dau eu peste urechi, nenorocito. 
Pis, pis, pis. 

Cu pași atenţi, se apropie de ieșire, se opri scurt, privi în 
cealaltă cameră și inspiră adânc. 

— Pis, pis, pis, mai strigă el o dată și tăcu. 

Nu se auzea nimic. Niciun foșnet. Nici măcar un miorlăit. 

Sări, ţinând strâns ranga. 

Nici urmă de pisică. Nimic. 

Ba da - o umbră. Gregor vru să se răsucească, însă ceva îl 
opri. Simţi o durere metalică în gât. Simţi o arsură de gheaţă în 
vene. Mușchii îi tresăriră și i se înmuiară. Ranga căzu zăngănind 
la podea, iar Gregor se răsturnă într-o parte. Ultimul lucru pe 
care-l văzu fu o pereche de bocanci militari prăfuiţi. 

Ierusalim, 21:01 OI 


David își trăsese peste ochi cozorocul șepcii de baseball. Se 
strecura pe o stradă foarte animată. Reclamele de neon ale 
firmelor se reflectau pe asfaltul ud. Din tot felul de cârciumi și 
cafenele răsuna muzica tare, până în stradă. Remarcă tinerii 
care se adunaseră râzând în faţa diverselor localuri. Erau 
îmbrăcaţi în costume și rochii. Mulţi purtau kippa, iar alţii avea 
freze îndrăznețe. Avea un mare respect pentru cei care 
petreceau și se simţea mândru că poporul evreu nu se lăsa 
copleșit de teroare. Zona animată de petreceri din lerusalim era 
una dintre ţintele preferate ale atacurilor teroriste. Nu ar fi fost 
prima dată când un tânăr purta o centură cu explozibili sub 
costumul negru și, cu un singur deget, putea transforma 
frumusețea nopţii într-un infern de ţipete, moarte și foc. 

Nu putea evita să se gândească la Lydia. Strânse din buze și 
se opri lângă un colţ de clădire. Privi nonșalant printre barele 
grilajului coborât al magazinului de computere. Grămezi de cutii. 
Console pentru jocuri la ofertă, închise ochii. Buza de jos îi 
tremură. Immanuel. Durerea fu scurtă, pentru că se umplu de 
furie și scuipă pe stradă. 
Urechile îi ardeau. Abu Kais avea să plătească. 

Portarul avea o statură asemănătoare cu a lui David: era înalt, 
cu umeri lăţi, puternic. Îl percheziţionă cu mâinile cât farfuriile. 
Era ceva obișnuit pentru multe dintre barurile din lerusalim. 
Proprietarii încercau să prevină un atac. 

Portarul rânji. 

— Distracţie plăcută! 

David încuviință și cobori scările. La jumătate, treptele 
începură să lucească de lumini roșii, galbene, albastre și albe. 
Probabil că barul dispunea de câteva globuri disco de modă 
veche. Ajunse la capătul scării și muzica pop îl învălui. Erau într- 
adevăr globuri atârnate de tavan. 

David traversă încăperea și plonjă printre corpurile care 
dansau și transpirau, până ce ajunse la masa din colț. Nimeni nu 

îi dădea atenţie și îi convenea. Era căutat. Chiar și aici, în bar, 
povestea morţii jurnalistei era prezentată pe ecranul plat imens 
din spatele tejghelei. Eșecul. Un eșec personal, care tăiase 
adânc în carnea poporului. Soldatul David Teitelbaum era 
dispărut oficial. Dar el știa mai bine. Trebuia să existe un ţap 
ispășitor pentru orice eșec. Deja mânase suficienţi nevinovaţi la 
abator. La un moment dat, avea să plătească și el; măcar 
cunoștea metodele și le putea preveni. 

— Eşti căutat. 

Lângă mase se afla rabinul, în picioare. David nu îl văzuse 
venind. Nu credea că bătrânul ar fi atât de flexibil. 

— De când ne tutuim? întrebă David. 

Rabinul se așeză. 

— Asta te incomodează? 

__— Este un semn de afecţiune? făcu el semn spre ecran. 
Inainte de execuția publică? Ce înseamnă? 

Rabinul ridică din umeri. 

— Cunoști mersul. Cu toţii am jurat să ţinem departe răul de 
Israel și să apărăm libertatea poporului. Dacă este cazul, să ne 
sacrificăm propria viaţă. 

— De ce eu? 

— Din lipsă de opţiuni. Tu ai fost comandantul și ești singurul 
supravieţuitor al unei misiuni eșuate catastrofal. 

— A fost o nenorocită de capcană. 

— In care ai căzut ca un amator. 

— Ce mă oprește să mă duc la presă și să spun întreaga 
poveste? La naiba cu loialitatea faţă de Israel! Mie nu mi se 
arată loialitate. 

Rabinul zâmbi din colţul gurii. 

— În clipa asta te declarăm mort. 

— Poftim? 

Faţa lui David se goli de sânge. 

— Ce faceţi? 

— Trupul tău va fi găsit curând de către un grup de căutare 
independent. Impușcat în față. De nerecunoscut. Teste ADN 
false. Știi cum se face. 

— Și ce rezolvați? 

— Este evident. Cât de credibil crezi că vei fi dacă vorbești cu 
presa? Ce vrei să spui? Aici sunt. M-am ridicat din morţi. Am o 

poveste adevărată, orice-ar zice guvernul. Și gândește-te la 
persoana împușcată. 

Gândurile lui David o luaseră razna. Era asasin plătit pentru 
Mossad. Cea mai recentă victimă a sa era o reporteră inocentă, 
o celebritate internaţională. Acum îi picase fisa. Întâmplător, 
Ophra Heysen ajunsese recent în lumina reflectoarelor pentru că 
scrisese despre Serviciile Secrete Israeliene. Scrisese chiar și 
despre uciderea lui Abu Dar es Salaam, pretinzând că era un 
jurnalist care lucra la un articol despre afacerile cu arme neduse 
la bun sfârșit. David ridică din sprâncene. 

— Și cum voi continua acum? Dacă sunt mort, nu pot fi scos 
tap ispăşitor. 

— Aşa este. Dar am o soluție. 

— Mă duc în Anzi și cânt la nai? 

Rabinul își vâri mâna în buzunar și scoase un plic maroniu. Pe 
hârtie era un număr de telefon. Împinse plicul peste masă. 

— Aici ai documente false, cash și un bilet de avion spre 
Marrakesh. 

— Marrakesh? 

— Unde ar fi cel mai puţin probabil să se ascundă un evreu 
fugar? 

Rabinul ridică din umeri. 

— Și dacă nu vreau să accept că am fost împușcat? 

— Numărul ăsta, continuă rabinul, este alocat timp de 12 ore. 
Dacă ești interesat, suni. Persoana de contact îţi va explica 
totul. 

David întorcea plicul între degete. 

— Cine este persoana de contact? 

— Ușa e deschisă. Trebuie doar să treci pragul. 

— Deci ne luăm rămas-bun? 

Rabinul încuviință. 

David murmură un „Mulţumesc” și se ridică. Se îndreptă spre 
scări fără niciun cuvânt. 

Przyborov, 20:02 CEST 


Gregor avea senzaţia că i se scurgea plumb din corp. 

Se trezi dintr-odată. O lumină puternică îi înţepă ochii. Zăcea 
dezbrăcat pe un pat, cu mâinile și picioarele desfăcute. Carnea îi 
era strânsă în cătușe. 

— Te-ai trezit? întrebă o voce de femeie. 

— Ce dracu'? 

Își simţea buzele amorţite. Își întoarse capul într-o parte și în 
alta. 


— Unde ești? 
Apăru în faţa lui. Siluetă subțire. Sâni mici. Faţă îngustă. 
Foarte atrăgătoare. Costum gri, cu pantaloni. li amintea de 


profesoara lui de matematică - cu excepţia tatuajelor care i se 
vedeau pe încheieturi. 

— Cine ești? întrebă el. 

Ea clătină din cap. 

— Nu trebuie să știi. Dar îţi voi explica mersul lucrurilor pe 
aici. 

Făcu un semn către cineva. 

Un curent electric străbătu corpul lui Gregor. Scurt, însă brutal 
de dureros. El ţipă. li sări saliva din gură. 

— Rahat! 

— Culoarea ta preferată? întrebă femeia. 

— Ce? 

Curent electric. 

— Culoarea ta preferată? 

— Albastru, se grăbi să răspundă. 

— Cum se numește președintele republicii? 

El se gândi intens. Cât timp îi va oferi pentru a afla răspunsul? 
O durere cruntă îi dădu răspunsul. Corpului lui se scutură. Stors, 
se prăbuși din nou pe pat. 

— Vreau doar un nume. 

— Știu, dar nu îmi amintesc acum. 

Ea ridică din umeri. 

— Poate că ar fi trebuit să fii mai atent la școală. 

— Ce vrei de la... 

Alt curent. Durerile erau insuportabile. Gregor începu să 
plângă. 

— Așa vom continua până când aflu tot ce am nevoie, spuse 
ea fără emoție. Ai înțeles? 

— Nu mi-ai pus nicio întrebare logică. 

Gregor își mușcă buza. 

Ea se apropie de el. Îi simţea parfumul. Trandafir, cu iz de 
lemn și pământ. Ridică mâna. El tresări. Ea zâmbi. Încetișor, lăsă 
mâna în jos și îi atinse părul. El închise ochii. Se simţea bine 
când era atins așa. 

— Ştii despre ce este vorba. 

Firește că știa. Trebuia să vorbească despre Attila. Despre 
explozibili. Trebuia să-și trădeze credința. 

— Vrei să faci asta pentru mine? 

Vocea ei era ca o adiere de primăvară. 

Gregor strânse din buze și clătină din cap. 

— Așa m-am gândit și eu. 

Se desprinse de el. Alt semn. Gregor se pregăti pentru un șoc 
electric violent, dar nu se întâmplă. În schimb, o durere 
înțepătoare îi traversă trupul. Suportabilă, însă constantă și tot 
mai incomodă. 

— Mă întorc, zise femeia și se îndreptă spre ușă. 

— Stai! strigă Gregor. Unde te duci? 

— Mă întorc în 30 de minute. 

Durerea devenea tot mai cumplită. Ca o durere de dinţi în 
fiecare mușchi. 

— Oprește-o, te rog, o imploră Gregor, detestându-se. 

— Dacă mă implori acum, peste jumătate de oră ce vei face? 
Chiar sunt curioasă. 

Părăsi încăperea și închise ușa în urma ei. 

Gregor rămase singur cu durerea. 

Ierusalim, 21:27 OI 


Rabinul așteptă ca David să părăsească barul. Numai după 
aceea scoase din buzunarul hainei telefonul cu conexiune prin 
satelit și formă un număr aflat pe apelare rapidă. După al treilea 
ton, fu preluat. 

— A mers? 

— Nu mă simt confortabil cu ideea, răspunse rabinul. 

— Mă uit chiar acum la știri. Să îți declari omul mort... 
o idee genială. 

— Nu mi-o pot asuma. A fost ordin de sus. 

— Cu vreun motiv? 

— Nu vrem un al doilea Gilad Shalit*. 

— Cred că Teitelbaum e dezamăgit. Ce i-ai zis? 

— Altceva. 

— Acum tot ce trebuie să facă e să ne contacteze. 

— Să-ţi zic ceva, Fitzgerald. A fost ultima dată când ţi-am 
făcut rost de unul de-ai noștri. 

Rabinul pufni. 

— Dar ajutăm. Alternativa pentru el ne este clară. Demontare 
în faţa unui comitet de interogare. Condamnare la tribunal. 
Ucidere în temniţă. Îi va fi mai bine la noi. 

— Suntem chit. 

— Da, suntem. 

Conexiunea se întrerupse. 


19 Fost soldat israelian răpit de gruparea Hamas în 2006 și repatriat în 2011 (n. trad.). 

Przyborov, 20:28 CEST 


De cealaltă parte a ușii, Wiebke se sprijini de perete. Nu se 
simțea bine. Işi lărgi gulerul cu un deget. Nu îi stătea în fire să 
poarte aşa o ținută, însă Stefan i-o ceruse. Ca să arate oficial, 
zisese el. Dar probabil că-l excita să o vadă în costum, 
interogându-l pe băiat în timp ce el apăsa butoanele și trimitea 
șocurile electrice. 

Tortură. Așa se numește. Vocea ei interioară nu lăsa nicio 
îndoială despre cum i se păreau toate astea. „Cât de mult te 
înjosești, de susţii tortura?” 

„Dar este o situaţie extremă”. 

„Până acum, n-a fost nevoie de asta. De ce acum? De ce ai 
început?” 

„Este vorba despre vieţi omenești. Oameni nevinovaţi sunt în 
pericol. Și despre sora mea. Trebuie să trec peste asta ca să-l 
pot vâna pe ucigaș”. 

„Eşti sigură? Sau este vorba doar despre ce ţi-a povestit 
Stefan? Și chiar crezi cu adevărat că acest scenariu stil ticking 
bomb este denumirea corectă pentru ce-i faci băiatului? 
Americanii numesc asta tortură de salvare. Gândește-te la Abu 
Ghraib sau la Guantanamo”. 

— Știu ce fac, spuse Wiebke. 

„Stau și mă uit cum altcineva torturează - dar de ce ar fi mai 
bine?” 

— Cu cine vorbești? 

Vocea lui Stefan venea din încăperea alăturată. 

Wiebke nu răspunse. Traversă holul și rămase în cadrul ușii. 
Numai lumina pâlpâitoare a monitorului se vedea în interior. 
Stefan ședea aplecat și se uita la pozele pe care Wiebke le 
făcuse persoanelor și mașinii negre care se opriseră în faţa 
ceainăriei lui Attila. Marcase pe cineva cu o săgeată roșie. Se 
părea că îl cunoștea pe tip. Se părea și că prezenţa lui îl mira. 

Se postă lângă el. 

— Cine e? 

— Gonzales da Asensio. 

— Ar trebui să-l știu? 

— Gonzales s-a născut în Bilbao, pe 23 august 1963. Este fiul 
unei bucătărese și al unui ucigaș. Tatăl său, Ramires, a fost cel 
care a plănuit atacul cu bombă de pe 28 iunie 1960 din gara 
Amara, în San Sebastian. O fetiţă de doi ani a fost ucisă de 
șrapnel. Prima victimă a Euskadi Ta Askatasuna, cunoscută 
drept ETA%, a fost un copilaș. Calea micului Gonzales a fost 
predestinată. În iunie 1987, el a fost șoferul mașinii care a intrat 
în centrul comercial Hipercor”! din Barcelona. A fost mașina 
care, la scurtă vreme după ora 16, a explodat, provocând 
moartea a 21 de persoane. Zece ani mai târziu, Gonzales 
întorcea spatele ETA, însă nu și terorismului. Credem că a livrat 
explozibili pentru mai multe atentate cu bombă. Cel mai des 
sprijină grupările separatiste radicale, așadar cele care luptă 
pentru un stat independent. 

Wiebke ridică din umeri. 

— Acum face deci afaceri cu teroriștii islamiști. 

— Exact asta mă îngrijorează. 

Stefan se întoarse spre ea. 

— Ce face oaspetele? 

— Am început interogatoriul. Așa cum ne așteptam, refuză să 
vorbească. 

— Nu mai avem timp. Attila pune ceva la cale. 

— Din câte înțeleg eu, acest Attila a recrutat luptători 
voluntari pentru Statul Islamic. Acum va deveni din sprijin 
executant? Ce te face să crezi asta? 

Chipul lui Stefan se înăspri. 

— Statul Islamic a fost învins. Sună bine, dar este periculos. 
Nimeni nu mai vrea să meargă în zona de război. Trebuie să fii 
oricum scrântit ca să faci drumul acela de oriunde, dar acum e 
sinucidere. Să vezi... 

Trecu la o imagine transmisă de sateliți pe computer. Arăta 
Siria și statele învecinate. 

— Să ne concentrăm pe Siria. Potrivit datelor actuale, trupele 
guvernamentale fac legea în mai toată ţara. Dar nordul țării este 


5% Grupare teroristă armată din Spania, care cerea formarea unui stat independent 
basc (n. trad.). 

51 Atacul cu bombă a fost revendicat de ETA și a provocat 21 de victime, rănind alte 
45 de persoane. Este cel mai grav din istoria grupării teroriste (n. trad.). 

condus de luptători din YPG kurd, care au eliberat zona de SI, în 
lupte crâncene, cu susţinerea forțelor SUA. Mulţi teroriști au fost 
capturați. Revenirea prizonierilor în ţările de origine este în curs, 
însă merge lent. Ceea ce este bine, fiindcă așa ţările de origine 
se pot pregăti pentru întoarcerea celor îndoctrinaţi ideologic. 
Dar evenimentele curente accelerează revenirea. Stefan 
deschise o pagină nouă - un articol de ziar cu titlul „America nu 
mai dorește să fie Poliţia Globală. Retragerea trupelor din Siria” 
apăru pe ecran. El clătină din cap. Cu asta, președintele SUA a 
transformat kurzii în carne de tun. Va dura foarte puţin până ce 
trupele turcești vor invada zonele kurde. 

— Asta va însemna că teroriștii SI se vor întoarce acasă fără 
control. 

— Așa, sau vor fi prinși între linii și vor muri într-un război în 
care nu vor să moară. 

— Am înțeles. Califatul este învins. Dar Statul Islamic trăiește 
mai departe în minţile oamenilor. 

— Își vor căuta noi scopuri. Poate că vor proclama un nou 
calif, care va pretinde un nou domeniu. Știm cu toţii că lumea 
întreagă le aparţine, iar noi doar le-am ocupat teritoriile. 

— De aceea crezi că Attila și-a căutat un nou domeniu de 
activitate? 

— Băiatul ne va spune. De aceea ești aici. Du-te și-l fă să 
ciripească. 

Wiebke strânse din buze. Se gândi să îi spună că era greșit să 
tortureze un om. Dar dacă proceda așa, Stefan avea să preia 
chiar el interogatoriul. Trebuia să îi pună capăt. Dar cum? „La 
naiba, cum să reușesc?” 

— Să preiau eu? 

Stefan își încrucișă brațele la ceafă. 

— Ai nevoie de o pauză? 

Wiebke clătină din cap. Străbătu holul până la ușa în spatele 
căreia zăcea Gregor. Când intră în cameră, curentul se opri. 
Corpul lui Gregor, acoperit de sudoare, se chirci, îi picura saliva 
din gură. Râdea ca un nebun. 

— Ai venit să mă ucizi, așa-i? 

— Vreau doar să îmi răspunzi la câteva întrebări. Sincer, zise 
Wiebke. Nu îngreuna lucrurile pentru amândoi. 

Din nou râsul acela. 

— Și tu ești curentată? 

— Dacă-mi răspunzi la câteva întrebări, nu te mai curentăm. 

Gregor clătină din cap. 

— Allahu akbar. Allah mă va călăuzi. Drept-credincioșii îndură 
cele mai teribile nenorociri din partea kafirilor. 

„Chiar era necesar?” Wiebke inspiră adânc. Un simplu semn și 
curentul avea să se dezlănţuie iar. lar și iar. Până când afla ce 
voia. Și tocmai aceea era problema cu tortura. La un moment 
dat, oricine vorbea, iar torționarul auzea ce voia să afle. Dar era 
adevărul? Sau doar cuvinte pentru a potoli durerea cauzată de 
tortură? De cealaltă parte, Gregor luase contact cu un 
comerciant de arme care alimentează grupările teroriste cu 
explozibili ani de zile. Era improbabil să fi fost vorba despre 
altceva. Explozibilii în mâna islamiștilor nu construiau un 
scenariu plăcut. Attila și Gregor plănuiau ceva. Ceva în urma 
căruia aveau să moară mulţi nevinovaţi. 

Dar chiar și așa, cu ce drept înjosea și tortura Wiebke alți 
oameni? Nu era oare apanajul unui stat de drept să se apere 
fără asemenea metode împotriva curentelor sociale extremiste? 
Tot la fel i se părea și când gărzile de corp ale teroriștilor de 
rang înalt erau readuși în ţară, pentru că nu erau respectate 
prevederile legale. Dar cetățenii trebuiau să se poată baza pe 
lege și ordine. Oricine trăia aici trebuia să o facă. 

Uneori, preţul era cumplit. 

Dar nu trebuia să îl plătească Wiebke. Ridică mâna. 

— Culoarea ta preferată? 

Gregor o privi cu ochi tulburi. Wiebke văzu că era terminat și 
că n-ar mai fi suportat încă o descărcare electrică. Dar nici nu 
coopera. 

Apoi, Gregor zâmbi. 

Wiebke ridică mâna. Corpul lui Gregor se chirci, așteptând 
socul. 

— Culoarea ta preferată? întrebă ea din nou. 

— Du-te dracului, târfă creștină. 

Asta schimba totul. Wiebke clocotea de furie. Trebuia doar 
să... 

— Nu. 

Lăsă mâna jos. Șocul electric nu veni. Corpul lui Gregor se 
relaxă și începu să tremure. O liniște nefirească se strecură în 
cameră. Wiebke alunecă lângă perete. Își cuprinse genunchii cu 

braţele și își privi mâinile. Câţi oameni ucisese cu ele, direct sau 
indirect? Câţi oameni făcuse să sufere? Erau nenumărați. 

Își ronţăi buza de jos. Dacă învățase ceva, era că violenţa 
provoca și mai multă violenţă, care ducea la violență, care 
trebuia constrânsă să înceteze. Și tot așa. Era o spirală care se 
răsucea la infinit și tot mai repede. Nu o puteai controla. 

Ușa de otel se izbi de perete. Gregor tresări de spaimă. 
Wiebke nici măcar nu clipi. Ştia că Stefan se va ocupa de toate, 
dacă tortura înceta. 

— Ce se petrece aici? strigă el. 

— Ce este corect. 

— Vrei să le spui asta și rudelor victimelor atacului cu bombă 
pe care-l plănuiesc labagiul ăsta și cel cu care umblă? Vrei să le 
spui că nu i-am putut opri fiindcă am fost ca vata? 

Wiebke se ridică. 

— Nu spun nimic, pentru că vom preveni atacul. 

Nu te luptai mereu cu terorismul islamist dispunând de fapte. 
Rareori aveai mai mult de o simplă bănuială, o idee care putea 
însemna sau nu ceva. Wiebke nu îi invidia nici pe departe pe cei 
care făceau calcule, pe analiști și pe agenți. Li se punea în mână 
un glob de cristal și trebuiau să îl citească. Dacă mergea ceva 
prost, răspunderea se asuma de jos în sus. Mai întâi se spălau 
pe mâini politicienii, apoi superiorii. Cei mai puţin importanţi 
înghițeau mereu gălușca. 

De la femeile și bărbaţii de jos învățase Wiebke să se 
ascundă, să înșele, să mintă și să amăgească pentru a obţine ce 
voia. 

— Nu vrei să nu faci pe Gigi Durul? îi zise Stefan. 

— Ai luat-o razna? 

Wiebke luă grămada de haine care se afla într-un colț și se 
apropie de Gregor. 

— Ai dreptate, zise ea. 

— Cum adică? 

— Ești persoana greșită. Poţi pleca. 

li deschise cătușele. 

Gregor se ridică. Își frecă încheieturile. 

— Deci? 

Wiebke îi puse hainele în brațe. 

— Poţi pleca. Nu mai avem nevoie de tine. 

Gregor părea să nu creadă. 

— Este un truc, nu-i așa? 

— Deloc. Ne pierdem timpul cu tine. 

Se uită la Stefan. 

— Este doar un curier. Dispensabil pentru toate părțile 
implicate. 

Stefan strânse din buze și încuviinţă abia vizibil. 

— Probabil. Să-l aruncăm afară pe idiot și să ne ocupăm de 
cei potriviți. 

Wiebke inspiră adânc. Din fericire, Stefan pricepuse și intrase 
în joc. 

— Unde suntem de fapt? întrebă Gregor. 

— În Polonia. La câţiva kilometri de graniţa germană. 

— Și eu cum mă duc acasă? 

Wiebke ridică din umeri. 

— Sună-ţi prietenul, pe Attila. Poate vine el să te ia. 

— Rahat. O să fac asta. Și apoi vă trimitem polițaii și avocații. 

— Este dreptul tău. Dar, mai întâi, Attila trebuie să vină să te 
ia. 

— O va face. 

Gregor căută între haine după chiloti. 

— Poate că ai vrea să te speli, mai întâi. 

Wiebke arătă spre chiuveta de pe perete. Zăcuse în propria 
urină, în fond. 

— Ştii de cine îmi amintești? 

— De cine? 

— De Sven. 

— Cine e Sven? 

— A fost colegul meu de clasă. Un băiat simpatic. Dar avea 
ghinion. La sport, de exemplu, profesoara alegea mereu cei mai 
puternici doi băieţi care să-și selecteze apoi echipele. Erau aleși 
toți băieții, apoi fetele, și la sfârșit... 

— Chiar nu mă interesează. 

— La sfârșit, când echipele erau complete, rămânea doar 
Sven în bancă. Apoi începea cearta: ce echipă să-l ia pe Sven. 
De cele mai multe ori era echipa superioară numeric. 
Compensau prin acceptarea lui Sven. Pricepi ce zic? 

Gregor se încruntă. 

— Ce fel de poveste de rahat este asta? De ce mi-o spui? 

— Pentru că ești ca Sven. 

— Cum? Nu sunt un fraier. 

— Nici el nu era. Dar nimeni nu avea încredere în el. Attila are 
încredere în tine? 

— Nu te privește. 

— Firește că nu. A trimis doar băieţii cool să lupte în Siria. De 
ce ești aici? Ce ţi-a zis? 

Gregor privi în podea. 

— Nu mi-a zis nimic. 

Wiebke era sigură că se afla pe drumul cel bun. l-o spunea 
expresia lui de orgoliu rănit. 

— El este de părere că nu ai reuși nimic dacă treci graniţa. 
Așa-i? 

— Taci dracului! 

Venele de la tâmplele lui Sven se umflau. 

— Ştiam eu. De aceea ești doar un lacheu. Lacheii rămân 
mereu cu buza umflată. Ce ţi-a zis Gonzales? 

Pe chipul lui Gregor se citea surpriza. Se întreba, cu siguranţă, 
de unde știa ea despre Gonzales. Dar el tăcea. 

— Ţi-a dat un șut în fund. 

Wiebke își aminti cum îl văzuse pe bărbatul cel slab privind în 
sus și formând un pistol cu degetele. 

— Nici măcar nu au vrut să te includă. 

— De unde ai ști tu așa ceva? f 

— Sunt implicată în asta de prea multă vreme. Iți este clar că 
Attila va acţiona singur și că nu vrea să împartă cu tine ce-i va 
ieși din afacere? 

— Nu îl știi pe Attila. 

Wiebke îi întinse telefonul. 

— Sună-l. Se va întâlni cu tine. Dar nu acolo unde vă vedeţi de 
obicei, ci într-un alt loc. Singuratic. Perfect pentru crimă. 

Gregor se îmbrăcase complet. Îi smulse lui Wiebke telefonul 
din mână. 

— Astea sunt prostii. 

— Nu mai însemni pentru Attila decât o urmă care poate duce 
la el. lar oamenii ca el îndepărtează urmele. 

— Niciodată. 

Gregor se duse la ușă și ieși. Wiebke și Stefan rămaseră pe 
hol. 

— Sper că știi ce faci, zise Stefan. 

— Se va întoarce. 

— Vrei să punem pariu? Dacă se întoarce, te invit la cină. 

— Ai putea să întrebi dacă mă culc cu tine. 

— Atât de direct? 

— Răspunsul la ambele întrebări este „Nu”. 

— Păcat. 

Cinci minute mai târziu, Gregor se afla în cadrul ușii. Se uita 
lipsit de expresie la telefonul din mâna lui. 

— De unde ai știut? 

Wiebke zâmbi. 

— Te putem proteja. 

— Attila a vrut să se vadă cu mine în pădure. Să fiu singur. 
Vrea să mă ucidă? 

— Suntem singurii care-ţi mai pot salva curul, zise ea. 

52 


Londra, 08:31 OMB”? 


Cineva bătu la ușa biroului. Eric Stalker puse jos ceașca de 
ceai. Detesta să fie deranjat la micul dejun. Cu o mișcare scurtă 
din mână, dădu la o parte farfuria cu croasanţi și marmeladă de 
căpşune. Mai mult decât să fie deranjat, detesta micul dejun 
englezesc. Pentru numele Treimii, de ce ai vrea să mănânci atât 
de dimineaţă cârnăciori prăjiţi, fasole călită și roșii la grătar? 
Nemaivorbind de infamul black pudding - sângerete la cuptor. 
Scârbos. Exista un singur fel de mâncare mai rău decât black 
pudding, și acela era haggis*. Din fericire, scoţienii nu 
consumau așa ceva la micul dejun, deși era sigur că lucrurile 
stăteau altfel în provincie. 

Bătu din nou. 

— Intră, zise el, pe cât de mohorât îi ieși. 

John deschise ușa. Avea un dosar cu acte în mână, care părea 
să fi fost asamblat în grabă. Intre coperţile de carton erau foi de 
hârtie dezorganizate. Stalker văzu o pată de cafea. 

— Ştii ce detest mai mult decât să fiu întrerupt la masă și 
micul dejun englezesc, John? 

— Nu, domnule. 

— Actele dezorganizate. Indică muncă de mântuială. 

— Sau o noapte albă, domnule. 

Stalker îl privi pieziș. 

— Nu pot să neg că ai aplomb. Ce e atât de important la ora 
asta? 

— Am găsit ceva despre acest Maddissi Abu Mohammed el 
Sarka. 

— Atunci, să auzim. 

John deschise dosarul și scoase o foaie scrisă de mână. 
Stalker își feri privirea. 


52 Ora Marii Britanii (n. trad.). 

53 Fel de mâncare tradiţional scoţian, pudding din măruntaie de oaie (inimă, ficat, 
plămâni) tocate, amestecate cu ceapă, ovăz, condimente și sare, de obicei învelite 
chiar în burta animalului (n. trad.). 

— Să nu mă plictisești însă cu informaţii de genul datei și 
locului nașterii. Vreau un raport scurt și concis. 

John își drese glasul. 

— Am aflat că firma MAWW i-a aparținut tatălui său, înaintea 
lui. Pe atunci, era un partener de încredere ale companiilor 
exploatatoare de petrol din Orientul Mijlociu. Maddissi provine 
deci dintr-o clasă superioară. Practic, s-a născut în puf. Asta se 
reflectă și în educaţia sa. A fost la facultăţi din întreaga lume. În 
Bonn Bad-Godesberg a învăţat la Școala Islamică. Apoi, s-a 
numit învăţat al Islamului. După moartea tatălui său, a întors 
spatele științelor spirituale și a preluat firma. Se pare că nu este 
un om de afaceri grozav. Firma aproape că a dat faliment și 
Maddissi a trebuit să o vândă. Informaţii secrete nesecurizate 
afirmă că ar fi fost deţinut politic în 1993. De atunci, i se pierde 
urma. A reapărut doar în 2010, când a răscumpărat firma tatălui 
său. De atunci, MAWW sprijină, oficial, proiecte musulmane de 
caritate. 

— Nu e nimic nou. 

John rânji. 

— Am făcut rost de numărul cardului de credit al lui Maddissi. 

Stalker se sprijini de spătar. Numărul cu pricina era o cheie 
grozavă către viața unui om. John lucrase bine. Era harnic și 
descurcăreţ. Dată fiind și inteligenţa sa deosebită, cu siguranţă 
avea în faţă o carieră măreaţă în Serviciile Secrete ale Maiestăţii 
Sale. Stalker era pe cale să îi ofere ceai tânărului agent, ceea ce 
nu făcea niciodată, nici măcar cu prim-ministrul. Poate cu 
Regina, însă Eric era sigur că Regina nu va intra în biroul său. 

Pe John îl irită lunga tăcere a superiorului. Frământa colțul 
dosarului și îl tot îndoi până se rupse. 

— Să continui? întrebă el încet. 

— Neapărat. 

Stalker își turnă o ceașcă de ceai și decise să nu îi ofere încă 
și lui John. 

— Ar putea fi aici, în Londra. 

— Poftim? Ce ai spus? 

— Am aflat că a rezervat cu cardul de credit o cameră la 
Crowne Plaza, în Kings Cross, pentru trei zile. Dar a rezervat și 
camere la Hotel Balzac din Paris și Kempinski, în Berlin. 

— Toate pentru trei zile și în același timp? 

John încuviinţă. 

— Există teorii diferite. 

— Care este, după tine, cea mai probabilă? 

— Vrea să i se piardă urma. Sunt convins. 

— De ce a rezervat la hoteluri atât de scumpe? Ar fi avut 
același efect și să rezerve camere mai ieftine. 

— Nu sunt de acord, domnule. Nu are același efect. Dacă sunt 
camere de hotel foarte scumpe, nu s-ar crede că au fost 
rezervate doar pentru a pierde o urmă. Am crede că au fost 
rezervate pentru parteneri de afaceri, poate pentru intermediari. 

Stalker surâse. 

— ţi încredințez coordonarea misiunii. Fă tot ce este necesar 
pentru a afla dacă Maddissi este în Londra. 

— Prea bine, domnule. 

| se înroșiră obrajii, iar Stalker avu senzaţia că pieptul lui John 
se umfla de mândrie. 

— Vreau să încep imediat operaţiunea. 

Stalker luă receptorul. 

— Să întreb pe cine sunaţi? 

— Nu. 

Stalker se opri. Să îi arate lui John că mersese prea departe? 
Sau... 

— Comand croasanţi proaspeţi și varză murată. Înţelegi ce 
zic? 

John se gândi puţin. Își roase buza de jos și clătină din cap 
zâmbind. 

— Da, am înţeles. 

— Atunci, la treabă. Trebuie să îl prindem pe Maddissi și să 
aflăm ce are în plan. 

53 


Marrakesh, 10:02 OEV* 


Căldura se aglomera în suk”. Soarele se strecura printre 
bârnele de lemn de deasupra străduțelor. Culorile vesele se 
amestecau cu mirosurile condimentate și de piele. Turiștii se 
amestecau cu localnicii. Era mult zgomot. Dar David tot auzi o 
voce puternică în amalgamul de arabă, engleză și alte limbi. 

— Yallay yalla! Atenţie! Atenţie! Yalla! 

Se răsuci și văzu un măgar încărcat cu cutii de Cola, avansând 
spre el. Oamenii se împrăștiară, David se strecură în cadrul unei 
uși chiar în ultima clipă. Când animalul ţâșni pe lângă el, simţi 
vântul iscat. În spatele măgarului alerga un bătrân care arăta ca 
djinn, în aje//laba”* sa galbenă. 

— Yalla! Yalla! 

Lovea cu bastonul picioarele din spate ale măgarului. 

— Atenție! 

Apoi măgarul și bătrânul dispărură. 

David clătină din cap. Își scutură praful de pe blugi și plonjă 
înapoi în labirintul de străduţe. La scurtă vreme, ajunse la 
destinaţie. 

Djemaa el-Fna, „Adunarea Morților”. În secolele al XII-lea și al 
XIII-lea, acolo aveau loc execuţii publice. Se părea că sultanii 
puneau să se înfigă capetele celor executaţi în ţepușe. Astăzi, 
Djemaa el-Fna era piaţa centrală din Marrakesh. Nicăieri nu 
simțeai mai puternic magia Orientului decât acolo, printre 
povestași, dansatori și îmblânzitori de șerpi, printre dughenele 
unde se ofereau carne friptă și suc de portocale proaspăt stors. 
Mai erau și vânzătorii de apă, în veșminte roșii, cu pălării înalte, 
colorate. Pentru câţiva dirhami, umpleau un pahar de alamă cu 
o gură de apă pentru localnici. Turiștii primeau apă într-un pahar 
de metal lucios. Pentru câţiva alţi dirhami puteai face fotografii, 
iar ei erau printre cei mai pozaţi comercianţi. 


54 Ora de vară a Europei de Vest (n. trad.). 
55 Piață (Ib. arabă, n. trad.). 
5 Robă lungă unisex, pentru exterior (n. trad.). 

David trecu printre dughene spre intrarea la cafeneaua 
Argana. Mai fusese aici, înainte de atacul din 20117”. Doar o 
fotografie mică, alb-negru, amintea de morţii și răniții de atunci. 
Altfel, cafeneaua strălucea în noua ei splendoare. 

David păși pe terasă pe o scară exterioară și ocupă un loc. 
Scaunul de lemn era surprinzător de comod, așa că se lăsă pe 
spate și se uită la piaţă. Din buzunarul cămâășii scoase o ţigară 
fără filtru. Un obicei vechi, la care sperase să renunțe. Dar nu 
erai declarat mort în fiecare zi. David Teitelbaum nu mai exista. 
Suflă fumul albăstrui. 

Nu mai era nimeni. 

— Qu'est-ce que vous voulez?’ 

Chelnerul purta o pereche de pantaloni negri și o cămașă 
albă. David observă că își privea ţigara pierdut în gânduri. 
Stânjenit, îi zâmbi chelnerului. 

— The à la menthe”, zise el. 

Chelnerul dădu din cap și plecă. 

Se întoarse la masa lui David în scurtă vreme și puse un 
pahar pe masă, în care erau câteva frunze de mentă. Turnă cu 
îndemânare apă aburindă dintr-o cană zincată și în timp ce 
turna o ridică și o coborî succesiv. Era un ritual din cultura 
magrebiană a ceaiului. 

David amestecă două cubuleţe de zahăr în ceai și îl lăsă să se 
așeze. Între timp, îşi aprinse a doua ţigară. 

Nu era tocmai adevărat că nu era nimeni. Potrivit pașaportului 
fals, se numea Brian Meyers. Om de afaceri din domeniul 
computerelor. Mai multe nu se știau despre el. Era căsătorit? 
Divorțat? Cu cine? Copii? Era tată? Ce căuta în Maroc? Călătorie 
de afaceri? Un camuflaj slab pentru un fost agent al Mossadului 
- deși nu mai era agent. Fusese ucis de oamenii proprii. Trădat 
de propriul guvern. Un fugar din propria ţară, pe care jurase să o 
protejeze. 

Își puse ţigara între buze și scoase bileţelul pe care i-l dăduse 
rabinul. Trecuseră de mult cele 12 ore. Oare ușa mai era 
deschisă? Mai putea intra pe ea? Cu degetele tremurătoare, 
scoase telefonul mobil pe care i-l furase unui turist. David își 


57 Bomba de la Marrakesh a ucis 17 persoane pe 28 aprilie 2011, chiar înainte de 
prânz (n. trad.). 

58 Ce doriţi? (Ib. franceză în orig., n. trad.) 

59 Ceai de mentă (Ib. franceză în orig., n. trad.). 

șterse degetele de blugi și formă numărul. Conexiunea pârâi. Nu 
se auzi un ton de apel. David închise, își irosise șansa. 

Dintr-odată telefonul cântă o melodie pe care David nu o 
cunoștea. O melodie clasică. Bach? Poate Beethoven. Ar fi putut 
să fie și imnul naţional spaniol, pentru că turistul purtase un 
tricou cu FC Barcelona. 

David preluă apelul. 

— Aţi lăsat să treacă prea mult timp. 

Vocea era cultivată. Printre cuvinte se strecura un accent 
texan, pe care vorbitorul încerca să îl suprime. 

— Prefer să cântăresc cum se cuvine ofertele de la 
necunoscuți. Ultimele evenimente m-au făcut... să zicem... mai 
atent. 

— Este de înţeles. De aceea am lăsat acest număr activ mai 
mult decât era plănuit. 

Era o minciună sfruntată. David fusese pregătit să recunoască 
nuanțele din tonul unui vorbitor. Nuanţa din vocea partenerului 
său de discuţie texan se schimbase. Dialectul devenise mai 
puternic, semn că trebuia să se concentreze mai degrabă să 
mintă decât să își ascundă lipsa de adecvare lingvistică. 

— Ce doriţi de la mine? întrebă David. 

— Servicii. Angajament. Abilități. 

— Nu mă cunoașteţi. 

— N-aș fi atât de sigur. În domeniul meu, informaţiile 
valorează mai mult decât aurul. 

„Și viaţa”, adăugă David, în gând. 

— Îmi cunoașteri situaţia? 

— Eșecul? Am auzit despre asta și mi-am oferit ajutorul direct 
superiorilor dumitale. Oamenii buni nu cresc în copaci. De cele 
mai multe ori, sunt pe drumuri. 

O pauză. David înghiţi în sec. Era o descriere potrivită a 
situaţiei lui. Era pe drumuri. Banii îi ajungeau pentru o 
săptămână - poate. Apoi ce? Fără un CV decent, era imposibil să 
obțină o slujbă bună și să câștige bani. Rabinul știuse că nu 
avea de ales decât să formeze numărul acela. Apelantul știuse 
și el. De aceea numărul era încă activ. Ceea ce însemna că 
necunoscutul chiar îl voia. De ce? 

— Trecem la afaceri? întrebă texanul. 

— Nu la telefon. 

— Așa mă gândeam și eu. Unde sunteţi? 

— Am primit un bilet de avion. 

— Atunci chiar sunteţi în Marrakesh? Perla Sudului. Pariez că 
vă uitaţi la Djemaa el-Fna de pe terasa însorită a cafenelei 
Argana, unde vă delectaţi cu un ceai. 

Fără să vrea, David se uită în jur. Probabil că fusese urmărit. 
Sau se lăsase urmărit. 

— Nu mă căutaţi. În mulţime, ar fi inutil. Este suficient că vă 
văd eu. 

— Atunci, haideţi aici. Vom bea ceai și vom vorbi despre ce 
vreţi de la mine. 

David strânse din buze. 

— Cunoașteţi hotelul Les Jardins De La Koutoubia? Foarte 
luxos, la doar câteva minute de mers de unde vă aflați. 

— Nu am chef de lux. Găsesc eu un hotel simplu și ne vedem 
aici, la cafenea. 

— Este bine și așa. Mâine dimineaţă, devreme. Vă 
recunoaștem noi. Eu nu mai pot fi contactat la acest număr. 

— Nici eu. 

— M-am gândit eu. Ar fi însemnat ca numele dumitale să fie 
Jose Scariolo, cu domiciliul în Vallirana, Carrer la Font 3. Sunteţi 
suporter FC Barcelona? 

David râse fără umor. Interlocutorul său era bun și avea 
capacităţi tehnice care depășeau cu mult organizarea pășunilor 
și pădurilor. 

— Ne vedem mâine, spuse el. 

Încheiată conversaţia. 

David se simțea pe cale să îmbrăţișeze un nou viitor. 
Periculos și nesigur. Își bău ceaiul și plecă din cafenea. Pe 
drumul înapoi spre suk, dezmembră telefonul. Aruncă SIM-ul 
într-un morman de portocale putrede, zvârli apoi dispozitivul la 
câţiva metri mai încolo și călcă pe el. 

Cala Ratjada, 11:06 CEST 


| se spunea Helados. Așa îl numiseră camarazii de pe Terek. 
Așa-și spunea și acum Minkael Nikolaiev. În ciuda tuturor 
rahaturilor întâmplate. Minkael se descurcase bine în poliția 
secretă cecenă, până în ziua în care viaţa îi fusese distrusă. 
Când nu putuse decât să supraviețuiască. Işi păstrase și lipsa de 
scrupule fără de care ar fi fost mâncat de viermi până acum. Dar 
nu el. El se ridicase precum un 
Phoenix din cenușă și coborâse înapoi ca un zeu al răzbunării. 
Nu își plătise încă toată datoria de sânge. Dar asta nu îl deranja. 
Avea timp. Dar, din păcate, nu pentru cele două funduri după 
care se uita. Luă o gură de apă din sticlă, pe care o ţinea 
neglijent între degetele mare și arătător. Târfele intrară într-un 
bar cu piscină. Bas puternic, corpuri spasmodice și oameni 
transpirați. 

Helados se uită din nou la picioarele zvelte și la degetele pline 
de nisip, vârâte în șlapi colorați. Chiar avea chef să și-o tragă. Își 
șterse buzele cu degetul mare. Mai târziu. Întâi treaba. Dacă 
Ivan avea nevoie de un nume, Helados făcea rost de el. Fie prin 
mită, fie prin bătaie. 
Helados zâmbi la gândul acela. Ivan insista să numească toți 
oamenii pe care-i întâlneau „clienţi”. Asta conferea acțiunilor 
profund amorale o urmă de seriozitate. Funcţiona și pentru 
bănci, și pentru state, cu cele din urmă numindu-și votanții 
„Clienţi”. 

Se uită din nou spre bar și decise că le pierduse pe cele două 
din vedere. Ridică din umeri. Ce i se părea minunat la Mallorca 
era că găsea peste tot carne disponibilă. 

Telefonul lui mobil vibră. „Mașina este gata”. Urma o adresă 
din apropiere. Helados cercetă promenada. Lângă un restaurant 
pescăresc mallorcan se vedea un bar cu o firmă care anunţa că 
vinde bere germană. De acolo, mai era doar o bucată mică în 
direcția Son Moll. Acolo era parcat Porsche-ul negru. Portiera 
șoferului se deschise. Interiorul era climatizat moderat. În 

torpedo găsi un Walther P99. Magazie cu 15 runde. Încărcat. 
Ivan chiar se gândise la toate. 

Porni motorul. Sistemul de navigare se deschise într-o 
secundă și arătă un punct care clipea pe hartă. Era ţinta lui, o 
moară părăsită, aflată în centrul insulei. Vocea feminină a 
computerului spuse: „Vă rog să alegeți următoarea opţiune”. 

— Ce dorești? întrebă Helados rânjind. 

Nu asculta niciodată ce-i spunea o femeie. 

Drumul trecea printr-o intersecţie, la care vocea feminină îl 
informă asupra obiectivului turistic, un castel oarecare. Helados 
nu fusese decât o singură dată în viaţă la un muzeu, la Muzeul 
Torturii din Praga. Porsche-ul străbătu mai departe peisajul. La 
distanță vedea o stradă neasfaltată desprinzându-se din șosea. 

— Aţi ajuns la destinaţie, îl anunţă vocea. 

Helados opri mașina la marginea plajei și merse o bucată pe 
jos, până când ajunse la un zid de gresie dărâmat, în spatele 
căruia descoperi moara de vânt. Intre două coloane de piatră se 
vedea un drumeag spre o clădire. O firmă de lemn părăginită îl 
informa că moara fusese înainte un restaurant. Don Quijote: 
Tapas y mas. Îşi vârî P99 în betelia pantalonilor și verifică dacă 
avea jucărioara la el. Asigurarea lui, gen dacă-mor-mori-și-tu-cu- 
mine. Rânji ca un rechin. 

Sub tălpile pantofilor scrâșnea piatra. O șopârlă mică se 
sperie și dispăru rapid în tufișurile pe jumătate uscate. Ochiul 
unei camere de supraveghere îl surprinse, iar dispozitivul îl 
urmări până la ușă, cu zgomot. „Nu face vreo greșeală”, se 
gândi Helados. Își simţea inima în gât. Din câte auzise, persoana 
lui de contact se transformase într-un ticălos notoriu. Putea 
mereu să fie mai rău. Helados sună. Lângă butonul de alamă se 
auzi un pârâit din difuzor. 

— Ce vrei? 

Vocea era aspră și spartă. 

— Vreau să vorbesc cu Umut. 

— Nu există niciun Umut aici. 

— Termină cu rahaturile. Zi-i că a venit Helados. 

Zgomotul se opri. Se puteau întâmpla două lucruri: fie se 
deschidea ușa, fie Helados murea sub o ploaie de gloanțe. 

Interfonul bâzâi. 

Corpul îi fu cuprins de o senzaţie ciudată. Fiecare mușchi îi 
vibra. Broboane de sudoare îi curgeau pe spate. | se uscase 
gura. 

Îi era teamă. 

Holul era în penumbră. Recunoscu trei siluete poziționate 
strategic. Helados își lăsă mâna să alunece în buzunarul 
pantalonilor și încercă să facă să pară mișcarea cât mai 
naturală. 

Nu doar cei trei bărbaţi pe care-i văzuse se așezaseră așa, ci 
și o a patra persoană, care se afla acum în spatele lui și care-l 
lovi. Helados căzu în genunchi. Simţi oţelul rece, rotund la ceafă. 
Cu coada ochiului, distingea conturul celei de-a patra persoane. 
Umeri largi. Cap pătrăţos. Kalaşnikov. Cuţit la centură. Cu 
siguranţă, cecen. Și dacă era aici, cu siguranţă nu era vreun loial 
al guvernării. Nu mergea bine. Helados își ţinu respiraţia. 
Sudoarea rece i se aduna pe frunte. 

— Ce tu vrei? întrebă paznicul cecen. 

Helados se gândi febril. Cel puţin patru paznici. Plus Umut. 
Poate și alte câteva gărzi de corp. Era dificil, dar fezabil. 

— Nu binevenit, spuse cecenul. 

— Atunci de ce am fost primit? 

— Tu cecen. Nu? 

Helados strânse din buze. Dintre toate întrebările de pe lume, 
tocmai pe asta nu avea niciun chef să o audă acum. Nu 
răspunse. 

— Evident. 

Paznicul se aplecă și se uită la el. 

— Eu cunosc. Tu lingi cizme lui Usimarov. Tu loial președinte. 

— Taci dracului odată și pune-i capăt! Sau nici măcar nu te 
poţi pișa din picioare fără să ratezi? 

Cecenul râse scurt. 

— Porc nenorocit! 

Helados simți degetul arătător încordându-se pe trăgaci. Avea 
să se termine într-o clipă. Se gândi scurt la târfele cu funduri 
ferme. Il trecu un fior. Avea încă o mână în buzunarul 
pantalonilor. Dacă murea, să moară și asasinul. 

Helados scoase siguranța grenadei. Era limpede că, într-o zi, 
avea să fie nevoie de asigurarea aceea. 

Londra, 10:25 OMB 


Liftul cobora. 

— Nu vă pot furniza această informaţie, îi spuse liftierul de la 
Crowne Piaza lui John. 

— Vreau doar să știu dacă bărbatul care a rezervat camera 
338 a ajuns. 

— Cine sunteți, de fapt? 

Liftul se opri și o doamnă în vârstă intră în cabină. 

— Parter, îi zise ea liftierului, de parcă ar fi fost o mașină. 

— Desigur, doamnă. 

John își dădu ochii peste cap. Trebuia să fii disperat ca să 
lucrezi ca liftier. Sau supus din fire. Sau ambele. Liftul se opri la 
parter și doamna ieși în lobby. 

— O seară plăcută, doamnă, spuse liftierul fără să-i dea 
atenție. 

Liftul fu solicitat imediat, din nou, și urcă la etajul 12. 
John inspiră adânc. 

— Nu contează ce-ţi zic, tot nu vei crede. 

— Nu sunteţi vreun păpușel gay, că mi-aş fi dat seama. 

— Asta voiam să-ți spun. 

John privi afișajul. Liftul ajunsese la etajul șase. Nu avea mult 
timp. Nu se putea plimba toată seara cu liftul. 

Miză totul pe o carte. 

— Sunt de la Serviciile Secrete. 

Liftierul râse scurt. 

— Și aveţi permisiunea să... 

— Așa ceva există doar în filme. 

— Într-adevăr, nu vă cred. 

— Nici eu nu m-aș crede. 

Liftul se scutură și se opri. 

— Într-o jumătate de oră iau o pauză. Ne vedem la magazinul 
cu sandviciuri de vizavi. Poate că am ceva pentru dumneata, 
zise liftierul. 

Ușile alunecară, iar John părăsi cabina. De data asta o luă pe 
scări până jos. Părăsi clădirea prin lobby și ieși în stradă. 
Magazinul de sandviciuri era ușor de găsit. Pe rafturi, oferta era 
bogată. Se decise pentru un sandvici cu ou prăjit și bacon. Luă 
același lucru și pentru liftier, care intră în magazin la câteva 
minute după el. 

— De unde știaţi că nu sunt vegetarian? 

— Am avut o bănuială. 

— Sau este o abilitate deprinsă în Servicii? 

— Cum preferaţi. Ce aveţi pentru mine? 

Liftierul se uită în jurul lui, apoi puse o hârtiuță boţită pe 
masă. 

— Dar n-aţi primit asta de la mine. 

— Dacă uitaţi că am fost aici și ce am întrebat, sigur. 

Liftierul surâse. 

— Desigur. 

Bătu în masă și părăsi magazinul. John despături hârtia. Un 
nume. Scris de mână, în grabă. 

„Omar Mullah. Oaspete la 338”. 

John contactă centrala pe o linie securizată. Fu surprins să-i 
răspundă chiar Eric Stalker. 

— Eşti sigur că nu este Maddissi Abu Mohammed el Sarka? 

— Hotelul este supravegheat continuu. Este exclus ca 
persoana noastră ţintă să fi intrat în clădire. Dar a fost văzut un 
tip cu aspect de arab, la vreo 30 de ani. Păr negru. Haine 
scumpe. Petic peste ochi. 

— Este posibil să fie chiar Omar Mullah. 

— Îl cunoașteţi? întrebă John. 

— Este bănuit de terorist. Acum o vreme, s-a aflat pe lista 
Interpolului. Amprenta sa genetică a fost descoperită pe un 
dispozitiv explozibil folosit într-un atac asupra unor facilităţi 
americane din Irak, cu opt sau nouă ani în urmă. Atât se știe. 

— Locuiește în Anglia? 

— Chiar în Londra. 

— De ce stai la unul dintre cele mai scumpe hoteluri din oraș, 
dacă locuiești aici? 

John se gândi o clipă. 

— Este la derută. Mullah este suficient de interesant ca să ne 
capteze atenţia. 

— Dar nu suficient de interesant să luăm măsuri împotriva lui. 

— Dacă întreprindem ceva, adversarii noștri vor ști că 
Serviciile Secrete sunt pe urma lor. 

John se ambală. Erau încă părticele dintr-un mozaic, dar 
imaginea prindea contur. Se pregătea un atac. 

— Trebuie să facem ceva, zise el. 

— Ne-am informat partenerii din Franța și Germania. Facem 
schimb de informaţii permanent. 

— Dumnezeu să o apere pe Regină, spuse John. 

— Dumnezeu să ne apere pe toți. 

Cala Ratjada, 11:29 CEST 


Helados se pregăti de moarte. Își slăbi strânsoarea din jurul 
grenadei din buzunar. 

Trei. Doi. Unu. Închise ochii. 

— Oprește-te! Acum! Ș 

Vocea străbătu încăperea. In ciuda tonului poruncitor, suna 
caldă și cultivată. Era ușor răgușită. Helados o cunoștea. Era cu 
siguranţă a lui Umut. 

Trecură câteva secunde în care nu se întâmplă nimic. 
Helados strânse mai bine grenada. Cecenul scuipă pe jos și 
mârâi, dar lăsă Kalașnikovul în jos. 

— Ticălos, mormăi el, scrâșnind. 

— Și eu te iubesc, porcule! 

Cecenul tresări și ridică iar pușca. 

— Am zis să stai! 

Se aprinse lumina. Helados se uită spre scară. Umut purta 
costum și o cămașă albă, pe jumătate încheiată. Pe părul de pe 
piept îi strălucea un lanţ de aur cu pandantiv în formă de sabie. 
Zâmbea. 

— Poţi să te bucuri că mai trăiești, zise el. 

— Toţi prietenii tăi sunt la fel de bine primiţi? 

Umut răsuci în mână paharul de whisky. Lichidul auriu sclipea 
în lumină. 

— Nu știam că suntem prieteni. Ce cauţi aici? 

Nu avea sens să-l mintă pe Umut. 

— Informații. 

— Și dacă știu răspunsurile, îmi iese ceva? 

— O răsplată princiară. 

— Crezi că mă poţi cumpăra? 

— Cum altfel ţi-ai putea permite reședința asta? Și paznicii 
numeroși, care sigur nu lucrează aici din dragoste pentru tine. 

Umut râse. 

— Hai sus! Am o băutură bună pentru tine. Și nu uita să pui 
dopul la grenadă. Nu vrem să sară totul în aer, nu? 

Helados se ridică. Văzu cum cecenul de lângă el se făcu alb 
ca varul când auzi cuvântul „grenadă”. Cu o mișcare pronunţată 
a mâinii, puse dopul înapoi și urcă scara. Umut îl urmă într-un 
birou cu vedere spre o grădină îngrijită. 

— Ce vrei să știi? 

— Îl cunoști pe Ben el-Fna? 

Colţurile gurii lui Umut tresăriră scurt, apoi adoptă o figură 
impenetrabilă. Helados încercă să distingă indicii dacă Umut 
auzise deja numele, însă faţa lui rămase încremenită. 

— Îl cunoști? întrebă Helados. 

— Poate că da, poate că nu. Dar informaţia asta e scumpă. 
Foarte scumpă. 

— Asta nu are nicio importanţă. 

Umut se lăsă pe spate. 

— Atunci, ascultă cu atenţie. 


VP - 210 


57 


În apropiere de Afrin, 14:15 OEE% 


Şoferul conducea jeepul cu o mână sigură în curbele 
periculoase. O mișcare greșită de volan și jeepul s-ar fi rostogolit 
într-o râpă. Khaled se agățase de tapițerie. Nu voia să moară 
undeva în Țara Nimănui. Nu voia... 

Drumul șerpuia între abis și peretele abrupt de stâncă. 
Tufișurile ofilite loveau tabla. Într-o curbă dificilă, cauciucurile 
pierdură contactul cu solul, pe o parte. Khaled își ținu respiraţia 
și închise ochii. Se ridică praful. Pietricelele îi loviră obrajii. 

Când deschise iar ochii, văzu rânjetul știrb al șoferului în 
oglindă. Dintr-odată se auzi un bubuit asurzitor. Șoferul opri 
jeepul. Abu Kais se întoarse spre Khaled. 

— Ai auzit, frate? 

Khaled încuviință. 

— Ce a fost? 

— Dușmanii ne caută cu avioanele. Numesc asta misiune 
pentru pace. Mă întreb ce fel de pace este dacă ne încalcă 
spaţiul aerian fără să întrebe și ne poartă războiul tot 
neîntrebați. 

— Ne vor găsi? 

— Nu. Zgomotul este asurzitor și pare aproape. De fapt, sunt 
departe de noi, dacă îi auzim. 

Abu Kais se uită la șofer și îi spuse câteva cuvinte, pe care 
Khaled nu le înțelese, apoi deschise portiera jeepului. 

— Haide, Khaled! Să mergem pe jos o bucată. 

__Khaled se întinse. Drumul lung îi amorţise picioarele. 
Incetișor, le simți revenind la viaţă. Khaled oftă, ridică braţele, 
căscă. Abu Kais era uimitor de alert. Sigur și rapid, atacă urcușul 
pietros. Doar rar se sprijinea. Când o făcea, i se vedeau mușchii 
sub pielea tăbăcită și arsă de soare. Când Khaled ajunse sus, 
abia mai respirând, Abu Kais era deja pe stâncă. Zâmbind, îl 
invită să se așeze lângă el. Se uitară o vreme la peisajul pustiu, 
care se pierdea în zare. 

— i se pare frumos? întrerupse Abu Kais tăcerea. 

— De ce mă întrebi? 

— Vreau să știu dacă ţi se pare un ţinut frumos. 

Privirea lui Khaled trecu peste tufișurile verzi-maronii, care se 
luptaseră curajoase pentru un loc între pietre și nisip. O șopânlă 
trecu în goană peste un bolovan mare și rămase cu capul în jos, 
la soare. 

— Nici măcar nu știu unde suntem. 

— Nu contează. Granițele nu contează. Fiecare centimetru 
pătrat este al lui Allah, pentru că totul este așa cum a vrut el să 
fie. 

Khaled își aminti de tancurile aruncate în aer și de vehiculele 
dezmembrate, care se înșiraseră pe marginea drumului spre 
deșert. Totul era așa cum dorise Allah? 

— Abu Kais? 

Bătrânul îl privi și îl îndemnă să vorbească. 

— Mă frământă ceva. Pot să întreb? 

— Să știi și să înţelegi este un dat. 

— Este cu adevărat totul cum a vrut Allah? Adică... tancurile 
distruse de pe marginea drumului. Așa și-a imaginat Allah ţara? 

Abu Kais se aplecă în față și se uită în pământ. Khaled vedea 
cum îi pulsa musculatura tâmplelor și vena de la gât. Abu Kais 
duse mâna la curea și își scoase sticla îndoită. 

— Vrei o gură de apă? 

Khaled luă recunoscător sticla și lăsă apa călâie să-i curgă pe 
gât. Îi înapoie sticla. 

— A fost bine? 

Khaled era derutat. 

— Ce anume? 

— Gâtul uscat sigur te deranja, nu-i așa? 

— Nu știu unde baţi. 

— Nu poţi contrazice faptul că atât apa, cât și gâtul tău uscat 
sunt vrerea lui Allah. 

Khaled remarcă sclipirile periculoase din ochii lui Abu Kais. 
Era sigur că însoţitorul său voia să-l testeze. 

— Firește că apa a fost creată la fel ca toate celelalte. 

Își linse buzele crăpate. 

— Și gâtul uscat? 

— Vrerea și creația lui Allah. Ar fi putut crea oamenii să nu 
simtă sete, dacă așa voia. 

— Dar nu a făcut-o, zise Abu Kais. 

— Nu înţeleg rostul discuţiei. 

— Oare Allah s-a gândit la ceva când a creat apa și a inventat 
omul cu o sete de nepotolit? 

— Crezi că a făcut-o intenţionat? Că a vrut ca totul pe lume să 
aibă un rost... 

După o scurtă pauză, Khaled adăugă: 

— Mai mult decât un rost, de fapt, pentru că în apă trăiesc și 
peștii pe care-i mâncăm. 

— Întocmai. Lucrurile sunt ceva mai complicate, însă le-ai 
simplificat. 

Lui Khaled i se înroșiră obrajii. 

— Dar cum rămâne cu întrebarea mea? 

— Nu poţi să îţi răspunzi singur? 

Urmă o pauză. O șopârlă ţâșni în tufișurile uscate. 

— Ba cred că da. Credinţa noastră este cea adevărată. Allah a 
creat necredincioșii ca noi să ne putem dovedi că suntem drept- 
credincioși. 

Abu Kais râse. 

— Acest ţinut minunat le aparţine musulmanilor. Este bogat în 
resurse naturale. Dragonul ne-a luat acest ţinut. Dar a fost voia 
lui Allah, fiindcă a vrut să nu ne supunem. El vrea să fim mândri 
că putem locui aici. Pentru asta ar trebui să luptăm și, dacă 
trebuie, să murim cu onoare. Allah este unicul Dumnezeu, iar 
Mohamed este profetul său. 

— Dumnezeu este mare. Doar acum, cu tine, pe dealul ăsta, 
recunosc măreţia lui adevărată și onoarea misiunii mele. 

Khaled îngenunche în faţa lui Abu Kais. Işi apăsă fruntea pe 
pământul prăfos. 

— lartă-mi îndoiala. Nu mai există. Voi deveni martir pentru 
adevărata credinţă, luptând și murind pentru ea. 

Abu Kais îl prinse de braţ. 

— Ridică-te! Ești un mujahedin mândru, iar acesta își pleacă 
fruntea numai în fața lui Allah. 

Ochii lui Khaled ardeau când se ridică din nou în picioare. 
Mujahedin Khaled. Un zâmbet îi miji pe faţă. 

— Mulţumesc, Abu Kais. Sunt mândru că mă consideri demn. 

Abu Kais răspunse bătându-l pe umăr pe tânărul care 
tremura. 

— Mai avem mult de mers. Să continuăm. 

Cala Ratjada, 13:30 CEST 


„Există o singură ideologie”, se gândi Helados. „Ideologia 
banilor”. Asta știa de acasă, unde loialii guvernului purtau o 
bătălie cruntă împotriva wahhabiţilor. Lupta era în toi nu doar în 
Cecenia, ci și peste tot unde se întâlneau cele două tabere. Se 
opreau doar când puteau face bani împreună - cu droguri, trafic 
de persoane și crimă. Dușmanii deveneau aliaţi. 

Lucrurile nu stăteau diferit cu Umut. Era islamist și jihadist și 
totuși fusese dispus să își trădeze un frate în ideologie pentru o 
sumă mare de bani. 

Așa funcţiona lumea. Nu trebuia să ai încredere în nimeni. 

Helados formă un număr prin apelare rapidă. După al doilea 
ton, Ivan preluă apelul. 

— Cum a mers? 

— Umut a confirmat că Ben el-Fna și Maddissi Abu 
Mohammed el Sarka sunt una și aceeași persoană. 

— Mă întreb de ce Fitzgerald cumpără atât de scump această 
informaţie. Care-i treaba cu el? 

— Un atac într-un tren. Asasinul ar trebui să fie în drum spre 
Franţa. 

Ivan scoase un râset răgușit. 

— Fitzgerald va trebui să plătească din nou aceeași sumă 
pentru această informație. 

— Doar dacă-mi iese și mie ceva. 

— Îţi iese, amice, îţi iese. 

În apropiere de Afrin, 15:31 OEE 


Restul drumului îi purtă pe Khaled, pe Abu Kais și pe șofer 
înapoi în vale. Exceptând o turmă de capre care bloca 
deplasarea, totul se desfășură fără incidente. Caprele se 
mișcară doar alungate de păstor, un bătrân știrb. Acesta agită 
un toiag. Yalla, yalla! 

Jeepul trecu pe lângă el. Abu Kais dădu din cap în chip de 
salut și șoferul claxonă de câteva ori. Apoi ajunseră la 
destinaţie. 

Calea șerpuia printre stânci înalte. Doar în ultima clipă 
recunoscu Khaled cei patru bărbaţi înfășurări în aje//aba de 
culoarea nisipului și pe jumătate lăsaţi pe vine în spatele 
bolovanilor. Fiecare ţinea câte o armă automată îndreptată spre 
jeep. 

Abu Kais ridică o mână, ca salut și ca semn pentru șofer să 
oprească motorul. Cobori de pe locul său și se îndreptă spre 
unul dintre bărbaţi. Acesta lăsă arma la pământ. O altă ţeavă 
era în continuare îndreptată spre Abu Kais, în timp ce celelalte 
două rămase erau încă aţintite spre jeep. 

Abu Kais se opri și își îndepărtă braţele de corp. Schimbă 
câteva cuvinte cu unul dintre paznici, apoi se întoarse și îl privi 
pe Khaled. 

Acesta rămase așezat. Doar după ce șoferul îl lovi grosolan și 
arătă spre Abu Kais, cobori. Se uită la șofer și îi mulțumi. Nu știa 
de ce-i spusese asta, însă i se păruse necesar. Şoferul îl dusese 
fără greș pe drumul spre iad. De pe vârful nasului îi picura 
sudoarea. Și totuși, îngheţase. 

— Ce este aici? îl întrebă pe Abu Kais. 

— O tabără. Aici se întâlnesc mujahedinii din toate ţările. Aici 
se fac planuri și se pregătesc luptători pentru libertate. Tabăra 
este ultimul avanpost sigur înainte de trecerea în ţara 
necredincioșilor. 

Vorbind, mergeau pe drumul îngust, adăpostit de privirile 
curioase de pereţi de stâncă. 

— Ce caut eu aici? 

— Te liniștești și te pregătești. Îţi vom înregistra mesajul și îl 
vom transmite la televizor, în toată lumea, după ce lovești. 

Gâtul lui Khaled se uscă. Incercă de câteva ori să înghită. Nu 
se așteptase la atâta onoare. 

— Ne întâlnim cu Abi Sahan într-un moment. Este 
conducătorul taberei. Fii politicos și nu pune întrebări. Abi Sahan 
este un prieten bun, din zilele de glorie. 

— ÎI voi trata cu respect. 

— Așa sper. 

Abu Kais îi puse pe umăr o mână care i se păru grea. 

După ultima cotitură, stâncile permiteau vedere liberă către 
tabără. Khaled văzu mai multe corturi, ale căror pânze de 
culoarea nisipului fluturau ușor în vânt. Între corturi treceau în 
pas alergător bărbaţi cu arme automate pe umăr, într-o altă 
zonă, bărbaţi la bustul gol făceau flotări într-un ritm dictat de un 
supraveghetor. Khaled văzu o casă de piatră cu ziduri grosolane, 
care se sprijinea de peretele de stâncă. În faţa intrării abrupte 
stăteau doi bărbaţi cu glugă, înarmați. Nu departe, alţi trei 
bărbaţi stăteau pe vine în nisip și se ocupau de un aruncător de 
rachete. Numeroase piese erau împrăștiate pe lăzi de lemn, pe 
care scria cu negru „US Army”. Cineva scrisese dedesubt 
„Câini”, cu vopsea roșie. 

Un bărbat se apropie de Khaled și de Abu Kais. Era înalt și 
avea mers de balerin. Abi Sahan părea să plutească. Purta o 
djellaba cenușie, iar fața-i era acoperită cu o cârpă, în jurul taliei 
avea o curea, de care atârnau un pistol și două grenade de 
mână. Avea o armă automată pe umăr. 

— Salam aleikum, îi salută Abi Sahan pe nou-veniţi. 

Abu Kais rânji. 

— Aleikum salam! Nu ne-am văzut de mult, frate. 

Cei doi bărbaţi se îmbrățișară. 

— În aceste vremuri grele, nu mai ai timp pentru lucrurile 
plăcute. Câinii de cruciați colcăie ca viermii. 

— Ne luptăm. 

— Așa am auzit. 

Abi Sahan îl privi pe Khaled cu ochii lui de un albastru palid. 

— El e norocosul? 

— El e Khaled. Va purta mesajul nostru în lume. 

Abi Sahan îl luă de mână. 

— Este o onoare să te cunosc. Tabăra mea este tabăra ta. Fii 
binevenit! Imi vei face o bucurie dacă bem un ceai împreună, în 
cortul meu. 

Abu Kais răspunse: 

— Îţi acceptăm bucuroși invitaţia, frate. 

În cort mirosea plăcut, a mentă. Abi Sahan își invită oaspeţii 
să se așeze pe perne. Erau dispuse în jurul unei măsuțe. Abi 
Sahan puse trei pahare de ceai simple pe tava de argint și turnă 
dintr-un ulcior cu marginea alungită un lichid auriu. Ridică iar și 
iar ulciorul, repezindu-se ca un șoim asupra paharului, de 
fiecare dată. După ce umplu trei pahare, se așeză între Khaled și 
Abu Kais. 

Khaled îl privi. 

— Eşti marocan? 

El încuviinţă. 

— Cum ai ştiut? 

— Ai turnat ceaiul de mentă după tipicul marocan. 

— Bună observație! 

Ca să bea, Abi Sahan își îndepărtă cârpa de pe față. Khaled se 
sperie când o văzu. Cicatrici mari, prost vindecate, îi străbăteau 
obrajii. Una îi despărţise buzele în patru. Acolo unde trebuia să 
fie nasul lui era doar o gaură. 

— Beau pentru noul mujahedin. Să îţi binecuvânteze Allah 
faptele, pentru că ele te vor duce direct în Paradis! 

— Intocmai. Va fi o onoare să ajung în Paradis și să-mi aștept 
urmașii martiri, ca să îi întâmpin cu bucurie și mândrie. 

Cuvintele ţâșniră de pe buzele lui Khaled. 

— Așa să fie, zise Abu Kais, ridicând paharul. 

Ceaiul de mentă era răcoritor. Khaled remarcă imediat că 
fusese pregătit cu frunze proaspete. Era ușor îndulcit, poate cu 
miere? 

— Cum arată planul tău, frate Kais? 

— Am ceva de rezolvat la Damasc. Din acest motiv, mâine vă 
voi părăsi în zori. Am însă ceva... 

Scoase un plic mototolit dintr-un buzunar interior și li-l întinse 
celorlalţi. Abi Sahan întinse mâna stângă. Khaled căscă ochii. 
Abi Sahan avea doar două degete și pe cel mare. 

— Pot să întreb ceva? 

Privea direct la fata lui distrusă, când Abi Sahan râse ușor. 

— Vrei să știi cine mi-a făcut asta. 

Khaled strânse din buze și își blestemă curiozitatea. Simţea 
privirea dojenitoare a lui Abu Kais și totuși încuviință lent. Apoi 
se uită în pământ, de parcă l-ar fi interesat modelul multicolor al 
covorului berber. Și Abi Sahan remarcă privirea prietenului său. 

— Lasă, Abu Kais. Este tânăr, iar curiozitatea este un dar al lui 
Allah pentru capetele isteţe. 

— Cu siguranţă nu-ţi este comod... 

Abi Sahan clătină din cap. 

— Se povestește repede și nu mai doare atât de tare în suflet. 

Acum, îl privi pe Khaled. 

— S-a întâmplat în Afganistan. Rușii porniseră o ofensivă 
serioasă asupra unei tabere a mujahedinilor din Hindukuș. 
Schimbul de focuri a ţinut toată noaptea. Rușii ne-au împins, cu 
forțe superioare, spre peretele de stâncă, dar am rămas pe 
poziţii și le-am provocat pierderi grele. Aproape că ne 
hotărâsem sorții, prin curaj, când ticăloșii au trimis un elicopter 
de luptă, care înconjura poziţiile noastre ca o pasăre de pradă. 
Scuipa foc. Mulţi dintre fraţii mei au căzut. Am luat o bazooka și 
am tras în monstru. În același timp, pilotul a trimis o rafală de 
mitralieră în direcţia mea. A fost o explozie imensă, iar faţa mi-a 
fost făcută bucăţi. Rușii au atacat tabăra și m-au luat prizonier. 
Aș fi preferat să mor. 

Khaled încuviință și sorbi din ceai. Era șocat că Abi Sahan 
putea povesti cu atâta detașare despre ororile comise de 
ocupanți. 

Gura acestuia se răsuci, iar faţa lui păru și mai grotescă. 

— Tu vei fi scutit de o asemenea rușine. Misiunea ta este 
divină. 

— Știu. 

Abu Kais puse jos paharul gol. 

— Înainte să plec, aș dori să te întreb dacă ai vreo dorinţă 
specială pe care să ţi-o putem îndeplini. 

Khaled își trecu mâna prin părul gras. Îi bătea inima cu 
putere. Își imagină chipul mamei sale. 

— Aș dori să vă îngrijiţi de mama și de familia mea după 
misiune. Nu aș vrea să le lipsească nimic... 

— Familia ta este și familia noastră. Fapta ta va fi 
recompensată. Ne vom îngriji să-i facem mamei tale și familiei 
traiul cât mai ușor pe Pământ. Când le bate ceasul, te vor urma 

în Paradis. Acolo îi vei putea întâmpina și te vei putea ocupa de 
ei. 

— Este nevoie și să terminaţi o poartă de fotbal. 

Cei doi bărbaţi râseră. 

— Și de aceea se va ocupa cineva, zise Abu Kais. 

— Pot să mai primesc niște ceai? 

Fără alte cuvinte, Abi Sahan îi turnă din nou, în stil marocan. 

— Ce se va întâmpla după ce-mi dau viaţa în lupta pentru 
libertate? întrebă Khaled. 

De data asta, îi răspunse Abi Sahan. 

— Va veni un înger și te va trece podul As-Sirat spre Jannah®. 

— Un înger? Sunteţi siguri? 

— Pe cât de siguri suntem de credinţa noastră. Vei vedea. 

Khaled tăcu. 

— Gândește-te că tu ești cel care va schimba lumea. Vom fi 
mândri de tine. Allah va fi mândru de tine, pentru că misiunea ta 
îi reflectă voia. 

Abu Kais îl luă pe Khaled de braţ și îl strânse liniștitor. 

— Ne vom revedea? întrebă Khaled. 

Abu Kais îi surâse. 

— Insh'allah! Ne vom vedea în Paradis. 


$1 Denumire arabă pentru Paradis, în cultura islamică (n. trad.). 

Valdemossa, 14:59 CEST 


Fitzgerald își târa picioarele în șlapii de plajă noi. Nici nu-și 
mai amintea când cumpărase ultima dată așa ceva. Șlapii vechi 
îi avusese peste 20 de ani și, din păcate, îi uitase într-un motel 
din zona Midwest a SUA. Noii șlapi îi cumpărase la Londra, cu 
niște zile în urmă, înainte să se urce în avionul cu destinaţia 
Mallorca. Insula Soarelui îl întâmpinase cu o ploaie deasă. 
Fitzgerald se blestemase - mai bine cumpăra o umbrelă! 

După-amiază era încă umed. Pe alocuri, pământul scotea 
aburi. Soarele atrăgea umezeala înapoi spre cer. Când 
Fitzgerald se uită pe geam, se gândi la un poem de Goethe. 
Sufletul uman este ca apa. Vine din cer, la cer se ridică. Mai luă 
o gură de whisky și se îndreptă alene spre piscină. Căldura îl lovi 
în  moalele capului când ieși pe ușa de sticlă. 
Alcoolul păru să îi țâșnească prin sânge. Cu ochii pe jumătate 
închiși, îl vedea pe Ivan, care ședea la o masă rotundă de lângă 
piscină, sub o umbrelă cu reclame la îngheţată. Rusul avea o 
înfățișare grotescă. Piciorul lui alb purta un șort multicolor. 
Proteza era de un gri închis și semăna cu un picior doar la 
formă. Tricoul cu imprimeu cu palmieri, un soare zâmbitor și 
mesajul „Suvenir din Mallorca” trăda că Ivan îl cumpărase la 
scurtă vreme după sosirea pe insulă. 

Fitzgerald se strâmbă. Poate că rusul avea doar căciuli de 
blană și lenjerie tricotată în dulap. 

Pe masă erau o sticlă de vodcă și o tablă de șah. Ivan se 
scărpină în cap și mută nebunul alb, apoi calul negru, pe care-l 
luă cu tura. Răzbunătoare, regina neagră luă calul și dădu șah la 
regele alb. 

— Frumos tricou, zise Fitzgerald, apropiindu-se de masă. 

Ivan mută regina albă, apărând regele. O mișcare deşteaptă, 
pentru că regele proteja regina, iar ea ameninţa piesa neagră. 

— Să îţi zic de unde-l am? spuse Ivan, cu ochii la joc. 

— Nu e tocmai genul meu. 

Un râset răgușit răsună din gâtlejul rusului. 

— Așază-te! i 

Fitzgerald își trase un scaun de plastic și se așeză. Işi făcu 
vânt cu un suport pentru bere. 

— E foarte cald aici. 

— Este mai bine decât în punctul de întâlnire anterior. Cum îi 
merge angajatului tău? 

— Iși caută un nou job. 

Ivan mută înapoi regina neagră. 

— Personalul de calitate e greu de găsit. 

— Uneori, trebuie să ajuţi. 

Fitzgerald rânji. 

Ivan ridică privirea. 

— Da, am auzit. 

— Nu știu despre ce vorbești. 

— Termină! Ţi-ai pescuit un agent de top al Mossadului. 
Pentru asta au trebuit să moară mulți. 

— Nu am nicio legătură cu asta. Misiunea eșuată mi-a picat la 
fix, și pentru că îi aveam la mână pe israelieni... 

— Băiatul are potenţial. 

Fitzgerald încuviinţă. 

— Ştii că versiunea oficială a acţiunii de salvare este doar o 
poveste cusută cu aţă albă? 

— Informatorii mei îmi spun că a fost vorba despre lichidarea 
unui terorist de top. 

— Nici măcar nu știam că Abu Kais e din nou activ. 

— Abu Kais? 

Ochii lui Ivan se măriră. 

— Nu știai? 

În acel moment, intră un chelner îmbrăcat într-o cămașă 
transpirată. 

— Să aduc ceva domniilor voastre? 

Ivan clătină din cap, arătând spre sticla de vodcă. 

— Aş vrea o cafea, zise Fitzgerald. 

— Desigur, domnule. 

Chelnerul vru să se întoarcă pe călcâie, când Ivan îl prinse de 
mânecă. 

— Adu-i te rog un pahar domnului! 

— Desigur. 

Fitzgerald clătină din cap. 

— Nu beau votcă pe vremea asta. 

Ivan își împinse buza de jos în afară. 

— Dar whisky, da? 

— Asta-i altceva. 

— Ştii că rușii sunt foarte ospitalieri și este urât să îi respingi. 

— Cuvântul „ospitalitate” este străin de relaţia noastră. 

— Dar vremurile acelea au trecut, nu? 

— Poate. Păcat, de fapt. Era un sentiment plăcut să controlăm 
politica mondială cu fineţe și în secret. 

Ivan râse iar. 

— Ah, da... făcătorul de regi al CIA-ului. Dacă-mi amintesc 
bine, misiunile erau un succes doar când se amestecau norocul 
și violenţa. Dulles a fost un baron al minciunilor incapabil. 

— Allen Dulles a fost cofondatorul CIA și unul dintre cei mai 
inovativi directori. Sub conducerea lui am băgat la cutie 
comunismul, la începutul Războiului Rece. 

— Este adevărat că lovitura de stat din Iran a fost un succes. 
Dar a fost plătită cu sânge și cu cele mai importante și mai 
puternice arme ale CIA. 

— Măcar am avut cash. 

Acum râseră amândoi. Chelnerul puse ceașca de cafea și 
paharul gol pe masă, cam iritat, și se întoarse în spatele 
tejghelei. 

— Care nu v-a protejat de rateurile din Indonezia și din Cuba, 
zise Ivan. 

— Dar a permis Tunelul de la Berlin... 

— Despre care am știut de la început. A fost amuzant să vă 
hrănim cu informaţii secrete false. 

Fitzgerald sorbi din cafea și se strâmbă. Era apoasă și subțire. 
Instant. 

Ivan desfăcu dopul sticlei și turnă în ambele pahare. 

— Este mai bună decât orice altceva. 

Resemnat, Fitzgerald îndepărtă cafeaua și luă paharul. Ştia că 
era o greșeală. 

— Cea aflat ogarul tău? întrebă el. 

Ivan ridică paharul. 

— TlycTb y Teba Hnkorqga He OyqeT ropbkux MOMeHTOB, 
HECO/IeHbIX LIyTOK N KWCIIbIX Yy/IblI00K. BbinbeM 3a CIIaMOCTb 
XN3ZHU!. 

Fitzgerald înghiţi o dușcă serioasă. 

— Ce înseamnă? 

— Să nu ai niciodată clipe amare, glume nesărate și zâmbete 
acre. Să bem pentru dulceața vieţii! 

— De parcă glumele rusești n-ar fi nesărate. 

Fitzgerald goli paharul. 

Rusul rânji larg. 

— Am și o informaţie suplimentară. 

— Ce preţ trebuie să plătesc? 

— Mă superi. Ciocnim pentru noua noastră relaţie și primești 
informaţiile gratuit. 

— Ce nouă relaţie? 

Ivan umplu din nou paharele și îl ridică pe al său. 

— Ce ar fi dacă ne-am îngropa vechea dușmănie și ne-am 
purta ca niște adulți? 

— De acord. 

Fitzgerald nu avea niciun interes să fie prieten cu rusul. Dar 
era sigur că Ivan nu vorbea serios. Erau prea diferiţi. Aveau să 
se certe, până la urmă. 

— Ce ai pentru mine? 

Ivan îi povesti că Ben el-Fna și Maddissi Abu Mohammed erau 
aceeași persoană. Și despre atacul plănuit. Dar asta nu îl 
interesa pe Fitzgerald, pentru că știa deja. Și intenţiona să 
folosească informaţiile în avantajul său. 

Brandenburg, 15:08 CEST 


Gregor trase din ţigară. Fumul îi zgârie traheea și i se înfipse 
ca un cuţit în plămâni. Nenorocite de ţigări poloneze! Ce naiba 
puneau în ele? Cu siguranţă, nu tutun. Poate rahat de măgar? 
Pe drumul de la Berlin spre această parcare uitată de lume, care 
se afla undeva între Gross 
Mehssow și Crinitz, își cumpărase o cafea și o plătise scump. 
10 euro - cu pahar prietenos cu mediul și trei reumpleri incluse. 
De parcă s-ar fi întors vreodată acolo. Cea mai rea parte era că 
deja se răcise. 

lar și iar își privi ceasul. Attila ar fi trebuit să ajungă cu 
30 de minute în urmă. Nu era surprins, pentru că Attila nu 
ajunsese niciodată la timp, de când îl știa. Incordarea îl făcea să 
transpire. Nu, nu încordarea. Era teamă pură. Viaţa sa se afla pe 
muchie de cuţit. Femeia se numea Eva, care nu putea fi numele 
ei real, iar bărbatul, Adam. Îi explicaseră totul. Spuseseră că el 
era un risc, o urmă către o infracțiune. Și făptașii îndepărtau 
urmele. În cazul lui, spunea Eva, Attila ar fi acţionat riguros. 
Final. De negăsit. Poate repede, spusese ea, însă doar dacă 
Attila nu afla că fusese trădat, caz în care ar fi fost dureros. 

— Mai dureros decât electroșocurile? întrebase Gregor. 

Eva zâmbise strâmb. Adam se uitase în oglinda retrovizoare. 

Dacă Adam și Eva rămăseseră singurii lui prieteni, era în 
rahat. 

— Unde ai fost? 

Vocea lui Attila răsună brusc. Gregor tresări și se întoarse 
încet. Attila nu venise singur. Lângă el era un tip cât un urs. La 
fel de mare și la fel de păros. Avea privirea întunecată. Mâinile, 
îngropate în buzunarele jachetei. Materialul era umflat. Ce 
zisese Eva? „Vor veni înarmaţi. Să nu fugi. Nu ești niciodată mai 
rapid ca un glonţ. Ai priceput?” 

Nu erau deloc perspective plăcute, se gândi Gregor și se uită 
încă o dată la materialul umflat. 

— Te-am întrebat ceva. 

— M-am dat la fund. 

Iși simţea limba ca pe un corp străin. 

— Trebuia să plec. 

Să nu povestească prea multe, altfel se vor prinde de 
minciună prea devreme, îi spusese Eva cu puţin înainte să 
coboare din mașină. „Poartă-te firesc. Ca întotdeauna”. 

Dar ce se întâmpla acolo nu era firesc. 

Lui i se părea ultima zi. 

— De ce te-ai dat la fund? 

— Gonzales ăla m-a speriat. Mi-a dat de înţeles că știu prea 
multe și că nu are încredere în mine. 

Attila tăcea. 

— Tu ai încredere în mine? 

— Afacerea asta este într-o fază critică, răspunse Attila. 
Trebuie să fim foarte atenţi. 

Pe Gregor îl trecură sudorile. Eva avea dreptate. Attila îl 
minţise. Il aruncase ca pe hârtia igienică folosită. 

— Ocupă-te! comandă Attila. 

Asasinul rânji și scoase din jachetă un pistol cu amortizor. „Nu 
fugi. Nu ești niciodată mai rapid ca un glonţ”. O afirmaţie logică, 
pe care corpul lui o refuza. Voia să fugă, voia să plece departe. 
Departe de tot rahatul acela. Asasinul se apropia de el, rânjind 
larg. Gregor nu mai rezista. Voia să fugă. Trebuia să fugă. 
Asasinul își întinse laba după el. 

— Hai la tati! Așa merge cel mai repede. 

In ultima clipă, se feri, apoi o luă la fugă. Până când o 
împușcătură sfâșie aerul, urmată de alta. Se clătină și simţi o 
durere în umăr. Glezna îi alunecă într-o parte. Cu ultimele 
puteri, se sprijini de primul trunchi de copac, în cădere. Se auzi 
a treia împușcătură. 

Apoi apăru Eva. Avea o armă automată în mână. Se opri lângă 
el, ţintind. O a patra împușcătură ţiui prin aer. 

— Rahat, strigă Wiebke. Ce-i atât de greu de înţeles la „nu 
mișca”? 

Își atinse urechea. 

— Aici Caniș 2. Obiect 1, asigurat. O ţintă scoasă din joc. Ținta 
principală fuge. Repet: ţinta principală fuge. 

— Ce s-a întâmplat? 

Wiebke îl ajută să se ridice. 

— Tu. 

El se uită în jur. Asasinul zăcea la pământ. 

— Dacă nu te-ai fi mișcat, l-aș fi nimerit cu primul glonţ, iar pe 
prietenul tău, Attila, cu al doilea. Dacă nu te mișcai, nici asasinul 
nu se mișca. 

— Eva, eu sunt Obiectul 1? 

— Eşti un tembel, asta ești, îi răspunse Wiebke. 

Trosniră crenguţe. Stefan apăru din tufișuri. Clătinând din cap, 
se apropie de Wiebke. 

— Credeam că soldaţii de elită nu trag niciodată pe lângă. 

— Fostă soldat de elită, răspunse Wiebke. 

Stefan încercă să o ia cu mâna de după umeri, însă ea se feri 
și se sprijini de un trunchi de copac, cu braţele încrucișate. N- 
avea nevoie de compasiune. 

— Attila a scăpat? 

Stefan strânse din buze și încuviinţă. 

— Am trimis deja un pont Serviciilor. Dar sunt preocupați de 
altceva. Avem un avertisment de atac de la britanici. 

— Mai concret? 

Stefan o privi intens. 

— Se poate presupune că eram pe urmele reţelei corecte. Așa 
că ne putem aștepta la un atac. 

— Singura întrebare este când și unde, spuse Wiebke. 

— Exact, confirmă Stefan. 

— Cu el ce facem? făcu ea un semn spre ușă. 

— S-a decis că îl predăm Serviciului Federal de Informaţii. Au 
și alte opţiuni în afară de Protejarea Constituţiei. 

— Și asasinul mort? 

Stefan zâmbi. 

— De el mă ocup eu. 

Siria, 06:35 CEST 


Abi Sahan îi spusese lui Khaled să meargă la Nedved după 
Fadschr. Cecenul îl aștepta în magazia de tablă. 

— Tu ești alesul? întrebă Nedved. 

Khaled încuviinţă în tăcere. 

— Mi s-a spus să vin aici. _ 

— Sunt mândru să te cunosc, frate. Într-adevăr faci ceva 
demn de un adevărat musulman. 

— Ce trebuie să fac aici? 

Khaled simţea încordarea. Fiecare secundă petrecută în 
tabără îl lămurea că urma să moară. 

— Stai jos. 

Nedved arătă spre pernele de pe podea. Un steag negru, cu 
însemnele Profetului, atârna pe perete. 

— Citește asta, spuse Nedved. 

Îi dădu un bilet lui Khaled. 

— Dar, mai întâi, să pornesc camera. 

Lumina roșie se aprinse. Lui Khaled i se uscă gura când îi făcu 
semn Nedved. 

— Nu există alt dumnezeu în afară de Allah. 

Crezul. Lui Khaled îi tremura biletul în mână. De ce trebuia să 
treacă drumul către Paradis prin moarte și violenţă? De ce era 
un act terorist fapta unui musulman adevărat? Khaled îl privi pe 
Nedved, care devenea iritat. Îi ceru să continue, cu o mișcare 
din mână. Khaled își linse buzele. 

— Jur credinţă lui Abu Ayman al-lragi din katiba“? Abu Dujana. 
Îl recunosc drept calif, și, astfel, drept succesor legitim al 
Profetului. Îmi voi vărsa sângele, sudoarea și lacrimile pentru el. 
Fapta mea a fost îngăduită de el și astfel devine dreaptă în fața 
lui Allah. Allah mi-e martor, și Mahomed este Profetul său. 
Khaled înghiţi în sec. Prea multă vreme au adus forțele 
imperialiste ale Occidentului război, nenorocire și distrugere în 


62 Cuvânt de origine arabă folosit în limba franceză pentru o unitate sau o tabără de 
combatanți, în diverse conflicte din Africa de Nord sau din Sahel (n. trad.). 


VP - 227 


tara noastră. Prea multă vreme a suferit doar poporul lui Allah 
de pe urma violenței. Casele noastre au fost distruse de bombe 
americane. Femeile și copiii au fost uciși de gloanţe britanice. 
Soldații noștri au fost torturați de soldaţii francezi. Niciodată nu 
se va mai întoarce forța satanică a necredincioșilor în ţara 
noastră. Ne vom răzbuna. Poate că suntem inferiori din punct de 
vedere militar. Poate că armele noastre nu sunt atât de 
moderne, însă avem ceva ce soldaţii imperialiști nu au. Avem 
credinţă și avem voinţă să murim pentru credinţa noastră. 

Khaled trase aer în piept. Se uită la Nedved, nesigur, însă el 
doar încuviinţă din cap. 

— Eu, Khaled Haj Mohamad, sunt gata să mor pentru ţara 
mea și pentru credinţa noastră. Noi credem că suntem chiar noi 
arma. Sunt o armă și apuc pe drumul martirilor. Un înger mă va 
duce în Paradis. Sunt un mujahedin mândru. Prin atacul meu 
binecuvântat de Allah voi lovi direct în târfa care călărește 
taurul. Familia mea va fi mândră de mine. Nu vor fi lacrimi - 
decât de bucurie. Sunt aici, gata să lupt. În numele lui Allah, 
preamilostivul, este doar începutul. Leii Islamului își încep 
atacurile împotriva cruciaților. Allah mi-e martor, iar Mahomed 
este Profetul său. A/lahu akbar! 

Khaled lăsă biletul să cadă. Nedved lăsă camera jos și făcu un 
semn din cap, aprobator. Apoi, dispăru în spatele ușii. Abi Sahan 
aplaudă. 

— Nu te-am văzut venind, frate, spuse Khaled. 

— Am fost aici tot timpul. Cuvintele tale m-au atins. După 
fapta ta, va fi o consolare pentru cei care vor să-ţi calce pe 
urme. Tinerii noștri războinici vor dori să te imite. 

— Cuvintele tale mă umplu de mândrie, Abi Sahan. 

Khaled privi în pământ. 

— Vei pleca de îndată. Te așteaptă mașina. 

— Unde? întrebă Khaled, cu o strângere de inimă. 

— Prin Turcia, în orașul iubirii. 

Koln. 14:41 CEST 


Peter n-avea idee de ce se numea „Colţul german”, pentru că 
nu era o cârciumă pe colţ. Era o clădire veche, cu acoperiș plat, 
din anii '70, în mijlocul unor case cu mai multe etaje, cu aspect 
decrepit. Barul era lambrisat cu stejar, iar pe pereţi se vedeau 
plăcuţe de plumb cu sfinţi și alte motive. Mirosul de bere 
amestecată cu sudoare umplea încăperea. Jocurile mecanice 
păcăneau, asincron cu televizorul. Proprietara avea ochii lipiţi de 
ecran. Erau știri despre germanii din Rusia. 

— Familia a părăsit Germania acum trei generaţii. Germanii 
au o cultură bună. Vreau să învețe copiii mei despre ea. De 
aceea suntem aici. 

— Avea doar un ciobănesc german. 

Monika puse un pahar la uscat. 

Explicase cuvântul „german” din numele cârciumii. 

— Vorbești singură? 

Peter se aplecă peste tejghea și îi zâmbi. 

Monika zâmbi și ea. 

— Nu te-am auzit intrând. 

La televizor, rusul german spunea: 

— Dar ce a rămas din cultura germană? Unde sunt poeţii și 
gânditorii? Când văd xenofobia de la știri, mă gândesc că unii n- 
au învățat din trecut. De aceea nici tinerii nu pot să învețe. 

Peter se aplecă mai mult și o sărută pe chelneriță pe obraz. 

— Eddi e aici? întrebă el. 

Ea încuviință. 

— În club. 

Peter trecu printr-o ușă metalică ponosită și apoi cobori niște 
scări. Lângă toaleta bărbaţilor se afla altă ușă gri. Camera de 
dincolo de ea era inundată de lumina difuză a ecranelor. Eddi se 
afla în faţa lor și se uita la niște imagini color. Nu îl remarcă. 

Lângă ecrane atârna o placă de plută, cu numeroase articole 
de ziar prinse de ea. 

— E un fragment nou? întrebă Peter, citind: „Scandal! Legea 
azilului protejează hoţii de la metrou”. 

Eddi ridică scurt privirea și dădu din cap. 

— Este o glumă. Aș râde, dacă n-ar fi de plâns. 

Pufni. Mereu pufnea când era supărat. 

— Bea o bere și uită! 

— Ce crezi că fac aici? 

Peter ridică din umeri. 

— Muncești? 

— Îmi caut o nouă conexiune feroviară. 

— Ce ar trebui să înțeleg din asta? 

— Ştii că merg în fiecare dimineaţă cu trenul la muncă. 

— Așa, și? 

— De câteva săptămâni, pe peron se află o cucoană. Vaca 
proastă mă mârâie mereu. Am încercat să o ignor... Dar deja era 
neobrăzare. 

— A mers? 

— Nu! La naiba! Nebuna mă calcă pe nervi. Ce mă 
interesează dacă merge mult cu trenul în interes de serviciu? 
Sau dacă ea și maică-sa au ales un tapet galben? 

— Cred că are nevoie de o sculă între picioare. 

Eddi lovi masa cu podul palmei. Scrumiera săltă și împrăștie 
scrum pe tăblie și pe tastatură. 

— La naiba, ai dreptate. Cred că e nefutută cronic... 

— Și acum îţi cauţi altă conexiune? 

— Nu vreau s-o fut eu. E prea dubios chiar și pentru mine. 

Peter se așeză. 

— Și celălalt proiect al tău cum merge? 

— Te referi la „Germani pentru Germania”? 

— Uau, ce bine sună! 

Eddi stinse ţigara și își aprinse una nouă. 

— Așa ar trebui. Mai avem o solicitare. 

— Cât de tare! 

— Deja suntem 13. 

— Nu-i rău. 

— Da. Am senzaţia că ne crește numărul zi de zi. Oamenii 
sunt sătui și politicienii nu reacţionează. Nici polițiștii. Uită-te 
numai la situaţia din Kalk sau din Mulheim. 

— Nu sunt sigur dacă n-ar trebui să lași lucrurile în seama 
poliţiei, în fond. Au o logistică superioară și sunt pregătiți pentru 
asta, știi? 

— Prostii! Stau pe la colţuri și se uită cum tinerii străini se 
plimbă pe străzi ca regii și fac pe nebunii. Trebuie să lovim și 
noi, și vom lovi. Nu vrei să ni te alături? 

Peter clătină din cap. 

— Un grup de justiţiari nu mi se potrivește. 

— Haide! Avem nevoie de oameni ca tine. 

— Vreau doar să beau două beri. Celine e la mine. Mâine 
mergem la Disneyland Paris. 

— De unde-ai făcut rost de biștari? 

După a treia bere, Peter își băgă în gură o gumă de mestecat 
și porni spre casă. 

Berlin, 19:12 CEST 


Attila tremura. Ședea pe un scaun. Simţurile îi funcționau la 
turație maximă. Simţea scaunul dur și mirosul de mucegai și de 
gunoi din pivniţă. Le simţea gustul pe limbă. Atât că nu putea 
vedea bine, pentru că lumina lămpii cu picior îl orbea. Tot ce se 
afla dincolo de ea era în beznă. Cu siguranţă, aștepta cineva 
acolo. Nu l-ar fi lăsat singur. 

Triunghiul luminos al ușii care se crăpa apăru în întuneric, 
urmat de scârțâitul balamalelor. Se apropiau pași grei. 

— Gonzales e gata să continue să lucreze cu noi, spuse 
bărbatul. 

— Minunat, spuse Attila. Am pregătit afacerea cât de bine am 
putut. De ce ar vrea spaniolii să se retragă? 

— Poliţia se agită. Serviciile te caută, frate, zise omul. 

— Dispar. În Cecenia sau în Siria. Acolo n-or să mă găsească. 

— Problema nu este viitorul, frate, ci prezentul. 

Attila își linse buzele. Deci despre asta era vorba. Știuse că va 
trebui să negocieze pentru viaţa lui. 

— Am adus mulţi războinici în Siria, zise el repede. Am 
contacte și o rețea, pe care le pot folosi. 

Drumul va fi anevoios, dar jur pe Allah, kafirii nu mă vor 
prinde niciodată. Nu renunt fără luptă. 

Celălalt tăcea. Lui Attila îi bătea inima cu putere. Tăcerea 
devenea apăsătoare în spaţiul îngust. 

— Te-ai împăcat cu Allah, frate? 

Braţele lui Attila îi căzură pe lângă corp. Închise ochii. Simţea 
arsura lacrimilor. 

Un clinchet metalic sparse tăcerea când fu apăsat trăgaciul 
unui pistol. 

Paris, 20:39 CEST 


Khaled se afla la coada care se formase în faţa Biroului de 
Imigrări. Avea o valiză care nu era a lui, însă turcul cu păr cărunt 
din Istanbul spusese că un turist fără bagaj ar stârni bănuieli. 
Așa că, în aeroportul Sabiha Gökçen, furaseră prima valiză 
potrivită. 

— Suivant, s'il vous plaît”. 

Era vocea femeii de la vamă. Îi venise rândul lui Khaled. 
Se apropie, zâmbi și întinse pașaportul turcesc fals. Funcționara 
analiză documentul cu atenţie. 

— Motivul călătoriei? întrebă ea. 

— Turism, răspunse Khaled, așa cum îl învățase turcul pe 
drumul de la Gaziantep la Istanbul. 

Apoi, îi arătă bileţelul cu adresa scrisă de mână. 

— Prieten, adăugă el. 

Funcţionara îi înapoie biletul și pașaportul. 

Afară, Khaled inhală aerul încărcat de gaze de eșapament. Se 
gândi să fugă și să solicite azil pe baza pașaportului fals. Poate 
în Germania. Sau în Suedia. Avea nevoie doar de o poveste 
plauzibilă. Și să spună că primise acte false de la contrabandiști, 
ca să intre în UE. Să fi fost o soluţie? Abu Kais și Abi Sahan 
aveau să-și trimită ogarii după el. Aveau să-l găsească și să-l 
pedepsească urât. Și dacă nu-l găseau? Khaled nu discutase 
despre asta cu Abu Kais, dar era sigur că ar fi aruncat o vendeta 
de sânge asupra familiei sale. Asupra fraţilor să-i și a umei 
Khaled. Ei nu meritau asta. Nu meritau să pătimească pentru 
libertatea lui. Pentru că își trădase credinţa. „Dumnezeu este 
mare”, se gândi Khaled, „și îmi va arăta drumul”. 

Făcu semn unui taxi. Şoferul îl duse într-un cartier 
caracteristic celeilalte părţi a orașului iubirii. Partea pe care nu o 
înfățișau vederile. 

Partea întunecată. 

Aici se înghesuiau laolaltă buncăre de locuit urâte. Pereţii 
cenușii erau trişti, murdari, stricaţi sau colorați de graffiti 
țţipătoare. Gunoiul zăcea pe stradă. Cutii de carton ude și saci de 
gunoi se adunau în fața magazinelor. Mirosea a deșeuri, a 
mâncare mucedă. Amestecat între aceste duhori plutea mirosul 
de miel la proţap, care ieșea din nenumăratele chioșcuri mici, cu 
puţini clienţi. Mașini ruginite erau parcate între buncărele de 
beton și pe marginea drumului. De capote se mai sprijineau 
tineri, care fumau sau beau, sau ascultau muzică - sau toate 
deodată. Nu erau francezi. Khaled și-i imagina marocani, 
algerieni și nigerieni. Francezii nu s-ar fi pierdut în acest cartier, 
dacă nu voiau să mănânce falafel sau șaorma. 

Khaled se uită din nou la bileţel. Se afla în faţa casei cu 
numărul 23. Se uită la treptele de beton și la soneria pe 
jumătate smulsă. Ibrahim locuia la etajul al patrulea. Khaled 
dădu la o parte ușa strâmbă și se strecură pe hol. Il cuprinse 
dezolarea. Pereţii erau acoperiţi cu plăci de faianţă albă, dar 
multe erau ciobite sau deteriorate. Un semn cu „Fumatul 
interzis” atârna deasupra căsuţelor poștale de aluminiu, îndoite. 
„Țigările tăiate cu o linie se înţeleg la nivel internaţional”, se 
gândi Khaled. Tot i se părea o glumă. 

La picioarele celui de-al treilea rând de trepte văzu un 
veteran. Era un francez bătrân, cu față de porc. O ţigară groasă 
îi atârna între buzele crăpate, iar pielea lui semăna cu a beretei 
maronii pe care o purta pe cap. De sub bereta slinoasă ieșeau 
smocuri încăpăţțânate de păr. Câteva șuvițe cenușii i se lipeau 
de frunte. Francezul își șterse sudoarea și se scărpină pe burtă. 
Apoi, își agăţă degetele de găicile pantalonilor. 

Îl măsură pe Khaled din cap până-n picioare și invers. Apoi, 
clătină din cap și scuipă într-un colț. 

— Merde, i se scurse de pe buze. 

Trase din ţigară. 

Khaled trebui să se strecoare pe lângă el. Bătrânul îl privi mai 
departe, iar Khaled mai auzi un „Merde”. Apoi, dispăru din 
câmpul lui vizual și se trezi în fața unei uși vopsite în cenușiu, 
care arăta de parcă un soț extrem de violent și complet beat ar 
fi venit acasă, gelos, și ar fi stabilit că nevastă-sa și-o trage cu 
altul. Khaled bătu și auzi imediat zgomote de pe hol. Târșâieli. 
Cuvinte șoptite. În arabă. Prea încet să poată înţelege. Foșnete. 

Tăcere. Khaled bătu iar. Acum se deschise ușa. Un tânăr gras 
umplu cadrul. Părul lui negru era tuns scurt. Își scărpină 
începutul de barbă. 

— Da? 

„Poate că este Ibrahim”, se gândi Khaled. Se prezentă și 
explică de unde venea. 

— Asta mi-ar putea spune-o oricine. Ai vreun suvenir din 
Turcia? 

— O vedere din Adana, răspunse Khaled. Am primit adresa ta 
de la un turc cu părul cărunt. A spus că pot găsi ospitalitate 
arabă la Paris. Așa să fie? 

Ibrahim lăsă capul într-o parte. 

— Bine ai venit! 

— Insh'allah! 

Ibrahim se dădu la o parte, iar Khaled intră pe un hol 
întunecos. Covorul cenușiu era pătat, iar tapetul cu model 
atârna în zdrenţe. Altfel, era gol. Doar la capătul celălalt se afla 
un tip atletic, cu ceafa de taur. Când intră Khaled, văzu că omul 
își văâră la centură un pistol și zâmbește. 

— Aleikum salam, îl salută el pe Khaled. 

Ibrahim îl conduse într-o cameră. Pe podea erau întinse multe 
covoare. Singurul lucru valoros era o măsuţă pentru ceai, joasă, 
cu tăblie argintată, pe care se aflau un ulcior marocan și patru 
pahare. Mirosea a mentă, iar asta-i amintea lui Khaled de casă. 
Cu dinţii încleștaţi, se așeză turcește. Valiza o lăsase pe hol. 

— Cum a fost drumul? 

Ibrahim îi turnă ceai, fără să întrebe. Khaled luă paharul și 
înghiţi o dușcă. 

— Obositor. Mă bucur că mă pot odihni înainte ca misiunea 
mea să se apropie de final. 

Ibrahim și celălalt schimbară o privire. Khaled se încruntă. 

— Ce este? Nu e ceva în regulă? 

Necunoscutul clătină din cap. 

— Diavolii ne-au luat urma. Aproape că ne-au prins în 
Germania. 

— Faouz a fost informat. Trebuie să ne grăbit, completă 
Ibrahim. 

— Totul este pregătit? 

Khaled își dădu seama că avea ceva în gât și că îl împiedica 
să respire. 

Faouz încuviință. 

— Valiza cu sabia lui Allah se află aici, în locuinţă. 

— Când pornesc? 

— Mâine dimineaţă. Biletul tău este deja cumpărat. Te voi 
duce eu la gară. 

Ibrahim se ridică. 

— Ce vrei să faci? întrebă Faouz. 

— Cușcuș cu legume. Khaled trebuie să fie flămând. 

Deja mâine? Cele două cuvinte se târâră prin mintea lui 
Khaled. Faouz remarcă. Vocea i se încălzi. 

— Ești un mare om, Khaled. Ibrahim te venerează. Fii mare! 
la-ți sabia și împlânt-o în inima dușmanului! 

II atinse pe Khaled cu o carte roasă. Era Coranul, cartea 
consolării. Khaled dădu paginile și citi: 

— Allah sporește și scade mijloacele de trai după propria voie. 
Se bucură de viața pământească, dar viața de partea aceasta nu 
e decât un bine trecător, în comparaţie cu viața pe celălalt 
tărâm. lar necredincioșii spun: „De ce nu i s-a trimis semn de la 
Dumnezeu?” Spune: „Allah lasă să piară pe cine-i este voia și îi 
călăuzește la el. Sunt cei care cred și ale căror inimi se bucură 
când se gândesc la Allah. Cu adevărat, pomenindu-l pe Allah, 
inimile se liniștesc. Cei care cred și fac fapte bune se vor bucura 
de fericire și de un cămin splendid”. 

— Liniștește-ţi inima! Allah este cu tine! 

Faouz ieși din cameră. 

Khaled se gândi iar la poarta de fotbal neterminată. Brațele îi 
deveniră grele. Lăsă Coranul jos. Plânse în tăcere, în secret și în 
singurătate. 

Paris, 08:16 CEST 


Rere Debeuf gonea într-un Peugeot RCZ prin traficul de 
dimineaţă.  Claxonul scheuna. Primiseră un pont de la 
nenorocitele de maimuțe insulare care considerau încă Imperiul 
Britanic drept buricul Pământului. Nenorociţi ignoranţi. Lui Rene 
nu îi plăceau englezii. Singura naţiune adevărată era cea 
franceză. Vive la France! 

Brusc, apărură doi pietoni pe stradă. René intră în viteza a 
patra. Motorul mașinii sport protestă. Întârzierea fu suficientă 
să-i facă să sară pe trotuar. 

— Vrem să ajungem întregi, dragule, spuse Katja, care ședea 
relaxată pe scaunul de lângă el. 

— Mașina se târăște. Știu să conduc. 

— Sigur că da. Dar știu și ceilalţi? 

Peugeotul luă o curbă strânsă. Cu o manevră iscusită, reuși să 
țină mașina pe carosabil. 

— Spune-mi, ce crezi despre asta? Despre pont. Nu e absurd, 
nu? 

Franţa fusese lovită de teroarea islamistă ca nicio altă ţară. 
24 de atacuri de la cel împotriva revistei de satiră Charlie 
Hebdo. De atunci, starea de urgenţă fusese mereu în vigoare, 
prin lege. Nu era de mirare că forţele de securitate reacționau 
imediat. De dimineaţă, Direction Generale de la Sécurité 
Intérieure® primise un mesaj de la poliția vamală, privind un 
călător suspect de pe aeroport. Un tânăr turc se dăduse drept 
turist. La scanarea bagajului, în valiza sa erau și haine de 
femeie. Nimic neobișnuit, că doar erau transsexuali peste tot pe 
lume. Mai ales în ţările care pretindeau că îi eradicaseră. Dar 
apoi a apărut un avertisment de atac din partea MI5. Starea de 
urgenţă solicita ca orice observaţie neobișnuită să fie urmărită. 
Aceea era treaba lui Rene și a Katjei. Din fericire, ofițerul vamal 
își amintea adresa pe care i-o arătase turcul. Era o casă 


6 Direcţia Generală de Securitate Internă (lb. franceză în original, n. trad.). 

anonimă dintr-un cartier anonim al Parisului. Dacă-l întrebai pe 
René, doar găinarii locuiau acolo. 

— L-ai găsit pe acest Ibrahim Bassir? 

Katja încuviinţă. 

— Desfășurăm un proces de verificare. Ibrahim a fost arestat 
la graniţa Turciei cu Siria, acum vreun an. Se afla acolo ilegal. 

— De acolo poţi ajunge repede într-o tabără teroristă, spuse 
René. 

— Asta nu au putut-o confirma rapoartele noastre. 

— Cumva se știe asta. Crezi că teroriștii primesc certificate de 
participare? 

Katja râse sincer. 

— Cred că așa le-ar plăcea politicienilor noștri. 

— Aproape am ajuns. 

Se îndepărtară de șosea și ajunseră într-o zonă părăsită. 
Clădiri cenușii de beton. Străzi murdare. Adolescenţi gură-cască. 
Ren€ își mușcă buza. Era convins că, odată cu venirea arabilor și 
africanilor, ţara avea mai multe probleme decât putea duce. 
Opri mașina în faţa unui chioșc de fast-food. Mirosea a pui prăjit 
și a pâine proaspătă. Măcar aduseseră mâncare bună. 

Katja și el coborâră din Peugeot și dădură peste un uriaș cu 
păr cărunt. El își scoase ţigara fumegândă din gură, iar fața lui 
porcină căpătă o expresie îndărătnică. 

— Sunteţi de la poliție? întrebă el. 

Nu așteptă un răspuns. 

— Era și timpul să veniți. 

— Cine sunteţi? întrebă René. 

— Frank Bruhni. Am fost în Legiunea Străină. Am stat zece ani 
în Algeria. 

— De ce credeţi că am fi polițiști, monsieur Bruhni? 

— Adulmec copoii de la o poștă. 

Își atinse nasul, râzând. 

— La fel și teroriștii. 

— Teroriștii? se încruntă René. 

— Locuiesc într-o casă a iadului. leri am văzut doi colorați pe 
care nu-i cunosc. 

— Ce treabă are asta cu locuinţa din iad? 

— Au cântat toată noaptea versete din Coran. Toată noaptea! 
Vă puteți imagina? 

— Unde locuiţi? 

Monsieur Bruhni arătă spre un buncăr de beton cenușiu. - La 
numărul 23. 

Lui René îi bătea inima foarte repede. Era adresa lui Ibrahim 
Bassir. Adresa pe care o arătase la aeroport turcul cu hainele de 
femei în valiză. 

— Merde! 

O luă la goană. _ 

Katja se luă după el. Işi scoase pistolul din fugă. Rene 
rămăsese de multe ori cu buza umflată după ce ajunsese la o 
adresă suspectă. De data asta, era sigur că se afla la locul 
potrivit. 

— Etajul trei, strigă Bruhni după ei. 

Paris, 08:17 CEST 


— Eu cred că Allah face războinici din oameni. Încă din 
pântecele mamei. 

Ibrahim își sprijini bărbia în palme și se uită în jurul lui, la 
cafeneaua în care se aflau. 

Khaled închise ochii. Era un gest blând. Mărinimos. Ca al unei 
mame care-și jelește copilul pierdut. 

— Nu, zise el. Oamenii fac războinici din alţi oameni. 
Dumnezeu n-are nicio legătură. 

— Dar te sacrifici pentru libertate. Allah va fi mândru de tine. 

Khaled își sorbi ceaiul. Infuzia avea un gust hidos, searbăd, 
potrivit cu ambianța. Pereţi acoperiţi cu plăci albe de gresie, 
geamuri cu sticlă fumurie, lămpi joase, o tejghea albă, tot de 
gresie, mobilă veche. Mirosea a cafea și a spumă de lapte, a 
coptură și a brânză topită. Tânăra drăguță, cu păr scurt, blond, 
și nas încovoiat, purta un tricou alb, cu guler polo, și „Cafe de la 
Masure” pe spate. Cel puţin așa îi spusese Ibrahim. 

— Fac asta pentru că ne obligă oamenii. Devin războinic 
pentru că necredincioșii ne amenință credinţa. Allah se va 
bucura. 

Ibrahim se uită la ceas. 

— Mai avem zece minute. Apoi trebuie să mergem la peron. 

Khaled își ascunse fața în cana mare, bând. 

— Vrei să-ţi mai iau o sticlă de apă, în caz că ţi se face sete în 
tren? întrebă Ibrahim. 

Khaled nu răspunse, dar încuviinţă. 

Ibrahim se aplecă ușor și șopti: 

— Ești mândru? 

Khaled trebui să se gândească la ce se referea Ibrahim, și 
după ce înțelese trebui să se gândească și ce să răspundă. Era 
mândru? Urmau să moară oameni, și nu doar oamenii care se 
aflau aproape de el în tren, ci și oamenii care locuiau departe și 
care sperau că el se va întoarce. Khaled decise să nu spună 

nimic, ci să rămână tăcut. O încuviinţare era suficientă. Dar nu 
fu. 

— Și eu aș vrea să fiu războinic. 

Khaled puse ceașca jos. 

— Dar ești. Pot merge mai departe numai cu ajutorul tău. 
Războiul are multe forme. 

— Oricine poate face ce fac eu. Tu te umpli de glorie. 

— Voi vorbi pentru tine, fratele meu. 

Ibrahim păru ușurat. Zâmbind, se ridică și plăti. leșiră pe 
stradă, prin ușa batantă de sticlă. 

Paris, 8:21 CEST 


René stătea într-o parte a ușii locuinţei, cu pistolul pregătit. 
Ușa nu părea foarte solidă. O lovitură de picior ar fi doborăt-o cu 
siguranţă. Katja se postase chiar în faţa ei. li simţea parfumul de 
lavandă și mirosul dulceag al transpiraţiei. 

— La trei, șopti el. 

Ea încuviință. 

René ridică trei degete și numără calm. 

La doi, dinăuntru se auziră împușcături. Ușa se crăpă. Corpul 
Katjei fu aruncat în spate de forța gloanțelor. Lovi scările și 
rămase nemișcată la baza lor. 

— Merde! strigă René. 

Lovi lemnul și făcu ușa să se deschidă. O privire rapidă pe hol. 
Din nou la adăpost. Era liber, dar existau trei uși. Multe 
ascunzători. Intră. Pe gât îi alunecă o picătură de sudoare. Se 
uită în prima cameră, baia. Era liberă. Dintr-odată văzu mișcare 
cu coada ochiului. René se aruncă în baie la ţanc. Un glonţ lovi 
peretele în locul unde se aflase capul lui. 
Se lăsă pe vine și aşteptă preţ de două respiraţii, apoi se aplecă 
spre hol. Așteptă ca adversarul să își părăsească adăpostul și să 
tragă iar. Dar nu se întâmplă nimic. Băgă mâna în buzunarul 
gecii și își pipăi telefonul mobil. Nu îi plăcea modelul oricum, și 
mai fusese și cadou de la fosta. Îl aruncă și se izbi de peretele 
holului. Adversarul se desprinse din ascunzătoare și trase. Trase 
și René. Se auzi un strigăt speriat, când își nimeri omul. Acum 
trebuia să acţioneze rapid. Sări și alergă în living, unde un 
bărbat zăcea pe podea, sângerând. Trăia. René aţinti pistolul 
spre el. 

— Nu te mișca! Serviciul Secret Francez! 

Omul de pe podea zâmbi și scuipă sânge. 

— Allahu akbar, spuse el, și scoase un cuţit de luptă. Rene se 
dădu înapoi și ţinti mâna bărbatului. 

— Termină cu rahaturile! 

— Ashadu an la-ilaha-ill-allah wa așhadu anna muhammadan 
rasulullah! 

Era Sahada, crezul islamic. „Nu există alt Dumnezeu în afară 
de Allah, iar Mahomed este Profetul său”. René se șterse cu 
mâna la gură. Avea nevoie de terorist în viaţă, pentru că morții 
nu puteau răspunde la întrebări. 

— Lasă cuțitul jos! strigă el. 

Ca răspuns nu primi decât un alt hohot de râs. Bărbatul își 
înfipse lama în gât. Tresări scurt și rămase inert. 

— Merde! 

René băgă pistolul în teacă, scoase o țigară Gitane fără filtru 
din cutie și o aprinse. Fumul aspru al tutunului negru îl zgârie pe 
gât. 

— Merde repetă el, înainte să privească în jur. 

Camera era mobilată spartan. Multe covoare roase și o 
măsuță cu un ulcior de ceai pe ea. O vedere din Adana, alături. 
René recunoscu moscheea centrală Sabanci, după forma cupolei 
și cele șase minarete. Nu avea amintiri plăcute cu orașul, pentru 
că Adana fusese destinaţia primei călătorii împreună cu Louisa, 
fosta lui. Pe vedere se afla adresa lui Ibrahim, scrisă cu 
caractere arabe și latine. 

— Mersi că mă ajuţi, zise Katja. 

Șchiopătă în cameră, cu o mână pe burtă. 

René ridică din umeri. 

— Știu că porţi vestă. 

— Dar m-ai fi putut ajuta. 

— Ştii că ai aceeași coafură ca Louisa? 

— Deci ai prefera să fi murit? 

El ridică din nou din umeri și își stinse ţigara de perete. 

— Trebuie să găsim indicii despre ceilalți. 

— Imi dau seama că empatia ta nu are limite. Rahat, ce tare 
doare! 

In bucătărie, pe masă, se afla un laptop. Avea clapeta 
deschisă. René porni clipul de pe ecran. Bărbatul şedea în faţa 
unui steag negru, cu însemne arabe și un punct alb. 

— II recunosc drept calif, și, astfel, drept succesor legitim al 
Profetului. Îmi voi vărsa sângele... 

— Un clip de mărturisire. 

Pe René îl trecură fiorii. Da, avea dreptate. 

Lângă laptop era o foaie scoasă la imprimantă: programul 
trenului Thalys de la Paris la Köln. Pleca la 08:45. 

— Știu care e ţinta. René se uită la ceas. Putem ajunge. 

Katja avea deja telefonul mobil în mână. 

Paris, 08:24 CEST 


Celine arăta minunat în rochiţa ei bleumarin. 

— Ești ca o prinţesă. Anna, parcă? întrebă Peter. 

— Papa! 

Celine își puse mâinile în șolduri. 

— Nu sunt Anna. Sunt Elsa! 

Peter zâmbi la afirmaţia hotărâtă a fiicei sale. O mângâie pe 
cap și îi așeză pe cap bentiţa cu urechi de Minnie Mouse. 

— Ţi-a plăcut? 

Ea nu zise nimic, dar începu să țopăie fericită pe peron. 

Era un răspuns suficient de bun pentru Peter. 

— Atenţie! strigă el după ea. Vine trenul curând! 

— Eşti cel mai bun tată din lume! 

— Ţi-a plăcut la Disneyland? 

Celine râse bucuroasă. 

— Vreau să rămân mereu cu tine. Pot? Pot, papa? 

— Cu mine? Nu poţi. Cu siguranţă nu. 

— De ce nu, papa? 

— Mama ar fi tare tristă. 

Celine își scoase în afară buza de jos. 

— Te rog! 

Momentul acela mărunt schimbă totul. Peter își dădu seama 
că își irosise viaţa. Și se gândi că era încă posibil. Era posibil ca 
fiica lui să se mute la el. Peter voia să înceapă o viaţă nouă. Să 
aibă un scop. Sosi Thalys. Trebuiau să se întoarcă în Köln. Dar 
mâine își va suna soţia. În drum spre compartiment, trecu pe 
lângă doi bărbaţi care păreau arabi. Unul era gras și îi spunea 
ceva unuia slab, care avea în mână o valiză veche. 

Paris, 08:45 CEST 


— Merde! 

René încadră între degete Thalysul care se apropia. 

— Trebuie să oprim trenul imediat! 

Katja se ţinea cu mâinile de burtă. Nu putea respira. Faţa i se 
schimonosi de durere. 

— Vrei ca ţinta noastră să detoneze bomba din cauza unei 
opriri neprevăzute? Nu mai putem face nimic. 

El se uită la orar. Următoarea oprire era la Bruxelles. 

— Avem agenți în Bruxelles? o întrebă pe Katja, care se 
așezase pe jos din cauza durerii. 

— O voi anunța pe madame Cartier. 

— Cartier? Ai numărul șefei? 

— Cine știe cunoaște, răspunse ea. 

— Atunci trebuie să mă pun bine cu tine. Pot să-ţi pup 
picioarele? 

René făcu din ochi. 

— Pupă-mă-n cur! 

— Trimit clipul la Bruxelles. Ai noștri vor putea recunoaște 
omul. 

Bruxelles, 10:17 CEST 


Bernard văzu Thalysul trăgând în gara Bruxelles-Midi. Agentul 
își trecu mâna peste gură. Acum era adevărat: în tren se afla un 
tânăr arab cu o bombă. Se cerea atenție maximă. Cea mai mică 
greşeală putea provoca moartea. Asta-i era limpede, cu 
siguranță, și colegului său, Frank, dacă Bernard îi citea corect 
expresia feţei. 

— Trenul a ajuns. Sigur nu ar trebui să încercăm să evacuăm 
pasagerii pe furiș? 

Bernard vorbea la telefon cu colegul francez. 

— Cum vrei să facem asta? Deja suntem noi agitaţi. Cât de 
agitat crezi că este un tip care știe că va muri? 

René era condamnat la așteptare în Paris. Nu mai putea face 
nimic. 

— La fel de agitat ca tine, colegu'? i 

— Ca noi toți. Fă așa cum ne-am înțeles. Incearcă să identifici 
atentatorul și apoi să îl izolezi. 

— De toţi călătorii? 

Bernard nu era convins de planul lui René. 

— Mi-e totuna ce crezi tu. Omul ăsta prezintă o ameninţare 
letală. 

Ren€ își drese glasul. 

— Ai primit clipul de mărturisire? 

— Mă îndoiesc că pot recunoaște ţinta noastră pe baza lui. 
Calitatea este îngrozitoare. 

— Reușești tu! 

René puse capăt apelului. 

Bernard îl înghionti pe Frank. Era semnul de plecare. Intrară 
împreună într-un vagon. Aerul condiționat funcţiona la 
capacitate maximă și era aproape prea frig. Bernard își ridică 
gulerul tricoului polo. 

— Cum procedăm? Ne despărțim? 

Frank încuviinţă. 

— Ne vedem aici în 30 de minute. Sper să-l putem identifica 
pe ticălos. 

Bernard se îndreptă spre compartimentele din direcţia 
locomotivei. După al patrulea, localizase trei persoane care 
puteau fi asasinul. La final, rămaseră cu cinci. Extrem de 
nefavorabil. Cinci opţiuni. O singură echipă. Trebuiau să aleagă. 
Asta făcură Bernard și Frank: deciseră să urmărească un tânăr 
arab care avea o valiză de plastic albastră, plină de stickere, 
vârâtă sub scaun, și ședea vizavi de o femeie care era visul 
oricărui fetișist de picioare. Era desculță în sandalele cu talpă 
înaltă, de plută, și în pantaloni albi, trei sferturi. Trebuia să 
aștepte ca tânărul arab să se poarte ciudat. Dacă era necesar, 
până când voia să detoneze bomba, ceea ce avea să se 
întâmple, probabil, când intrau într-o gară, pentru că atunci era 
cea mai mare expunere publică. Despre asta erau atacurile 
teroriste, despre publicitate. 

Mai erau opt stații până la ultima, Dortmund Hauptbahnhof. 

În Thalys, 12:31 CEST 


Cu gesturi atente, ca bătăile din aripi de fluture, Peter dădu la 
o parte șuvița blondă de pe fața Celinei. Fiica lui își sprijinise 
capul de geam și adormise. Peter zâmbi, își frământa podurile 
palmelor cu vârfurile degetelor, trecându-și degetul mare peste 
arătător. Celine era salvarea lui. Cu siguranţă! Era o ţintă pe 
care dorea să o atingă prin fapte bune. Ea se mișcă și plescăi 
din buze în somn. Peter își retrase mâna. 

— Papa? 

Se trezise și se freca la ochi. 

— Am nevoie la baie. 

— Să vin cu tine? 

— Nu mai sunt bebe. 

Sări de pe scaun și trecu pe lângă el. 

— Stai așa! 

Ea se opri. 

— Toaleta este în vagonul din spate. În cealaltă direcţie, arătă 
el peste umăr, cu degetul mare. Nu mai ești bebe, ziceai? 

Celine chicoti. 


VP - 249 


73 


În Thalys, 12:47 CEST 


Își trecu degetul mare peste detonator, apoi se opri. Îi stătu 
inima. Închise ochii. Acum! 

— Ce faci acolo? 

Era vocea luminoasă a unei fetițe, care pătrunse până la 
Khaled ca prin ceaţă. In mintea lui, aproape că trecuse puntea 
dintre aici și acolo. Doar câţiva pași, apoi voi pătrunde în 
veșnicie. Nu va mai conta. Fără furie, fără ură, fără emoții 
omenești. Doar dragoste pentru Allah. 

Khaled trebui să se forțeze să deschidă ochii. | se părea că i 
se împletise deja conștiința cu eternitatea. Fetiţa avea cel mult 
opt ani. O mică prinţesă. Zâmbetul ei îi ajunse lui Khaled la 
inimă. Cobori privirea în podea. Detonatorul din mână i se păru 
brusc ceva greșit. 

— Shukran djazilan, zise Khaled. Mulţumesc din inimă! 

Îi zâmbi și el. 

— Ajungem cu 40 de minute întârziere în gara din Köln... 

Anunţul îl făcu pe Khaled să tresară. Colţurile gurii i se păreau 
rigide, iar amorțeala i se răspândea în toată faţa și, de acolo, în 
corp. Chiar și degetele din buzunar încetaseră să mai tremure. 
Detonatorul era un corp străin. Misiunea sa era ireală. Era oare 
voia Domnului să ucidă o fetiță nevinovata? Sau fetița nu era 
nevinovată? Trebuia să moară? Fetiţa încă îi zâmbea, apoi ridică 
din umeri și spuse ceva. Khaled nu înțelese cuvintele. Oare își 
bătea joc? Blestema? Râdea de el? Sau era bunătate? 

Khaled dădu drumul detonatorului, care-i alunecă adânc în 
buzunar, însă nu își scoase mâna din pantaloni. Ceva îl reținea. 
Trebuia să o facă. Dar nu putea. Allah îi trimisese un semn. Nu 
era voia Domnului. Misiunea lui criminală era născută din 
orbirea oamenilor. Din intoleranţă și ură. El, Khaled, mergea pe 
drumul greșit. Calea războinicului nu ducea spre reușită prin 
sânge și crimă. Jihadul lui era diferit. O luptă cu arma înţelegerii. 
Necredincioșii trebuiau să fie convinși că mergeau în direcţia 

incorectă. Că venerau un zeu fals și că se lăsau conduși de 
putere, lăcomie și avere. 

Khaled știa că ultimele eforturi nu fuseseră în van, pentru că 
erau necesare spre a-l ghida pe drumul cel bun. Abu Kais și 
minciunile lui puteau trăi în pace. Nedved era invalid fiindcă nu 
ascultase. Aceea era pedeapsa divină. 

Împinse valiza într-o parte. Fetiţa zâmbi și trecu pe lângă el. 
Apoi se opri chiar lângă valiză. 

Atunci se întâmplă. 

Câteva secunde schimbară lumea. 

Din nou. 

Doi bărbaţi în costume se grăbiră spre Khaled. Nu îi văzuse 
venind. Unul scoase un pistol. Erau aici să-l ucidă. Khaled intră 
în panică. Celălalt bărbat se ciocni de fetiţă, iar trupușorul ei se 
lovi de Khaled, care, din reflex, strânse detonatorul în mână. 

Berlin, 13:30 CEST 


— Germania este împietrită, spunea reportera. În spatele ei se 
vedea un tren arzând. Pompierii se luptau cu disperare să ţină 
flăcările sub control. Potrivit martorilor oculari, Thalys tocmai 
trecuse de Podul 
Hohenzollern când într-unul dintre vagoane s-a produs o 
explozie. 23 de femei, bărbaţi și copii au fost declaraţi morți. 
Mulți alţii au fost răniți, unii foarte grav. 

Wiebke schimbă postul. Aceeași imagine, alt reporter. 
Schimbă mai departe. Aceeași imagine, altă limbă. 

— Este peste tot, spuse Stefan. Peste tot, la naiba! 

Wiebke trăia din nou senzaţia pe care o detesta. Nu doar 
fiindcă o durea sufletul, ci pentru că trebuia să se gândească la 
oamenii care sufereau din pricina eșecului ei. Era unul dintre 
motivele pentru care aruncase prosopul „intervențiilor rapide în 
situaţii de criză”. Nu, nu doar unul dintre motive, ci motivul 
principal. Wiebke nu a mai vrut să fie răspunzătoare pentru o 
asemenea suferință. Și acum era. Dorise să-i salveze viața 
Saskiei, fiindcă nu voia să creadă că sora ei era moartă. 
Cântărise o singură viaţă în raport cu atâtea altele. Din nou. Dar 
merita? 

— Am eșuat, zise ea, sec. 

— Da, am eșuat, spuse Stefan. 

Îi puse o mână pe umăr. Ea îl lăsă. Gestul nu îi diminua vina, 
însă i se părea o atingere liniștitoare. 

Trecu înapoi la primul post. Chipul reporterei se schimbase. O 
expresie şocată i se așternuse pe trăsăturile frumoase, 
transformându-i-le în tușe de grimasă. Se zbătea să își găsească 
vorbele. 

— Am aflat că temerile noastre cele mai negre s-au adeverit. 
A fost postat pe Internet un video de recunoaștere. Organizaţia 
islamistă Katiba Abu Dujana revendică atacul. Autenticitatea 
clipului nu a fost confirmată încă. Se poate să fie un accident 

teribil, însă toate semnele indică altceva. Aici Brigitta Wittlich, 
pentru WDR. 

Wiebke se aplecă în faţă. 

— Katiba Abu Dujana? 

— Ai mai auzit de această celulă teroristă? 

— Desigur. Katiba este cuvântul arab pentru brigadă, iar 
despre Abu Dugan se spune că ar fi urmașul Profetului. Katiba a 
fost fondată la Deir Hafir, în 2012. Islamistă și foarte violentă de 
la început. Au purtat mereu bătălii sângeroase împotriva celui 
de-al unsprezecelea batalion al Liwa-al-Tawhid, pentru 
supremaţia regiunii siriene Deir Hafir. 

— Liwa-al-Tawhid? repetă Stefan. 

— Nu aveam de gând să ţin un curs, dar să zicem. Liwa-al- 
Tawid a fost o adunare de foști soldați guvernamentali și ofițeri 
de rang înalt, care s-au opus președintelui sirian cu scopul de a 
înființa un stat islamic moderat. Dar ideea de moderație s-a 
pierdut pe măsură ce războiul civil se prelungea. După o 
apropiere a organizaţiei de Jabhat-al-Nusra și de așa-zisul Stat 
Islamic, ajutorul umanitar pentru populaţia în nevoie a fost 
complet uitat. 

— Ai luptat alături de ei contra teroriștilor? 

Wiebke îl privi. 

— Ajutorul umanitar și manevrele groaznice de război nu se 
exclud reciproc, în acest caz. 

— Nu mi-ai răspuns. 

— Eu mă întreb cum a reușit o celulă teroristă locală să aducă 
teroarea în Germania. Ce s-a întâmplat? Katiba Abu Dujana avea 
scopul de a controla regiunea Deir Hafir prin legile Șaria€€. 

— A trecut aproape un deceniu, zise Stefan. Timp suficient să 
îngrași monstrul. 

— Nu sunt monștri, îl contrazise Wiebke. Sunt oameni. Asta 
face lucrurile mult mai rele. 


5 Legislaţie islamică fondată în secolele al Vil-lea și al Vill-lea e.n., odată cu 
extinderea califatului Omeiad, primul stat islamic din lume (n. trad.). 

Siria, 14:52 OEE 


— Allahumme entesselamu ve min kes-selam, tebarekte ya 
Zel-celali vela ikram! 

Abu Kais își trecu ambele mâini peste faţă și se ridică. 
Durerea îi săgetă genunchiul. Se sprijini de perete și pipăi după 
baston, pe care se sprijinea dacă nu era nimeni în jur. Cu 
ajutorul său străbătu camera cu o singură fereastră spre est și 
ieși. Folosea camera doar pentru rugăciune. Tot ce mai avea se 
găsea în camera de alături: un sac de dormit și un rucsac cu 
câteva obiecte personale. Și un telefon prin satelit. Care sună. 

— Salam aleikum! 

— Aleikum salam! S-a înfăptuit. 

Apelul se încheie. Un surâs apăru pe buzele lui Abu Kais, apoi 
se lăți pe toată faţa și i se reflectă în priviri. Inima sa zâmbea și 
ea. 

Khaled fusese omul potrivit. Khaled, cu îndoielile sale. Cel 
puţin așa spuseseră ceilalţi luptători pentru libertate despre 
măreţul om. Îl sfătuiseră pe Abu Kais să nu îl trimită pe Khaled 
să vâre sabia lui Allah în pieptul târfei călare pe taur. Dar Abu 
Kais crezuse mereu în Khaled. 
Khaled nu îi trădase încrederea. 

Abu Kais dorea să afle mai multe. Voia să vorbească mai 
târziu cu Abu Mohammed. Dar mai avea ceva de făcut. O 
promisiune de respectat. Era și cea mai anevoioasă cale pe care 
mergeau cei care rămâneau în urmă. Astăzi, era datoria lui să 
pășească pe calea aceea, pentru ultima dată. 

Dădu la o parte pătura veche. Sub ea se vedea un material 
verde, mai fin. Steagul era în culoarea Islamului și purta pecetea 
lui Mahomed. În el era înfășurată o casetă pe care urma să i-o 
dăruiască umei Khaled. Porni și, după scurtă vreme, se afla în 
fața ușii metalice. Abu Kais bătu, cu inima în gât. Se simţea ca 
un actor la ultima reprezentaţie, amuţit de tracul din prima zi. | 
se uscase gura. 

Uma Khaled crăpă puţin ușa. Ochii ei erau roșii, iar faţa 
umflată. Își pierduse mândria și-și ascunsese frumusețea în 
spatele unui zid prăbușit. Când îl văzu pe Abu Kais, își strânse 
mai bine baticul. Nu îl salută. 

— Salam aleikum, uma Khaled! Suntem plini de mândrie, iar 
tu ar trebui să ţii capul sus. 

— Este mort, nu? Simt că a murit Khaled. 

Abu Kais încuviinţă. 

— Misiunea lui a reușit. 

— A reușit? Khaled e mort! 

— Mulţi necredincioși și-au primit pedeapsa cea dreaptă. 

Ea clătină din cap. 

— Când ai pășit prima dată în casa mea, am bănuit ceva. Ar fi 
trebuit să îl opresc pe Khaled! 

Ochii îi sticleau de furie. 

— Acum ce mai vrei? Încă un fiu? 

Abu Kais dădu la o parte pătura maronie și o lăsă să alunece 
jos. Caseta era încă înfășurată în steagul verde. l-o întinse. 

— Ce este? 

— Un dar. Noi, musulmanii, avem grijă de rudele eroilor. Va 
ţine o vreme. 

Uma Khaled se uită la Abu Kais. Buzele și mâinile îi tremurau, 
ochii îi sclipeau. 

— Îmi va aduce fiul înapoi? întrebă ea. 

Numai zgomotul străzii înghiţea tăcerea grea. 

Abu Kais clătină din cap. 

Uma Khaled închise ușa, fără un cuvânt. 

O lună mai târziu 


„Contraterorismul nu are efect împotriva terorismului”. 
Hassan Mohsen (*1982), gerontolog și eseist 


Berlin, 14:41 CEST 


Wiebke se plimba de colo colo prin camera de hotel. 

Se opri la geam și se uită spre parcare. Imaginea nu se 
schimbase, de vreo oră încoace, cu excepţia dubiţei cenușii, din 
care cobora o familie de trei persoane. Stefan trebuia să fi fost 
de mult acolo. Ce îl oprise? Sau poate că nu mai venea? Uitase 
de înțelegerea lor? Ea îl ajuta cu teroriștii, el o ajuta să îi 
găsească pe ucigașii Saskiei. 

Nimeni nu reușise să prevină atacul, fiindcă toată lumea 
dăduse greș. Nu doar Stefan și Wiebke. Toate Serviciile Secrete 
implicate. Khaled Haj Mohammad, căci numele asasinului se 
răspândise între timp în media, nu ar fi trebuit să facă acea 
ultimă călătorie a sa de la Paris la Köln. 

Dar o făcuse. 

Și ucisese oameni nevinovaţi, în numele lui Allah. 

Asta stârnise un cutremur politic. Criticii Serviciilor Secrete 
exultau, în toată Europa. Chiar și politicienii stângiști cereau 
crearea unui Serviciu Secret al UE. 

Wiebke se îndepărtă de perete și se apropie de geanta ei de 
voiaj, care se afla lângă pat. In compartimentele exterioare, 
căută cartea de vizită a agentului căruia i-l predaseră pe Gregor. 
Uwe Templer“”. Probabil numele de cod. Superiorul său avea, se 
pare, o afinitate pentru ordinele cavalerești medievale, pentru 
că, la predare, colega sa se prezentase drept Lazarus. 

Wiebke își lovi buza de jos cu marginea cărții de vizită. Să îl 
sune? Dar cum o putea el ajuta, dacă Stefan nu afla nimic? Și el 
chiar lucrase cu Saskia. 


67 În limba germană, „templier” (n. trad.). 

Nu conta. Luă telefonul de pe noptieră și formă numărul lui 
Uwe. i 

Înainte ca apelul să fie preluat, auzi o bătaie în ușă. Închise 
apelul și deschise ușa. Stefan era pe hol, cu umerii căzuți. 

— Pot să intru? 

Ea se dădu la o parte și îl lăsă să intre. 

După ce ea închise ușa, Stefan scoase un plic maroniu din 
buzunarul hainei. 

— Asta e tot ce am putut să fac. 

Aruncă plicul pe pat. 

— Mai departe nu ajung. 

— Cum adică? 

— Dosarele Saskiei sunt protejate. La cel mai înalt nivel de 
confidenţialitate. Pot fi accesate numai de șefii celor două 
Servicii. Am încercat totul, însă ministerul cu autoritate mi-a 
întors spatele. 

— Nu vreau scuze, ci să-i găsesc pe ucigașii surorii mele. 

— Și eu vreau. Sincer! 

— Ar fi trebuit să te faci actor, însă n-ai stofa decât de 
telenovele. Nu ai făcut nimic, și încă de la început. 

Wiebke avea din nou senzaţia că fusese folosită. O cunoștea 
prea bine. Alt motiv pentru care întorsese spatele diviziei. 

Stefan își linse buzele. 

— Nu e nevoie să-mi spui și tu. Nu pot schimba nimic. 

— Scuză de mincinos. Mereu există căi de obţinere a 
informațiilor. 

Wiebke arătă spre plic. 

— Ce-i acolo? 

Lui Stefan îi luă câteva minute să răspundă. Trebuia să se 
calmeze. 

— Bani. Cât să începi o nouă viață, fără Serviciile Secrete. 
Asta ai dorit. 

— Înainte să mă recrutezi. 

— Poţi reveni la viaţa aceea. 

— Și dacă nu vreau? S-au întâmplat multe. 

— Ascultă! 

Vocea lui Stefan era aspră. 

— Am plătit camera de hotel pe o săptămână. Contractul cu 
firma de telefonie mobilă mai ţine aproape un an. Du-te în afară! 

Găsește un job, poate în domeniul securităţii. Acolo sunt mereu 
căutaţi oamenii pricepuţi. Dacă vrei, sun câteva cunoștințe. 

— Deci asta a fost? 

— Asta a fost. 

Stefan își netezi haina. 

— Îţi doresc toate cele bune! 

Wiebke îl împinse cu umărul când trecu pe lângă ea. El se 
opri, se uită la ea și încuviinţă. Inţelegea. Pentru Wiebke, nu se 
termina aici. Avea să caute mai departe, până când îi aducea pe 
ucigașii surorii ei în faţa justiţiei. 

Stuttgart, 22:16 CEST 


Drumul de la Berlin la Stuttgart dura șapte ore. Din fericire, 
nu era aglomeraţie. Pe consolă, Stefan fixase o tabletă pe care 
rulau știri. Un reportaj despre atacul terorist din Thalys aduna 
toate faptele cunoscute. Fuseseră ucise 38 de persoane. 
Prezentatoarea spunea că, potrivit ultimelor sondaje, peisajul 
politic german avea să se cutremure serios în urma atacului. 
Partidele populiste de dreapta câștigau constant popularitate. 
Perdanţii principali erau partidele cu tradiţie, liberalii și 
stângiștii. Intră în legătură directă cu un domn Helland, un tip în 
jachetă și cămașă cu pătrăţele albe și albastre. Unul dintre 
liderii partidului 
KfDdP: Fără compromisuri pentru Germania. Populist de 
dreapta. Cineva îi ţinea microfonul și îi oferea scena după care 
tânjise. Domnul Helland surâse ca un rechin înainte să 
vorbească. 

— Statul de drept a greșit din nou, spuse el. Politicile 
înrădăcinate au greșit. Autorităţile de securitate, și în special 
Poliţia și Serviciile Secrete, au greșit. De aceea, cetățeni ai ţării 
noastre au murit. Nu este oare treaba guvernanțţilor să protejeze 
vieţile cetăţenilor? Oare onoraţii domni și onoratele doamne, și 
mai ales cancelara noastră și miniștrii săi, nu au jurat să ne 
apere? 

Izbucniră aplauze. 

— Noi, la KfDadP, nu vom închide ochii. Ne vom ridica și vom 
lupta. Vom vâna criminalii străini care s-au înfipt în ţara noastră 
frumoasă ca muștele în dulceaţă. Vom tăia acest cancer. Vor fi 
orbiţi de dreptatea noastră înainte să-i alungăm. li vom goni pe 
toţi. 

Urmară alte aplauze furtunoase. Camera se întoarse spre 
mulțime. Aproape fără emoție, Stefan constată că nu era gaşca 
de naziști obișnuită. Erau oameni din clasa de mijloc. Pensionari, 
muncitori, angajaţi, casnice, dar și femei și bărbaţi care, după 

vestimentaţie și purtare, ocupau poziții profesionale mai 
elevate. Aplaudau cu toții. li sorbeau cuvintele. 

Stefan nu le-o putea lua în nume de rău. Așa-zisă criză a 
refugiaților îi afectase pe toţi. O neîncredere de înţeles pentru 
umanitatea ei față de tot ce era străin devenise teamă de 
femeile și bărbaţii din ţările sfâșiate de războaie. Suspiciunea 
devenea teamă. Din cauza știrilor și statisticilor false, numerele 
nu reflectau realitatea. Teama devenea panică. Islamofobie. 
Acum, alimentată de un atac criminal și de discursurile 
politicienilor de dreapta, teama devenea ură. De înţeles, însă nu 
așa. Era mai ușor să învinuiești străinii dubioși pentru situaţia 
actuală, pentru că asta însemna să nu fii nevoit să treci la acuze 
reciproce vizavi de propriile greșeli. Să îți accepţi incapacitatea 
de a-i aborda pe alţii. Nimeni nu voia să își înfrunte eșecurile. 
Mai ales nu politicienii. _ 

Și totuși, legea și aparatul de securitate eșuaseră. In ciuda 
tuturor eforturilor depuse de femeile și bărbaţii care protejau zi 
de zi statul și care lucrau mereu peste program. lar și iar, 
deveneau tapi ispășitori când se întâmpla câte un eveniment 
teribil. Dintr-odată, se creau comisii de audit și neglijența umană 
crasă era învinuită pentru erorile flagrante. Trecutul se examina 
pentru a-i pregăti de viitor. Apoi, se aplicau legi noi, puteri mai 
mari pentru Poliţie și pentru Serviciile Secrete, menite să 
rezolve problemele. Dar nu se creau condiții pentru oamenii 
care trebuiau să lucreze cu puteri sporite. 

Asta i se părea inacceptabil lui Stefan și îl înfuria foarte tare. 
De aceea se afla în drum spre Stuttgart, spre o casă arătoasă de 
la periferie. Voia să discute cu Martin Hendriks, tipul care-l 
sunase cu câţiva ani în urmă. Atunci, refuzase. Hendriks dăduse 
din cap aproape cu tristețe și zisese că Stefan se va întoarce 
curând la el. Stefan nu îl crezuse. Dar azi chiar asta făcea. 

Hendriks era deja în capul scărilor, sub balconul decorativ. 
Stefan parcă lângă fântâna uriașă. Un bărbat în uniformă roșie îi 
deschise portiera. 

— Valentul meu îţi va duce mașina în parcarea subterană, 
zise Hendriks. 

Stefan nu și-ar fi imaginat că bărbatul cu aspect fragil avea o 
voce atât de puternică. Îi dădu cheile mașinii servitorului în 
uniformă roșie și așteptă să îi ia mașina de acolo. Apoi, urcă 
scările spre intrarea principală. 

— Este doar din precauţie? zise Stefan, arătând spre direcţia 
în care-i dispăruse mașina. 

— Tu cum ai proceda, în locul meu? 

Hendriks nu făcu nicio mișcare să îl invite în casă, așa că se 
sprijini de unul dintre stâlpii balconului. 

— Şi acum? _ 

Hendriks se uita în depărtare. li luă o vreme să răspundă. 

— Viaţa este o serie de hotărâri înșirate pe aţa sorții, spuse el. 
Știi ce zic, Stefan? 

— Nu am studiat filosofia la scoală. 

— Există alegeri lipsite de importanţă în viaţă. De exemplu, ce 
culoare să aibă gresia din baie. Și apoi, există alegeri 
importante. 

— Care e ideea? 

Hendriks îl privi în ochi. 

— Ideea e că sunt decizii care schimbă lumea. lreversibile. 

Făcu un semn spre ușa din faţă. 

— Dacă treci pe ușa asta, iei una dintre acele decizii. Vreau 
doar să fii pregatit. Ești? 

Stefan se uită în pământ. Era sigur că trebuia să se dea la 
fund. Vremea regulilor apusese. 

Vremea discursurilor se încheiase. 

Vremea legilor, la fel. 

Stefan încuviință. 

— Așa mă gândeam și eu, zise Hendriks, făcând un gest de 
bun-venit. 

Inima lui Stefan îi bubuia în piept când păși peste prag. Acolo 
îi aștepta un tip în vârstă. 

— Tu ești Stefan? întrebă el. Spune-mi Fitzgerald și hai să 
discutăm! 

Koln, 22:19 CEST 


Camera era rece. Apa curgea pe pereţi, trecând peste 
rosturile cărămizilor străvechi, iar și iar. Curând, se va prăbuși 
totul. Tone de piatră, bârne putrezite și cărămizi poroase îi vor 
îngropa trupul sub ele și îi vor stoarce viaţa. 

Își va da oare seama? Poate de cum îi intra în stomac lemnul 
cu muchii ascuțite? Cum simţea că-i este zdrobit capul? Cum îi 
erau înecate tipetele în amalgamul clădirii care se prăbușea? 
Sau va muri în tăcere? Nu îi păsa. Își mizase viaţa și câștigase. 
Apoi, dorise mai mult - mult mai mult - și pierduse totul. Işi 
pierduse viața, calea și dragostea. Se retrăsese și își construise 
o închisoare din amintiri. 

Atacurile fostei sale soţii îl loviră. Ea îl învinuia pentru ce se 
întâmplase. Pentru sfârșitul vieţii sale, cu câteva zile în urmă. 
Sau trecuseră deja săptămâni? Luni? Ani? Sau doar câteva ore? 

Peter se trezi cu un strigăt. Salivase pe cearșafuri, în somn. 
Urme de salivă îi rămăseseră și pe obraji. Transpira, și fiorii îi 
făceau membrele să tremure. Afișajul roșu al ceasului cu alarmă 
dansa, iar patul se clătina. Peter vomită pe podea. Când i se 
relaxă iar trupul, simţi lacrimile curgând. Suspină. La un 
moment dat, se ridică și se împletici înapoi în bucătărie. La o 
țigară și o cafea, decise că trebuia să facă ceva. 

Ceva radical. 

Stuttgart, 22:21 CEST 


Să scurtcircuiteze o mașină fusese treabă ușoară pentru 
Wiebke. Dar poate că nu ar fi trebuit să ia dubiţa. Stefan gonise 
ca un nebun pe autostradă. Aproape că-l pierduse, dar, fiind 
aglomerat, îi rămăsese aproape. Acum, parca la marginea străzii 
și măsura din priviri casa arătoasă în care dispăruse el. Nu se 
apropie. În niciun caz înainte să reducă la tăcere paznicii care 
patrulau zona. Atenţia era ceva de care Wiebke se lipsea 
bucuroasă acum. 

Era convinsă că vizita lui Stefan aici nu era de curtoazie. 
Curtoazia nu avea nevoie de paznici. Aici se cocea ceva, și era 
decisă să afle ce punea la cale Stefan. Dar, pentru asta, avea 
nevoie de ajutor. Își scoase telefonul mobil din geanta de voiaj, 
care se afla pe scaunul de lângă ea. Nu era dispozitivul pe care 
i-l lăsase Stefan. Acela rămăsese în camera de hotel, nepornit. 
Cel mai probabil avea instalat un soft de tip troian, care să-i 
înregistreze conversațiile și să-i dezvăluie localizarea. Nu 
verificase, dar, în locul lui, ea ar fi instalat așa ceva. Dacă Stefan 
era pe jumătate pe cât de bun îl credea ea, o făcuse și el. 

Tastă iute numărul de telefon pe care între timp îl memorase. 
După al treilea apel, cineva răspunse. 

— Da, vă rog? 

O voce răgușită de bărbat. 

— Vă amintiţi de mine? 

— Cine v-ar putea uita? râse Uwe Templer. 

De acum înainte, Wiebke avea să devină umbra lui Stefan. Era 
convinsă că știa mai multe despre ucigașul Saskiei decât lăsa să 
se înţeleagă. Şi avea senzaţia că Stefan punea ceva la calea. 

Până acum, intuiţia nu o înșelase niciodată. 

Koln, 09:30 CEST 


Brigitta Wittlich reacționă doar la a treia sonerie. Străbătu 
parchetul prăfuit în șosetele ei roz. Ochii i se opriră scurt asupra 
bucătăriei, unde se adunaseră în chiuvetă și pe blat vase 
murdare, de mai multe zile. După reportajul despre tragedia din 
Thalys, nu mai apucase să curețe apartamentul. Făcuse un 
interviu după altul. 

Deschise ușa. Era Johannes. Dintre toţi oamenii, tocmai 
Johannes. Era cu spatele la ea. 

— Ce vrei? se răsti ea. 

— Te-ai trezit prost dispusă? 

El se întoarse. Ea îi privi chipul delicat și i se înmuiară 
genunchii. Se ţinu de ușă. Nu repeta niciodată aceeași greșeală. 

El zâmbi, iar faţa lui se acoperi de riduri. De câtă vreme nu îl 
mai văzuse? De patru, cinci ani? 

— Am ceva pentru tine, zise el. Un subiect. 

— Ultima dată m-ai lăsat cu ochii-n soare. 

— De data asta e diferit. Sincer. 

— De ce vii la mine? 

EI își încrucișă braţele. 

— Nu vrei să mă inviţi înăuntru? Putem vorbi. 

Brigitta ezită, apoi se dădu la o parte. 

— Du-te în living. În bucătărie e haos. 

— Ca de fiecare dată. 

În living. Johannes scoase un dosar. 

— Ce ai acolo? 

— Foi imprimate, fotografii, tăieturi din ziar și postări pe 
bloguri. Cercetările mele. 

Brigitta se încruntă. Răsfoi dosarul dezordonat. Era vorba 
exclusiv despre relatări ale unor instituţii musulmane din 
Toulouse, Londra, Rotterdam, Milano și alte orașe europene. 

— Ce înseamnă? Asta a apărut la știri de când cu atacul. 

— Dacă îţi spun că știu că urmează să se întâmple în Köln? 

— De unde știi? 

Johannes se lăsă pe spătarul canapelei. 

— Deci, facem sau nu afaceri? 

— Trebuie să mergi la poliţie. 

— Și să las o poveste lucrativă să-mi scape? clătină el din cap. 
Ești nebună? 

— De cevii la mine? 

— Fiindcă ești cea mai bună. 

Brigitta se gândi. Dacă li se întâmpla ceva unor oameni? Ar fi 
fost acuzată că nu s-a dus la poliţie. Pe de altă parte, nu știa 
dacă povestea lui stătea în picioare. Să afle? 

— Rahat, zise ea. Facem afaceri. 

— Atunci, ascultă. 

Koln, 10:19 CEST 


Colţul german arăta mai dărăpănat decât cu niște săptămâni 
în urmă. Nu se schimbase nimic. Aproape nimic. Peter se 
apropie de noua plăcută de alamă de lângă ușă. 

„Casa justiţiară” zicea acolo, în caractere cursive. Nu era 
singura schimbare. Văzu la bar suspecţii de serviciu, însă și 
niște feţe noi, care îl priviră cu ochi sticloși, apoi se uitară în altă 
parte. Da, rahat. Supravieţuise atacului laş asupra Thalysului. 
Era tatăl copilei care se aflase chiar lângă terorist, Celine. 
Gândul îi aduse din nou lacrimi în ochi. Le șterse înainte să se 
apropie de proprietară, care lustruia pahare. 

— Nu ai fost de mult pe aici, zise ea. 

— Am avut multe pe cap. 

— Îmi imaginez. 

Puse un pahar deoparte. 

— Dacă-l cauţi pe Eddi, este în noua sală de club. Sus, pe 
scări, ușa din dreapta. 

— S-a adunat tot orașul aici? 

Monika ridică din umeri. 

Noua sală de club mirosea a vopsea, a mobilă nouă și a 
odorizant de cameră cu iasomie. Eddi ședea în fața unui laptop 
nou-nouţ. Ridică privirea când se apropie Peter. 

— Bună, spuse el. 

— Bună, răspunse Peter. 

Apoi, se lăsă tăcerea. Moartea violentă a Célinei îi bloca. Eddi 
părea să își caute cuvintele. Condoleante, fraze goale. Peter le 
auzise mult prea frecvent, în ultimele săptămâni. Pe lângă 
acuzaţiile fostei soții, care-l învinuia. Se simţea deja suficient de 
vinovat și fără. 

— Nu trebuie să spui nimic. 

Peter lăsă privirea în jos. 

— Bine, zise Eddi. 

Din nou tăcere. 

— De unde ai făcut rost de bani pentru toate astea? făcu 
Peter un gest care cuprindea încăperea. 

— De la mine. 

Vocea era rece și aparţinea unui tip înalt, cu aspect militar, 
datorat nu doar capului său ras ca în palmă. Se mișca asemeni 
unui prădător. 

— Eu sunt Jean, spuse el. Sunteţi Peter Meier? 

Peter încuviinţă și îi întinse mâna. Jean se așeză lângă Eddi și 
se uită la laptop. 

— Ce faceți aici? întrebă Peter. 

Eddi se uită la Jean și aşteptă ca acesta să încuviinţeze scurt. 

— Cineva trebuie să facă ceva. 

— Și ce plănuiţi? 

— Să ne ridicăm împotriva islamismului. Porcii trebuie să 
ardă. 

— Vreţi să le daţi foc? 

— Ştii ce vreau să zic. 

Peter închise ochii. Tristeţea ultimelor săptămâni se 
transformase în ură. 

— Vreau să particip. 

Jean râse și îl bătu pe umăr. 

— În seara asta, la mine. 

Îi întinse lui Peter un bilețel. 

Berlin, 17:17 CEST 


Stefan trase BMW-ul la marginea străzii când îi sună telefonul. 

— Aici Fitzgerald. 

— Sunt pe poziţii. 

Stefan se uită la ruinele vechii fabrici de îngheţată de pe 
strada Köpenicker. Era locul perfect pentru ce plănuiau. 
Părăsită. Dărăpănată. Și totuși centrală. 

— Planul nostru este în desfășurare. A luat contact cu agentul 
nostru. Merge treaba. Diseară. 

— Ținta? 

Fitzgerald râse încet. 

— O avem deja sub ochi. Ne auzim. 

Incheie apelul. 

Stefan simţi entuziasmul care-l încerca de fiecare dată când 
începea o misiune secretă. Dar mai simţi ceva - că era urmărit. 
Se răsuci brusc și privi în dreapta. Nimic suspect. Doar umbrele 
copacilor, căzând în curtea comerciantului de mașini la mâna a 
doua. 

Doar umbre. 

Și totuși, Stefan își propuse să fie mai atent. 

De data asta erau multe în joc. 

Foarte multe. 

Koln, 21:34 CEST 


Jean locuia în Köln-Mülheim. Avea o cameră mică, mobilată, la 
mansarda unei case dintr-un șir. Îi propuse lui Peter să șadă, 
însă el refuză. 

— Eşti sigur că vrei să te implici? 

Peter încuviinţă. 

— Nu ar fi prima dată. 

Ceva asemănător cu surpriza se citi pe fața lui Jean. Peter 
surâse. 

— Nu am dat foc niciodată. Niciunei case, în orice caz. O casă 
e, nu? 

— Este o agenţie de turism turcă. 

Peter fu aproape dezamăgit. 

— Ce trebuie să fac? 

Jean îi dădu sticla de pe masă. Mirosul de benzină îl izbi în 
nări. 

— Scoţi dopul, torni benzina, dai foc și apoi... /am the god of 
hellfiresă. 

— And I bring you fire. 

— Văd că ne înțelegem. 

Jean îl bătu pe umăr. 

De sub pat, scoase un sac marinăresc de culoare oliv. Desfăcu 
fermoarul și luă din interior un pistol negru. 

— Ştii să îl folosești? 

— O armă? Ce să fac cu ea? 

— În caz de urgenţă. 

Jean îi arătă magazia. 15 gloanţe. 

— Ar trebui să ajungă să-ţi asiguri fuga. 

Îi dădu arma lui Peter. Acesta numără gloanţele din 
încărcător. 

— Gata? întrebă Jean. 

— De ce faci asta? 


68 Replica de început a melodiei Fire (1968), interpretată de The Crazy World of Arthur 
Brown (n. trad.). 

— Ce? 

— De ce ne ajuţi? 

Jean se uită dincolo de Peter. 

— Avem mai multe în comun decât crezi. Am pierdut amândoi 
oameni din cauza teroriștilor, oameni iubiți. 

— Adică... în Thalys? 

Jean încuviinţă. 

— Vreau ca musulmanii să ne simtă furia. Să sângereze 
pentru ce ne-au făcut. Dacă nu acum, atunci când? 

Peter încuviinţă. Își puse pistolul în buzunarul pantalonilor. 
Băgă cocktailul Molotov într-o pungă de plastic, își simţea inima 
în gât. Venise vremea răzbunării. Răzbunare pentru Celine. 

Koln, 21:35 CEST 


Brigitta făcuse aceeași greșeală. Stătea întinsă în pat, lângă 
Johannes, și îi simţea penisul înmuindu-se încet pe coapsa ei. 

— E plăcută o zi în pat, spuse el, întorcându-se pe burtă. 

Brigitta se uita la tavan. 

— De unde ai pontul? 

— Contează? 

— Da. Vreau să mă asigur că nu mă păcălești iar. 

— Editorul meu a vrut... 

— Nu spune asta. Nu mai vreau să aud. Toată povestea 
aproape că m-a costat slujba. 

— Și totuși mi-o tragi? 

— Ce? 

— Hai, că m-ai înțeles. Aveai chef? Ţi-a fost dor de mine? 

Îi cuprinse stomacul cu braţul. Ea se lipi de el. 

— Vorbesc serios, Jo. Crezi că nu știu că ești aici pentru că 
reportajul meu despre atacul asupra Thalysului a avut succes? 
Ești un fotograf și un cameraman priceput, dar ai nevoie de 
cineva pentru prezentare. 

— Jean, zise Johannes, după o tăcere lungă. Persoana mea de 
contact se numește Jean. A venit acum câteva zile la mine și mi- 
a aratat un clip Online. Tineri din Belfast care fugăresc și ucid un 
arab, pe stradă. Adică, chiar îl ucid. 

Cuvintele îi provocată Brigittei un fior pe spate. Instinctele 
sale ţipau la ea să meargă la poliţie, pentru că sigur va păţi 
cineva ceva. Dar de fiecare dată când interveneau instinctele, 
era vorba despre o poveste superbă. Violenţă împotriva 
musulmanilor. Integrare distrusă. Decenii de eșec al 
politicienilor germani. 

— M-am întrebat și eu dacă vreau să o fac, zise Johannes. Mi- 
era teamă că vor fi răniţi oameni. Dar el m-a asigurat că 
oamenii nu vor avea de suferit. 

— Poţi citi gânduri? întrebă Brigitta. 

EI îi dădu o șuviţă la o parte de pe față. 

— Chiar mi-a fost dor de tine. 

Ea îi simţi penisul întărindu-se iar. El se aplecă deasupra ei și 
vru să o sărute. 

ÎI întrerupse un bip. Johannes râse amar și se uită la ecran. 

— Începe, zise el. Jean a plecat deja. Trebuie să mergem în 
centru. 

O sărută pe frunte. 

— Asta va fi povestea noastră. Apoi ne ocupăm de noi. De 
acord? Poate că ne găsim acum fericirea. 

Brigitta încuviinţă. Îi mângâie spatele cu vârfurile degetelor. 

— Ar fi frumos, zise ea. Chiar ar fi. 

Koln, 22:22 CEST 


Jean opri mașina în fața mallului. 

— Ești bine? îl întrebă pe Peter. 

— Cam agitat. 

Işi frământa palmele. Avea pielea transpirată, de parcă 
mâncase cartofi prăjiţi cu degetele. 

— Tot ce trebuie să faci este să mergi pe trotuar, în direcția 
catedralei. Ținta este pe dreapta. 

— Nu vii cu mine? 

— Este ţara ta, deci lupta e a ta. Eu caut un loc de parcare și 
vin. 

Peter deschise portiera. 

— Vei fi acolo? 

— Poţi conta pe mine. 

După ce cobori, se uită la Jean, care îndrepta mașina în 
direcția Neumarkt. Lui Peter i se păru că vede lumina unui ecran 
de telefon mobil. Dar nu era posibil. Ridică din umeri și merse 
mai departe, pe trotuar. 

Agenţia de turism avea doar o vitrină mică, pe care scria cu 
verde: „Ashlan wa Sashlan. Specialistul în minunile Orientului. 
Din 2002”. 

Peter se uită în jur. Nu se vedea nici ţipenie. Era un moment 
prielnic. Unde era Jean? Sigur găsise loc de parcare. Oricum, 
Peter cunoștea centrul orașului și se putea descurca și fără el. Și 
totuși, avea un sentiment neplăcut. 

Desfăcu dopul sticlei și mirosul de benzină îl izbi în nas. Vârî 
cârpa în gâtul sticlei și aprinse bricheta. 

— Poliţia! Nu mișca! Lasă bricheta! 

Peter încremeni. Flacăra tremură în direcţia materialului 
îmbibat de benzină. 

— Las-o sau tragem! 

Bricheta căzu pe jos. 

— Întoarce-te încet! 

Văzu doi polițiști cu pistoalele scoase. În spatele lor se 
adunaseră deja doi gură-cască. Sau să fi fost reporteri? Bărbatul 
avea în mână o cameră ce părea profesionistă, iar femeia 
vorbea încet într-un reportofon. 

Unde era nenorocitul de Jean? 

— Așa, bine, spuse polițistul. Fă încet un pas în spate, spre 
intrare, apoi întoarce-te iar. Așa. Acum, mâinile la perete! 
Palmele spre exterior! Un pas în spate! Încă un pas... 

Peter urmă indicaţiile poliţistului, a cărui voce părea foarte 
tânără și lipsită de experienţă. Între cuvinte se percepea o 
ușoară vibrație.  Nesiguranţță? Teamă? Peter decise să 
folosească asta în avantajul său, însă voia să facă un test, mai 
întâi. 

— Atenţie! strigă o voce de femeie, probabil a colegei 
tânărului. 

Niciun răspuns, doar o lovitură surdă și un icnet. Peter se 
întoarse. Tânărul poliţist zăcea la pământ. Jean se răsucea spre 
polițistă. Cu coada ochiului, Peter văzu cum tipul cu camera 
continua să filmeze cum Jean o apucă pe polițistă și îi aplică un 
electroșoc în zona gâtului. Femeia strigă de durere și căzu, 
rămânând nemișcată. 

— Ocupă-te, strigă Jean, de tipul cu camera! 

Filmarea era o dovadă. Tipul lăsă camera jos. 

— Ușurel. Sunt de la presă. 

Peter scoase pistolul. Era rece și greu. | se păru ciudat. Cu 
braţul întins, se apropie de tip. 

— Camera! 

Tipul o apucă pe femeia de lângă el de umăr. 

— Să mergem, Brigitta. 

Plecară, cu tipul ţinând camera strâns. 

Noaptea fu despicată de urletele sirenelor. 

— Poliţaii! strigă Jean. Gata cu joaca! 

— Fugi! strigă și cameramanul. 

Peter se aruncă în faţă și se izbi de el. Dădu să apuce camera. 
Sirenele se auzeau tot mai tare. Dintr-odată femeia se postă în 
faţa lui și îl zgârie. Pe pereţii casei se reflecta o lumină albastră. 
Apoi, se auzi un zgomot infernal. Bărbatul îl privi cu ochii mari, 
iar femeia se retrase. 

— Fugi! strigă Jean. 

Peter trecu pe lângă tipul cu camera și alergă după Jean. Își 
simțea genunchii de cauciuc. Se opri între două containere de 
gunoi dintr-o curte interioară întunecoasă. Mesaje radio înecară 
tăcerea. Ordine lătrate. Alte sirene. Peter alergă pe o scară în 
jos. Ultimele patru trepte le sări. Chiar la timp, înainte ca 
reflectoarele să spargă întunericul din spatele său. Jean îl lipi de 
perete. Rămaseră pe vine, nemișcaţi. Reflectoarele dansară în 
jurul lor, răsfrânte de primele trepte ale scării. Lumina inundă 
betonul. Peter tremura. Îi picura sudoarea de pe sprâncene. 
Instinctul de a continua să alerge îl ardea. Lumina ajunsese la 
capătul treptelor. Se târa pe pământ. Ajunse aproape de pantofii 
lui Peter. El strânse mânerul pistolului. Nu voia să se lase prins 
fără luptă. Nici la închisoare nu voia. Aici se termina totul. Aici și 
acum. Apoi, auzi un mesaj prin radio. Doi suspecți în Neumarkt. 
În cealaltă direcţie. Lumina se stinse. Pași rapizi răsunară 
dinspre curtea interioară. Poliţaii dispărură. Jean aşteptă o clipă 
înainte să deschidă grilajul de metal. Scoase un scârțâit cumplit. 

Se opriră să asculte. Nu se auzeau pași. Merseră mai departe, 
în curtea alăturată. Mașina era ascunsă în spatele unui 
container de gunoi. De cealaltă parte se căsca ieșirea spre 
stradă. Lumina albastră a unei mașini de poliţie în trecere se 
reflectă scurt pe un perete. Peter se lăsă pe vine și așteptă până 
când nu mai auzi zgomotul motorului. 

Dintr-odată Jean îl smulse de la pământ și îl izbi de zid. 

— Ce-a fost asta? 

Peter își mușcă buzele. Clătină din cap, încercând să își pună 
gândurile în ordine, care se izbeau unele de celelalte ca niște 
punkiști care făceau pogo. 

— Eu nu am spus nimic, zise el. 

Cuvintele îi zgâriară gâtul. 

— Atunci cine? întrebă Jean. Sfântul Duh? 

— Nu am fost eu! 

— Urcă în mașină! 

Porniră. Jean întoarse pe sens interzis ca să ajungă la strada 
principală, unde se încadră în trafic. 

— Unde mergem? întrebă Peter. 

— Mai întâi, părăsim orașul. Apoi vedem noi. 

În apropiere de Shahba, 01:49 OEE 


Abu Kais îngheţa, în ciuda căldurii generate de focul de tabără 
și de pătura în care era înfășurat. Era o răceală interioară, care 
nu putea însemna decât un lucru. 

Venise timpul. Momentul prin care treceau cu toţii, cândva, și 
pentru care nu exista leac. 

Bipul telefonului prin satelit era singura opreliște pe care i-o 
mai impunea această lume. Abu Kais se întinse după dispozitiv, 
cu mâinile tremurând. 

— Massa al-Khair, zise el, cu voce slabă. 

— Mass al-Nur. Seara luminii fie cu tine, prietene. 

Apelantul vorbea încet, de parcă știa că se adresează unui 
muribund. Abu Kais tuși. ÎI durea fiece respiraţie. 

— Cum te simţi, frate? 

— Nu este important. Cum a mers în Europa? 

— Bine, foarte bine. Târfa este furioasă din cauza atacului cu 
bombă. Fraţii și surorile ne sunt atacați de kafiri și chiar și 
imamii moderați predică din nou adevărata vreme a lui Allah. 
Curând, nu se va mai întoarce nimeni spre lumea occidentală. 
Nici urmă de integrare. Fraţii și surorile vor deveni din nou 
musulmani adevăraţi. Va fi război. 
Vom câştiga toate bătăliile. 

— Un succes deplin. Pot pleca spre Paradis cu capul sus. 

— Nu spune asta. Avem încă nevoie de tine, dacă ultimul plan 
eșuează. 

— Maddissi? 

Tăcere. Conexiunea pârâi. 

— Se va sacrifica fără să știe pentru Allah. 

Abu Kais încuviință. Pregătiseră totul cu multă grijă și 
distribuiseră informaţii false către Serviciul Secret al lordaniei. 
Informaţii care-l suspectau pe Maddissi că ar fi finanţat atacul lui 
Khaled. Două dintr-o lovitură. Maddissi era influent, dar își 
folosea puterea pentru cauza greșită, mai precis pentru 
coexistenţa tuturor religiilor. Pentru o interpretare occidentală a 

Coranului. Maddissi susținea că jihadul, care era ferm ancorat în 
surele sfinte, trebuia privit în context istoric și nu putea fi 
transferat în prezent. Vechiul Testament ar fi plin de atrocități, 
însă creștinii au reușit să vadă în altă lumină violența inerentă 
religiei. 

Asta voia Maddissi și pentru Islam. Pentru asta își folosea 
banii și influenţa. Era pe drumul cel bun. Avea de partea lui cei 
mai importanți erudiţi islamici, iar marile autorităţi religioase i-ar 
fi putut urma curând. Dar vor tăcea dacă el tăcea. Dacă va fi 
ucis de către cei spre care voia să se întoarcă. Arestarea lui 
avea să pună probleme, cauzate de credincioșii din cercul lui 
Maddissi. Se va trage, iar Maddissi urma să fie ucis. Dacă 
funcţiona. 

— Va funcţiona, zise Abu Kais. 

— Atunci, să îi mulțumim lui Allah pentru că ne-a arătat calea. 
Fii amanillah! Să mă rog și pentru tine, frate? 

— Nu există alt Dumnezeu în afară de Allah, iar el nu are 
tovarăș, ci îi aparține domnia întru totul, și este cel mai mare și 
omnipotent. 

— Alhamdulillah! Ce vei face acum? 

— Alhamdulillah! Voi căuta refugiu în Allah. Ni idhni/lah. Cu 
permisiunea sa. 

Abu Kais încheie conversaţia. Îi era greu să respire. Inima îi 
bătea foarte lent. Se luptase - toată viaţa lui fusese o luptă. Dar 
cel din urmă dușman era nemilos. Nu exista apărare. Era 
neputincios. Abu Kais nu voia să plece, dar știa că trebuie. De 
asta se temea. Vor veni curând îngerii morţii. Munkar, cel rău, și 
Nakir, cel demn de dispreţ. Îl vor întreba dacă a urmat calea cea 
dreaptă a lui Allah sau dacă a fost dus în ispită de Șeitan. 

Abu Kais tuși. Simţea lame ascuţite hăcuindu-i plămânii. 

— Allah, ai milă de mine! 

Vocea îi ieși din gât ca un croncănit și i se păru că trupul nu îi 
mai aparţine, că se afla deja între lumea aceasta și cea de după. 
Că era pe podul îngust As-Sirat, care duce la Janna, la Paradis. 
Dedesubt arde jahannam-ul*?. Cine coboară va fi damnat pe 
veci. Focul de tabără arunca umbre nebune pe pereții duri ai 
stâncii. Abu Kais crezu că recunoaște o siluetă ce se desprindea 
dintre umbre. Venise vremea. Îngerii morţii aveau să-l găsească. 
Dar, când Abu Kais voi să îi întâmpine, văzu că nu erau ei, ci un 

bătrân de o urâțenie inegalabilă. Apariţia sa nu putea însemna 
decât că îngerii nu îl vor duce pe Abu Kais în Janna, peste As- 
Sirat. Bătrânul va rămâne cu el până în Ziua Judecăţii. 

— Te blestem! In numele lui Allah, te blestem, spuse Abu 
Kais. Ce cauţi aici? Nu sunt al tău. Tot ce am făcut în viață am 
făcut pentru Dumnezeul adevărat. 

Bătrânul râse spre el. Din gură îi emana un miros de 
putrefacție. 

— Ai ucis. Și femei, și copii. Faptele tale au adus mare 
suferință omenirii. Ce ai făcut a fost în numele tău, și nu în 
numele lui Allah. Și de aceea vom bea împreună apă clocotită și 
vom mânca fructele amare ale arborelui Az-Zagoom, pentru 
totdeauna. 

Abu Kais se trezi din starea aceea incertă. Văzu flăcările. Văzu 
umbrele de pe perete. Simţi frigul. Simţi frica. 

— De ce nu este nimic acolo? Allah, de ce nu este nimic? 

Refugiul Obergassel, 00:52 CEST 


O împușcătură. Văzu faţa îngrozită a cameramanului. 

Văzu privirea acuzatoare, care se scurgea din trup odată cu 
viaţa. Își privi mâinile însângerate. Oricât de des le spăla, vina 
rămânea. Îl împușcase de aproape. Dar nu apăsase pe trăgaci. 
Cine să fi fost? 

Peter tresări. Simţi imediat durerea din gât și din picioare. 
Probabil adormise pe scaunul din dreapta. Pe geam văzu o 
parcare pustie. Câteva camioane se conturau în beznă. Doar 
becul toaletei exterioare oferea o așchie de lumină. 

— Ar fi trebuit să fie sânge, îi spuse Peter lui Jean, care ședea 
pe scaunul șoferului și fuma o ţigară. 

Fumul ieșea pe geamul lateral, pe jumătate coborât. De afară 
pătrundea aer călduț, alături de zgomotele tipice autostrăzii. 

— Ce? 

Jean își aruncă ţigara fumată. 

— Mă aflam chiar în faţa lui, când a fost împușcat. Sângele ar 
fi trebuit să stropească peste tot. Dar nu văd nimic, își indică 
Peter mâinile și cămașa. 

— Atunci, cine a tras? 

— Ai armă? 

— Normal. 

Jean arătă cu degetul mare în direcția portbagajului. 

— Ce vrei? Un Uzi? Un AK-47? Am și uraniu, care poate fi 
folosit ca armă. Ajunge pentru una sau două bombe. 

Jean era rapid. Foarte rapid. Îl apucă pe Peter de cămașă și îl 
trânti de tapiţerie. 

— Acceptă odată că ești un ucigaș! 

Peter nici măcar nu avea forța de a se elibera din strânsoarea 
lui. Clătină din cap. 

— Nu aș putea să ucid un om. 

— Erai într-o situaţie dificilă. 

Jean îi dădu drumul și se îndepărtă. 

— Numără, îi zise. Numără cartușele din magazie! 

Peter clătină iar din cap. Îi curgea nasul. 

— Trebuie să mergem mai departe. Trebuie să te piși? 

Jean arătă spre toaletă. 

Peter încuviință. Jean părea să știe ce era de făcut. Părea un 
profesionist cu capul limpede. 

— Tu ai făcut-o? îl întrebă. 

— Ce? 

— Ai ucis un om? 

— Nu. 

Peter îl privi în ochi. Nu dădea niciun semn de minciună. Nicio 
ezitare în oferirea răspunsului. Și totuși, se îndoia, pentru că 
Jean i se părea un tip antrenat să mintă. Rămânea întrebarea 
despre adevăr. 

Și despre manipulare. 

— Dacă nu trebuie să te pişi, merg mai departe. 

Vocea lui Jean îl smulse din gândurile sale. Peter își linse 
buzele. 

— Mă duc. 

Instalaţiile sanitare erau curate. Un alt tip intră după el. Purta 
o jachetă reflectorizantă, galbenă cu roșu. Pe piept stătea scrie 
„Asistent Salvare”. 

„De unde o fi apărut, așa, brusc?” se gândi Peter. 

Chelul îi făcu un semn din cap și se postă în faţa pisoarului. 

— Trebuie să mă piș de ore întregi, zici că-s elefant, spuse 
asistentul. 

Peter n-avea chef de povești. Mormăi un răspuns, își trase 
fermoarul și se apropie de chiuvetă. După ce se spălă pe mâini, 
lăsă apa să-i curgă în căușul palmelor. Se aplecă să-și spele și 
fața. Când se uită iar în oglindă, îl văzu pe asistent chiar în 
spatele lui. Văzu seringa. Simti înţepătura de parcă i-ar fi luat 
foc sângele. Se răsuci în spate. Respira întretăiat. Se clătină. 

— Ticălosule! spuse el. 

Peter căzu în genunchi și vărsă un lichid maroniu pe gresie. 
Vocea asistentului ajunse la el ca prin plumb. 

— Urgenţă! Repede, să-l ducem la spital. 

Mai era un tip acolo. Peter îi vedea cizmele. 

— Ce are? 

Era un șofer de camion cu accent olandez. Putea să-l ajute. 
Peter încercă să-l tragă de cracul pantalonilor, dar camionagiul 
se îndepărtă. 

— A căzut brusc. Ce noroc că a trebuit să mă piș chiar acum! 
zise asistentul. 

— Jean, îngână Peter, dar limba îi era amorțită. 

Asistentul îl înșfacă. Peter se împotrivi cu puţina forță rămasă. 
Atunci, asistentul îl lovi în faţă. 

Se făcu întuneric. 

Vechea fabrică de înghetată din Berlin, 07:00 
CEST 


Stefan primise mesajul „A intrat marfa” cu mult înainte să 
sune alarma. Nu-l deranjase, fiindcă oricum nu putea dormi. Să 
fi fost din cauza adrenalinei sau a senzaţiei că era urmărit? 
Stefan nu scăpase de ea. De aceea, nu ieșise pe ușa din faţă a 
clădirii, ci se strecurase prin curtea din spate. De acolo luase un 
taxi spre strada Köpenicker. Acum, se afla pe hol, în fața unei 
uși închise. 

Se părea că omul din cameră era la telefon. Frânturi de 
conversaţie ajungeau la urechile lui Stefan. Vorbea prea încet să 
îl înțeleagă și prea tare să nu audă nimic. Apoi, se termină 
conversaţia. Stefan bătu și intră în cămăruţă, care părea să fi 
fost înainte biroul unui director de departament. Acum, pe 
podea zăceau doze de bere îndoite, iar pereţii erau acoperiţi de 
graffiti. Cel puţin, lumina funcţiona încă. Fitzgerald se afla în 
spatele mesei. 

— Ce bârlog aţi găsit aici! Mai mulți șobolani decât la Roma. 

Fitzgerald vorbea cu accent texan. Cu totul altfel decât la 
telefon. 

— Aici s-a făcut, până în 1995, îngheţată. Acum vin doar 
drogații aici. 

— Cum ziceam, șobolani. 

Stefan se întrebă dacă să se așeze pe unul dintre scaune, însă 
hotărî să nu. 

— E totul gata? întrebă el. 

Bătrânul încuviinţă. 

— David a adus aici omul din Köln. 

— Unde e acum? 

— L-am încuiat în pivniţă. Se uită la știri. 

Un rânjet larg i se deschise pe faţă. 

— Atunci, să mergem. Nu vreau să pierd vremea. 

Lumina din pivniţă era lăptoasă. Erau mai mult umbre decât 
lumină acolo. În faţa unei uși metalice aștepta un bărbat. Toate 
mișcările lui trădau că era soldat. 

— El este David Teitelbaum. Un tip pe cinste, îl prezentă 
Fitzgerald. 

David îl salută din cap, apoi deschise ușa metalică. Mirosea a 
umezeală și a mucegai. Peter ședea pe o saltea murdară și se 
uita la ecranul televizorului. 

— leri seară, orașul Köln a fost zguduit de o tragedie, zicea 
crainicul. O intervenție a poliţiei s-a încheiat cu victime. 
Informaţiile de până acum ne sugerează că s-ar fi dat un pont 
privind o posibilă incendiere a unei clădiri. Forţele polițienești 
detașate s-au confruntat cu presupusul făptaș. La locul faptei se 
afla și o echipă de reporteri, care, se pare, ar fi primit același 
pont. Presupusul făptaș a ameninţat echipa cu pistolul și acesta 
s-a declanșat. Un cameraman a fost rănit mortal. Suntem acum 
în direct cu sediul principal al Poliţiei. 

Pe ecran apăru o femeie în uniformă. Se uita la cameră cu 
ochi obosiţi. O burtieră o identifica drept purtătoarea de cuvânt 
a instituţiei. 

— Ne puteţi spune ceva despre presupusul făptaș? întrebă o 
voce din fundal. 

În faţa purtătoarei de cuvânt apăru un microfon. 

— În condiţiile de faţă, din motive tactice, nu vă pot furniza 
informaţii precise. Dar vă pot spune că datele noastre arată spre 
un anume Peter Meier. 

Apăru o imagine cu Peter. 

— Poliţia îl caută. Orice informaţii aveţi, care ar putea duce la 
arestarea sa, le puteţi furniza oricărei secții. 

Se comută iar la faţa purtătoarei de cuvânt. 

— Se pare că s-au făcut arestări în acest caz. Puteţi confirma? 

— Pistele duceau către un grup din K6ln-Mulheim. Femeile și 
bărbaţii formaseră un grup de justiţiari. 

— Plănuiau atacuri asupra instituţiilor străine? 

— Am găsit cantităţi mari de explozibili și documente care 
arată că acest grup de justiţiari ar fi pregătit o serie de acte de 
violenţă subversive și periculoase. 

— Peter Meier era în legătură cu grupul? 

— Suntem abia la începutul cercetătorilor. Nu mă pot 
pronunța. 

Stefan îl urmărea pe Peter. Dacă reportajul îl afecta, nu o 
arăta. 

— Domnule Meier? 

Peter se uită la Stefan. 

— Cine sunteți? 

— Nu are importanţă. Sunt aici să vă ajut. 

— De ce m-aș încrede? Acest Jean mi-a tras-o. O veţi face și 
voi. 

David se dăduse drept Jean. Stefan își trecu mâna prin păr. 

— In situaţia dumitale, nici eu nu aș avea încredere în nimeni. 
Situaţia, însă, nu arată bine. Deloc. 

— Ce mă împiedică să vă crăp capul? Sunt un criminal. 

Peter se chirci. Poziţia sa nu sugera nicio amenințare. 

— Veţi putrezi în temniţă. 

— Mi-e totuna. Nu mai contează nimic. 

— Chiar dacă cei răspunzători de moartea fiicei dumitale sunt 
încă liberi? 

Peter ridică din umeri. 

— Vor mai plănui și alte atacuri. Vor ucide copii nevinovați. 
Asta vreţi? 

— Celine a murit. 

— Nu vă poate fi indiferent. Ascultaţi-vă inima, căci este inima 
unui tată. 

— Ce pot eu să fac? Am problemele mele. 

Stefan rânji. 

— Dacă mă ajutaţi, mă ocup eu de problemele acelea. 

— N-aveţi cum. 

— OK. 

Stefan luă o mapă de piele neagră, o deschise și îi întinse lui 
Peter un document. 

— Vă ofer o dovadă de încredere. Lucrez pentru guvern și am 
puterea să vă rezolv problemele. Să vă ajut să fugiţi, în 
Venezuela? În Maldive? 

— Cu siguranţă, nu pe gratis. 

— Doar moartea e pe gratis. 

Peter miji ochii. 

— Ce trebuie să fac? 

— Să  ucideți omul răspunzător pentru moartea fiicei 
dumneavoastră. 

— Nu pot. 


VP - 284 


— Aţi ucis un cameraman. 

— Sunteţi nebun. Am... A fost un accident. S-a declanșat 
pistolul în meleu. Nu a fost cu intenţie. 

— Și totuși, aveaţi pistolul în mână. De ce? 

Peter se chirci iar. 

— Din experiență, zic că iei un pistol în mână doar dacă vrei 
să ucizi, zise Stefan. 

— Nu! strigă Peter și lovi peretele cu pumnul. 

O dată. De două ori. De trei ori. Apoi, își lipi fruntea de 
betonul rece. Își mușcă buza de jos. Stefan rămase în mijlocul 
încăperii, nemișcat. Se lăsă o tăcere apăsătoare. Peter se 
desprinse de perete și se lăsă să alunece pe saltea. 

— De ce eu? 

— Fiindcă înțelegeţi ideea. Știţi că trebuie făcut ceva ca să 
apărăm libertatea. Aţi pierdut totul. Puteţi ajuta ca alţii să fie 
scutiți. 

Din nou tăcere. 

— Brazilia? 

— Oriunde. 

— Ce alternative am? 

— Închisoarea. 

Tăcere. 

— Când? 

Stefan se lăsă pe vine lângă Peter. 

— Cel care trage sforile este aici, în Berlin. Știm unde este. 

Stefan spera să fie așa. La Stuttgart, Fitzgerald îi promisese. 

— Este șansa dumitale. La răzbunare și la fugă. Vă băgaţi? 

Înainte ca Peter să poată răspunde, lui Stefan îi sună 
telefonul. Apelantul sări peste politețea sa obișnuită. 

— Avem o problemă. Se numește Wiebke Meinert. 

Berlin, 07:05 CEST 


__ Wiebke tresări. Inima îi bătea cu putere. Adormise o secundă. 
Işi reveni și verifică de îndată dacă mașina lui Stefan era încă 
acolo. Da, era, însă putea să nu însemne nimic. Putea să fi 
plecat pe jos. Supravegherea continuă fusese întreruptă. Wiebke 
își mușcă buza. Dar cum să reușească singură o supraveghere 
continuă? Limitele rezistenţei erau depășite de mult. Și totuși, 
trebuia să continue. Stefan plănuia ceva și ea voia să-l 
împiedice. 

De data asta, nu dădea greș. Fără eșecuri. 

Wiebke pescui o băutură energizantă din compartimentul 
portierei. Inghiţi ultima gură, se scutură și aruncă doza goală 
lângă celelalte, în spate. 

Privi ceasul. Uwe trebuia să ajungă de cinci minute. La telefon 
îi spusese că avea vești și că voia să le discute în persoană. 
Wiebke îi dăduse adresa unde parcase dubița furată. Și îi 
spusese să aducă o cafea. Neagră, tare, cu mult zahăr. 

Cineva ciocăni în geamul lateral din dreapta și o smulse din 
gândurile sale. Uwe deschise portiera și se așeză. Mirosul de 
cafea proaspătă învioră aerul închis din mașină. 

— Ar trebui să aerisești. 

Uwe Templer îi întinse paharul, pe care ea îl acceptă 
recunoscătoare. 

El scoase o sticlă argintie din buzunarul hainei și își turnă un 
lichid maroniu în paharul de cafea. 

— Ce e ăla? Coniac? La ora asta? 

— Viaţa nu a trecut peste mine fără să lase urme. 

Uwe puse sticla înapoi în buzunar. 

— Ce ai pentru mine? 

— lmi pare rău pentru sora ta. 

— Ai reușit să accesezi dosarele? 

Wiebke se lupta cu amintirile. Nu putea da dovadă de 
slăbiciune. 

— Ştii că Saskia a fost la Stockholm cu puţină vreme înainte 
să fie ucisă? Acolo, se spune că ar fi primit ceva de la un anume 
profesor Liebknecht. O cheie. 

— O cheie? Profesorul Liebknecht? Despre ce vorbești? 

— Deci nu știai. 

— La naiba! Ce cheie? 

Uwe își trecu limba peste buze, parcă încercând să decidă ce 
să îi spună. 

— Ai auzit de Old Men? 

— Eu te-am rugat să îmi spui ceva despre sora mea. Nu vreau 
să știu nimic despre bătrâni. 

Își simţea sângele pulsând în urechi. 

— După apelul tău, m-am întrebat de ce te-aș ajuta, dar apoi 
am făcut cercetări și m-am gândit: uau, dacă este adevărat, 
atunci e o movilă mare de rahat. lmensă. 

Înghiţi o gură de coniac. 

— Old Men sunt un grup de agenţi secreţi ieșiţi la pensie. Se 
întâlnesc regulat, dar, din păcate, nu ca să bea cafeluţe și să 
deplângă vremurile bune. Se amestecă activ în ce se întâmplă în 
lume. Se pare că rahaturile nu au trecut fără consecinţe peste 
ei. 

— La fel ca în cazul tău? arătă ea spre paharul de cafea. 

Uwe râse. 

— Da, ca în cazul meu. 

— Ce legătură are cu Saskia? 

— Ca să aflu, am nevoie de cheie. 

— Și cum să fac eu rost de ea? 

El scoase un plic și îl puse pe bord. Wiebke rupse hârtia și găsi 
în interior numeroase articole de ziar. Revolte de stradă în Porto. 
Mașini care ardeau lângă Tamisa. O misiune de amploare a 
poliţiei din Paris. 

— Trăim într-o lume nasoală, zise Uwe. 

— Doar nu încerci să mă convingi că un grup de agenţi 
veterani este răspunzător, nu? 

El se uită la ea și clătină din cap. 

— Credeam că ţi-ai dat seama de pericol de multă vreme. 
Altfel, de ce ai fi aici? 

Arătă în direcția mașinii lui Stefan. 

— Ce vrei să spui? 


VP - 287 


— Ca să-și atingă scopurile, Old Men trebuie să cultive 
sentimente antimusulmane în Europa. Toarnă deci paie pe foc. 
Sunt ca niște corbi de furtună când se poartă un război. Acum, 
este război în multe orașe importante din Europa. 

— De ce îmi spui toate astea? 

— Ne urmărești un agent. Este un alt motiv pentru care mă 
interesează să te ajut. De ce ești aici? 

Wiebke strânse din buze. Se hotărî să îi povestească lui Uwe 
despre misiunea secretă desfășurată sub conducerea lui Stefan. 
Lăsă la o parte uciderea gărzii de corp a lui Attila. Serviciile nu 
trebuiau să știe tot. Uwe o ascultă cu atenţie. Din când în când, 
se încrunta. Apoi, încuviinţa sau își masa rădăcina nasului. 

— De aceea sunt aici. 

Wiebke luă o gură de cafea. Era foarte tare. Doar că avea 
prea puţin zahăr. 

— Ştiai că Stefan localizase presupusul creier al atacului din 
Thalys? 

Wiebke strânse pumnii. 

— Nu ţi-a zis nimic? 

— Stefan nu mi-a spus multe. Mă întreb ce pune la cale. 

— Poate că te ajută asta? 

Îi întinse o tăietură de ziar despre noaptea letală din Köln. Ea 
parcurse articolul. Murise un cameraman - asta nu prea o 
interesa. Dar pentru că un anume Peter Meier era acum căutat, 
înţelese. De aceea fusese Stefan la Stuttgart! Asta voia cu 
vechea fabrică de îngheţată! De aceea o lăsase cu ochii în 
soare. Toate aveau un singur scop. 

— Stefan nu a vrut niciodată o arestare, își spuse mai degrabă 
sieși decât lui Uwe. 


— Adică? 

— A vrut să dea un exemplu. Rahat! Unde se află creierul 
operaţiunii? 

— Este client de-al casei la o cafenea turcească din 
Kreuzberg. 


— Dă-mi adresa! mai pot împiedica totul. 

— Ce să împiedici? 

— Dă-mi naibii adresa! 

Poate că trebuia să îi solicite sprijinul lui Uwe. Dar nu o făcu. 
După ce-i dădu adresa cafenelei, îl dădu afară pe agent din 
dubită și plecă. Nu avea timp de explicaţii. Nu avea timp ca Uwe 

să asambleze o trupă. Ce se întâmpla acum trebuia să fie rapid. 
Foarte rapid. Dar timpul era scurt. Trebuia să-l preseze pe 
Stefan, pentru că oricine se afla sub presiune făcea greșeli. 
Formă numărul Ministerului Dezvoltării. Numărul de la serviciul 
Saskiei. 

După primul apel, îi răspunse robotul. 

— Aţi sunat la Ministerul Dezvoltării. Veţi primi imediat 
legătura. Vă rugăm să nu uitaţi că numărul de la care sunaţi 
poate fi aflat chiar dacă aţi ales să îl ascunderi. 

Saskia nu lucra, cu siguranţă, la Ministerul Dezvoltării, pentru 
că Wiebke cunoștea un mesaj similar al Serviciului Federal de 
Informaţii. Auzi două apeluri, apoi o voce cunoscută. Era a 
bărbatului care-i dăduse plicul cu strigătul de ajutor al Saskiei, 
cu săptămâni în urmă. Partenerul Saskiei. 

— Da, vă rog? 

— Ştii cine sunt. Ai cunoscut-o pe sora mea. 

Gâtul i se blocă în cuvânt. 

— Și îl cunoşti pe Stefan, cu siguranţă. Să îi transmiţi că vin să 
îl văd. Că nu va scăpa. Ai înţeles? 

Wiebke încheie conversaţia. 

Vechea fabrica de înghetata din Berlin, 07:32 
CEST 


— Eşti sigur că Meinert vine încoace? întrebă Stefan la 
telefon. 

— Foarte sigur, spuse Dogan. Să îţi repet ameninţarea ei? 

— Atunci, trebuie să ne grăbim. 

Stefan închise și se uită la David, care se afla lângă ușă. 

— Cine e Meinert asta? 

— O problemă care trebuie îndepărtată. 

— Crezi că are dovezi? 

— Chiar dacă nu, cred că nu e cazul să verificăm. Nimic nu 
poate merge prost. Suntem prea implicaţi în asta. 

David se desprinse de perete. 

— Tu ești. 

Expresia lui Stefan era nepreţuită. David râse și plecă. Stefan 
îl apucă de umăr. Cei doi se priviră ca doi cocoși de luptă. 

— Nu mă poți lăsa singur. 

Cu o mișcare iute din mână, fostul agent Mossad se eliberă. 

— Ne ocupăm. În cinci minute să fii gata. Ori cu el, arătă 
David spre ușă, ori fără el. Pentru al doilea caz te ajută ăsta. 

Îi întinse un pistol. 

— Ocupă-te! 

David îl lăsă singur pe Stefan. 

Își puse pistolul în betelia pantalonilor, mai respiră o dată 
adânc și intră înapoi. Peter încă era chircit pe salteaua murdară. 
Se uită la Stefan când acesta închise ușa după el. Privirea i se 
lipi de pistol. 

— Vrei să mă împuști? 

Stefan clătină din cap. 

— Tocmai am primit un apel. Poliţia e pe drum. Dacă nu 
cooperaţi, vă veţi petrece restul vieţii la închisoare. 

Peter clătină încetișor din cap. Se uită din nou în pământ și un 
tremur păru să îi cuprindă întreg trupul. 

— Lumea mea s-a prăbușit. Nu știu ce să fac. Nu sunt 
criminal. 

Se uită direct la Stefan. 

— Ce credeți că ar trebui să fac? 

— Să veniţi cu mine. 

— Îmi cereţi imposibilul. Nu sunt criminal. 

Auziră zgomote de pe hol. David și oamenii lui strângeau. 
Timpul se scurgea rapid. In clipa aceea, pistolul de la betelia lui 
Stefan cântărea câteva tone. Nu era un criminal. Nu încă. 

— Ce vă cer este singura opţiune pe care o aveţi. Amintiţi-vă 
că acest porc s-a aflat în spatele atacului. Fiica dumitale... 

Stefan se gândi puţin. 

— Celine a murit. Nu mai este aici. Viaţa dumitale este 
țăndări, iar porcul scapă. 

— Justiţia... 

— Ah, justiţia! Nu avem nicio dovadă împotriva bărbatului 
care să poată fi folosită la tribunal. Nu ni se permite să folosim 
public nimic din ce avem. Nu vor exista acuzații. Veţi zăcea la 
închisoare, iar ucigașul lui Celine va fi în libertate. Printre noi. 

Peter tăcea. Clătina mai departe din cap. 

Stefan auzi voci și zgomot de pași. Clanţa se mișcă. Timpul 
expirase. 

— Haideţi.  Hotărâţi-vă! Cineva trebuie să facă ceva. 
Răzbunarea vă aparține. 

Ușa se deschise. David se afla în cadrul ușii, cu pistolul în 
spatele coapsei. 

— Pentru Celine, zise Stefan. 

David ridică pistolul și ţinti. 

Peter se uita în pământ. Degetul de pe trăgaci se mișcă, 
împușcătura avea să năruiască planul. Stefan sperase să 
funcţioneze. Frustrarea lui spori. l-ar fi plăcut să-i arate 
democraţiei că vremea vorbelor trecuse, că numai faptele 
contau. Acum, venea sfârșitul. Trăgaciul fu împins. Era pe cale 
să-și atingă limita și să ţâșnească iar în faţă. Apoi, scânteia 
detona încărcătura din cartuș, și proiectilul făcea o gaură urâtă 
și fatală în craniul lui Peter. 

— Bine, zise Peter. 

David reacţionă imediat și eliberă trăgaciul de presiune. 
Ascunse iar pistolul în spatele coapsei, înainte ca Peter să ridice 
privirea. 

— Bună decizie, spuse David. Uite cheile. VW-ul este la câteva 
străzi distanţă. 

Stefan prinse cheile din zbor. 

— Totul e gata? 

David încuviinţă. 

— Pistolul și vesta antiglont sunt într-o cutie, în spatele 
mașinii. 

— Vestă antiglont? repetă Peter. 

— Nu vrem să păţești nimic, prietene, râse David. 

Stefan îl luă deoparte. 

— Și Wiebke Meinert? 

— Mă ocup eu. Du-te! 

Wiebke spera să nu ajungă prea târziu. Goni nebunește prin 
Berlin și parcurse din nou punctele planului său. Punctul unu nu 
avea un plan. Punctul doi, trebuia să aibă grijă. lar punctul trei... 
încă trebuia definit. 

Ce îl făcuse pe Stefan să se bage în asta? Când devenise cine 
era acum? Îi respectase implicarea. În glumă, îl numise Don 
Quijote. Lupta cu morile de vânt avea un preţ. Trădase 
democraţia pe care jurase să o apere. Cu asta, și Wiebke era 
convinsă, nu trăda numai Germania și ordinea bazată pe 
democraţia liberă, ci își condamna și viața anterioară cu o 
minciună.  Sacrificase multe pentru apărarea democraţiei. 
Wiebke se întreba cum de se putea ca un apărător atât de 
fervent să cadă atât de jos. 

Era convinsă că declanșatorul fusese apăsat la Köln. 
Fusese atacul din Thalys. Oare Stefan pierduse acolo o persoană 
dragă? Probabil că nu. Probabil că nu mai existau oameni iubiţi 
în viața lui. Stefan se dăruise total Serviciilor Secrete. 
Guvernarea avertizase mereu cu privire la atacurile de pe 
teritoriul său și stabilise că se impuneau precauţii. Acum, se 
întâmplase ceva, iar populaţia trebuia să afle de la presă că 
fuseseră luate toate precauţiile pentru a respinge răspunderea 
pentru atac și pentru a învinui autorităţile din domeniul 
securităţii. Wiebke tocmai ascultase la radio un interviu cu 
ministrul Afacerilor Interne. Reporterul îl acuzase că nu făcuse 
totul, din punct de vedere politic, pentru a preveni un atac în 
Germania. Politicianul reacționase furios. 

— Este doar o speculație. Guvernul federal a făcut tot 
posibilul pentru a preveni un atac. Ne pregătim forțele de 
securitate de multă vreme, pentru a le conferi abilităţile 
necesare să recunoască și să înăbușe pregătirile pentru un atac 
terorist. 

— Care credeţi că este motivul eșecului? 

— Așa cum am spus, angajaţii celor două Servicii au fost 
pregătiţi corespunzător. 

— Așadar, forţele de securitate germane au greșit? 

— Trebuie să presupunem că s-au făcut greșeli care au dus la 
atacul tragic. Din partea politică, vor exista consecințe. Vom 
evalua programele de securitate și le vom reformula. 

— Cu noi șefi ai autorităţilor federale? 

— Dacă este cazul. 

— Cum arată viitoarea dumneavoastră carieră politică? 

Ministrul înghiţise în sec. 

— Ce vreţi să spuneţi? 

— Dacă autorităţile din securitate au greșit, ar trebui să existe 
consecinţe și pentru dumneavoastră. Opoziția... 

— Domnul meu, îl întrerupsese ministrul, presupun că-mi voi 
păstra funcţia încă doi ani de acum încolo. Cei răspunzători vor 
fi identificaţi. După aceea, voi lucra împreună cu guvernul 
federal pentru o luptă susţinută în vederea evaluării legislaţiei 
europene antitero. 

Wiebke clătină din cap. Ministrul ar fi putut spune la fel de 
bine că planurile pentru asemenea atacuri depășeau graniţele 
europene și astfel se aflau în afara domeniului de competenţă a 
Serviciilor numite. Numai așa ar fi recunoscut că legislaţia 
europeană antitero, negociată cu o vreme în urmă, nu se aplică. 

La radio era o înregistrare. Profesorul Liebknecht era întrebat 
despre noile legi antitero. Wiebke ascultă cu atenție. 
Liebknecht? De unde știa numele? Nu-l pomenise Uwe pe 
profesor în contextul ultimei misiuni a Saskiei? Ce mai era? Ah, 
desigur, se spunea că Saskia ar fi primit o cheie de la acest 
Liebknecht! 

— O cooperare superioară între forțele de poliție europene, 
corelată cu studiile antitero, ar trebui să fie ancorată în EATG, 
spuse vocea lui Liebknecht. Grecia și Spania s-au împotrivit 
propunerii, pentru că se temeau pentru integritatea lor statală. 
Ministerul de Interne a renunţat. Cooperarea a fost ștearsă din 
legislaţie, iar ministrul a considerat asta un succes. Fără această 
omisiune, legea nu ar fi trecut. Cetăţenii s-au simţit mai în 
siguranţă. Numai cunoscătorii știu că este la fel de eficientă ca o 
sabie boantă. 

Poate că atunci simţise Stefan că trebuia să ia lucrurile în 
propriile mâini. Wiebke se întrebă dacă așa era. Să joci Wu te 

supăra, frate și, la fel ca alţi jucători, să uiţi de reguli și să 
trișezi. Era singura cale spre victorie. Dar ce se întâmpla când 
persoana era lichidată? Terorismul este ca o hidră. Dacă-i tai un 
cap, îi cresc alte două la loc. lar criminalul nu avea de înfruntat 
doar ameninţarea externă, ci și sentimentele de vinovăţie, care, 
cu siguranță, aveau să-l atragă tot mai adânc în vârtejul 
violenţei și crimei. 

Ce-l distingea pe acest războinic decăzut de cei pe care jurase 
să îi vâneze? Ar fi devenit chiar el vânat. Respectul lui Wiebke 
pentru calea aleasă de Stefan se mai potoli. Vinovăţia lui deveni 
evidentă. S-o fi împiedicat, dar n-ar fi trebuit să cadă. Trebuia 
oprit. 

Lovi volanul cu palmele. 

Spera să nu ajungă prea târziu. 

Stefan conducea cu viteză moderată. Ar fi preferat să calce 
pedala, dar se reţinea. Atenţia polițiștilor din trafic nu era de 
dorit. Nu ar fi reușit să le explice de ce în spatele vechiului VW 
se afla un criminal căutat, îmbrăcat cu vestă antiglonț și cu un 
pistol în mână. Işi ștergea iar și iar sudoarea de pe frunte. 
Uneori, tresărea. 

Stefan îndreptă mașina spre marginea drumului și parcă în 
faţa unui magazin de alimente cu specific oriental. De acolo, mai 
erau cam două sute de metri până la destinaţie. Stefan se 
întoarse în spate și cuprinse spătarul scaunului alăturat. 

— De aici pornim. 

— Sunt gata. 

— Facem cum ne-am înţeles. 

— Am priceput. 

— Bine. 

Stefan cobori. Se uită scurt în vitrina magazinului de alimente 
și se gândi ca, după succesul misiunii, să își ia ceva bun de 
mâncare. Își netezi jacheta ușoară și traversă strada, trecând de 
cafeneaua culturală. Se opri scurt lângă un restaurant persan și 
consultă meniul care atârna în vitrină. 
La stânga și la dreapta meniului, proprietarii agăţaseră oglinzi 
ornamentale. Astfel, putea observa pe ascuns intrarea în 
cafeneaua culturală. li luă o vreme, dar îl văzu. Maddissi Abu 
Mohammed. Ținta se așezase în zona intrării, cu o narghilea în 
față. Fitzgerald nu minţise. Maddissi se uita, fumând, la un 
televizor vechi, pe lămpi, care atârna de tavan într-un colț. 
Stefan scoase telefonul. 

— Da? 

Peter părea agitat. 

— Trebuie să-ţi pastrezi calmul. Depinde numai de tine. Ținta 
este la cafenea. Este cel gras, de la intrare. Ușor. 

— Când? 

— Așa cum ţi-am zis deja, am nevoie de cinci minute. Acum, 
distrugi cartela preplătită și lași telefonul în VW. După cinci 
minute, pornești. Eu îţi păzesc spatele. Bine? 

Peter confirmă și închise. Cinci minute erau suficiente, 
Maddissi nu avea să plece între timp. Dura ceva să fumezi o 
narghilea. Dacă-și părăsea locul, atunci se ducea la toaletă. 
Peter îl putea lichida și acolo. 

Stefan avu nevoie doar de un minut să ajungă în locuinţa 
conspirativă de la primul etaj. Sună la Hadischi. O dată lung, de 
două ori scurt. Ca să nu atragă atenţia în cartierul dominat de 
populaţie arabă, ţinea la subsuoară o mapă cu sigla unei 
companii furnizoare de energie. Până când ușa fu deschisă, cu 
un țârâit, Stefan se uită preocupat în mapă. Din când în când, 
clătina din cap. 

Ușa apartamentului era întredeschisă. Intră pe hol și ajunse 
imediat în living. Geamul dădea spre intrarea în cafenea. Un 
tânăr care, de la distanță, părea nord-african stătea pe vine 
lângă perdelele jerpelite. 

— Cum merge? 

Nu se obosi cu politețuri, pentru că îl știa pe agent de puţină 
vreme și nu intenţiona să relaţioneze ulterior cu el. 

— Ţinta stă de jumătate de oră pe scaun. Niciun contact cu 
alte persoane. Doar cel de la bar i-a adus o narghilea și o cafea 
la ibric. 

— Niciun apel? 

— Nici măcar nu s-a scărpinat în fund. 

Stefan își privi ceasul. Șaizeci de secunde. Se ghemui pe 
canapea, lângă tânăr. Apartamentul îi aparținea, de fapt, unui 
tunisian. Oamenii lui Stefan îi dăduseră droguri, iar acum omul 
era interogat pentru posesie de droguri și suspiciune de trafic de 
substanţe ilegale. Nu era prima dată când se întâmpla. De 
obicei, la sfârșitul unei misiuni, nevinovății erau eliberaţi. De 
data asta, voia să se asigure că nu era cazul. 

Patruzeci de secunde. 

— Ai cafea? 

— Doar solubilă. 

Stefan se strâmbă. Incă 25 de secunde. 

— Mă rog. Mai bine decât deloc. Ai vrea să-mi pregătești o 
cană? Te descurci mai bine pe-aici. 

Tânărul se strâmbă și el. 

— Nu e de mirare. Aproape că locuiesc aici. 

Stefan își privi ceasul. Douăzeci. 

— Neagră sau cu lapte și zahăr? 

— Cu lapte și zahăr, te rog. 

Incă zece secunde. Cu coada ochiului, Stefan văzu că Peter 
avea ceasul înainte. Apăru din direcția mașinii, atrăgând toate 
privirile din cauza vestei antiglonț. Se apropie de cafenea. Un 
tânăr turc cu șapcă de baseball, bluză sport și pantaloni de 
jogging își scoase telefonul și apăsă trei taste. Era numărul de 
urgență. Curând, zona avea să geamă de poliţai. 

Tânărul agent ieși din bucătărie și se uită pe geam. 

— Ce caută tipul cu vestă antiglonţ aici? 

— Este o vestă antiglont? Ar putea fi de pescar, nu? Chiar nu- 
mi dau seama. 

Tânărul agent scoase un binoclu și se uită pe geam. Peter se 
apropia de cafenea. 

— Rahat, zise agentul. 

Puse jos binoclul și îi zise lui Stefan: 

— Tipul are un pistol în mână! 

— La naiba! 

Stefan își dorise să evite asta. Situaţiile excepţionale 
necesitau acțiuni drastice. Scoase pistolul cu amortizor, cât 
tânărul agent privea din nou prin binoclu. Stefan inspiră scurt și 
îl împușcă în cap. „Fără martori”, zisese Fitzgerald. 

Stefan se uită în stradă. Peter era în fața lui Maddissi, cu 
pistolul în mână. Acum se va vedea cât de bine știa David să 
facă bombe. Cât de bună era vesta cu explozibili, falsa vestă 
antiglonţ. Cât de bine funcţiona detonatorul. Stefan înghiţi și își 
tinu respiraţia. Mai aşteptă o secundă. Două. In faţa cafenelei se 
adunase o mulțime de oameni în jurul lui Peter. Maddissi 
ridicase braţele și vorbea cu Peter. 

Vremea cuvintelor trecuse. 

Contau doar faptele. 

Stefan deschise agenda telefonică. Avea un singur număr 
salvat, cel al cartelei SIM din vesta lui Peter. Trebuia doar să 
apese pe „Reluare apel” și... 

Un zgomot puternic îi atrase din nou atenţia spre stradă. O 
dubită se îndrepta cu viteză spre mașinile parcate, de care se 
ciocni. O tânără se rostogoli afară în haosul de pe stradă, sări 

imediat în picioare și sprintă spre Peter. Sări. Stefan o recunoscu 
imediat pe Wiebke. 
Apăsă „Reluare apel”. 

Planul lui Wiebke era simplu: nu avea un plan. Acţiona din 
instinct. Era o nebunie, știa asta. La instructaj învățai cu totul 
altceva. 

Cu viteză maximă, conduse dubita direct în mașinile parcate. 
Când deschise portiera, strada se revărsă către ea. Fără să se 
gândească, sări în mijlocul haosului. In jurul ei zburau cioburi de 
sticlă. Se auzea scrâșnet de metal. Urmă impactul. Corpul lui 
Wiebke ţipă de durere. 

Se rostogoli și ateriză în picioare. Se concentră asupra 
bărbatului cu vestă antiglonţ și îi remarcă pistolul din mână. Un 
Walther P99. Fără siguranţă externă. Deja gata de tras. Wiebke 
se aruncă spre cafenea și simți coliziunea cu omul, împreună, 
alunecară pe ușă în cafenea. El se izbi de un picior de scaun. 
Wiebke se ridică. Tipul de la picioarele ei se chircea de durere. 
Din vesta antiglont ieșeau cabluri. 
Era o vestă cu explozibili! Rahat! Deși aștepta detonarea, se 
gândi febril. Trebuia să poată dezactiva cumva rahatul ăla. 
Timpul trecea. 

Dar nu se întâmplă nimic. Nimeni nu sări în aer. 

— Te găuresc, târfa. 

Pistolul din mâna lui Peter tremura. Nu voia să ucidă pe 
nimeni, altfel ar fi apăsat de mult. Așa că Wiebke se concentră 
la bombă. Trebuia să se declanșeze de mult. Se încruntă. Doar 
dacă nu... Se uită la cabluri. Evident! 

— Ştii că porți o vestă cu explozibili? 

— Nu vorbi căcaturi! 

— Uită-te la cabluri. 

— Nu e niciun cablu! 

Și totuși, pipăi vesta cu mâna liberă. 

— Ceva mai jos. Da, acolo. 

— Doamne! Acum ce facem? 

Peter lăsă arma jos. 

— Mai întâi, ne păstrăm calmul. Nu a detonat nimeni bomba, 
încă. Și am o teorie de ce. 

Wiebke băgă mâna în buzunarul pantalonilor. Spera să fi 
supravieţuit telefonul mobil. Peter ridică din nou arma spre ea. 

— Calmează-te. Trebuie să verific ceva. 

Incetișor, scoase telefonul din buzunar. Ecranul nu era fisurat. 
Apăsă o tastă. Nu avea rețea. Lăsă telefonul să alunece înapoi. 

Așa cum suspectase, Stefan armase centura, însă semnalul 
nu ajunsese, pentru că în cafenea nu ajungea. Ce noroc! 
Fantastic. Dar asta însemna și că bomba trebuia dezamorsată 
pe loc. Dacă Peter ajungea într-o zonă cu semnal, bomba 
exploda imediat. Trebuia să găsească o soluţie. Cu coada 
ochiului, remarcă o umbră. Se auzi o împușcătură. O jumătate 
din ceafa lui Peter explodă pe podea. 

David nici măcar nu așteptase ca Stefan să plece cu Peter din 
fosta fabrică. Wiebke nu avea să vină acolo. Nu dacă știa unde 
intra Stefan în acţiune. lar David conta pe faptul că ea știa. Se 
părea că această Wiebke Meinert era o adversară de excepţie. 
Dar el urma să fie mai bun. Cafeneaua turcească nu era departe 
de fabrică. Pentru David fu o joacă să ajungă acolo înaintea lui 
Stefan și să-și găsească un punct de observaţie afară. Când 
dubiţa se lovise de mașinile parcate, David știuse că Wiebke va 
împiedica atacul. 

Fu impresionat de felul în care acţionase ea. Nu erau mulți 
oameni pe lume care să poată reuși o asemenea cascadorie și 
să iasă cu bine din ea. Și nici mulţi care să supravieţuiască unei 
asemenea acțiuni. Dar Wiebke nu trebuia să scape cu viaţă, și 
era treaba lui David să se ocupe de asta. 
Așa că se apropiase de cafenea. Detonarea întârzia. Probabil că 
reușise, într-un timp atât de scurt, să dezamorseze bomba. 
Incredibil. David rânji. Păcat că nu avea șansa de a o cunoaște 
mai bine. 

Cu pistolul scos, avansă spre cafenea. Peter zăcea pe spate, 
iar Wiebke era lângă el, în picioare. David nu ezită, îl împușcă în 
cap. Wiebke se răsuci spre el. O mișcare scurtă din mână și el 
avea arma aţintită spre ea. Degetul lui se îndoi pe trăgaci. Doar 
că... Imposibil! Ezită... Nu se putea! David întârzie. 

Wiebke îi remarcase ezitarea. 

— Ce este? întrebă ea. Ai dubii? 

David își trecu limba peste buze. 

— Ştii deja că, în orice film, ticălosul se bucură de triumf până 
la final. 

Intenţionase să o spună cu fermitate, dar observă cât de 
fragilă era vocea lui. 

— Nu mi se pare convingător, spuse Wiebke. 

David îi urmări privirea spre Waltherul P99, la doar un braţ 
distanţă de ea, lângă corpul lui Peter. 

— N-aș face asta. 

— Du-te dracului! 

— Atât de urât? Mă aşteptam la mai multă decenţă. 

Oare Lydia ar fi arătat decenţă într-o asemenea situaţie? 
David strânse din dinţi. Ce ar fi făcut ea? Se uită în ochii lui 
Meinert. Era o fată străină și totuși atât de cunoscută. Statistic, 
era imposibil. Dar citise cândva că fiecare om are șapte dubluri. 
Străini gemeni. La aproape opt miliarde de oameni pe lume, nu 
îți întâlneai niciodată geamănul străin - darămite pe al soţiei 
tale. 

In depărtare se auzeau sirene. Zgomotul lor ajungea deja la 
cafenea. 

— Cavaleria? întrebă David. 

— Ținând cont de mulțimea pe care aţi atras-o voi, nu e de 
mirare că vine poliţia. Dar eu mă bucur. Îmi plac uniformele. 

Își încordă vizibil mușchii. 

— Uităm de asta și ne ajută. Stefan e pe drumul greșit. 

— Nu pot decide asta. 

Sirenele urlau tot mai tare. Poliţia se apropia. David nu voia 
să fie acolo când ajungeau. Wiebke se uită din nou la Walther. 
Chiar și atunci se întreba cum să îl neutralizeze. Era ca o pisică 
sălbatică, graţioasă și letală. O admira pentru asta. lar ea profită 
de momentul lui de neatenţie, fără milă. Sări într-o parte, se 
rostogoli și dintr-odată avea pistolul în mână. 

Un glonţ zgudui cafeneaua. Corpul lui Wiebke fu aruncat în 
spate. Nici măcar nu ţipă, ci doar rămase întinsă, nemișcată. 

David simţi că sufletul i se sfâșie în bucăți. O pierduse pe 
Lydia a doua oară. Nu, își aminti. Nu este Lydia. Lydia este 
moartă de mult. Nimeni nu se întoarce din morți. 

David se apropie de corpul nemișcat, cu pistolul aţintit spre 
el, și se lăsă pe vine. 

Respira slab. Abia dacă mai avea puls. Murea. Orice ajutor ar 
fi fost prea târziu. Auzi zgomote afară și păcănitul staţiilor radio. 

Trebuia să plece. Se mai uită o dată la Wiebke. Statistic, era 
imposibil să întâlnești geamănul străin al altei persoane. Doar 
dacă nu îl căutai. Uneori, te ajuta soarta. 

Berlin, 01:20 CEST 


Medicii nu îi dăduseră șanse de supravieţuire. Sosise cu 
elicopterul. Operația de urgenţă durase ore întregi. In cele din 
urmă, lui Wiebke Meinert îi fusese indusă coma artificială. De 
două ori i se oprise inima. De două ori, asistenta din tura de 
noapte o salvase. Acum, la trei luni după atacul din Thalys, 
putea să stea în capul oaselor, în pat. li provoca încă dureri 
îngrozitoare, dar era o evoluţie. 

Lângă pat, noptiera era încărcată de tăieturi din ziare și din 
reviste de știri. Când se trezise din coma artificială, durase două 
săptămâni să poată citi ceva. Doar din întâmplare aflase despre 
bomba lui Hristos. Așa fusese numit Peter în presă, după 
atentatul eșuat din cafenea. Wiebke vrusese să afle mai multe, 
însă politica mondială se îndreptase spre alte probleme, pentru 
că Germania, la fel ca alte ţări europene, se lupta cu o creștere 
a criminalităţii de origine externă și cu atacuri ale grupurilor de 
extremă dreapta. Nu era război pe străzi, dar situaţia din marile 
orașe nu era tocmai roz. Wiebke se trezi deci că depindea de 
ziare și reviste vechi. Singurătatea îi era alinată de discuţiile cu 
sora Ina. Wiebke se hotărâse să o invite la cină, cândva. Ca 
mulțumire pentru eforturile depuse cu ea. Și poate... dar nu voia 
să se gândească atât de departe. 

Zgomotele de fundal tipice unui spital fură tulburate. Wiebke 
ascultă cu atenţie. Pași în miez de noapte. Pași ușori. Nu era un 
medic. Se opriră în faţa ușii rezervei sale. Clanţa se mișcă. 
Foarte încet. Wiebke se întinse spre butonul de alarmă. 

David intră pe ușă. Privirea lui i se lipi de mână. 

— N-aș face asta. 

Wiebke se opri. 

— Sunt înarmat, zise el. Nu mi-e teamă să folosesc pistolul 
asupra ta, din nou. Dacă vei chema ajutor, te împușc. 

Ea lăsă butonul și se uită urât la Teitelbaum. 

— Ce vrei? Să-ţi termini treaba? 

El clătină din cap. 

— Vreau să te ajut. 

— Aș prefera să mă lipsesc de așa ajutor. 

E| scoase o tabletă mică din buzunar. 

— De acesta nu. 

— Ce este? 

David se întoarse spre ușă. 

— Prietenul nostru comun, Stefan, a reușit să-și scoată cu 
eleganţă capul din laţ. Graţie sprijinului Serviciului Federal de 
Informații, care avea dovezi privind conexiunea dintre atentatul 
eșuat și o grupare militantă de extremă dreaptă. 

— Ca Rezistenţa Naţional-Socialistă? 

— Ceva de genul. Pe tabletă e un filmuleţ. Poate că se va face 
cândva dreptate. 

— Încă un lucru, zise Wiebke. De ce m-ai cruțat? 

El o privi. Ochii lui erau plini de o tristețe nesfârșită. Durere 
pură. Doar o secundă, ca o amintire trecătoare, apoi David 
ridică din umeri și părăsi rezerva. 

Wiebke porni playerul video al tabletei. Înghiţi în sec. Trebuia 
să iasă imediat de acolo. 

Stuttgart, 12:09 CEST 


Deci aici locuiește. Wiebke ridică din sprâncene. Se așteptase 
la orice, numai la asta nu. Stefan locuia între garduri vii tăiate 
cu precizie, locuri de parcare clar delimitate și un batalion de 
pitici de grădină. O lume superbă, ideală. lar el era o scursură. 

Deschise poarta grădinii. O alee dreaptă ducea între lavandă 
și trandafiri spre ușa casei. Pietrișul îi scrâșnea sub tălpile 
pantofilor. Sună la ușă și așteptă. O ușă se trânti, în spatele 
sticlei opacizate se vedea o siluetă. Stefan deschise ușa. Purta 
un trening uzat. Avea părul ciufulit și o barbă de trei zile. Arăta 
complet diferit. Ea îl cunoscuse drept omul al cărui nod de 
cravată arăta la fel la șase dimineaţa și la opt seara. 

— Nu prea primesc vizite. Vin doar Martorii lui lehova, spuse 
el încet, fără să pară surprins că îl găsise. 

Făcu un pas în spate și o lăsă să intre. Se duseră împreună în 
living. Pe șemineu se aflau fotografii înrămate, cu o femeie și o 
fetiță. 

— Familia mea, explică Stefan. 

Se așeză pe canapea și îi făcu semn lui Wiebke să se așeze și 
ea. 

Ea rămase în picioare. 

— De ce ai venit? întrebă el. 

— Am auzit că te-ai spălat pe mâini de implicarea în atentatul 
de la cafenea. Dar eu vreau să te aduc în fața justiţiei. 

— Eşti un soldat de excepţie și de aceea te-am și angajat. Mi- 
a fost clar că asta-mi va fi potrivnic. Dacă am fi continuat să 
lucrăm împreună, ai fi fost o agentă fantastică. 

— De ce toate astea? De ce a fost nevoie să moară oameni 
nevinovați? 

Stefan se ridică și se apropie de șemineu. Luă o fotografie și 
se uită la ea, gânditor. 

— Soţia mea și Eva, fiica mea. Sunt moarte. Accident de 
mașină, acum șase ani. 

— Mă asculți? 

— Nu, acum șapte ani. Ziua aceea nenorocită mi-a distrus 
viața. Am căzut într-un abis. Eram întemnițat în mine însumi. 
Dar apoi... apoi m-am afundat în muncă. 

Puse fotografia înapoi. 

— Am vrut să o uit. Îţi dai seama? Am vrut să îmi uit iubirea 
vieţii. 

Wiebke tăcea. Se gândea la Saskia. Se gândea că lucrase cu 
Stefan doar ca să afle ceva despre sora ei. 

— Se pare că nu, spuse Stefan. Pentru mine, a părut potrivit. 
Aș fi fost distrus dacă n-aș fi procedat așa. 

— Ai fost distrus de munca ta. 

Acum, Stefan o privi în ochi. 

— Așa crezi? 

— Fanatismul tău a găsit o supapă. 

— Și există o cale de scăpare? 

Wiebke scoase un stick USB din geantă și îl puse pe măsuța 
de lângă canapea. 

— Trebuie să decizi singur. 

— Ce e acolo? 

— Un fișier video preluat de camera de supraveghere al unui 
magazin alimentar cu specific oriental. 

Wiebke strânse din buze. 

— Ştii ce e de văzut acolo? 

— Îmi pot imagina. Nu ai fi aici fără dovezi. 

— Îţi este clar ce ar însemna un proces la tribunal pentru tine? 

— Ție îţi este clar că ai provoca daune imense Germaniei 
făcând public conţinutul? 

— Nu mă las atrasă în asemenea jocuri. Tu ești cel care 
aproape că a transformat un om distrus într-un atentator 
sinucigaș. : 

— De unde ai scos asta? A fost decizia lui. Işi pierduse fiica 
într-un atac terorist și voia răzbunare. L-am ajutat. 

— Nu s-ar fi aruncat în aer de bunăvoie. Eram cu el când a 
murit. Împiedicasem ce nu a vrut niciodată. Tu ai fost. Eşti un 
porc bolnav și pervers. 

Stefan râse scurt. 

— Crezi că un video de supraveghere va dovedi toate astea? 

— Am mai multe. Un prieten neașteptat mi-a oferit niște date 
provenind de la turnul de telefonie mobilă de lângă restaurantul 
persan. Există o nepotrivire. Un apel de pe un telefon mobil 

către un destinatar care nu era în reţea, dar care a apărut 
pentru o clipă. Apoi deloc. A fost încercarea ratată de a apela. 
Putem verifica din nou numerele și localizarea. 

El o privi o vreme în ochi. Parcă încerca să găsească dovezi că 
Wiebke minţea, că practic nu avea nicio dovadă, că numerele de 
telefon folosite nu duceau la localizarea lui în apartamentul 
conspirativ. Orice semn, chiar și o contracție musculară 
inconștientă, i-ar fi năruit bastionul de minciuni. Stefan nu mai 
rezistă contactului vizual. Râse. 

— Am făcut doar două greșeli. 

— Suficiente să te bage la zdup. 

Stefan lăsă capul în jos. Wiebke ieși din living și străbătu holul 
spre ușa din faţă. Când ajunse pe aleea de pietriș, auzi vocea lui 
Stefan. 

— Doamnă Meinert? Ce să fac? 

Ea ridică din umeri. 

— E decizia ta. 

Stuttgart, 12:36 CEST 


Stefan privi clipul de supraveghere. Era o redare grosolană, 
alb-negru, cu vedere la stradă. Chiar acolo unde parcase dubita 
în seara atacului. Se văzu coborând, privind scurt în vitrină și 
apoi plecând. Patru minute nu se întâmplă nimic. Apoi, se 
deschise ușa glisantă și ieși Peter. Era agitat. Idiotul avea deja 
pistolul în mână. O mare greșeală. 

Stefan închise clipul și rămase pe loc. Gândurile îi alergau prin 
minte, fără un scop anume. li era limpede că era terminat, 
fiindcă era înconjurat de o reţea complexă de minciuni 
construite împreună cu responsabilii BND. Dar clipul de pe stick 
era nimicitor. Alături de date celulare pe care le avea Wiebke, 
scopul acțiunilor sale devenea clar. 
Nu avea sens să nege. E 

Scoase stickul din laptop. In bucătărie, luă un bătător de 
carne și îl făcu bucăţi. Aruncă rămășițele în toaletă și trase apa. 
Apoi, se așeză în fotoliul care-i plăcuse soţiei lui și se uită la 
poza ei și a Evei. 

Fără să se mai gândească, își băgă în gură ţeava armei de 
serviciu. Închise ochii și strânse fotografia în mână. 

În mintea lui se făcu întuneric. 

Epilog 


Întunericul era palpabil. Cătușele i se înfigeau în carne. Nu era 
loc în corpul ei să nu urle de durere. Pierduse noţiunea timpului. 
„Nu mai pot”, se gândi. Simţea că vrea să moară. Işi mușcă 
buza de jos. „Nu renunţa! Poţi să o faci. Nu renunţa!” 

Se concentră la împrejurimi. Auzea foșnetul cauciucurilor, 
rulând repede pe asfalt. Auzi torsul slab al unui motor. „Sunt 
într-o mașină. În portbagaj. Legată”. 

Gândurile i-o luară razna. 

„Unde mă duc?” 

„Ce vor face cu mine?” 

„Cine sunt ei?” 

„Și de ce? De ce se întâmplă toate astea?” 

Întrebări fără răspuns. Doar speculaţii. Nu avea să fie ucisă. 
Fusese atacată și imobilizată. Fără nicio șansă. Profesioniști 
desăvârșiți. Dacă voiau să o ucidă, o ucideau în parcarea 
subterană. Nimeni nu se obosea să răpească pe cineva ca să fie 
ucis te miri unde. Deci ce voiau? 

Dintr-odată înțelese. 

Informații. Voiau informaţii. 

Așa știu că nu se terminase. Că dorința de a muri avea să se 
intensifice pe măsura suferinţei. Așa era legea în lumea ei, o 
lume în care informaţiile erau mai de preț decât viața 
omenească. O lume în care cenușiul era culoarea morală 
dominantă. 

Foșnetul cauciucurilor și torsul motorului muriră. Tăcere 
absolută. Ea asculta. Se auzeau pași. Cuvinte șoptite. De 
neînțeles. Apoi, clicul unei încuietori de portbagaj. 

Își tinu respiraţia. Își simţea inima în gât. Fu orbită de o 
lumină puternică. Dură o vreme până să poată vedea limpede 
chipul frumuseţii cu păr negru. Avea un zâmbet ascuţit, în care- 
ți puteai tăia buzele. 

— O să ne distrăm bine împreună. 

— Nu! 

Wiebke se trezi ţipând. Încă era derutată de pâcla coșmarului. 
Nu mai era acolo, dar nici nu plecase. Picături de sudoare îi 
alunecau pe ceafă. 

— Saskia, șopti ea. Nu ești moartă. Știu asta. 

Se spune că gemenii au o conexiune aproape magică. Că un 
geamăn simte ce simte celălalt. 

lar Wiebke simţea că Saskia suferea. 

Morţii nu suferă. 

